
Moarte pe Nil 


Capitolul unu 

— Linnet Ridgeway! 

— Chiar ea! Spuse domnul Burnaby, proprietarul barului 
Three Crowns, şi-l dădu un cot tovarăşului său. 

Cei doi bărbaţi holbară nişte ochi rotunzi bucolici şi 
râmaseră cu gurile întredeschise. 

Un Rolls-Royce masiv, roşu aprins, se oprise în faţa Poştei. 

Din el ieşi iute o faţă, cu capul gol şi îmbrăcată într-o rochiţă 
ce părea (dar numai părea) cât se poate de simplă. Era o fată 
cu păr auriu şi cu trăsături regulate, care-l trădau autoritatea 
şi cu o siluetă încântătoare — o fată cum rar se vedea în 
Malton-under-Wode. 

Cu paşi repezi, imperativi, intră în localul Poştei. 

— Ea e! Zise din nou domnul Burnaby. Şi continuă 
impresionat, cu voce scăzută: E milionară... Are de gând să 
bage zeci de mii în proprietatea aia. Piscine, grădini 
italieneşti, o sală de bal, plus jumătate din casă dărâmată şi 
reconstruită... 

— O să aducă bani în oraş, spuse prietenul său, un ins 
subţire, cam jerpelit. Vocea îi era plină de invidie şi de 
resentiment. 

Domnul Burnaby fu de acord. 

— Da, e mare lucru pentru Malton-under-Wode. Mare lucru. 

Domnul Burnaby era mulţumit că aşa stăteau lucrurile. 

— O să ne scuture pe toţi cum trebuie, adăugă. 

— Nu ca, Sir George, zise celălalt. 

— O, pe el caii l-au nenorocit, replică domnul Burnaby 
indulgent. N-a avut niciodată noroc. 

— Cât a luat pentru moşie? 

— Vreo şaizeci de mii bunicele, aşa am auzit. 


Bărbatul cel subţire scoase un fluierat. 

Domnul Burnaby continuă triumfător: 

— Şi se zice că ea va mai cheltui şaizeci de mii cu toate 
reamenajările. 

— Groaznic! Replică subţiraticul. De unde are toţi banii 
ăştia? 

— Din America, aşa am înţeles. Mama ei a fost unica fiică a 
unuia dintre milionarii ăia ai lor. Ca în filme, nu? 

Fata ieşi din localul Poştei şi se urcă în maşină. Bărbatul cel 
subţire o urmări cu privirea în timp ce pornea motorul şi se 
îndepărta mormăind: 

— E o mare nedreptate — să arate în felul ăsta. Şi bani şi 
frumuseţe — e prea mult! O fată atât de bogată n-ar trebui să 
fie şi frumoasă. Iar asta e chiar frumoasă... Are tot ce-ţi poţi 
dori. Nu e drept. 


II 

Extras din rubrica de mondenităţi a ziarului Daily Blague: 

Printre cei care luau cina la Chez Mă Tante am zărit-o pe 
frumoasa Linnet Ridgeway. Stătea la masă cu onorabila 
Joanna Southwood, cu lordul Windlesham şi cu domnul Toby 
Bryce. Domnişoara Ridgeway, după cum se ştie, este fiica lui 
Melhuish Ridgeway, care s-a căsătorit cu Anna Hartz. A 
moştenit de la bunicul ei, Leopold Hartz, o avere imensă. 
Încântătoarea Linnet este senzaţia momentului şi se zvoneşte 
că logodna ei ar putea fi anunţată curând. Cu siguranţă lordul 
Windlesham părea foarte „prins”! 


III 

Onorabila Joanna Southwood spuse: 

— Draga mea, cred că totul are să fie absolut superb! 

Şedea în dormitorul lui Linnet Ridgeway din Wode Hall. 

Pe fereastră, dincolo de grădini, se vedea câmpul deschis, 
mărginit de umbrele albastre ale pădurilor. 

— E perfect, nu-l aşa? Zise Linnet. 

Se sprijinea cu braţele de pervazul ferestrei. Chipul îi era 
însufleţit, înflăcărat, energic. Lângă ea, Joanna Southwood 


părea întru câtva ştearsă — o tânără înaltă, subţire, de 27 de 
ani, cu o figură alungită, inteligentă şi cu sprâncene fantezist 
pensate. 

— Şi ai făcut atât de multe în atât de puţin timp! Ai avut 
mulţi arhitecţi? 

— Trei. 

— Cum sunt arhitecţii? Nu cred că am văzut vreodată 
vreunul. 

— Erau bunicei. Cam nepractici câteodată. 

— Draga mea, sunt sigură că ai avut tu grijă de asta! Eşti cea 
mai pragmatică fiinţă din lume! 

Joanna luă în mână un şirag de perle de pe toaletă. 

— Bănuiesc că astea sunt adevărate, nu, Linnet? 

— Bineînţeles. 

— Ştiu că e „bineînţeles” pentru tine, draga mea, dar n-ar fi 
la fel pentru majoritatea oamenilor. Mulţi s-ar mulţumi cu 
unele de cultură sau chiar cu imitații. Scumpa mea, sunt 
absolut incredibile, se asortează perfect. Trebuie să coste o 
avere! 

— Ţi se par cam vulgare? 

— Nu, nici vorbă - sunt doar o mostră de frumuseţe pură. 
Cât valorează, până la urmă? 

— Cam cincizeci de mii. 

— O sumă de toată frumuseţea! Nu ţi-e teamă c-o să ţi le 
fure cineva? 

— Nu, le port în fiecare zi — şi, oricum, sunt asigurate. 

— Dă-mi voie să le port până la cină, te rog! M-aş simţi atât 
de bine! 

Linnet râse. 

— Desigur, dacă vrei. 

— Ştii, Linnet, te invidiez cu adevărat. Ai pur şi simplu tot 
ce-ţi poţi dori. Iată-te la douăzeci de ani propria stăpână, cu o 
avere incalculabilă, frumoasă şi debordând de sănătate. Şi mai 
eşti şi deşteaptă! Când împlineşti douăzeci şi unu de ani? 

— În iunie. O să dau atunci o mare petrecere de majorat la 
Londra. 

— Şi pe urmă ai de gând să te măriţi cu Charles 


Windlesham? Toţi gazetăraşii ăştia dezgustători de scandal 
sunt puşi pe jar. Iar Charles ţi-e într-adevăr incredibil de 
devotat. 

Linnet dădu din umeri. 

— Nu ştiu. Adevărul e că nu vreau să mă mărit cu nimeni 
deocamdată. 

— Draga mea, câtă dreptate ai! După aceea nu mai e 
niciodată acelaşi lucru, nu? 

Telefonul sună strident şi Linnet se duse să răspundă. 

— Da? Alo? 

Îi răspunse vocea majordomului. 

— Vă caută domnişoara de Bellefort. Să vă fac legătura? 

— Bellefort? O, da, desigur, fă-mi legătura. 

Se auziră un clic şi apoi o voce, însufleţită, plăcută, uşor 
gâfâind. 

— Bună ziua, domnişoara Ridgeway? Linnet! 

— Jackie, draga mea! N-am mai auzit nimic de tine de o 
grămadă de vreme! 

— Ştiu. E groaznic. Linnet, aş vrea nespus de mult să te văd. 

— Draga mea, nu poţi să vii până aici? Să-mi vezi noua 
pasiune. Mi-ar face o plăcere grozavă să ţi-o arăt. 

— Chiar asta voiam să fac. 

— Foarte bine, ia repede un tren sau o maşină. 

— Aşa am să fac. Am un hârb cu două locuri. Am cumpărat- 
o pentru 15 lire. În unele zile se comportă foarte frumos, dar 
are toane. Dacă nu ajung până la ora ceaiului, să ştii că de 
vină e vreun capriciu de-al ei. La revedere, scumpa mea. 

Linnet puse receptorul jos şi se apropie din nou de Joanna. 

— E prietena mea cea mai veche, Jacqueline de Bellefort. 
Am fost împreună la o mănăstire de maici din Paris. A avut un 
ghinion teribil. Tatăl ei era conte francez, mama — 
americancă, din Sud. Tatăl a fugit cu o altă femeie, iar mama 
ei şi-a pierdut toţi banii în crahul bursei de pe Wall Street. 
Jackie a rămas complet lefteră. Nu ştiu cum o fi reuşit să se 
descurce în ultimii doi ani. 

Joanna îşi tot lustruia unghiile sângerii. Se lăsă pe spate, cu 
capul într-o parte, examinând rezultatul. 


— Draga mea, lungi ea vocalele, nu e oare plicticos? Dacă 
prietenii mei păţesc vreo nenorocire, eu renunţ imediat la ei! 
Sună foarte crud, dar astfel sunt scutită de o mulţime de 
neplăceri mai târziu! Întotdeauna fie vor să le împrumuţi bani, 
fie îşi deschid vreun atelier de croitorie şi trebuie să cumperi 
de la ei tot felul de haine oribile. Sau se apucă de pictat 
abajururi, sau de confecţionat eşarfe. 

— Adică, dacă mâine mi-aş pierde toţi banii, m-ai lăsa baltă? 
Da, scumpa mea, te-aş lăsa. Nu poţi spune că nu sunt sinceră! 
Îmi plac numai oamenii care au succes. Şi ai să descoperi că 
lucrul ăsta e valabil pentru aproape toată lumea - numai că 
majoritatea nu vor să-l recunoască. Spun doar că nu se mai 
pot înţelege nicicum cu Mary, cu Emily sau cu Pamela! 
„Problemele astea au făcut-o atât de acră şi de ciudată, biata 
de ea!” 

— Ce dezgustătoare eşti, Joanna! 

— Doar dau din coate, ca toată lumea. 

— Eu nu dau din coate! 

— Din motive evidente! Nu ai de ce să fii hrăpăreaţă când ai 
nişte tutori chipeşi, în floarea vârstei, care îţi plătesc o sumă 
enormă în fiecare lună. 

— Şi nu ai dreptate în ceea ce o priveşte pe Jacqueline, spuse 
Linnet. Nu e o cerşetoare. Am vrut să o ajut, dar nu m-a lăsat. 
E îngrozitor de mândră. 

— De ce crezi că ţine să te vadă atât de repede? Pun pariu că 
vrea ceva. Aşteaptă doar şi ai să vezi. 

— Părea entuziasmată de ceva, recunoscu Linnet. Jackie se 
ambală întotdeauna foarte tare. Odată a înfipt un briceag în 
cineva! 

— Ah, ce pasionant! 

— Un băiat chinuia un câine. Jackie a încercat să-l facă să se 
oprească, el n-a vrut, ea l-a tras şi l-a smucit şi până la urmă a 
scos un briceag şi l-a înfipt în el. A fost o scenă absolut 
îngrozitoare! 

— Cred şi eu. Sună de-a dreptul neplăcut! 

Camerista lui Linnet intră în odaie. Murmurând câteva scuze, 
luă o rochie din şifonier şi ieşi cu ea. 


— Ce-l cu Marie? Întrebă Joanna. Se vede că a plâns. 

— Biata de ea! Ştii că ţi-am spus că voia să se mărite cu un 
tip care avea o slujbă în Egipt. Nu aflase prea multe despre el, 
aşa că m-am gândit că era cazul să-l verific. S-a dovedit că 
avea deja o soţie — şi trei copii. 

— Cred că-ţi faci o mulţime de duşmani, Linnet. 

— Duşmani? Linnet era surprinsă. 

Joanna încuviinţă din cap şi se servi cu o ţigară. 

— Da, duşmani, scumpa mea. Eşti atât de cumplit de 
eficientă. Şi te pricepi mult prea bine să faci exact ceea ce 
trebuie. 

Linnet râse. 

— Nici gând, n-am nici un duşman pe lumea asta. 

IV 

Lordul Windlesham stătea sub cedrul din faţa casei, 
contemplând proporţiile graţioase ale lui Wode Hall. Nimic 
nu-l ştirbea frumuseţea de modă veche -— noile clădiri şi 
dependinţe se înălțau după colţ, nevăzute. Era o privelişte 
plăcută şi paşnică, scăldată în lumina apusului de toamnă. Şi 
totuşi, pe măsură ce privea, Charles Windlesham vedea din ce 
în ce mai puţin Wode Hall. În faţa ochilor îi apărea în schimb 
tot mai clar o clădire elisabetană mai impozantă, cu un parc 
vast, pe un fundal mai auster... Era casa familiei sale, 
Charltonbury şi în faţa ei se vedea o siluetă - silueta unei fete 
cu păr auriu strălucitor şi cu un chip însufleţit ce trăda 
încrederea în sine... Linnet, stăpână la Charltonbury! 

Lordul se simţea plin de speranţe. Refuzul ei nu fusese nici 
pe departe definitiv. Era mai degrabă o amânare. Ei bine, el îşi 
putea permite să mai aştepte... 

Cât de uimitor de bine se potriveau toate! Era, desigur, 
preferabil să se însoare cu o persoană bogată, dar nevoia nu-l 
presa într-atât încât să fie nevoit ca, la o adică, să-şi ignore 
sentimentele. Iar pe Linnet o iubea. Şi-ar fi dorit s-o aibă de 
soţie chiar şi dacă ar fi fost practic lipsită de orice mijloace, în 
loc să fie una dintre cele mai bogate fete din Anglia. Numai 
că, din fericire, Linnet era una dintre cele mai bogate fete din 
Anglia... 


Mintea lordului Windlesham croia tot felul de planuri de 
viitor. Să obţină poate administraţia moşiei Roxdale, să 
restaureze aripa de vest, să nu mai fie nevoit să-şi închirieze 
cabana de vânătoare din Scoţia... 

Charles Windlesham visa cu ochii deschişi. 


V 

Fra ora patru când micul automobil hârbuit cu două locuri se 
opri pe pietrişul din fața casei cu un scrâşnet. Din el ieşi o fată 
— o fiinţă micuță, zveltă, cu o claie de păr întunecat — care se 
repezi pe scări şi trase zdravăn de clopoțel. 

Câteva minute mai târziu era introdusă în sufrageria lungă şi 
impozantă şi un majordom cu mutră de preot o prezentă pe 
tonul mohorât propriu slujbei sale: 

— Domnişoara de Bellefort. 

— Linnet! 

— Jackie! 

Windlesham stătea deoparte, privind cu înţelegere cum mică 
fiinţă impetuoasă se aruncă asupra lui Linnet cu braţele 
deschise. 

— Lordul Windlesham - domnişoara de Bellefort, prietena 
mea cea mai bună. 

„O copilă drăguță”, se gândi el — nu chiar drăguță, dar cu 
siguranţă atrăgătoare, cu părul acela negru inelat şi cu ochii 
enormi. Lordul murmură câteva nimicuri politicoase şi apoi 
ieşi pe nesimţite, lăsându-le pe cele două prietene singure. 

Jacqueline se năpusti îndată asupra lui Linnet — într-un fel 
care, îşi aminti această, îi era caracteristic. 

— Windlesham? Windlesham? Deci ăsta e bărbatul despre 
care ziarele spun întotdeauna că ţi-e logodnic! Te măriţi, 
Linnet? Chiar te mării? 

Linnet murmură: 

— Poate. 

— Draga mea! Mă bucur atât de mult! Arată bine. 

— A, nu fi atât de sigură — nici eu nu sunt încă. 

— Bineînţeles că nu! Reginele îşi aleg întotdeauna cu multă 
grijă prinţul consort. 


— Nu fi ridicolă, Jackie. 

— Dar eşti o regină, Linnet! Ai fost întotdeauna. Să Majesté, 
la reine Linette. Linette la blonde! Iar eu — ei bine, eu sunt 
confidenta reginei. Domnişoara de onoare şi de încredere. 

— Jackie, scumpa mea, vorbeşti prostii! Unde ai fost tot 
timpul ăsta? Dispari pur şi simplu şi nu scrii niciodată. 

— Urăsc să scriu scrisori. Unde am fost? Eh, cam pe trei 
sferturi scufundată. În SLUJBE. Slujbe sinistre cu femei 
sinistre! 

— Scumpa mea, ce mult aş fi vrut să... 

— Profit de generozitatea reginei? Ei bine, draga mea, 
sinceră să fiu, exact de asta sunt aici. Nu, nu ca să-ţi cer bani 
cu împrumut. Încă n-am ajuns acolo! Dar am venit să-ţi cer o 
mare favoare. 

— Dă-l drumul! 

— Dacă ai să te măriţi cu Windlesham, poate că ai să mă 
înţelegi. 

Pentru câteva clipe, Linnet păru buimăcită. Apoi faţa i se 
lumină. 

— Jackie, vrei să spui că...? 

— Da, scumpa mea. Sunt logodită! Deci asta era! Mi s-a 
părut mie că arătai cumva foarte plină de viaţă. Arăţi 
întotdeauna aşa, bineînţeles, dar acum parcă mai mult ca de 
obicei. 

— Chiar aşa mă şi simt. 

— Spune-mi despre el. 

— Îl cheamă Simon Doyle. E mare, lat în umeri, incredibil de 
simplu şi de copilăros şi absolut adorabil! E sărac — nu are nici 
un ban. E ceea ce se numeşte un băiat bun de la ţară — dar 
dintr-o regiune foarte săracă — fiul cel mai mic şi tot tacâmul. 
Familia lui e din Devonshire. Îi place mult viaţa la ţară, dar în 
ultimii cinci ani a trăit la Londra, lucrând într-un birou 
aglomerat. lar acum firma lor face concedieri şi el a rămas 
fără slujbă. Linnet, am să mor dacă nu mă mărit cu el! Am să 
mor! Am să mor! Am să mor... 

— Nu fi ridicolă, Jackie. 

— Am să mor, îţi spun eu! Sunt nebună după el. Şi el e 


nebun după mine. Nu putem trăi unul fără altul. 

— Draga mea, chiar că te-ai înfierbântat! 

— Ştiu. E groaznic, nu? Dragostea asta te prinde cu totul şi 
nu mai ai ce-l face. Jacqueline făcu o scurtă pauză. Ochii ei 
întunecaţi se dilatară, devenind deodată tragici. Fu străbătută 
de un fior. Câteodată e... înfricoşător! Eu şi Simon am fost 
făcuţi unul pentru altul. N-am să iubesc niciodată pe nimeni 
altcineva. Şi tu trebuie să ne ajuţi, Linnet. Am auzit că ai 
cumpărat locul ăsta şi mi-a venit o idee. Ascultă, va trebui să 
ai un administrator — poate chiar doi. Aş vrea să-l dai slujba 
lui Simon. 

— Oh! 

Linnet era surprinsă. 

Jacqueline continuă grăbită: 

— Să ştii că se pricepe de minune la chestiile astea. Ştie totul 
despre moşii — a crescut el însuşi pe una. Şi are şi un pic de 
experienţă în afaceri. Oh, Linnet, ai să-l dai o slujbă, nu, de 
dragul meu? Dacă nu se descurcă, dă-l afară. Dar se va 
descurca. Şi putem locui într-o căsuţă şi am să te văd tot 
timpul şi totul în grădina va fi absolut divin. Jacqueline se 
ridică de pe scaun. Spune da, Linnet. Spune da. Frumoasa mea 
Linnet! Linnet cea înaltă cu părul de aur! Linnet cea 
deosebită! Spune da! 

— Jackie... 

— Da? 

Linnet izbucni în râs. 

— Jackie cea ridicolă! Adu-l aici pe tânărul tău domn şi lasă- 
mă să-l văd şi apoi mai stăm de vorbă. 

Jackie se repezi asupra ei, sărutând-o exuberant. 

— Draga mea Linnet — eşti o adevărată prietenă! Ştiam eu că 
aşa e. Nu m-ai lăsa niciodată baltă — niciodată. Eşti cea mai 
minunată ființă din lume. La revedere. 

— Dar, Jackie, credeam că rămâi. 

— Eu? Nu. Mă întorc la Londra şi mâine mă întorc şi-l aduc 
pe Simon şi aranjăm totul. O să-ţi placă mult de tot. E foarte 
dulce. 

— Dar nu poţi măcar să aştepţi să luăm ceaiul? 


— Nu, nu pot, Linnet. Sunt prea entuziasmată. Trebuie să mă 
întorc şi să-l spun lui Simon. Ştiu că sunt nebună, draga mea, 
dar n-am ce face. Mă aştept ca măritişul să mă vindece. Pare 
întotdeauna să aibă un efect liniştitor asupra oamenilor. 

Când ajunse la uşă, Jacqueline se întoarse, stătu o clipă, apoi 
se repezi înapoi spre Linnet şi o îmbrăţişa încă o dată în 
grabă. 

— Draga mea Linnet, nu mai e nimeni ca tine. 

VI 


Domnul Gaston Blondin, proprietarul micului restaurant 
monden Chez Mă Tante, nu era un om căruia să-l facă plăcere 
să-şi flateze clientelă. Vizitatorii săi bogaţi, frumoşi, celebri 
sau aristocratici puteau să aştepte mult şi bine să fie observați 
şi trataţi cu toate onorurile. Numai în cazuri foarte rare 
domnul Blondin îşi permitea, cu o condescendenţă graţioasă, 
să salute vreun client, să îl însoţească la o masă privilegiat 
amplasată şi să schimbe cu el câteva remarci cât se poate de 
pertinente. 

În seara aceasta, domnul Blondin îşi exercitase de trei ori 
prerogativele regale — o dată cu o ducesă, a doua oară cu un 
jocheu faimos şi a treia, cu un omuleţ cu înfăţişare comică, 
posesor al unor mustăţi negre uriaşe, care unui vizitator 
întâmplător i-ar fi părut că nu onorează prin nimic 
restaurantul Chez Mă Tante. 

Dar domnul Blondin era cât se poate de onctuos față de 
oaspetele său. Deşi de jumătate de oră doritorilor li se spunea 
că nu mai sunt mese libere, una apăru acum în mod misterios, 
amplasată într-o poziţie foarte bună. Domnul Blondin îşi 
conduse clientul la ea dând toate semnele că era de-a dreptul 
impresionat. 

— Oh, dar bineînţeles, pentru dumneavoastră se găseşte 
întotdeauna o masă, Monsieur Poirot! Ce bine ar fi dacă ne-aţi 
onora mai des cu prezenţa! 

Hercule Poirot surâse, amintindu-şi de un vechi incident în 
care fuseseră implicaţi un cadavru, un ospătar, domnul 
Blondin şi o foarte frumoasă doamnă [1]. 


— Sunteţi prea amabil, Monsieur Blondin, spuse el. 

— Sunteţi singur, Monsieur Poirot? 

— Da, sunt singur. 

— Ei bine, Jules, aici de faţă, va compune pentru 
dumneavoastră un mic meniu asemenea unui poem — un 
adevărat poem! Femeile, oricât de încântătoare ar fi, au 
marele dezavantaj că ne distrag atenţia de la mâncare! Astăzi 
vă veţi savura cina, Monsieur Poirot, vă promit. Cât despre 
vin... 

Urmă o conversaţie destul de tehnică, la care asistă şi sus- 
numitul Jules, maître d'hôtel. 

Înainte de a se depărta, domnul Blondin mai zăbovi puţin, 
coborându-şi vocea la un ton confidenţial. 

— Aveţi treburi grave de rezolvat? 

Poirot clătină din cap. 

— Sunt, din păcate, un om fără treburi, spuse el încet. Am 
făcut ceva economii la vremea mea şi dispun acum de 
mijloacele necesare pentru o viaţă de trândăvie. 

— Vă invidiez. 

— Nu, nu, n-ar fi înţelept din partea dumneavoastră. Vă 
asigur că nu e atât de plăcut pe cât sună. Poirot oftă. Zicală că 
omul a fost nevoit să inventeze munca pentru a scăpa de 
efortul de a gândi e cât se poate de adevărată. 

Domnul Blondin făcu un gest de uimire. 

— Dar sunt atâtea alte lucruri de făcut! Puteţi călători! 

— Da, pot să călătoresc. Am făcut-o deja. Iarna aceasta am să 
vizitez, cred, Egiptul. Climă, se spune, e minunată. Poţi scăpa 
de ceaţă, de zilele cenuşii, de monotonia ploii neîntrerupte din 
Anglia. 

— O, Egiptul! Şopti domnul Blondin. 

— Mi se pare că acum se poate chiar ajunge acolo cu trenul, 
evitând orice călătorie pe mare, afară de traversarea Canalului 
Suez. 

— A, marea, nu vă pică prea bine, nu? 

Hercule Poirot clătină din cap şi fu scuturat de un fior. 

— Nici mie, spuse domnul Blondin înţelegător. E curios 
efectul pe care îl are asupra stomacului. 


— Dar numai asupra anumitor stomacuri! Sunt oameni care 
nu suferă nici un pic de râu de mare. Ba chiar le place! 

— O nedreptate a bunului Dumnezeu, spuse domnul Blondin. 

Dădu trist din cap şi, meditând la impietatea proferată, se 
retrase. 

Massa fu pusă de ospătari îndemânatici, aproape neauziţi. 
Apărură felii subţiri de pâine prăjită, unt, un recipient cu 
gheaţa — toate accesoriile unei cine rafinate. 

Orchestra de negri se dezlănţui într-o ciudată simfonie de 
note discordante. Londra dansa. 

Hercule Poirot privea în jur cu atenţie, înregistrând 
impresiile în spaţiul ordonat al minţii sale. 

Ce plictisite şi obosite erau cele mai multe dintre feţe! Unii 
dintre bărbaţii aceia solizi se simțeau totuşi bine... În timp ce 
pe chipurile partenerelor lor părea să se citească mai degrabă 
o răbdare stoică. Femeia aceea grasă în purpuriu radia... Fără 
îndoială, grăsimea oferă anumite compensaţii în viaţă... O 
însufleţire, o ardoare de care cei cu forme mai de model sunt 
lipsiţi. 

Destul de mulţi tineri — unii inexpresivi, alţii plictisiţi, alţii 
categoric nefericiţi. Ce absurd e să numeşti tinereţea vremea 
fericirii — tinereţea, perioada celei mai acute vulnerabilităţi! 

Privirea lui Poirot se îmblânzi când dădu peste un cuplu de 
pe ring. Făceau o pereche potrivită — el era înalt şi spătos, ea, 
subţire şi delicată. Două trupuri care se mişcau perfect în 
ritmul fericirii. Fericire că erau acolo, la ora aceea, împreună. 

Dansul se opri brusc. Lumea aplaudă şi melodia porni din 
nou. După un al doilea encore, cei doi se întoarseră la locurile 
lor, în apropierea mesei lui Poirot. Fata se îmbujorase, râdea. 
În timp ce se aşeza, Poirot putu să-l studieze faţa, pe care şi-o 
ridicase, luminată de râs, spre partenerul ei. 

Ochii ei sugerau şi altceva în afara bucuriei. Hercule Poirot 
clătina din cap cu îndoială. 

— Ține prea mult la el, micuța, spuse pentru sine. Nu e prea 
sănătos. Nu, chiar deloc. 

Apoi prinse din zbor o vorbă: 

— Egipt. 


Vocile lor îi ajungeau la urechi foarte clar — a ei era tânără, 
plină de vioiciune, arogantă, cu vagi r-uri mai moi, străine; a 
lui, plăcută, joasă, într-o engleză cultivată. 

— Nu zic hop înainte de a sări pârleazul, Simon. Iţi spun eu 
că Linnet nu ne va lăsa baltă! 

— Şi dacă o las eu baltă pe ea? 

— Prostii — slujba ţi se potriveşte perfect. 

— De fapt, cred că da... Sincer, nu mă îndoiesc de priceperea 
mea. Şi am de gând să fac o treabă bună — de dragul tău! 

Fata râse uşor — un râs de fericire pură. 

— O să aşteptăm trei luni, ca să fim siguri că nu eşti 
concediat şi apoi... 

— Şi apoi am să îţi pun la picioare tot ce am - asta-l ideea, 
nu? 

— Şi, cum spuneam, o să mergem în Egipt în luna de miere. 
La naiba cu grijile băneşti! Toată viaţa mi-am dorit să merg în 
Egipt. Nilul, piramidele, nisipul... 

El spuse, cu o voce uşor înecată: 

— O să-l vedem împreună, Jackie... Împreună. Nu e grozav? 

— Chiar mă întreb. O să fie şi pentru tine la fel de grozav ca 
pentru mine? Îţi doreşti şi tu la fel de mult ca mine? 

Vocea ei era deodată ascuţită — şi ochii dilataţi — aproape 
temătoare. 

Răspunsul bărbatului veni imediat, fără ezitare: 

— Jackie, nu fi absurdă. 

Dar fata repetă: 

Mă întreb... Apoi dădu din umeri. Hai să dansăm. Hercule 
Poirot murmură pentru sine: 

— Une qui aime et un qui se laisse aimer. Da şi eu mă întreb. 

VII 


Joanna Southwood spuse: 

— Şi dacă e vreo brută? 

Linnet clătină din cap. 

— Nu, sunt sigură. Am încredere în gustul lui Jacqueline. 

— Da, dar oamenii nu se comportă rău în dragoste, chiar 
dacă sunt nişte ticăloşi, murmură Joanna. 


Linnet clătină din cap enervată şi schimbă subiectul. 

— Trebuie să mă duc să-l văd pe domnul Pierce pentru 
proiectele acelea. 

— Proiecte? 

— Da, nişte bordeie vechi, absolut insalubre. Vreau să le 
dărâm şi să-l mut pe oameni din ele. 

— Ce salubru şi generos din partea ta, draga mea! 

— Oricum trebuiau să plece. Chiţimiile acelea se află chiar în 
apropierea noii mele piscine. 

— Şi cei care locuiesc acolo sunt de acord să plece? 

— Majoritatea sunt încântați. Unul sau doi se comportă 
prosteşte — de fapt, de-a dreptul enervant. Par să nu-şi dea 
seama în ce condiţii incomparabil mai bune vor trăi! 

— Dar presupun că ţie nu-ţi prea pasă de ce spun ei, nu? 

— Draga mea Joanna, e numai spre binele lor. 

— Da, draga mea. Sunt convinsă. Bine cu de-a silă. 

Linnet se încruntă. Joanna râse. 

— Haide, doar eşti tiranică, recunoaşte. Un tiran binevoitor, 
dacă vrei. 

— Nu sunt nicidecum tiranică. 

— Dar îţi place să faci totul după capul tău! 

— Nu neapărat. 

— Linnet Ridgeway, poţi să te uiţi în ochii mei şi să-mi dai 
măcar un singur exemplu de situaţie în care n-ai putut să faci 
exact ceea ce ţi-ai dorit? 

— Nenumărate. 

— O, da, „nenumărate”, dar nici un singur exemplu concret. 
Şi nu poţi inventa unul, draga mea, oricât ai încerca! Linnet 
Ridgeway şi cursa ei triumfală în maşina ei de aur! 

— Crezi că sunt egoistă? Întrebă tăioasă Linnet. 

— Nu - doar irezistibilă. Efectul combinat al banilor şi al 
farmecului personal. Totul se pleacă în faţa ta. Ce nu poţi 
cumpăra cu bani, cumperi cu un surâs. Rezultatul? Linnet 
Ridgeway, Fata-Care-Are-Totul. 

— Joanna, nu fi ridicolă! 

— Oare nu ai totul? 

— Ba bănuiesc că da... Dar sună cumva respingător. 


— Bineînţeles că e respingător, draga mea! Probabil că în 
curând vei fi cumplit de plictisită şi de blazată. Până atunci 
însă, savurează-ţi cursa triumfală în maşina de aur. Mă întreb 
doar — chiar mă întreb — ce se va întâmpla când vei vrea să o 
iei pe o stradă pe care scrie: „Interzis circulaţiei publice”. 

— Nu fi stupidă, Joanna. Şi, în timp ce lordul Windlesham 
intra în cameră, Linnet continuă, întorcându-se spre el: 
Joanna îmi spune tot felul de răutăţi. 

— Din invidie, draga mea, numai din invidie, spuse Joanna 
indistinct în timp ce se ridica. 

Nu se scuză că pleacă — căci zărise sclipirea din ochii lui 
Windlesham. 

Acesta râmase tăcut un minut sau două. Apoi intră direct în 
subiect. 

— Ai luat vreo hotărâre, Linnet? 

Linnet spuse rar: 

— Oare aş fi grosolană dacă?... Bănuiesc că, dacă nu sunt 
sigură, ar trebui să spun: „Nu”... 

El o întrerupse: 

— Nu spune asta. Vei avea timp — cât timp doreşti. Dar, ştii, 
eu cred că vom fi fericiţi împreună. 

— Vezi tu — Linnet părea că se scuză, aproape ca un copil mă 
simt atât de bine aşa cum sunt, mai ales cu toate astea. 
Flutură o mână. Mi-am dorit să transform Wode Hall într-o 
întruchipare a idealului meu de casă la ţară şi cred că am 
reuşit, nu ţi se pare? 

— Ba da, Linnet. E minunat. Totul e perfect. Eşti foarte 
inteligentă, Linnet. Charles făcu o pauză şi apoi continuă: Dar 
îţi place şi Charltonbury, nu? Bineînţeles că are nevoie să fie 
modernizat şi toate celelalte. Dar tu te pricepi aşa de bine la 
asta. Îţi place s-o faci. 

— O, desigur, Charltonbury e superb. 

Linnet vorbi cu un entuziasm autentic, dar în interiorul său 
simţi deodată un fior de gheaţă. Răsunase acolo o notă 
străină, discordantă, care nu-l dădea voie să se bucure 
complet de viaţa pe care o ducea. Pe moment, nu-şi analiză 
senzaţia, dar mai apoi, după ce Windlesham plecă, încercă să- 


şi examineze dedesubturile minţii. 

Charltonbury -— da, asta era: îi displăcuse întrebarea despre 
Charltonbury. Dar de ce? Charltonbury era o proprietate 
destul de faimoasă. Aparţinea familiei lui Windlesham de pe 
vremea reginei Elisabeta. A fi stăpână la Charltonbury i-ar fi 
conferit o poziţie socială de invidiat. Windlesham era una 
dintre cele mai bune partide din Anglia. 

Bineînţeles că el nu putea să ia Wode prea în serios... Nu se 
putea în nici un fel compara cu Charltonbury. 

Ah, dar Wode era al ei! Ea îl văzuse, îl cumpărase, îl 
reconstruise şi renovase, cheltuise o grămadă de bani cu el. 
Era posesiunea ei — micul ei regat. 

Dar, într-un fel, Wode nu ar mai fi contat dacă ea s-ar fi 
căsătorit cu Windlesham. Ce ar face ei cu două moşii? Şi, 
evident, din cele două, Wode avea să fie cea la care vor 
renunţa. 

Ea, Linnet Ridgeway, nu ar mai exista. Ar deveni contesa 
Windlesham, aducătoarea unei zestre considerabile stăpânului 
de la Charltonbury. Ar fi deja regina cuiva, nu regină, pur şi 
simplu. 

„Sunt ridicolă”, îşi spuse Linnet. 

Dar era curios cât de mult ura ideea de a abandona Wode... 

Şi oare nu există şi altceva care o sâcâia? 

Vocea lui Jackie, cu acea bizară notă uşor neclară în ea când 
îi spusese: „Am să mor dacă nu mă mărit cu el. Am să mor. 
Am să mor...” 

Atât de convinsă, atât de sinceră. Oare ea, Linnet, simţea 
acelaşi lucru pentru Windlesham? Cu siguranţă nu. Poate că 
ea n-ar fi putut simţi niciodată aşa ceva pentru nimeni. 
Trebuie să fie foarte plăcut să simţi asta... 

Prin fereastra deschisă se auzi zgomotul unei maşini. 

Linnet îşi întrerupse şirul gândurilor, nerăbdătoare. Probabil 
erau Jackie şi tânărul ei cavaler. Se va duce şi îi va întâmpina. 

Linnet stătea în uşă în timp ce Jacqueline şi Simon Doyle 
coborâră din maşină. 

— Linnet! Jackie se repezi spre ea. El e Simon. Simon, iat-o 
pe Linnet. E cea mai minunată persoană din lume. 


Linnet văzu un bărbat înalt, lat în umeri, cu ochi albaştri 
întunecaţi, cu un păr castaniu aspru şi ondulat, cu o bărbie 
pătrată şi cu un zâmbet atrăgător, simplu, băieţesc... 

Îi întinse mâna. Mâna care o strânse drept răspuns era fermă 
şi caldă... Lui Linnet îi plăcu felul în care tânărul o privi, cu o 
neprefăcută admiraţie. 

Jackie îi spusese că Linnet era extraordinară şi în mod 
evident lui i se părea extraordinară... Un soi de beţie caldă şi 
plăcuta i se răspândi în trup. 

— Nu e minunat totul? Spuse ea. Intră, Simon şi dă-mi voie 
să-mi întâmpin noul administrator aşa cum se cuvine. 

Şi, pe când se întorcea să-l conducă în casă, gândi: „Sunt 
nespus — nespus de fericită. Îmi place prietenul lui Jackie... 
Îmi place foarte tare...” 

Şi apoi avu o tresărire bruscă de durere: „Norocoasa...” 

VIII 


Tim Allerton se lăsă pe spate în fotoliul său de răchită şi 
căsca, privind marea. Apoi aruncă o căutătură piezişă spre 
mama sa. 

Doamna Allerton era o femeie căruntă, de vreo cincizeci de 
ani, care se ţinea încă foarte bine. Expresia severă a gurii sale 
de fiecare dată când îşi privea fiul era o încercare de a-şi 
ascunde marea afecţiune pentru el, dar până şi străinii se 
lăsau rareori păcăliţi de acest subterfugiu, iar lui Tim însuşi îi 
era foarte clar cum stau lucrurile. 

— Chiar îţi place Mallorca, mamă? Întrebă el. 

— Hm, se gândi o clipă doamna Allerton, e ieftin aici. 

— Şi frig, spuse Tim cu un uşor tremur. 

Era un tânăr înalt, slăbuţ, cu părul negru şi pieptul mai 
degrabă îngust. Gura sa avea o expresie foarte dulce, ochii îi 
erau trişti şi bărbia, nedecisă. Avea mâini lungi şi delicate. 

Ameninţat de tuberculoză cu ceva ani în urmă, Tim nu 
avusese niciodată un fizic prea robust. Printre prieteni se ştia 
că „scrie”, dar era cumva subînţeles că întrebările despre 
producţia să literară nu ar fi fost bine-venite. 

— La ce te gândeşti, Tim? 


Doamna Allerton îl privea cu îngrijorare. Ochii ei căprui- 
închis strălucitori exprimau suspiciune. 

Tim Allerton zâmbi strâmb. 

— Mă gândeam la Egipt. 

— Egipt? Vocea doamnei Allerton sugera rezervă. 

— Căldură adevărată, mamă. Nisipuri de aur, leneveală... 
Nilul. Mi-ar plăcea să facem o călătorie în sus pe Nil. Ţie nu? 
— Oh, ba da, spuse doamna Allerton cu o voce uscată. Dar 
Egiptul e scump, dragul meu. Nu e pentru cei care trebuie să- 

şi numere fiecare bănuţ. 

Tim râse. Se ridică şi se întinse. Arăta deodată plin de viaţă 
şi de însufleţire. În glasul lui se simţea o anume febrilitate. 

— Cheltuielile cad în seama mea. Da, mamă. O mică 
speculație la bursă. Cu rezultate mai mult decât satisfăcătoare. 
Am aflat azi-dimineaţă. 

— Azi-dimineaţă? Întrebă tăios doamna Allerton. Ai primit o 
singură scrisoare şi aceea... 

Se opri brusc şi-şi muşcă buzele. 

Tim păru să ezite o clipă între amuzament şi enervare. 
Amuzamentul învinse. 

— Şi aceea, de la Joanna, încheie el pe un ton rece. Într- 
adevăr, mamă. Ai fi un detectiv pe cinste! Faimosul Hercule 
Poirot ar trebui să-şi simtă ameninţată reputaţia dacă te-ar 
întâlni. 

Doamna Allerton arăta mai degrabă iritată. 

— Am văzut doar din întâmplare scrisul de pe plic... 

— Şi ai ştiut că nu era al unui agent de bursă? Într-adevăr. 
De fapt, ieri am aflat. Scrisul bietei Joanna este destul de uşor 
de identificat — se întinde pe toată suprafaţa plicului ca o 
pânză de păianjen. 

— Ce mai zice Joanna? Ceva noutăţi? 

Doamna Allerton se străduia să pară calmă şi nepăsătoare. 
Prietenia dintre fiul său şi verişoara lui de a doua, 

Joanna Southwood, o deranjase întotdeauna. Nu că „ar fi fost 
ceva la mijloc”, cum spunea ea. Era sigură că nu. Tim nu 
manifestase niciodată vreun interes de ordin sentimental faţă 
de Joanna şi nici ea faţă de el. Atracția mutuală dintre ei 


părea să se bazeze pe plăcerea bârfelor şi pe existenţa unui 
număr considerabil de prieteni şi de cunoştinţe comune. 
Amândurora le plăceau oamenii şi le plăcea să discute despre 
ei. Joanna avea o limbă ascuţită şi un fin simţ al umorului. 

Nu pentru că se temea că Tim ar fi putut să se îndrăgostească 
de Joanna devenea doamna Allerton cam ţeapănă de fiecare 
dată când Joanna era prezentă sau când soseau scrisori de la 
ea. 

Era un alt sentiment, greu de definit — poate o gelozie 
nemărturisită faţă de plăcerea vădită pe care Tim părea să o 
resimtă întotdeauna în compania Joannei. Ea şi fiul ei erau 
tovarăşi atât de buni, încât a-l vedea pe Tim absorbit şi 
interesat de o altă femeie îi provoca întotdeauna doamnei 
Allerton o anumită surpriză. Îşi închipuia, de asemenea, că în 
astfel de cazuri prezenţa ei ridica o barieră între cei doi 
reprezentanţi ai tinerei generaţii. Adesea dăduse peste ei 
antrenați în conversații pasionate, care, la vederea ei, păreau 
să pălească, să o includă şi pe ea oarecum forţat, parcă de 
nevoie. În mod cert, doamna Allerton nu o plăcea pe Joanna 
Southwood. O găsea nesinceră, afectată şi, în esenţă, 
superficială. Îi era foarte greu să se abţină de la a-şi exprima 
aceste păreri pe un ton uşor cam exagerat. 

Înainte de a-l răspunde la întrebare, Tim scoase scrisoarea 
din buzunar şi-şi trecu ochii peste ea. Era destul de lungă, 
observă mama lui. 

— Nimic deosebit, spuse el. Cei doi Devenish divorţează. 
Bătrânul Monty a fost reţinut pentru conducere sub influenţa 
alcoolului. Windlesham a plecat în Canada. Se pare că a fost 
foarte afectat de refuzul lui Linnet Ridgeway. Care în mod 
sigur se va căsători cu administratorul acela al ei. 

— Ce lucru neobişnuit! E o persoană dezgustătoare? 

— Nu, nici vorbă. E unul dintre membrii familiei Doyle din 
Devonshire. N-are nici un ban, bineînţeles — şi, de fapt, a fost 
logodit cu una dintre prietenele cele mai bune ale lui Linnet. 
Asta e cam groasă. 

— Nu mi se pare deloc plăcut, zise doamna Allerton, roşind. 

Tim îi aruncă o privire scurtă, plină de afecţiune. 


— Ştiu, mamă. Ţie nu-ţi place când femeile fură soţii altora 
şi chestii de genul ăsta. 

— Pe vremea mea aveam nişte reguli, spuse doamna 
Allerton. Şi erau foarte bune! Tineretul de astăzi pare să 
creadă că poate să facă orice-l trece prin cap, fără a se teme de 
urmări. 

Tim zâmbi. 

— Nu doar crede. Chiar o face. Vezi Linnet Ridgeway! 

— Ei bine, mie mi se pare oribil! 

Tim îi făcu cu ochiul. 

— Hei, capul sus, bătrânică demodată ce eşti! S-ar putea să 
fiu de acord cu tine. Eu, cel puţin, încă n-am atentat la soţia 
sau la logodnica nimănui. 

— Sunt sigură că n-ai face-o niciodată, spuse doamna 
Allerton şi adăugă energic: Te-am crescut aşa cum trebuie. 

— Aşadar, meritul e al tău, nu al meu. 

Tim îi zâmbi cu o sclipire de tachinare în ochi, în timp ce 
împăturea scrisoarea şi o băga la loc în buzunar. Doamna 
Allerton gândi fulgerător: „îmi arată majoritatea scrisorilor, 
însă din ale Joannei îmi citeşte numai mici pasaje”. 

Dar imediat îşi alungă din minte gândul acesta nedemn şi, ca 
întotdeauna, decise să se poarte cu nobleţe. 

— Ce mai face Joanna, cum se mai distrează? Întrebă ea. 

— Aşa şi aşa. Zice că vrea să-şi deschidă un magazin de 
delicatese în Mayfairl Joanna vorbeşte mereu despre cât e de 
săracă, replică doamna Allerton cu o urmă de ciudă în voce, 
dar călătoreşte mai peste tot şi hainele trebuie s-o coste o 
avere. E întotdeauna foarte frumos îmbrăcată. 

— Ei, da, spuse Tim, probabil că nu plăteşte pentru ele. Nu, 
mamă, nu vreau să spun ceea ce-şi închipuie mintea ta 
virtuoasă. Probabil că pur şi simplu nu-şi plăteşte croitorii. 

Doamna Allerton suspină. 

— N-am înţeles niciodată cum reuşesc unii oameni să facă 
aşa ceva. 

— E un talent special, spuse Tim. E de ajuns să ai gusturi 
suficient de extravagante şi nici un pic de simţ al valorii 
banilor şi atunci poţi primi credite oricât de mari. 


— Da, dar până la urmă ajungi în faţa Biroului de Falimente, 
ca bietul Sir George Wode. 

— Ai o slăbiciune pentru jocheul acela bătrân - probabil 
pentru că în 1898 la vreun bal, ţi-a spus că semeni cu un 
boboc de trandafir. 

— Nu mă născusem încă în 1898 replică doamna Allerton cu 
aplomb. Sir George este un om cu maniere rafinate şi nu-ţi 
permit să-l numeşti „jocheu bătrân”. 

— Am auzit câteva istorii rizibile despre el de la oameni care 
ştiu ce spun. 

— Pe tine şi pe Joanna nu vă interesează ce spuneţi despre 
alţii: orice merge, atâta vreme cât e suficient de răutăcios. 

Tim ridică din sprâncene. 

— Dragă mamă, dar ştiu că te-ai cam aprins. Nu-mi 
închipuiam că bătrânul Wode e unul dintre favoriţii tăi. 

— Nu-ţi dai seama cât de greu i-a fost să vândă Wode Hall. 
Ţinea extrem de mult la proprietatea aceea. 

Tim îşi înfrână tendinţa de a-l da replica mamei sale. Până la 
urmă, cine era el să judece oamenii? Îi răspunse în schimb 
gânditor: 

— Mda, cred că ai dreptate aici. Linnet l-a invitat să vină şi 
să vadă ce a făcut la Wode Hall şi el a refuzat-o destul de 
grosolan. 

— Bineînţeles. Iar ea ar fi trebuit să-şi imagineze că nu era 
cazul să-l invite. 

— Şi mi se pare că el vorbeşte cu destulă înveninare despre 
ea — mormăie câte ceva de fiecare dată când o vede. Nu-l 
poate ierta faptul că i-a oferit un preţ atât de bun pentru 
proprietatea aceea dărăpănată a familiei. 

— Şi oare nu e de înţeles? Întrebă doamna Allerton tăios. 

— Sincer să fiu, spuse Tim calm, nu. De ce să trăieşti în 
trecut? De ce să te agăţi de lucruri care s-au întâmplat 
demult? 

— Şi ce să pui în locul lor? 

Tim ridică din umeri. 

— Să-ţi trăieşti viaţa, eventual. Să trăieşti pasiunea pentru 
nou. Bucuria de a nu şti niciodată ce-ţi rezervă ziua de mâine. 


În loc de a moşteni o fâşie de pământ nefolositoare, să-ţi oferi 
plăcerea de a face bani pentru tine însuţi — prin propriile 
puteri. 

— Printr-o speculație reuşită la bursă! 

Tim râse. 

— De ce nu? 

— Şi dacă speculaţia se dovedeşte tot atât de nereuşită? 

— Asta, dragă mamă, e o mişcare lipsită de tact. Şi cu totul 
nepotrivită în ziua de azi... Ce părere ai de excursia în Egipt? 

— Păi... 

El o întrerupse, zâmbind. 

— Deci am stabilit. Amândoi ne dorim să vedem Egiptul. 

— Şi când propui să se întâmple asta? 

— Luna viitoare. Ianuarie e perioada cea mai potrivită 
pentru Egipt. O să mai savurăm câteva săptămâni compania 
extrem de plăcută a oaspeţilor acestui hotel. 

— Tim, spuse doamna Allerton cu reproş în glas. Apoi 
adăugă pe un ton vinovat: Mi-e teamă că i-am promis 
doamnei Leech că vei merge cu ea la poliţie. Nu înţelege o 
boabă spaniolă. 

Tim făcu o grimasă. 

— În legătură cu inelul acela al ei? Rubinul acela sângeriu al 
fiicei de potcovar [2]? Tot mai crede că i-a fost furat? Mă duc, 
dacă vrei, dar e pierdere de vreme. N-o să facă decât să 
chinuie câteva cameriste nenorocite. L-am văzut foarte clar pe 
degetul ei când a intrat în mare în ziua aceea. I-a căzut în apă 
şi pur şi simplu n-a observat. 

— Ea spune că e foarte sigură că şi l-a scos de pe deget şi l-a 
lăsat pe noptieră. 

— Ei bine, nu. L-am văzut cu ochii mei. Femeia asta e 
stupidă. Orice femeie care se aruncă în mare în decembrie, 
pretinzând că apa e caldă numai pentru că se întâmplă ca 
soarele să strălucească în momentul respectiv, e stupidă. 
Femeile grase oricum n-ar trebui să aibă voie să se scalde în 
mare; arată respingător în costume de baie. 

— Zău că mi se pare că ar trebui să nu mă mai scald nici eu, 
murmură doamna Allerton. 


Tim scoase un hohot de râs. 

— Tu? Tu poţi să stârneşti invidia multor fete tinere. 

Doamna Allerton oftă şi spuse: 

— Aş fi vrut să fie mai mulţi tineri aici, în jurul tău. 

Tim Allerton clătină din cap vehement. 

— Eu nu. Noi doi ne simţim foarte bine împreună dacă nu ne 
deranjează nimeni. 

— Ţi-ar fi plăcut că Joanna să fie aici. 

— Nu mi-ar fi plăcut. Vocea lui Tim era neaşteptat de decisă. 
Aici chiar greşeşti. Joanna mă amuză, dar nu-mi place cu 
adevărat, şi, dacă aş petrece prea mult timp cu ea, m-ar călca 
pe nervi. Mă bucur că nu e aici. Cred că m-aş împăca uşor cu 
ideea de a nu o mai vedea niciodată. Apoi adăugă, aproape în 
şoaptă: Există o singură femeie pe lumea asta pe care o 
respect şi o admir şi cred, dragă doamnă Allerton, că ştii cine 
este aceea. 

Mama să se înroşi şi pe chip îi apăru brusc o expresie 
buimăcită. 

Tim spuse pe un ton grav: 

— Nu sunt prea multe femei cu adevărat plăcute pe lume. Tu 
eşti una dintre ele. 


IX 


Într-un apartament din New York cu vedere spre Central 
Park, doamna Robson exclamă: 

— Vai, dar e minunat! Eşti o fată grozav de norocoasă, 
Cornelia. 

Cornelia Robson roşi. Era o tânără corpolentă, cam stângace, 
cu ochi căprui ca de câine. 

— Ah, va fi splendid! Spuse ea copleşită. 

Bătrâna domnişoară Van Schuyler îşi înclină capul, 
satisfăcută de reacţia rudelor sale sărace. 

— Întotdeauna mi-am dorit să călătoresc în Europa, suspină 
Cornelia, dar n-am crezut niciodată că am să ajung acolo. 

— Domnişoara Bowers mă va însoţi, ca de obicei, spuse 
domnişoara Van Schuyler, dar ca parteneră în societate este 


cât se poate de mărginită. Cornelia mă poate ajuta în multe 
feluri. 

— Aş fi fericită să o fac, verişoară Marie, spuse Cornelia cu 
însufleţire. Foarte bine, atunci totul e aranjat, încheie 
domnişoara Van Schuyler. Du-te şi găseşte-o pe domnişoara 
Bowers, draga mea. E timpul să-mi beau cocteilul de ouă. 

Cornelia ieşi. Mama ei spuse: 

— Dragă Marie, îţi sunt într-adevăr atât de recunoscătoare! 
Ştii că mi se pare că biata Cornelia suferă mult pentru că nu e 
remarcată în societate. Lucrul ăsta o face să se simtă cumva 
umilită. Dacă mi-aş putea permite s-o scot în lume — dar ştii 
cum au stat lucrurile de la moartea lui Ned. 

— Sunt foarte bucuroasă să o iau cu mine, spuse domnişoara 
Van Schuyler. Cornelia a fost întotdeauna drăguță şi gata să se 
ocupe de tot felul de mărunţişuri şi nu e atât de egoistă ca 
mulţi dintre tinerii de azi. 

Doamna Robson se ridică şi sărută faţa ridată şi uşor 
îngălbenită a rudei sale bogate. 

— Îţi sunt atât de recunoscătoare, declară ea. 

Pe scări, se întâlni cu o femeie înaltă, care părea foarte 
energică, ducând un pahar în care se afla un lichid galben 
spumos. 

— Deci, doamnă Bowers, vă pregătiţi pentru Europa? 

— O, da, doamnă Robson. 

— Ce călătorie frumoasă va fi! 

— O, da, cred că va fi cât se poate de plăcută. 

— Dar aţi mai fost în străinătate până acum? 

— O, da, doamnă Robson. Am fost la Paris cu domnişoara 
Van Schuyler, toamna trecută. Dar n-am vizitat niciodată 
Egiptul. 

Doamna Robson ezită. 

— Sper din tot sufletul... Că nu vor fi... Nici un fel de 
probleme. 

Îşi coborâse vocea. Domnişoara Bowers replică în schimb pe 
tonul său obişnuit: 

— O, nu, doamnă Robson. O să am mare grijă de asta. Sunt 
întotdeauna foarte atentă. 


Dar o vagă umbră de îngrijorare persistă pe chipul doamnei 
Robson în timp ce cobora încet mai departe. 
X 


În biroul său din centrul oraşului, domnul Andrew 
Pennington îşi cercetă corespondenţa. Deodată, pumnul i se 
încleştă şi se prăbuşi cu zgomot pe masă; faţa i se făcu roşie ca 
sângele şi două vene groase i se iviră pe frunte. Apăsă pe un 
buton de pe masă şi în cameră intră, cu o promptitudine 
demnă de admiraţie, o secretară cu o figură inteligentă. 

— Spune-l domnului Rockford să vină până la mine. 

— Da, domnule Pennington. 

Câteva minute mai târziu, Stemdale Rockford, asociatul 
domnului Pennington, intră în birou. Cei doi bărbaţi semănau 
întru câtva — amândoi erau înalţi, zvelţi, cu părul grizonat şi 
cu feţe inteligente, proaspăt bărbierite. 

— Ce este, Pennington? 

Pennington îşi ridică ochii de pe scrisoarea pe care o recitea. 

— Linnet s-a măritat! 

— Poftim? 

— Ai auzit foarte bine! Linnet Ridgeway s-a măritat! 

— Cum? Când? Şi noi de ce n-am aflat? 

Pennington se uită la calendarul de pe masă. 

— Nu era căsătorită când a scris scrisoarea asta, dar acum 
este. În dimineaţa zilei de patru. Adică azi. 

Rockford se prăbuşi pe un scaun. 

— Uau! Fără să ne prevină, nimic! Cine e tipul? 

Pennington se uită din nou în scrisoare. 

— Doyle. Simon Doyle. 

— Ce fel de om e? Ai auzit vreodată de el? 

— Nu. Nu spune prea multe... Pennington îşi trecu ochii 
peste rândurile drepte, ordonate. Am impresia că e ceva secret 
în toată povestea asta... Dar nu contează. Principalul e că 
Linnet s-a măritat. 

Ochii celor doi se întâlniră. Rockford dădu din cap. 

— Trebuie să ne gândim ce e de făcut, spuse el încet. 

— Ce putem face? 


— Asta te întreb şi eu. 

Cei doi bărbaţi râmaseră aşezaţi în linişte. Apoi Rockford 
întrebă: 

— Ai vreun plan? 

Pennington spuse, lungind cuvintele: 

— Normandie pleacă astăzi din port. Unul din noi ar putea s- 
o prindă. 

— Eşti nebun! Şi ce să facă? 

— Avocaţii aceia englezi... Începu Pennington şi se opri. 

— Ce-l cu ei? Doar n-ai de gând să te duci acolo ca să-l 
abordezi? Eşti nebun! 

— Nu spun că unul din noi să meargă în Anglia. 

— Atunci? 

Pennington netezi foaia întinsă pe masă. 

— Linnet pleacă în Egipt în luna de miere. Are de gând să 
stea acolo o lună, sau chiar mai bine... 

— Egipt, a? 

Rockford se gândi o clipă. Apoi îşi ridică privirea şi se uită în 
ochii celuilalt. 

— Egipt, spuse el. Deci asta e ideea ta. 

— Da, o întâlnire întâmplătoare. Într-o excursie. Linnet va fi 
cu soţul ei, într-o atmosferă de lună de miere... Ar putea să ne 
iasă. 

Rockford spuse neîncrezător: 

— E deşteaptă Linnet... Dar... 

Pennington continuă cu glas încet: 

— Cred că situaţia poate fi... Rezolvată cumva. 

Ochii li se întâlniră din nou. Rockford încuviinţă din cap. 

— Bine, băiete. 

Pennington aruncă o privire la ceas. 

— Va trebui să ne grăbim - oricare din noi va pleca. 

— Du-te tu, răspunse Rockford prompt. Ai avut întotdeauna 
trecere la Linnet. „Unchiul Andrew.” Exact ce trebuie! 

Faţa lui Pennington se înăspri. 

— Sper să rezolv lucrurile, zise el. 

— Trebuie să le rezolvi, îi răspunse asociatul. Situaţia e 
critică... 


XI 


William Carmichael îi spuse tânărului slăbănog care 
deschisese uşa întrebător: 

— Trimite-l la mine pe domnul Jim, te rog. 

Jim Fanthorp intră în cameră şi îl privi pe unchiul său cu un 
aer întrebător. Bătrânul îşi ridică ochii, dădu din cap şi scoase 
un mormăit. 

— Hm, eşti aici. 

— M-aţi chemat? 

— Aruncă o privire peste chestia asta. 

Tânărul se aşeză şi trase teancul de hârtii mai aproape. 
Bătrânul îl urmărea. 

— Ei bine? 

— Domnule, mi se pare cam dubios. 

Asociatul cel mai în vârstă al firmei Carmichael, Grant & 
Carmichael scoase din nou mormăitu-l caracteristic. 

Jim Fanthorp reciti scrisoarea care tocmai sosise cu poşta 
aeriană din Egipt...: Pare de-a dreptul aiurea să scrii scrisori 
de afaceri într-o asemenea zi. Am petrecut o săptămână la 
hotelul Mena House [3] şi am fost într-o expediţie la Fayum 
[4]. Poimâine mergem cu vaporul în susul Nilului la Aswan şi 
la Luxor şi poate mai departe, până la Khartoum [5]. Când am 
intrat azi-dimineaţă în biroul agenţiei Thomas Cook pentru 
bilete, cine credeţi că a fost prima persoană pe care am văzut- 
o? Andrew Pennington, tutorele meu american. Cred că l-aţi 
cunoscut acum doi ani, când a venit în Anglia. N-aveam habar 
că se află în Egipt şi el n-avea idee că eu sunt aici! Şi nici că 
m-am măritat! Scrisoarea în care îi spuneam despre căsătorie 
a ajuns probabil chiar după plecarea lui. Vine şi el în aceeaşi 
călătorie pe Nil. Ce coincidenţă, nu? Vă mulţumesc pentru tot 
ce aţi făcut în toată această perioadă atât de agitată. Eu... 

Chiar în momentul în care tânărul voia să întoarcă pagina, 
domnul Carmichael îi luă scrisoarea din mână. 

— Asta e tot, spuse el. Restul nu contează. Ei bine, ce crezi? 
Nepotul său se gândi timp de câteva momente, apoi spuse: 


— Păi, nu cred să fie o coincidenţă... Celălalt dădu din cap 
aprobator. 

— i-ar plăcea să faci o călătorie în Egipt? Lătră el. 

— Credeţi că e recomandabil? 

— Cred că nu avem timp de pierdut. 

— Dar de ce eu? 

— Pune-ţi mintea la contribuţie, băiete, pune-ţi mintea la 
contribuţie. Linnet Ridgeway nu te-a întâlnit niciodată; şi nici 
Pennington. Dacă iei avionul, s-ar putea să ajungi acolo la 
timp. 

— Nnnn... Nu-mi place chestia asta. 

— Poate că nu-ţi place — dar trebuie s-o faci. 

— E absolut necesar? 

— După părerea mea, spuse domnul Carmichael, e vital. 

XII 


Îndreptându-şi turbanul din mătase orientală pe care îl purta 
pe cap, doamna Otterbourne spuse cu arţag: 

— Chiar că nu văd nici un motiv de ce n-am merge în Egipt. 
Sunt sătulă până peste cap de Ierusalim. Apoi, cum fiica să nu 
replică în nici un fel, adăugă: Ai putea cel puţin să răspunzi 
când ţi se vorbeşte. 

Rosalie Otterbourne privea o fotografie dintr-un ziar. Sub ea 
era scris: 

Doamna Simon Doyle, fostă înainte de căsătorie frumoasă 
domnişoară Linnet Ridgeway, bine-cunoscută în societate. 
Domnul şi doamna Doyle îşi petrec vacanţa în Egipt. 

— Vrei să mergem în Egipt, mamă? Întrebă Rosalie. 

— Da, vreau, răspunse violent doamna Otterbourne. 
Consider că aici am fost tratate cu o totală lipsă de respect. 
Prezenţa mea în acest loc le face reclamă -— ar trebui să ne dea 
o reducere specială. Când le-am făcut aluzie la aşa ceva, s-au 
purtat absolut — dar absolut — impertinent. Le-am spus exact 
ceea ce gândesc despre ei. 

Fata oftă şi spuse: 

— Toate locurile sunt la fel. Aş vrea să putem pleca 
deîndată. 


— Iar în dimineaţa asta, continuă doamna Otterbourne, 
directorul hotelului a avut chiar impertinenţa să îmi spună că 
toate camerele au fost rezervate dinainte şi că suntem rugate 
să plecăm peste două zile. 

— Deci va trebui să mergem în altă parte. 

— Nici gând. Sunt pregătita să-mi apăr drepturile până la 
capăt. 

— Bănuiesc că la fel de bine am putea să mergem în Egipt. 
Nu văd nici o diferență, murmură Rosalie. 

Doamna Otterbourne fu de acord. 

— Cu siguranţă nu e o chestiune de viaţă şi de moarte. Dar 
aici greşea — căci era exact o chestiune de viaţă şi de moarte. 

Capitolul doi 

— E Hercule Poirot, detectivul, spuse doamna Allerton. 

Ea şi fiul ei stăteau pe două fotolii vopsite în roşu aprins. 

În grădina hotelului Cataract din Aswan, urmărind siluetele a 
două persoane care se îndepărtau — un bărbat scund îmbrăcat 
într-un costum alb de mătase şi o fată înaltă şi subţire. 

Tim Allerton se ridică neobişnuit de brusc în capul oaselor. 

— Omuleţul acela caraghios? Întrebă el neîncrezător. 

— Omuleţul acela caraghios. 

— Ce, Doamne iartă-mă, face aici? 

Mama sa râse. 

— Dragul meu, pari de-a dreptul fascinat. De ce oare 
bărbaţilor le plac atât de mult crimele? Eu urăsc romanele 
polițiste şi nu le citesc niciodată. Dar nu cred că Monsieur 
Poirot este aici din vreun motiv ascuns. Îmi închipui că a 
câştigat destui bani în viaţă şi că acum profită de ei. 

— Pare să se priceapă s-o ochească pe cea mai frumoasă fată 
din zonă. 

Doamna Allerton îşi înclină uşor capul într-o parte, 
examinând silueta tot mai îndepărtată a domnului Poirot şi a 
însoţitoarei sale. 

Fata de lângă el era mai înaltă cu aproape un cap. Păşea 
frumos, nici ţeapăn, nici deşelat. 

— Pare într-adevăr frumoasă, spuse doamna Allerton, 
aruncându-l o privire piezişă lui Tim. 


Oarecum spre surprinderea ei, acesta muşcă momeala. 

— E mai mult decât OK. Păcat că arată atât de nervoasă şi de 
posomorâtă. 

— Poate e doar expresia feţei ei, dragul meu. 

— O tânără drăcoaică nesuferită, bănuiesc. Dar e foarte 
drăguță. 

Persoana care fusese subiectul acestor remarci mergea încet 
alături de Poirot. Rosalie Otterbourne învârtea în mână o 
umbreluţă de soare nedeschisă, iar expresia de pe chipul ei 
justifică întru totul ceea ce Tim spusese despre ea. Arăta 
nervoasă şi mohorâtă. Sprâncenele i se uniseră într-o 
încruntătură, iar linia sângerie a gurii avea colţurile coborâte. 

Cei doi o luară la stânga, ieşind pe poarta hotelului şi intrară 
în umbra răcoroasă a grădinii publice. 

Hercule Poirot sporovăia amabil, plin de o bună dispoziţie 
perfect senină. Purta un costum de mătase albă, atent călcat şi 
o pălărie de panama şi ţinea în mână o apărătoare de muşte 
cu mâner ornamentat din imitație de chihlimbar. 

— Mă încântă, spunea el. Stâncile negre de pe Insula 
Elefantină [6], soarele şi micile bărci de pe râu. Da, ce bine e 
să trăieşti. Făcu o pauză şi apoi adăuga: Nu vi se pare, 
mademoiselle? 

— E bine, presupun, răspunse scurt Rosalie Otterbourne. 
Aswan mi se pare un loc cam mohorât. Hotelul e pe jumătate 
gol şi toată lumea de aici are o sută... 

Rosalie se întrerupse şi-şi muşcă buzele. 

Ochii lui Hercule Poirot clipiră. 

— Aveţi dreptate, da. Sunt cu un picior în groapă. 

— Nu... Nu mă gândeam la dumneavoastră, spuse fata. 

Scuzaţi-mă. Am fost grosolană. 

— Deloc. E firesc să vă doriţi companioni de vârsta 
dumneavoastră. Ei, există măcar un tânăr în hotel. 

— Cel care sta toată ziua cu mama lui? Ea îmi place, dar el 
mi se pare groaznic — atât de înfumurat! 

Poirot zâmbi. 

— lar eu — vă par înfumurat? 

— O, nu, dumneavoastră nu. 


Rosalie era evident prea puţin interesată de subiect — dar 
asta nu păru să-l deranjeze pe Poirot, care observă doar cu o 
satisfacţie placidă: 

— Prietenul meu cel mai bun susţine că sunt foarte 
înfumurat. 

— Ei bine, spuse Rosalie neatentă, bănuiesc că aveţi motive. 
Din păcate, crimele nu mă interesează câtuşi de puţin. 

— Sunt încântat să aflu că nu aveţi nimic de ascuns, zise 
Poirot solemn. 

Pentru o clipă, masca mohorâta de pe chipul fetei păru să se 
transforme, pe când îi arunca lui Poirot o scurtă privire 
întrebătoare. Dar Poirot nu păru s-o observe şi continuă: 

— Madame, mama dumneavoastră, nu a coborât azi la masa 
de prânz. Sper că se simte bine. 

— Locul acesta nu-l face bine, spuse Rosalie scurt. Abia 
aştept să plecăm. 

— Vom călători împreună, nu? Mergem cu toţii până la Wadi 
Halfă [7] şi spre a doua cataractă? 

— Da. Cei doi ieşiră din umbra grădinii şi păşiră pe un drum 
prăfos pe marginea fluviului. Fură îndată înconjurați de cinci 
vânzători vigilenţi de mărgele, doi comercianţi de ilustrate, 
trei vânzători de scarabei din ipsos, vreo doi băieţi care 
închiriau măgăruşi şi câţiva mici zdrenţăroşi cam flegmatici, 
dar care sperau să capete ceva. 

— Doriţi mărgele, domnu'? Foarte bun, domnu. Foarte 
ieftin... 

— Doamnă, doriţi scarabeu? Uitaţi — regină — aduc noroc... 

— Uitaţi, domnu,, lapis adevărat. Foarte bun, foarte ieftin... 

— Vreţi călărit un măgăruş, domnu'? Foarte bun măgăruş. 
Măgăruş Whisky cu Sifon, domnu... 

— Vreţi mergeţi la cariera de granit, domnu'? Măgăruşul 
meu foarte bun. Alt măgăruş foarte prost, domnu', cade... 

— Doriţi ilustrată — foarte ieftin — foarte frumos... 

— Uitaţi, doamna... Numai zece piaştri — foarte ieftin — lapis 
— fildeş... 

— Apărătoare foarte bun - tot chihlimbar... 

— Vreţi mergeţi cu barca, domnu'? Am barcă foarte bun, 


domnu... 

— Vreţi mergeţi înapoi la hotel, doamna? Acest măgăruş 
foarte liniştit... 

Hercule Poirot făcu neatent câteva gesturi anemice pentru a 
alunga roiul de muşte umane. Rosalie mergea printre ei ca o 
somnambulă. 

— E mai bine să te prefaci surd şi orb, zise ea. 

Micii zdrenţăroşi alergau pe lângă ei, plângăcioşi. 

— Bakshish? Bakshish? Ura, ura, foarte frumos, foarte bun... 

Hainele lor peticite în culori vii se târau pe pământ şi 
muştele le asaltau ochii urduroşi. Ei fură cei mai insistenţi. 
Ceilalţi renunţară şi rămaseră în urmă, ca să-l atace pe 
următorul trecător. 

Poirot şi Rosalie trebuiră acum să treacă prin furcile caudine 
ale vânzătorilor din magazine, cu accentele lor mai suave, mai 
persuasive... 

— Nu vreţi vizitaţi magazinul meu, domnule? 

— Vreţi crocodil de fildeş, domnule? 

— N-aţi fost în magazinul meu, domnule? Vă arăt lucruri 
foarte frumoase. 

Cei doi intrară în al cincilea magazin, unde Rosalie înmâna 
vânzătorului câteva role de film — scopul plimbării. Apoi ieşiră 
şi se îndreptară spre ţărmul fluviului. 

Unul dintre vapoarele de pe Nil tocmai arunca ancora. Poirot 
şi Rosalie se uitară cu interes la pasageri. 

— Destul de mulţi, nu? Comentă Rosalie. 

Întoarse capul chiar în timp ce Tim Allerton li se alătura. 
Acesta gâfâia uşor, ca şi cum s-ar fi grăbit. 

Stătură acolo câteva clipe, apoi Tim rupse tăcerea. 

— Bănuiesc că sunt la fel de neinteresanţi ca întotdeauna, 
spuse el dispreţuitor, arătând înspre pasagerii care debarcau. 

— De obicei sunt groaznici, fu de acord Rosalie. 

Toţi trei aveau aerul acela de superioritate afişat de obicei de 
oamenii care se află deja într-un anume loc atunci când îi 
studiază pe nou-veniţi. 

— Uau! Exclamă Tim, însufleţindu-se brusc. Pun pariu că aia 
e Linnet Ridgeway. 


Dacă informaţia aceasta îl lăsă rece pe Poirot, ea stârni în 
schimb interesul lui Rosalie. Se aplecă înainte şi toată 
posomoreala de pe chipul ei aproape dispăru când întrebă: 

— Unde? Femeia în alb? 

— Da, acolo, lângă bărbatul acela înalt. Coboară acum pe 
țărm. El e proaspătul soţ, bănuiesc. Nu-mi amintesc cum îl 
cheamă. 

— Doyle, spuse Rosalie. Simon Doyle. Scria în toate ziarele. 
E plină de bani, nu? 

— Cam cea mai bogată fată din Anglia, replică Tim cu 
aplomb. 

Cei trei privitori se uitară în tăcere cum pasagerii debarcau. 
Poirot examină cu interes persoana care făcuse obiectul 
remarcilor celor doi tineri şi murmură: 

— E foarte frumoasă. 

— Unii oameni au de toate, spuse Rosalie înciudată. 

Pe faţa ei apăru o stranie expresie de invidie în timp ce 
privea cum cealaltă fată cobora pe pasarelă. 

Linnet Doyle arăta superb, de parcă ar fi păşit pe un podium. 
Avea, de asemenea, ceva din siguranţa de sine a unei actriţe 
celebre. Era obişnuită să fie privită, admirată, să fie în centrul 
atenţiei oriunde ar fi mers. 

Era conştientă de privirile curioase aţintite asupra ei — şi, în 
acelaşi timp, aproape că nu le băga în seamă; toate acestea 
făceau parte din viaţa ei de zi cu zi. 

Coborî pe țărm jucând un rol — chiar dacă o făcea 
inconştient. Frumoasă, bogată şi celebra mireasă în luna de 
miere. Se răsuci, cu un mic zâmbet şi câteva cuvinte, spre 
bărbatul înalt de lângă ea. El îi răspunse şi sunetul vocii lui îi 
atrase atenţia lui Hercule Poirot. Ochii acestuia se aprinseră şi 
sprâncenele i se apropiară. 

Perechea trecu destul de aproape de ei. Poirot îl auzi pe 
Simon Doyle zicând: 

— O să încercăm să ne facem timp pentru el, draga mea. 
Putem sta fără probleme aici o săptămână sau două, dacă vrei. 

Chipul lui era întors spre al ei, înflăcărat, adorator, uşor 
umil. 


Ochii lui Poirot îl cercetară atent — umerii puternici, faţa 
bronzată, ochii albaştri întunecaţi, simplitatea copilăroasă a 
zâmbetului. 

— Norocosul, spuse Tim după ce cuplul se depărtă. Cum e 
oare să-ţi găseşti o moştenitoare bogată care să n-aibă platfus 
şi probleme cu sinusurile? 

— Arată cât se poate de fericiţi, spuse Rosalie cu o notă de 
invidie în glas. Şi adăugă brusc, dar cu o voce atât de joasă, 
încât Tim nu-l putu înţelege vorbele: Nu e drept. 

Poirot însă le auzi. Se încruntase până atunci oarecum 
consternat, dar acum îi aruncă fetei de alături o privire rapidă. 

— Trebuie să-l aduc mamei câteva lucruri, spuse Tim, 
ridicându-şi pălăria şi îndepărtându-se. 

Poirot şi Rosalie se întoarseră încet spre hotel, pe acelaşi 
drum, încercând să ignore propunerile reînnoite ale stăpânilor 
de măgăruşi. 

— Deci nu vi se pare drept, mademoiselle? Întrebă Poirot 
blând. 

Fata se îmbujoră, mânioasă. 

— Nu ştiu despre ce vorbii. 

— Repet doar ceea ce aţi şoptit mai adineauri. O, ba da, aţi 
şoptit. 

Rosalie Otterbourne dădu din umeri. 

— Mi se pare prea mult pentru o singură persoană. Bani, 
frumuseţe, o siluetă de invidiat şi... 

Rosalie făcu o pauză şi Poirot continuă: 

— Şi dragoste? Da? Şi dragoste? Dar nu se ştie — poate că a 
fost luată de soţie pentru banii ei! 

— N-aţi văzut cum o privea? 

— O, ba da, mademoiselle. Am văzut tot ce era de văzut — de 
fapt, am văzut ceva ce dumneavoastră nu aţi sesizat. 

— Adică? 

— Am văzut, mademoiselle, spuse rar Poirot, ochii 
încercănaţi ai unei femei. Am văzut o mână care strângea 
bastonul unei umbreluţe atât de tare, încât încheieturile i se 
albiseră... 

Rosalie îl privea ţintă. 


— Ce vreţi să spuneţi? 

— Vreau să spun că nu tot ce zboară se mănâncă. Vreau să 
spun că, deşi această doamnă e frumoasă şi bogată şi iubită, 
există totuşi ceva în neregulă aici. Şi mai ştiu un lucru. 

— Da? Ştiu, spuse Poirot încruntându-se, că, la un moment 
dat, undeva, am mai auzit această voce — vocea domnului 
Doyle — şi tare aş vrea să-mi amintesc unde. 

Dar Rosalie nu-l mai asculta. Se oprise nemişcată şi, cu vârful 
umbreluţei de soare, desena linii pe nisipul rar. Deodată 
izbucni violent: 

— Sunt odioasă. Sunt pur şi simplu odioasă. Sunt un 
monstru. Mi-aş dori să-l smulg hainele alea de pe ea şi să o 
calc în picioare. Să-l calc în picioare figura aceea atât de 
frumoasă, de arogantă şi de încrezătoare. Sunt doar o 
invidioasă nenorocită — dar asta simt. E atât de oribil de 
populară, de echilibrată şi de sigură pe sine! 

Hercule Poirot păru oarecum uimit de izbucnirea aceasta. O 
apucă pe Rosalie de braţ şi i-l scutură uşor, prieteneşte. 

— Tenez — vă veţi simţi mai bine acum, că aţi spus toate 
astea! 

— O urăsc! N-am urât niciodată pe cineva atât de mult la 
prima vedere. 

— Minunat! 

Rosalie îl privi cu suspiciune. Gura i se strâmbă şi ea râse. 

— Bien, spuse Poirot şi râse şi el. 

O porniră ca doi tovarăşi înapoi spre hotel. 

— Trebuie să văd unde e mama, spuse Rosalie pe când intrau 
în holul răcoros, slab luminat. 

Poirot o luă în partea cealaltă, spre terasa care dădea către 
Nil. Aici erau aşezate câteva mese pentru ceai, dar, fiind 
devreme, erau toate goale. Poirot privi fluviul preţ de câteva 
clipe, apoi coborî în gradină. 

Câţiva oameni jucau tenis sub soarele fierbinte. Se opri o 
vreme să-l privească, apoi o luă în jos pe cărarea abruptă. 
Aici, aşezată pe o băncuţă cu vedere spre Nil, dădu peste faţa 
din restaurantul Chez Mă Tante. O recunoscu imediat. Chipul 
pe care îl văzuse în noaptea aceea i se întipărise în minte. 


Expresia lui era acum foarte diferită. Fata era mai palidă, mai 
slabă şi pe faţa ei se vedeau cute care sugerau o mare oboseală 
şi durere. 

Poirot se dădu puţin înapoi. Ea nu îl zărise şi un timp el o 
urmări fără ca ea să-l bănuiască prezenţa. Bătea nervos cu 
talpa piciorului mic în pământ. Ochii ei, în care strălucea un 
foc mocnit, întunecat, exprimau o ciudată suferință sumbră, 
triumfătoare. Privea Nilul, pe care bărci cu pânze albe pluteau 
în ambele sensuri. 

Un chip — şi o voce. Poirot şi le aminti pe amândouă. Chipul 
acestei fete şi vocea pe care tocmai o auzise, vocea unui 
proaspăt mire... 

Chiar în timp ce Poirot stătea acolo contemplând-o pe fata 
adâncită în gânduri, o nouă scenă a acestei drame era în plină 
desfăşurare. 

Se auziră voci deasupra. Fata de pe băncuţă se ridică brusc 
în picioare. Linnet Doyle şi soţul ei coborau pe potecă. Linnet 
părea fericită şi sigură de sine. Încordarea de pe faţa ei 
dispăruse, tânăra fiind acum liniştită. 

Fata care se ridicase făcu un pas sau doi înainte. Perechea 
încremeni locului. 

— Bună, Linnet, spuse Jacqueline de Bellefort. Deci aici 
eraţi! S-ar părea că nu contenim să dăm unii peste alţii. Bună, 
Simon, ce mai faci? 

Cu un mic țipăt, Linnet Doyle se dăduse uşor înapoi, lipindu- 
se de o stâncă. Chipul frumos al lui Simon Doyle se 
schimonosi deodată de furie. El făcu un pas înainte, de parcă 
ar fi vrut să o lovească pe fata din faţa lui. 

Cu o rapidă răsucire a capului, ea îi făcu semn că observase 
prezenţa unui străin. Simon îşi întoarse privirea şi îl zări pe 
Poirot. Apoi spuse pe un ton forţat: 

— Bună, Jacqueline. Nu ne aşteptam să te vedem aici. 

Cuvintele lui sunau cu totul neconvingător. 

Fata schiţă un zâmbet rapid. 

— O surpriză, nu? 

Apoi, cu un mic gest din cap, o luă în sus pe cărare. Poirot 
porni discret în direcţia opusă şi o auzi pe Linnet Doyle 


spunând: 

Simon — pentru numele lui Dumnezeu! Simon — ce putem 
face? 

Capitolul trei 

Cina se sfârşise. Terasa hotelului Cataract era discret 
luminată. Majoritatea oaspeţilor hotelului şedeau afară, la 
mesele micuţe. 

Simon şi Linnet Doyle apărură şi ei, însoţiţi de un bărbat 
înalt, grizonat şi proaspăt ras, cu o figură distinsă, inteligentă, 
tipic americană. Pe când micul grup ezita în uşa terasei, Tim 
Allerton se ridică de la o masă din apropiere şi le ieşi în 
întâmpinare. 

— Simt convins că nu vă mai amintiţi de mine, i se adresă el 
lui Linnet cu o intonaţie plăcută, sunt vărul Joannei 
Southwood. 

— Desigur, ce tâmpenie din partea mea! Sunteţi Tim 
Allerton. Acesta este soţul meu -— un vag tremur al vocii — 
mândrie, sfială? 

— Iar acesta, tutorele meu american, domnul Pennington. 

— Mi-ar face plăcere s-o cunoaşteţi pe mama, spuse Tim. 

Câteva minute mai târziu, erau toţi cinci împreună — cu 
Linnet în colţ, între Tim şi Pennington, care se întreceau să-l 
atragă atenţia. Doamna Allerton discuta cu Simon Doyle. 

Uşile batante fluturară. Frumoasă care şedea demnă în colţ, 
între cei doi bărbaţi, se crispă dintr-odată. Apoi figura ei se 
relaxă când văzu că pe terasă ieşise un omuleţ, care traversă 
spre capătul celălalt. 

— Nu eşti singura celebritate de aici, draga mea, spuse 
doamna Allerton. Omuleţul acela caraghios e Hercule Poirot. 

Vorbise pe un ton degajat, dintr-un soi de instinct al 
conversaţiei de convenienţă, pentru a încheia o pauză 
incomodă, dar Linnet păru cu adevărat surprinsă de cele 
auzite. 

— Hercule Poirot? Desigur — am auzit de el... 

Căpăta dintr-odată un aer absent. Cei doi bărbaţi de lângă ea 
rămaseră câteva clipe pierduţi în gânduri. 

Poirot se rezemase de marginea terasei, dar fu imediat 


abordat. 

— Luaţi loc, Monsieur Poirot. Ce noapte minunată! 

Poirot se aşeză ascultător. 

— Mais oui, madame, e într-adevăr foarte frumoasă. 

Poirot îi zâmbi politicos doamnei Otterbourne. Ce mai valuri 
de satin — şi turbanul acela ridicol! Doamna Otterbourne 
continuă cu vocea sa piţigăiată: 

— O mulţime de persoane însemnate pe aici, nu? Mă aştept 
să citim despre ele curând în ziare. Doamne de societate, 
romanciere faimoase... 

Făcu o pauză şi chicoti uşor, cu falsă modestie. 

Poirot simţi, mai degrabă decât văzu, cum fata posomorâtă 
de vizavi de el tresări şi cum gura i se strânse şi mai tare. 

— Lucraţi la vreun roman, Madame Otterbourne? Întrebă el. 

Doamna Otterbourne scoase din nou chițăitul acela deliberat. 

— Sunt cumplit de leneşă. Trebuie într-adevăr să mă apuc de 
treabă. Cititorii mei devin din ce în ce mai nerăbdători, iar 
editorul meu — bietul om! Îmi trimite scrisori cu fiecare poştă! 
Ba chiar şi telegrame! 

Poirot simţi din nou cum fata se mişcă în umbră. 

— Pot să vă spun, Monsieur Poirot, că sunt aici şi pentru a 
studia atmosfera locală. Zăpadă pe faţa deşertului — acesta 
este titlul noii mele cărţi. Plin de forţă — sugestiv. Zăpada - pe 
faţa deşertului — topită de flacăra pasiunii. 

Rosalie se ridică, murmurând ceva şi se îndepărtă în grădina 
întunecată. 

— Trebuie să avem forţa, continuă doamna Otterbourne, 
clătinând emfatic din turban. Mostre de forţă — asta sunt 
cărţile mele — asta e cel mai important. Că bibliotecile nu mi 
le acceptă — nu contează! Eu grăiesc adevărul. Sexul — ah! 
Monsieur Poirot, de ce e toată lumea atât de speriată de sex? 
E piatra de temelie a universului! Mi-aţi citit cărţile? 

— Vai, madame! Înţelegeţi, eu nu citesc prea multe cărți. 
Munca mea... 

— Trebuie să vă dau un exemplar din Sub smochin, spuse 
doamna Otterbourne pe un ton ferm. Cred că o veţi găsi foarte 
relevantă. Este extrem de francă, dar este adevărată! 


— Sunteţi foarte amabilă, madame. Am s-o citesc cu plăcere. 

Doamna Otterbourne tăcu pentru un minut sau două, 
jucându-se cu un lung şirag de mărgele pe care şi-l înfăşurase 
de două ori în jurul gâtului. Apoi aruncă o privire rapidă în 
jur. 

— Poate că... Mă reped chiar acum sus şi vă aduc un 
exemplar. 

— O, madame, vă implor să nu vă deranjaţi. Mai târziu... 

— Nu, nu. Nu e nici un deranj. Doamna Otterbourne se 
ridică. Aş vrea să vă arăt... 

— Ce e, mamă? 

Rosalie apăruse deodată alături de ea. 

— Nimic, draga mea. Voiam doar să mă duc sus să aduc o 
carte pentru Monsieur Poirot. 

— Smochinul? O aduc eu. 

— Dar tu nu ştii unde este, draga mea. Mă duc eu. 

— Ba ştiu. 

Fata traversă iute terasă şi intră în hotel. 

— Daţi-mi voie să vă felicit, madame, pentru frumoasă 
dumneavoastră fiică, spuse Poirot cu o înclinare a capului. 

— Rosalie? Da, da, e într-adevăr drăguță. Dar este foarte 
dură, Monsieur Poirot. Şi nu are pic de compasiune faţă de cei 
bolnavi. 1 se pare întotdeauna că le ştie pe toate. Îşi 
imaginează că ştie despre sănătatea mea mai multe decât 
mine... 

Poirot făcu semn unui ospătar în trecere. 

— Un lichior, madame? Chartreuse [8]? Creme de menthe? 

Doamna Otterbourne clatină viguros din cap. 

— Nu, nu. Sunt practic abstinentă. Aţi observat poate că nu 
beau niciodată decât apă — sau, eventual, limonada. Nu suport 
gustul de alcool. 

— Atunci pot să vă ofer o limonadă proaspătă, madame? 

Poirot comandă o limonadă şi un pahar de benedictine [9]. 

Uşa batantă se deschise din nou. Rosalie ieşi pe terasă şi o 
traversă, apropiindu-se de ei cu o carte în mână. 

— Poftim, spuse ea. Vocea îi era aproape complet 
inexpresivă — într-un mod de-a dreptul remarcabil. 


— Monsieur Poirot tocmai mi-a comandat o limonadă 
proaspăta, spuse mama ei. 

— Şi dumneavoastră, mademoiselle, ce vreţi să serviţi? 

— Nimic. Dându-şi brusc seama că fusese nepoliticoasă, 
Rosalie adăugă: Nimic, mulţumesc. 

Poirot luă volumul pe care i-l întindea doamna Otterbourne. 
Încă mai avea supracoperta originală, o ilustrație în culori vii 
reprezentând o doamnă cu o tunsoare scurtă foarte şic şi cu 
unghii vopsite în roşu sângeriu aşezată pe o blană de tigru, în 
tradiționalul costum al Evei. Deasupra ei se vedea un copac cu 
frunze ca de stejar, în care atârnau un fel de mere mari, de o 
culoare incertă. 

Cartea era intitulată Sub smochin, de Salome Otterbourne. 
Pe una din clape, o notă a editorului vorbea despre superbul 
curaj şi despre realismul acestui studiu al vieţii amoroase a 
femeii moderne. „Temerară, neconvenţională, realistă” erau 
cuvintele folosite. 

Poirot se înclină şi murmură: 

— Sunt onorat, madame. 

Când îşi ridică privirea, ochii săi îi întâlniră pe ai tinerei fete. 
Poirot tresări aproape involuntar, uluit şi întristat de durerea 
pe care o citi în ei. 

În acest moment sosiră băuturile, o bine-venită diversiune. 

Poirot ridică galant paharul. 

— Î votre santé, madame - mademoiselle. 

Sorbind din limonada, doamna Otterbourne murmură: 

— E atât de tonică... Delicioasă! 

Tăcerea se aşternu între cei trei. Priveau toţi stâncile negre 
din albia fluviului, care păreau fantastice în lumina lunii. 
Parcă erau nişte uriaşi monştri preistorici pe jumătate ieşiţi 
din apă. O uşoară briză se stârni brusc şi tot la fel de brusc se 
stinse. În aer plutea o linişte parcă prevestitoare — un 
sentiment de aşteptare. 

Hercule Poirot îşi întoarse privirea spre terasă şi spre oaspeţii 
de la mese. Se înşela sau aceeaşi aşteptare părea să plutească 
şi printre ei? Era că acel moment în care toată lumea aşteaptă 
intrarea în scenă a eroinei principale. 


Şi exact în acest moment uşile batante ale terasei se mişcară 
pentru a treia oară, de această dată cu o notă specială de 
solemnitate. Toată lumea tăcuse, privind într-acolo. 

O fată brunetă, zveltă, într-o rochie de seară de culoarea 
vinului, se ivi în uşă. Se opri o clipă, apoi pomi cu pas decis 
de-a lungul terasei şi se aşeză la o masă goală. Nu era nimic 
ostentativ, nimic ieşit din comun în atitudinea ei şi totuşi 
întreaga ei comportare părea studiată — o adevărată intrare în 
scenă. 

— Ei bine, spuse doamna Otterbourne, zvâcnind uşor din 
capul învelit în turban, pare să se creadă cineva fetişcana asta! 

Poirot nu-l răspunse. Privea. Fata se aşezase într-un loc de 
unde se putea uita în voie la Linnet Doyle. Imediat, observă 
Poirot, Linnet se aplecă în faţă şi spuse ceva, apoi se ridică şi 
îşi schimbă locul. Şedea acum cu spatele. 

Cam cinci minute mai târziu, cealaltă fată se mută la capătul 
opus al terasei. Fuma, zâmbind tăcută, întruchipare a liniştii şi 
a relaxării. Dar privirea ei meditativă era aţintită constant, 
parcă inconştient, asupra soţiei lui Simon Doyle. 

După un sfert de oră, Linnet Doyle se ridică brusc şi intră în 
hotel. Soţul ei o urmă aproape imediat. 

Jacqueline de Bellefort zâmbi şi îşi întoarse scaunul. Îşi 
aprinse o ţigară şi privi spre apele Nilului, continuând să 
zâmbească parcă pentru sine. 

Capitolul patru 

— Monsieur Poirot. 

Poirot se ridică grăbit în picioare. Rămăsese singur pe terasă 
după ce toată lumea plecase. Pierdut în gânduri, privea 
stâncile negre netezite de apă, când fu readus la realitate de o 
voce care-l chema pe nume. 

Era o voce cultivată, sigură de sine, foarte plăcută, deşi poate 
un pic arogantă. 

Ridicându-se deîndată, Hercule Poirot întâlni privirea 
imperativă a lui Linnet Doyle. Tânăra purta un şal bogat de 
catifea purpurie peste rochia albă de satin şi arăta mai 
frumoasă şi mai aristocratică decât îşi putuse Poirot imagina. 

— Sunteţi Monsieur Hercule Poirot? Întrebă Linnet. 


Era mai degrabă o afirmaţie decât o întrebare. 

— La dispoziţia dumneavoastră, madame. 

— Ştiţi probabil cine sunt. 

— Da, madame. V-am auzit numele. Ştiu exact cine sunteţi. 

Linnet dădu din cap. Se aştepta la asta. Continuă, în stilul ei 
regal, fermecător: 

— Sunteţi amabil să veniţi cu mine în cazino? Sunt foarte 
nerăbdătoare să vă vorbesc. 

— Desigur, madame. 

Linnet porni înainte. Poirot o urmă. Ea intră în cazino şi îi 
făcu semn să închidă uşa. Apoi se lăsă într-un fotoliu la una 
dintre mese, în timp ce Poirot se aşeza în faţa ei. 

Linnet intră direct în subiect, fără să ezite, vorbind fluent. 

— Am auzit multe despre dumneavoastră, Monsieur Poirot şi 
înţeleg că sunteţi un om foarte inteligent. În momentul acesta 
se întâmplă să am mare nevoie de ajutorul cuiva — şi mi se 
pare foarte probabil că dumneavoastră să fiţi persoana cea 
mai potrivită. 

Poirot înclina din cap. 

— Sunteţi foarte amabilă, madame, dar, vedeţi 
dumneavoastră, eu mă aflu în vacanţă, şi, în vacanţă, nu 
preiau cazuri. 

— Asta se poate aranja. 

Cuvintele acestea nu fuseseră spuse într-un mod ofensator — 
ci doar cu siguranţa calmă a unei tinere care fusese 
întotdeauna capabilă să aranjeze lucrurile aşa cum dorise. 

Linnet Doyle continuă: 

— Sunt, Monsieur Poirot, ţinta unei persecuții intolerabile. Şi 
aceasta trebuie să înceteze! Am fost tentată să anunţ poliţia, 
dar soţul... Soţul meu pare să creadă că poliţia nu va putea 
face nimic. 

— Aţi putea... Să-mi explicaţi lucrurile ceva mai în detaliu? 
Murmură Poirot plin de deferenţă. 

— O, da, desigur. Problema e cât se poate de simplă. 

În vocea ei nu se simţea încă nici o ezitare, nici un tremur. 
Linnet Doyle aborda lucrurile ca pe o afacere, cu o minte clară 
şi ordonată. Făcu o scurtă pauză doar pentru a putea prezenta 


faptele cât mai concis. 

— Înainte de a-l cunoaşte pe soţul meu, el a fost logodit cu o 
anume domnişoară de Bellefort, o prietenă a mea. Soţul meu a 
rupt logodnă, căci ei doi nu se potriveau deloc. Îmi pare rău s- 
o spun, dar ea a luat totul foarte în tragic... Eu — îmi pare 
foarte râu pentru cele întâmplate, dar lucrurile acestea nu pot 
fi controlate. Domnişoara de Bellefort a proferat... În fine... 
Nişte ameninţări, cărora eu le-am dat foarte puţină atenţie şi 
cărora pot să spun că nu a încercat să le dea curs. În loc de 
asta, a adoptat metoda cu totul neobişnuită de a ne urmări 
oriunde mergem. 

Poirot ridică din sprâncene. 

— Ah, o formă destul de inedită de... hm... Răzbunare. 

— Foarte inedită — şi foarte ridicolă! Şi, de asemenea, 
absolut enervantă. 

Linnet îşi muşcă buza. 

Poirot încuviinţă din cap. 

— Da, îmi pot imagina. Înţeleg că sunteţi în luna de miere? 

— Da. Prima oară s-a întâmplat la Veneţia. Am întâlnit-o la 
hotelul Danielii. Am crezut că era doar o coincidenţă. Destul 
de jenant, dar atât. Apoi am dat peste ea pe vasul care pleca 
de la Brindisi. Noi... Înţelesesem că se ducea în Palestina. Am 
lăsat-o, credeam, pe vas. Dar... Dar când am ajuns la Mena 
House, ea era deja acolo — aşteptându-ne. 

Poirot dădu din cap. 

— Şi acum? 

— Am venit pe Nil cu vaporul. Mai că mă aşteptam să o 
găsesc la bordul vasului. Când am văzut că nu era acolo, am 
crezut că încetase să se comporte atât de... de copilăreşte. 
Dar, când am ajuns aici, ea... Ea era prezentă — ne aştepta. 

Poirot o privi o clipă foarte atent pe Linnet. Era încă perfect 
calmă, dar încheieturile degetelor care apucaseră marginea 
mesei îi erau albe de încordare. 

— Şi vă e teamă că situaţia aceasta ar putea continua? 
Întrebă el. 

— Da. Linnet făcu o pauză. Bineînţeles că toată povestea e 
complet stupidă! Jacqueline se poartă absolut ridicol! Sunt 


surprinsă să văd că nu are mai multă mândrie — mai multă 
demnitate. 

Poirot făcu un gest vag. 

— Sunt momente în viaţă, madame, când mândria şi 
demnitatea nu mai au nici un preţ. Când simt înlocuite de alte 
emoţii — mai puternice. 

— Da, poate. În vocea lui Linnet se simţea nerăbdarea. Dar 
ce Dumnezeu speră să câştige în felul ăsta? 

— Nu e vorba întotdeauna de a câştiga ceva, madame. 

Ceva din tonul lui Poirot o impresiona neplăcut pe Linnet. 
Roşi şi spuse în grabă: 

— Aveţi dreptate. O discuţie despre motivele acestui 
comportament ar fi irelevantă. Principalul este că el trebuie să 
înceteze. 

— Şi cum sugeraţi că s-ar putea face aşa ceva, madame? 

— Cum e de aşteptat, eu şi soțul meu nu putem continua să 
ne lăsăm agresaţi în felul acesta. Trebuie să existe vreun fel de 
remediu legal împotriva unui astfel de comportament. 

Linnet era nerăbdătoare. Poirot o privi gânditor şi întrebă: 

— V-a ameninţat explicit în public? A folosit un limbaj 
insultător? A încercat să vă rănească în vreun fel? 

— Nu. 

— Atunci, sincer vă spun, madame, nu văd ce puteţi face. 
Dacă este plăcerea acestei tinere doamne să călătorească în 
anumite locuri, iar aceste locuri sunt aceleaşi în care vă 
nimeriţi dumneavoastră şi soţul dumneavoastră — eh bien — ce- 
l cu asta? Toată lumea are dreptul să respire acelaşi aer! Vă 
deranjează cumva în privat? Întâlnirile acestea au loc 
întotdeauna în public? 

— Vreţi să spuneţi că nu se poate face nimic? 

Linnet părea neîncrezătoare. 

— Absolut nimic, din câte îmi dau seama, spuse Poirot pe un 
ton placid. Mademoiselle de Bellefort face pur şi simplu uz de 
drepturile sale. 

— Dar... Dar este exasperant! Este intolerabil să trebuiască 
să accept aşa ceva! 

— Aveţi toată simpatia mea, madame, spuse Poirot cu o voce 


uscată, cu atât mai mult cu cât îmi închipui că nu aţi fost silită 
prea des să acceptaţi lucruri neplăcute. 

Linnet se încruntă. 

— Trebuie să existe un mod de a o opri, murmură ea. 

Poirot ridică din umeri. 

— Puteţi oricând să plecaţi — să mergeţi în altă parte, sugeră 
el. 

— Dar ne va urma! 

— Foarte probabil. 

— E absurd! 

— Într-adevăr. 

— În orice caz, de ce ar trebui să fug... Să fugim? Ca şi 
cum... ca şi cum... 

Linnet se întrerupse. 

— Exact, madame. Ca şi cum!... Aici e totul, nu? 

Linnet îşi ridică privirea şi şi-o aţinti asupra lui Poirot. 

— Ce vreţi să spuneţi? 

Poirot îşi schimbă intonaţia. Se aplecă înainte şi vocea lui luă 
o notă confidențială, persuasivă. Spuse foarte blând: 

— De ce vă deranjează atât de tare, madame? 

— De ce? Dar e exasperant! E iritant la culme! V-am spus de 
ce! 

Poirot clătină din cap. 

— Nu tocmai. 

— Ce vreţi să spuneţi? Întrebă Linnet din nou. 

Poirot se lăsă pe spate, îşi împreună mâinile şi vorbi cu o 
voce detaşată, impersonală: 

— Ecoutez, madame. Am să vă spun o mică istorie. S-a 
întâmplat ca acum o lună sau două să cinez într-un restaurant 
în Londra. La masa de lângă mine erau doi oameni, un tânăr şi 
o fată. Păreau foarte fericiţi, foarte îndrăgostiţi unul de altul. 
Vorbeau plini de încredere despre viitor. Nu că aş asculta ceea 
ce nu mă priveşte. Cei doi ignorau cu totul faptul că cineva i- 
ar putea auzi. Bărbatul stătea cu spatele la mine, dar chipul 
fetei îmi era perfect vizibil. Şi reflecta o intensitate emoţională 
remarcabilă. Era îndrăgostită — cu inima, cu sufletul şi cu 
trupul — şi nu era dintre cei care iubesc adesea şi superficial. 


Pentru ea era clar o chestiune de viaţă şi de moarte. Cei doi 
erau logodiţi şi aveau de gând să se căsătorească — asta am 
înțeles; şi vorbeau despre unde au să-şi petreacă luna de 
miere. Plănuiau să meargă în Egipt. 

Poirot făcu o pauză. Linnet întrebă tăios: 

— Ei bine? 

— Asta se întâmpla acum o lună sau două, continuă Poirot, 
dar ştiu, din seara aceea, că n-am să uit chipul acelei fete. Am 
să mi-l amintesc dacă îl văd din nou. Şi ţin minte, de 
asemenea, vocea bărbatului. Şi cred că ghiciţi, madame, când 
mi s-a întâmplat să văd iarăşi acel chip şi să aud acea voce. 
Aici, în Egipt. Bărbatul este în luna de miere, da — dar cu o 
altă femeie. 

— Şi ce-l cu asta? Întrebă Linnet pe un ton tăios. V-am 
relatat deja faptele. 

— Faptele — da. 

— Atunci? 

— Fata din restaurant, continuă Poirot rar, vorbea despre o 
prietenă — o prietenă care, era sigură, nu o va lăsa baltă. Acea 
prietenă, cred, eraţi dumneavoastră, madame. 

— Da. V-am spus că am fost prietene. 

Linnet se înroşi. 

— Şi ea avea încredere în dumneavoastră? 

— Da. Linnet ezită o clipă, muşcându-şi buzele nerăbdătoare; 
apoi, cum Poirot nu părea dispus să continue, izbucni: 
Bineînţeles că toată situaţia a fost foarte neplăcută. Dar 
asemenea lucruri se întâmplă, Monsieur Poirot. 

— O, da, se întâmplă, madame. Poirot făcu o pauză. Sunteţi 
anglicană, bănuiesc? 

— Da. 

Linnet păru uşor uimită. 

— Atunci aţi auzit fragmente din Biblie citite în biserică. Aţi 
auzit despre regele David şi despre bogatul care avea multe 
turme de oi şi multe cirezi de vite şi despre săracul care avea 
o singură mioară — şi cum bogatul i-a luat săracului singura 
mioară. Asta a fost ceva ce s-a întâmplat, madame. 

Linnet se ridică. Ochii îi sclipiră de mânie. 


— Văd foarte bine încotro bateţi, Monsieur Poirot! Credeţi, 
ca să vorbesc vulgar, că i-am furat iubitul prietenei mele. Din 
punct de vedere sentimental — şi aceasta este, bănuiesc, 
perspectiva pe care oamenii din generaţia dumneavoastră nu 
se pot abţine să o adopte — poate aşa e. Dar adevărul adevărat 
e altul. Nu neg că Jackie îl iubea cu pasiune pe Simon, dar nu 
cred că luaţi în consideraţie faptul că el nu-l era poate la fel 
de devotat. Ţinea foarte mult la ea, dar cred că, încă înainte 
de a mă întâlni pe mine, începuse să simtă că făcuse o 
greşeală. Priviţi lucrurile în faţă, Monsieur Poirot. Simon 
descoperă că eu sunt cea pe care o iubeşte, nu Jackie. Ce să 
facă? Să se poarte ca un erou nobil şi să se însoare cu o femeie 
la care nu ţine, distrugând astfel, probabil, trei vieţi? Căci e 
îndoielnic că, în aceste circumstanţe, ar fi putut s-o facă pe 
Jackie fericită. Dacă ar fi fost realmente căsătorit cu ea atunci 
când m-a întâlnit pe mine, sunt de acord că era, poate, de 
datoria lui să rămână cu ea - deşi nu sunt chiar aşa de sigură. 
Dacă unul din membrii cuplului este nefericit, celălalt suferă 
şi el. Dar o logodnă nu este neapărat un angajament. Dacă a 
fost făcută o greşeală, în mod cert e mai bine să privim 
lucrurile în faţă înainte de a fi prea târziu. Recunosc că a fost 
o decizie foarte dură pentru Jackie şi îmi pare foarte râu 
pentru ea — dar asta este. Era inevitabil. 

— Oare? 

Linnet îl privi ţintă. 

— Ce vreţi să spuneţi? 

— Tot ceea ce mi-aţi mărturisit este foarte adevărat, foarte 
logic. Dar nu explică un lucru. 

— Anume? 

— Atitudinea dumneavoastră, madame. Vedeţi, aţi putea lua 
această urmărire în două feluri: fie să vă irite, fie să vă 
stârnească mila — că prietena dumneavoastră a fost atât de 
adânc rănită, încât să renunţe la orice urmă de mândrie. Dar 
nu aceasta este reacţia dumneavoastră. Nu, pentru 
dumneavoastră, această persecuție este intolerabilă — şi de ce? 
Aici poate exista un singur motiv — anume, faptul că vă simţiţi 
vinovată. 


Linnet sări în picioare. 

— Cum îndrăzniţi? Monsieur Poirot, aţi mers într-adevăr 
prea departe. 

— lată că îndrăznesc, madame! Am să vă vorbesc cât se 
poate de sincer. Vă sugerez că, deşi aţi încercat poate să 
ascundeţi acest fapt de dumneavoastră însevă, v-aţi propus în 
realitate în mod deliberat să-l furaţi iubitul prietenei 
dumneavoastră. V-aţi simţit puternic atrasă de el de la bun 
început. Dar a existat un moment în care aţi ezitat, în care v- 
aţi dat seama că aveaţi de ales — să vă opriţi sau să continuaţi. 
Iniţiativa a fost a dumneavoastră, nu a lui Monsieur Doyle. 
Sunteţi frumoasă, madame; bogată; inteligentă; pricepută — şi 
aveţi mult farmec. Puteaţi să vă exercitaţi acest farmec sau să 
vă abţineţi. Aveaţi tot ce viaţa vă putea oferi, madame. Viaţa 
prietenei dumneavoastră era strâns legată de o singură 
persoană. Ştiaţi asta, dar, deşi aţi ezitat, nu v-aţi retras mâna. 
Aţi întins-o şi, asemenea bogatului din Biblie, aţi luat singura 
mioară a săracului. 

Urmă o tăcere. Linnet se controlă cu o sforţare şi spuse pe un 
ton rece: 

— 'Toate acestea sunt irelevante. Nu, nu sunt irelevante. V- 
am explicat de ce apariţiile neaşteptate ale domnişoarei de 
Bellefort v-au supărat atât de tare. Pentru că, deşi ceea ce face 
ea e poate nedemn de o femeie şi de un om în general, 
dumneavoastră aveţi convingerea intimă că are dreptate. 

— Nu e adevărat. 

Poirot ridică din umeri. 

— Refuzaţi să fiţi cinstită cu dumneavoastră însevă. 

— Deloc. 

— Cred, madame, spuse Poirot blând, că aţi avut o viaţă 
fericită, că aţi fost generoasă şi bună faţă de alţii. 

— Am încercat să fiu, spuse Linnet. 

Mânia aceea intolerantă se şterse de pe chipul ei. Vorbea 
acum simplu — aproape trist. 

— Şi acesta este motivul pentru care sentimentul că aţi 
provocat în mod deliberat o suferinţă cuiva vă deranjează atât 
de tare şi pentru care ezitaţi atât să recunoaşteţi faptul. Iertaţi- 


mă dacă am fost impertinent, dar aspectul psihologic este cel 
mai important într-un caz. 

Linnet spuse rar: 

— Chiar presupunând că ceea ce aţi spus e adevărat — şi eu 
nu accept asta, ţineţi seama — ce se mai poate face acum? Nu 
putem schimba trecutul; trebuie să luăm lucrurile aşa cum 
sunt. 

Poirot încuviinţă. 

— Aveţi o minte limpede, madame. Da, nu ne putem 
întoarce în trecut. Trebuie să acceptăm lucrurile aşa cum sunt. 
Şi, uneori, asta e tot ce putem face — să acceptăm consecinţele 
faptelor noastre. 

— Vreti să spuneţi, întreba Linnet neîncrezătoare, că nu pot 
face nimic — nimic? 

— Trebuie să aveţi curaj, madame — aşa mi se pare mie. 

— N-aţi putea, rosti Linnet rar, să vorbiţi cu Jackie... cu 
domnişoara de Bellefort? Să încercaţi să o convingeţi? 

— Ba da, asta pot face. Şi am s-o fac dacă aşa doriţi. Dar nu 
mă aştept la cine ştie ce rezultate. Îmi închipui că 
Mademoiselle de Bellefort este atât de prinsă de o anume idee 
fixă, încât nimic nu o va clinti. 

— Dar în mod sigur trebuie să putem face ceva ca să ieşim 
din această situaţie. 

— Vă puteţi, bineînţeles, întoarce în Anglia, să vă stabiliţi la 
moşia dumneavoastră. 

— Chiar şi atunci, bănuiesc, Jacqueline e capabilă să se 
pripăşească în sat, aşa încât să o văd de fiecare dată când ies 
din casă. 

— Adevărat. 

— În plus, spuse Linnet rar, nu cred că Simon va fi de acord 
să fugim de ea. 

— Care e atitudinea lui faţa de toată povestea asta? 

— E furios — pur şi simplu furios. 

Poirot dădu din cap gânditor. 

— Veţi... Vorbi cu ea? Întrebă Linnet rugătoare. 

— Da, am să vorbesc. Dar părerea mea este că nu voi reuşi să 
obţin nici un rezultat. 


— Jackie e imprevizibilă! Afirmă Linnet cu violenţă. Nimeni 
nu poate prevedea ce va face. 

— Vorbeaţi adineauri de nişte ameninţări pe care le-a 
proferat. Îmi puteţi spune în ce constau? 

Linnet ridică din umeri. 

— Ne-a ameninţat că... hm... ne omoară pe amândoi. Uneori 
e foarte... Impulsivă. 

— Înţeleg, zise Poirot pe un ton grav. 

Linnet i se adresă pe un ton rugător: 

— Veţi acţiona în numele meu? 

— Nu, madame. Glasul lui Poirot era foarte ferm. Nu pot să 
accept vreo misiune din partea dumneavoastră. Am să fac tot 
ce pot în interesul umanităţii. Asta, da. Avem aici o situaţie 
foarte dificilă şi periculoasă. Am să fac tot ce îmi stă în puteri 
ca s-o lămuresc — dar nu sunt prea optimist în privinţa 
şanselor mele de reuşită. 

— Dar nu veţi acţiona în numele meu? Întrebă Linnet rar. 

— Nu, madame, spuse Hercule Poirot. 

Capitolul cinci 

Hercule Poirot o găsi pe Jacqueline şezând pe nişte pietroaie 
chiar deasupra Nilului. Fusese sigur că nu se dusese la culcare 
şi că avea să dea de ea pe undeva prin apropierea hotelului. 

Jacqueline şedea cu bărbia în palme şi nu-şi întoarse capul, 
nici nu privi în jur când îl auzi că se apropie. 

— Mademoiselle de Bellefort? Întrebă Poirot. Îmi permiteţi 
să vă vorbesc pentru un minut? 

Jacqueline îşi răsuci uşor capul. Zâmbea vag. 

— Desigur, spuse. Sunteţi Monsieur Hercule Poirot, nu-l aşa? 
Îmi daţi voie să ghicesc? Veniţi în numele doamnei Doyle, 
care v-a promis o recompensă substanţială dacă vă duceţi 
misiunea la îndeplinire. 

Poirot se aşeză pe bancă lângă ea. 

— Presupunerea dumneavoastră e parţial corectă, spuse el 
zâmbind. Tocmai am vorbit cu Madame Doyle, dar nu am 
acceptat nici un fel de recompensă din partea ei, şi, strict 
vorbind, nu acţionez în numele ei. 

— Ah! 


Jacqueline îl studie cu atenţie. 

— Atunci de ce sunteţi aici? Întrebă ea aspru. 

Răspunsul lui Poirot veni tot sub forma unei întrebări. 

— M-aţi mai văzut vreodată, mademoiselle? 

Jacqueline clătină din cap. 

— Nu, nu cred. 

— Şi totuşi, eu v-am mai văzut. Am stat odată în apropierea 
dumneavoastră în restaurantul Chez Mă Tante. Eraţi acolo 
împreună cu Monsieur Simon Doyle. 

Chipul fetei căpătă o expresie ciudată, ca a unei măşti. 

— Îmi amintesc seara aceea, spuse ea. 

— S-au întâmplat multe de atunci, zise Poirot. 

— Într-adevăr, s-au întâmplat multe. 

Vocea ei sună aspru, încărcată de o amărăciune 
deznădăjduită. 

— Mademoiselle, vă vorbesc ca un prieten. Îngropaţi 
trecutul! 

Jacqueline păru surprinsă. 

— Ce vreţi să spuneţi? 

— Nu vă mai agăţaţi de trecut! Priviţi spre viitor! Ceea ce s-a 
făcut nu se mai poate desface. Înveninarea n-o să vă ajute. 

— Sunt sigură că asta i-ar conveni de minune lui Linnet. 

Poirot făcu un gest cu mâna. 

— Nu la ea mă gândesc! Mă gândesc la dumneavoastră. Aţi 
suferit, da — dar ceea ce faceţi acum nu va avea ca rezultat 
decât prelungirea acestei suferinţe. 

Jacqueline clătină din cap. 

— Greşiţi. Sunt momente în care aproape că mă simt fericită. 

— Şi ăsta, mademoiselle, e lucrul cel mai rău. 

Fata îşi ridică iute privirea. 

— Sunteţi perspicace, spuse ea şi adăugă lent: Cred că 
încercaţi să fiţi bun cu mine. 

— Întoarceţi-vă acasă, mademoiselle. Sunteţi tânără; sunteţi 
deşteaptă; aveţi toată viaţa înainte. 

Jacqueline clătină încet din cap. 

— Nu înţelegeţi — sau nu vreţi să înţelegeţi. Simon e lumea 
mea. 


— Dragostea nu e totul, mademoiselle, spuse Poirot blând. 
Numai în tinereţe ni se pare că este. 

Dar fata clătină încă o dată din cap. 

— Nu înţelegeţi. Îi aruncă o scurtă privire. Ştiţi toată 
povestea, nu? Aţi vorbit cu Linnet? Şi aţi fost în restaurant în 
seara aceea... Eu şi Simon ne iubeam. 

— Ştiu că dumneavoastră îl iubeațţi. 

Ea percepu imediat nuanţa din vorbele sale. Repetă cu 
emfază: 

— Ne iubeam. Iar eu o iubeam pe Linnet. Aveam încredere 
în ea. Era prietena mea cea mai bună. Toată viaţa ei, Linnet a 
putut să-şi cumpere orice a vrut. Nu şi-a refuzat nimic 
niciodată. Când l-a văzut pe Simon, l-a dorit - şi l-a luat, pur 
şi simplu. 

— Şi el s-a lăsat... Cumpărat? 

Jacqueline clătină încet din cap. 

— Nu, nu e chiar aşa. Dacă ar fi aşa, n-aş mai fi aici... 
Dumneavoastră sugeraţi că Simon nu merită iubit... Dacă s-ar 
fi căsătorit cu Linnet pentru banii ei, asta ar fi adevărat. Dar el 
nu s-a însurat cu ea pentru bani. E mai complicat decât atât. 
Există ceva numit glamour, Monsieur Poirot. Şi banii ajută în 
acest caz. Vedeţi dumneavoastră, Linnet are o anumită „aură”. 
Era regina unui regat — o tânără prinţesă — aristocrată până în 
vârful unghiilor. Umbla că pe podium. Avea întreaga lume la 
picioare, avea pe unul dintre cei mai râvniţi şi bogaţi tineri 
din Anglia gata să se însoare cu ea. Şi, în loc de asta, atenţia ei 
se opreşte asupra necunoscutului Simon Doyle... Oare e de 
mirare că el s-a lăsat dus de val? Jacqueline făcu un gest 
neaşteptat. Uitaţi-vă la lună! O vedeţi foarte bine, nu? E cât se 
poate de reală. Dar, când soarele străluceşte, luna nu se vede 
deloc. Cam aşa a fost. Eu am fost luna... Când a ieşit soarele, 
Simon nu m-a mai văzut... A fost orbit. N-a mai putut vedea 
decât soarele — pe Linnet. Jacqueline făcu o pauză şi continuă: 
Aşa că, vedeţi, a fost vorba de glamour. El a fost, pur şi simplu 
orbit. Şi mai e şi siguranţa ei totală de sine — obişnuinţa de a 
porunci. E atât de încrezătoare în sine, încât le dă şi altora 
încredere în propriile forţe. Simon a fost poate slab, dar el e o 


persoană foarte simplă. M-ar fi iubit numai pe mine dacă 
Linnet n-ar fi apărut şi nu l-ar fi târât în caleaşca ei de aur. Şi 
ştiu foarte bine că el nici măcar nu s-ar fi îndrăgostit de ea 
dacă ea nu l-ar fi făcut să se îndrăgostească. 

— Asta e ceea ce credeţi dumneavoastră. 

— Asta e ceea ce ştiu. Simon mă iubea — mă va iubi 
întotdeauna. 

— Vă iubeşte chiar şi acum? Întrebă Poirot. 

Lui Jacqueline păru să-l vină imediat pe buze o replică, dar 
se stăpâni. Se uită la Poirot şi faţa i se acoperi de o roşeaţă 
intensă. Privi într-o parte. Capul îi căzu în piept. 

— Da, ştiu, spuse ea cu o voce joasă, înăbuşită. Acum mă 
urăşte. Da, mă urăşte... Dar ar trebui să fie atent! 

Cu un gest iute, scotoci într-o gentuţă de mătase aflată pe 
băncuţă. Apoi întinse palma. În ea se afla un mic pistol cu 
mâner sidefiu. Era ca o jucărie delicată. 

Frumoasă jucărioara, nu? Spuse ea. Arată cam prea 
prostească pentru a fi adevărată, dar e adevărată! Un glonţ din 
ăsta poate ucide un om. lar eu sunt o bună ţintaşă. Pe buzele 
lui Jacqueline flutură un zâmbet depărtat, ca o amintire. Când 
am fost cu mama, în copilărie, în Carolina de Sud, bunicul m-a 
învăţat să trag cu arma. Era genul acela de om demodat, care 
credea în dueluri — mai ales când era vorba de onoare. Tata a 
participat şi el la câteva dueluri când era tânăr. Mânuia bine 
sabia. Odată a omorât un om. Pentru o femeie. Aşa că, vedeţi, 
Monsieur Poirot — Jacqueline îl privi drept în faţă — prin vine 
îmi curge sânge foarte fierbinte! Am cumpărat pistolul ăsta 
când s-a întâmplat prima oară. Am vrut să-l omor pe unul din 
ei — dar problema a fost că nu m-am putut hotărî pe care. Pe 
amândoi nu mi-ar fi convenit. Dacă mi s-ar fi părut că Linnet 
era speriată... 

— Dar are foarte mult curaj. Poate să facă faţă unui atac 
fizic. Apoi m-am gândit să... Aştept! Mi s-a părut o idee din ce 
în ce mai bună. Până la urmă, o puteam face oricând; ar fi 
mult mai interesant să aştept şi să mă gândesc! Şi apoi mi-a 
venit ideea acesta — să-l urmăresc! De fiecare dată când ar fi 
ajuns în vreun loc îndepărtat şi ar fi fost singuri şi fericiţi, m- 


ar fi văzut pe Mine! Şi a funcţionat. A întors-o pe dos pe 
Linnet — cum n-ar fi făcut-o nimic altceva! A atins-o în punctul 
cel mai sensibilAtunci am început să mă simt fericită... Şi ea 
nu poate face nimic! Sunt întotdeauna absolut decentă şi 
politicoasă! Nu se pot lega de nici o vorbă de-a mea. Le 
otrăvesc întreaga viaţă. 

Râsul fetei răsună ca un clopoțel de argint. 

Poirot o prinse de braţ. 

— Mai încet. Mai încet, vă spun. 

Jacqueline îl privi. 

— Ei bine? Întrebă ea. 

Zâmbetul ei era provocator. 

— Mademoiselle, vă implor, nu mai faceţi ceea ce faceţi. 

— Adică s-o las în pace pe draga de Linnet! 

— Mai mult decât atât. Nu lăsaţi răul să pătrundă în inima 
dumneavoastră. 

Buzele fetei râmaseră întredeschise; ochii ei căpătară o 
expresie de uluire. 

— Pentru că, dacă-l lăsaţi, continuă Poirot grav, răul va 
veni... Da, în mod sigur va veni... Va intra şi-şi va face sălaş 
în inima dumneavoastră, şi, după o vreme, nu veţi mai putea 
să-l scoateţi de acolo. 

Jacqueline îl privea. Ochii ei părură să ezite, să sclipească 
incert. 

— Nu... Ştiu... Spuse ea. Apoi strigă hotărât: Nu mă puteţi 
opri. 

— Nu, spuse Hercule Poirot. Nu vă pot opri. 

Vocea îi era tristă. 

— Chiar dacă ar fi s-o... Ucid, tot nu mă puteţi opri. 

— Nu - nu dacă veţi fi dispusă să plătiţi preţul. 

Jacqueline de Bellefort râse. 

— O, nu mi-e teamă de moarte! Ce motiv mai am să trăiesc, 
la urma urmelor? Bănuiesc că dumneavoastră credeţi că e o 
mare greşeală să ucizi pe cineva care ţi-a provocat suferință — 
chiar şi când ţi-a luat tot ce aveai mai scump pe lume. 

— Da, mademoiselle, răspunse Poirot cu o voce fermă. Cred 
că a ucide este un păcat de neiertat. 


Jacqueline râse din nou. 

— Atunci ar trebui să fiţi de acord cu metoda mea curentă de 
răzbunare; pentru că, atâta timp cât funcţionează, n-am să 
folosesc acel pistol... Dar mi-e teamă — da, mi-e teamă 
câteodată... Totul mi se face negru înaintea ochilor... Atunci 
îmi doresc să o fac să sufere... Să înfig un cuţit în ea, să-l pun 
micul meu pistol la tâmplă şi... Să apăs pe trăgaci... Oh! 

Exclamaţia îl surprinse pe Poirot. 

— Ce este, mademoiselle? 

Ea îşi întoarse capul şi privi ţintă în întuneric. 

— Era cineva... Stătea acolo. A plecat. 

Hercule Poirot se uită atent în jur. 

Locul părea pustiu. 

— Nu suntem decât noi, mademoiselle. Poirot se ridică. În 
orice caz, am spus tot ce aveam de spus. Vă doresc noapte 
bună. 

Jacqueline se ridică şi ea şi zise pe un ton aproape rugător: 

— Vă daţi seama, nu, că nu pot face ceea ce îmi cereţi? 

Poirot clătină din cap. 

— Nu - pentru că puteţi! Există întotdeauna un moment! 
Pentru prietena dumneavoastră, Linnet... A existat şi pentru 
ea un moment în care ar fi putut să-şi retragă mâna... Dar ea 
l-a lăsat să treacă. Şi, dacă cineva face asta, atunci este deja 
antrenat într-o întreagă poveste şi nu mai poate da înapoi. 

— Nu mai poate da înapoi... Spuse Jacqueline de Bellefort. 
Medită o clipă, apoi îşi înălță capul sfidătoare. Noapte bună, 
Monsieur Poirot. 

El clătină din cap cu tristeţe şi o urmă pe cărare până la 
hotel. 

Capitolul şase 

A doua zi dimineaţă, Simon Doyle i se alătură lui Hercule 
Poirot pe când acesta părăsea hotelul pentru a cobori în oraş. 

— Bună dimineaţa, Monsieur Poirot. 

— Bună dimineaţa, Monsieur Doyle. 

— Mergeţi în oraş? Vă deranjează dacă vă însoțesc? 

— Deloc. Voi fi încântat. 

Cei doi bărbaţi merseră alături, ieşiră pe poarta hotelului şi 


intrară în umbra răcoroasă a grădinii publice. Atunci Simon îşi 
scoase pipa din gură şi spuse: 

— Monsieur Poirot, înţeleg că soţia mea a avut o conversaţie 
cu dumneavoastră aseară? 

— Într-adevăr. 

Simon Doyle era un pic încruntat. Era unul dintre acei 
bărbaţi de acţiune cărora le vine mai greu să-şi pună 
gândurile în cuvinte şi să se exprime clar. 

— Mă bucur pentru un lucru, spuse el. Că aţi făcut-o să-şi 
dea seama că suntem mai mult sau mai puţin lipsiţi de 
posibilitatea de a face ceva în aceste împrejurări. 

— În mod sigur nu există nici o posibilitate legală, fu de 
acord Poirot. 

— Exact. Linnet părea să nu înţeleagă asta. Simon zâmbi 
slab. A fost crescută cu convingerea că orice neplăcere poate fi 
automat raportată poliţiei. 

— Ar fi bine dacă aşa ar sta lucrurile. 

Urmă o pauză; apoi Simon spuse deodată, înroşindu-se 
treptat: 

— Este... Este o infamie să fie făcută să sufere în felul ăsta! 
Ea n-a greşit cu nimic! Dacă îi place cuiva să spună că eu m- 
am comportat ca un ticălos, n-are decât! Bănuiesc că aşa e. 
Dar n-am să accept ca Linnet să devină o victimă. Ea nu a avut 
nimic de a face cu asta. 

Poirot îşi plecă ochii grav, dar nu scoase o vorbă. 

— Aţi... hm... Aţi... Vorbit cu Jackie? 

— Da, am vorbit. 

— Şi aţi făcut-o să-şi vină în fire? 

— Mă tem că nu. 

Simon izbucni enervat: 

— Oare nu-şi dă seama că se face de râs? Nu-şi dă seama că 
nici o femeie decentă nu s-ar purta aşa? N-are nici un pic de 
mândrie sau de demnitate? 

Poirot ridică din umeri. 

— Are doar un sentiment de... Durere, să-l spunem? 

— Da, dar dă-o-ncolo de treabă, femeile decente nu se 
comportă în felul ăsta! Recunosc că eu sunt de condamnat. M- 


am purtat cu ea ca naiba şi toate celelalte. Aş înţelege dacă ar 
fi sătulă până peste cap de mine şi n-ar mai vrea să mă vadă 
niciodată. Dar această urmărire e... e pur şi simplu indecentă! 
Să se facă atâta de râs! Ce, Doamne iartă-mă, o fi crezând că 
poate obţine? 

— Poate... Răzbunare! 

— Dar e aiurea! Aş mai înţelege dacă ar încerca vreun gest 
melodramatic — să mă împuşte de aproape, de exemplu. 

— Vi s-ar părea mai potrivit cu firea ei? 

— Sincer, da. Jackie e temperamentală şi greu de controlat. 
N-aş fi surprins dacă ar face cine ştie ce la mânie. Dar 
spionatul ăsta... 

Simon Doyle clătină din cap. 

— Da, e o metodă mai subtilă! Mai inteligentă! 

Doyle îl privi ţintă pe Poirot. 

— Nu înţelegeţi. O face praf pe Linnet. 

— Şi pe dumneavoastră? 

Simon îl privi o clipă surprins. 

— Pe mine? Eu aş vrea să-l frâng gâtul afurisitei ăleia. 

— Nu v-a mai rămas deci nimic din vechile sentimente? 

— Dragul meu Monsieur Poirot... Cum să spun? E ca şi cu 
luna atunci când răsare soarele. Nu mai ştii că e acolo. Odată 
ce am întâlnit-o pe Linnet, Jackie a încetat să mai existe. 

— Tiens, c'est drôle, ca! Murmură Poirot. 

— Scuzaţi-mă? 

— Nimic, comparaţia dumneavoastră mi s-a părut 
interesantă. 

Roşind din nou, Simon reluă: 

— Presupun că Jackie v-a spus că m-am căsătorit cu Linnet 
numai pentru bani. E o minciună! Nu m-aş căsători cu nici o 
femeie pentru bani! Ceea ce Jackie nu înţelege e că e foarte 
dificil pentru un bărbat să se lase iubit aşa... Aşa cum mă 
iubea ea pe mine. 

— Aha! 

Poirot ridică deodată ochii. 

Simon continuă, stângaci: 

— E... sună oribil, dar Jackie mă iubea prea mult! 


— Une qui aime et un qui se laisse aimer, murmură Poirot. 

— A? Ce spuneţi? Vedeţi dumneavoastră, un bărbat nu vrea 
să simtă că o femeie îl iubeşte mai mult decât o iubeşte el pe 
ea. Vocea lui Simon se încălzea pe măsură ce vorbea. Nu vrea 
să se simtă posedat trup şi suflet. E posesivitatea aia 
nenorocită! Bărbatul ăsta e al meu — îmi aparţine! E o chestie 
pe care n-o suport — nici un bărbat n-o suportă! Îţi vine să fugi 
— să te desprinzi. Orice bărbat vrea el să-şi posede femeia, nu 
să fie posedat de ea. 

— Simon se întrerupse şi, cu degete tremurânde, îşi aprinse o 
ţigară. Şi aşa vă simţeaţi cu Mademoiselle Jacqueline? Întrebă 
Poirot. 

— A? Simon îl privi o clipă fix, apoi recunoscu: Ăăă... Da... 
de fapt, da. Ea nu-şi dă seama de asta, bineînţeles. Şi nu e 
ceva pe care aş fi putut să i-l spun. Dar mă simţeam cumva 
neliniştit — şi pe urmă am întâlnit-o pe Linnet, care m-a dat 
pur şi simplu gata! N-am cunoscut niciodată o fată atât de 
încântătoare. Totul a fost ameţitor. Toată lumea se pleca în 
faţa ei şi ea a ales un prostovan ca mine. 

Simon vorbea cu o uimire şi cu o deferenţă copilăreşti. 

— Înţeleg, spuse Poirot şi încuviinţă gânditor din cap. 
Înţeleg. 

— De ce nu poate Jackie să ia lucrurile ca un bărbat? Întrebă 
Simon pe un ton poruncitor şi revoltat. 

Pe buza de sus a lui Poirot înflori un zâmbet foarte vag. 

— Vedeţi dumneavoastră, Monsieur Doyle, în primul rând ea 
nu e bărbat. 

— Nu, nu — am vrut să spun să ia lucrurile mai uşor! Până la 
urmă, toţi trebuie să ne primim porţia de amărăciune. A fost 
greşeala mea, recunosc! Dar asta e! Dacă nu mai iubeşti o fată, 
e pur şi simplu aberant să te însori cu ea. Iar acum, când văd 
de ce e în stare Jackie şi până unde poate să meargă, mi se 
pare că am avut chiar noroc că am scăpat. 

— Până unde poate să meargă... Repetă Poirot gânditor. 
Aveţi idee, Monsieur Doyle, până unde? 

— Nu... Sau, cel puţin, ce vreţi să spuneţi? 

— Ştiţi că are un pistol în geantă? 


Simon se încruntă, apoi clătină din cap. 

— Nu cred că îl va folosi — acum. Putea s-o fi făcut mai 
demult. Dar cred că a trecut de faza asta. Acum e doar plină 
de ură — vrea să ne facă zile fripte la amândoi. 

Poirot ridică din umeri. 

— Poate, spuse el neîncrezător. 

— Pe mine mă îngrijorează Linnet, declară Simon, oarecum 
futil. 

— Îmi dau seama foarte bine, spuse Poirot. 

— Nu mi-e teamă de fapt că Jackie va încerca cine ştie ce 
trăsnăi melodramatice, dar chestia asta cu spionatul şi cu 
urmăritul a dat-o gata pe Linnet. Am să vă spun ce plan am 
conceput şi poate îmi veţi sugera nişte îmbunătăţiri. În primul 
rând, am anunţat public că o să stăm aici zece zile. Dar mâine, 
vaporul Karnak pleacă de la Shellal la Wadi Halfă. M-am 
gândit să iau bilete pentru el sub nume false. Mâine o să 
mergem în excursie la Philae [10]. Camerista lui Linnet poate 
să ne ia bagajele. La Shellal ne urcăm pe Karnak. Până când 
Jackie o să afle că nu ne mai întoarcem, va fi prea târziu — noi 
vom fi plecat. O să creadă că am fugit de ea şi că ne-am întors 
la Cairo. De fapt, aş putea chiar să-l mituiesc pe hamal să-l 
spună asta. La biroul de turism n-o să aibă ce să afle, pentru 
că vom pleca sub nume false. Cum vi se pare? 

— E bine chibzuit, da. Şi dacă vă aşteaptă aici până vă 
întoarceţi? 

— S-ar putea să nu ne mai întoarcem. Ne putem duce până 
la Khartoum şi de acolo, cu avionul, până în Kenya. Nu ne 
poate urmări peste tot. 

— Nu; va veni o vreme când nu va mai putea face faţă 
financiar. Înţeleg că are foarte puţini bani. 

Simon îl privi cu admiraţie. 

— Sunteţi deştept. Ştiţi că nu m-am gândit la asta?! Jackie e 
într-adevăr foarte săracă. 

— Şi totuşi, până acum a reuşit să se ţină după 
dumneavoastră? 

— Are un mic venit, desigur, spuse Simon cu îndoială. 
Undeva sub două sute pe an, bănuiesc. Presupun... Da, 


presupun că şi-a vândut tot ce avea ca să poată face ceea ce 
face. 

— Aşa încât va veni o vreme când îşi va epuiza rezervele şi 
va rămâne fără nici un ban... 

— Da... 

Simon nu părea prea în largul lui. Gândul acesta îl cam 
neliniştea. Poirot îl privi atent. 

— Nu, spuse el. Nu e un gând prea plăcut... 

Simon răspunse cam furios: 

— Ei bine, n-am ce să-l fac! Apoi adăugă: Ce credeţi despre 
planul meu? 

— Cred că ar putea să funcţioneze. Dar este, bineînţeles, o 
retragere. 

Simon se înroşi. 

— Vreţi să spuneţi că fugim de ea? Da, e adevărat... Dar 
Linnet... 

Poirot îl privi atent, apoi încuviinţa scurt. 

— S-ar putea să aveţi dreptate şi să fie cel mai bun lucru. 
Dar nu uitaţi, Mademoiselle de Bellefort e deşteaptă. 

— Într-o zi, spuse Simon sobru, simt că va trebui să luăm 
poziţie şi să ne confruntăm cu ea. Comportarea ei nu este 
nicicum rezonabilă. 

— Rezonabilă, mon Dieu! Strigă Poirot. 

— Nu văd nici un motiv pentru care femeile n-ar trebui să se 
poarte ca nişte fiinţe raţionale, declară Simon ritos. 

— Foarte adesea chiar o fac, replică Poirot pe un ton uscat. 
Iar asta e chiar mai supărător! Apoi adăugă: Am să fiu şi eu pe 
Karnak. Face parte din itinerarul meu. 

— Oh! Simon ezită, apoi spuse, alegându-şi vorbele cu 
oarecare stânjeneală: Asta nu e... nu e... din cauza noastră 
cumva? Adică, n-aş vrea să... 

Poirot îl linişti imediat. 

— Nici gând. Totul e aranjat de la Londra. Întotdeauna îmi 
plănuiesc călătoria dinainte. 

— Nu mergeţi dintr-un loc în altul după cum vă vine? Nu e 
oare mai plăcut aşa? 

— Poate. Dar, pentru a reuşi în viaţă, toate amănuntele 


trebuie planificate din timp. 

Simon râse şi spuse: 

— Presupun că aşa fac criminalii mai sofisticaţi, nu? 

— Da - deşi trebuie să recunosc că totuşi crima cea mai 
inteligentă pe care mi-o amintesc şi una dintre cele mai 
dificile pe care le-am avut de rezolvat, a fost comisă sub un 
impuls de moment. 

Simon spuse pe un ton copilăresc: 

— Trebuie să ne povestiţi câte ceva despre cazurile 
dumneavoastră când ne vom întâlni pe Karnak. 

— Nu, nu; asta ar însemna să discutăm — cum se zice? 

— Despre serviciu. 

— Da, dar serviciul dumneavoastră e captivant. Doamna 
Allerton e de această părere. Abia aşteaptă să aibă ocazia să 
vă interogheze. 

— Doamna Allerton? Doamna aceea grizonată încântătoare 
care are un fiu atât de devotat? 

— Da. Va fi şi dânsa pe Karnak. 

— Ştie că dumneavoastră...? 

— Sigur că nu, spuse Simon emfatic. Nimeni nu ştie. Am 
mers pe ideea că nu e bine să ai încredere în nimeni. 

— Un principiu admirabil — pe care îl adopt întotdeauna. 
Apropo, al treilea membru al grupului dumneavoastră, 
bărbatul acela înalt, cărunt... 

— Pennington? 

— Da. Călătoreşte cu dumneavoastră? 

— Nu e tocmai obişnuit pentru o lună de miere, nu? 
Bănuiesc că aşa credeţi, zise Simon mohorât. Pennington este 
tutorele american al lui Linnet. Ne-am întâlnit întâmplător în 
Cairo. 

— Ah, vraiment! Pot să vă pun o întrebare? Soţia 
dumneavoastră este majoră? 

Simon păru amuzat. 

— Nu are încă douăzeci şi unu de ani — dar nu a trebuit să 
ceară acordul nimănui pentru a se mărita cu mine. A fost o 
surpriză imensă pentru Pennington. Plecase din New York cu 
nava Carmanic cu două zile înainte că scrisoarea în care 


Linnet îi spunea despre căsătorie să ajungă acolo, aşa încât nu 
ştia nimic. 

— Nava Carmanic, murmură Poirot. 

— A fost uluit când ne-am întâlnit la hotelul Shepheard din 
Cairo. 

— Asta da, coincidenţă! 

— Da şi am aflat că mergea şi el în această călătorie pe Nil, 
aşa că, în mod firesc, ne-a însoţit. Nu aveam de ales dacă 
voiam să fim politicoşi. În plus, a fost... Cumva... O uşurare. 
Simon păru din nou încurcat. Linnet era foarte încordată — se 
aştepta s-o vadă pe Jackie peste tot. Cât timp am fost singuri, 
problema a fost foarte presantă. Andrew Pennington s-a 
dovedit de ajutor, am putut discuta şi despre alte lucruri. 

— Soţia dumneavoastră nu i-a spus domnului Pennington 
cum stau lucrurile? 

— Nu. Chipul lui Simon căpătă o expresie agresivă. E o 
chestiune strict personală. În plus, la începutul excursiei pe 
Nil credeam că totul se sfârşise. 

Poirot clătină din cap. 

— Nu, încă nu s-a sfârşit. Sfârşitul nu e încă aproape. Sunt 
sigur de asta. 

— Monsieur Poirot, n-aş zice că sunteţi foarte încurajator. 

Poirot îl privi pe Simon cu un sentiment vag de enervare şi 
gândi: „Anglo-saxonii ăştia! Nu iau nimic în serios afară de 
jocurile de noroc. Nu se maturizează niciodată”. 

Linnet Doyle şi Jacqueline de Bellefort luau amândouă 
lucrurile foarte în serios. Dar, în atitudinea lui Simon, Poirot 
nu vedea decât nerăbdarea şi iritarea masculului. 

— Îmi daţi voie să vă pun o întrebare impertinentă? Spuse 
el. A dumneavoastră a fost ideea să veniţi în Egipt în luna de 
miere? 

Simon se înroşi. 

— Nu, desigur. De fapt, eu aş fi mers oriunde în altă parte, 
dar Linnet era absolut hotărâtă. Aşa că... Aşa că... 

Simon se întrerupse, încurcat. 

— Desigur, spuse Poirot grav. 

Constată încă o dată faptul că, dacă Linnet Doyle era chitită 


pe ceva, acel ceva trebuia să se întâmple. Şi se gândi: „Am 
auzit acum trei relatări diferite ale acestei poveşti — a lui 
Linnet Doyle, a lui Jacqueline de Bellefort şi a lui Simon 
Doyle. Care este cea mai aproape de adevăr?” 

Capitolul şapte 

Linnet şi Simon Doyle plecară în excursia spre Philae a doua 
zi de dimineaţa în jurul orei unsprezece. Şezând pe terasa 
hotelului, Jacqueline de Bellefort îi privi cum se îndepărtează 
într-o ambarcaţiune cu pânze, pitorească. Ceea ce nu văzu 
însă fu maşina care porni în acelaşi timp din faţa hotelului — 
încărcată cu bagaje şi în care se afla o cameristă cu un aer 
rezervat. 

Hercule Poirot decise să-şi petreacă orele râmase până la 
masa de prânz pe Insula Elefantină, aflată chiar în faţa 
hotelului. 

Coborî la debarcader. Doi bărbaţi tocmai păşeau într-una 
dintre bărcile hotelului şi Poirot li se alătură. În mod evident 
nu se cunoşteau. Cel mai tânăr sosise cu trenul în ziua 
anterioară. Era înalt, brunet, cu o faţă ascuţită şi o bărbie 
bătăioasă. Purta o pereche de pantaloni de flanel foarte 
murdari şi un pulover pe gât cu totul nepotrivit climei. 
Celălalt era un bărbat de vârstă mijlocie, uşor corpolent, care 
intră imediat în vorbă cu Poirot într-o engleză fluentă, deşi 
uşor agramată. Departe de a voi să participe la conversaţie, 
tânărul le aruncă o căutătură încruntată, apoi le întoarse 
spatele şi începu să contemple agilitatea cu care barcagiul 
nubian [11] îndrepta cârma ambarcaţiunii cu degetele de la 
picioare, în timp ce cu mâinile manipula pânzele. Atmosfera 
era foarte liniştită pe râu — stâncile negre masive, strălucitoare 
şi netede treceau agale pe lângă ei şi o briză plăcută le răcorea 
feţele. Ajunseră imediat pe Insula Elefantină şi, de la țărm, 
Poirot şi noul şi flecarul său tovarăş o porniră drept spre 
muzeu. Acesta din urmă scoase o carte de vizită şi i-o înmână 
lui Poirot cu o înclinare a capului. Pe ea scria: signor Guido 
Richetti, archeologo”. 

Ca să nu se lase mai prejos, Poirot îi întoarse plecăciunea şi 
îi oferi propria carte de vizită. Odată aceste formalităţi 


încheiate, cei doi bărbaţi intrară împreună în muzeu, italianul 
revărsând în urechile lui Poirot o avalanşă de informaţii 
erudite. Conversau deja în franceză. 

Tânărul în pantaloni de flanel se plimbă apatic prin muzeu, 
căscând din timp în timp şi apoi ieşi la aer. 

Poirot şi Signor Richetti dădură în cele din urmă peste el. 
Italianul se apucă să examineze atent ruinele, dar Poirot, 
zărind pe stâncile de la țărm o umbreluţă cu margini verzi pe 
care o recunoscu, se grăbi în direcţia ei. 

Doamna Allerton şedea pe o stâncă masivă, cu un caiet de 
schiţe alături şi o carte în poală. 

Poirot îşi scoase politicos pălăria şi doamna Allerton intră pe 
dată în vorbă. 

— Bună dimineaţa, spuse ea. Bănuiesc că e practic imposibil 
să scapi de copiii ăştia nesuferiţi. 

Era înconjurată de un grup de mici creaturi negricioase, care 
rânjeau, se schimonoseau şi întindeau mâini rugătoare, 
şoptind din când în când bakshish, pline de speranţă. 

— Credeam că o să se plictisească de mine, spuse doamna 
Allerton tristă. Mă supraveghează de vreo două ore deja — şi 
mă înghesuie tot mai mult, încet-încet. Dacă strig la ei imshi! 
[12] şi îi ameninţ cu umbrelă, se împrăştie timp de un minut 
sau două. Dar apoi revin şi se holbează, se holbează cu nişte 
ochi pur şi simplu dezgustători şi-şi bagă nasurile alea oribile. 
Nu cred că îmi plac cu adevărat copiii — cel puţin nu dacă nu 
sunt cât de cât spălaţi şi nu au nişte maniere măcar 
rudimentare. 

Doamna Allerton râse cu tristeţe. 

Poirot încercă, galant, să alunge mulţimea din jurul ei, dar 
fără succes. Copiii se împrăştiară, dar apărură din nou şi din 
nou se strânseră în jurul lor. 

— Dacă ai putea să ai un pic de linişte în Egipt, mi-ar plăcea 
mai mult, spuse doamna Allerton. Dar nu eşti lăsat în pace 
nicăieri. Oriunde mergi, te pisează cineva, fie cerându-ţi bani, 
fie oferindu-ţi măgăruşi, sau mărgele, sau excursii în satele 
tradiţionale, sau vânătoare de rațe. 

— E un mare dezavantaj, într-adevăr, spuse Poirot. 


Îşi întinse cu grijă batista pe stâncă şi se aşeză precaut. 

— Fiul dumneavoastră nu vă însoţeşte în dimineaţa aceasta? 
Întrebă el. 

— Nu, Tim a vrut să pună nişte scrisori la poştă înainte să 
plecăm. Mergem în excursie până la a doua cataractă. 

— Şi eu. 

— Ce bine! Voiam să vă spun că sunt încântată să vă cunosc. 
Când am fost în Mallorca, am întâlnit acolo o anume doamnă 
Leech, care ne-a povestit lucruri minunate despre 
dumneavoastră. Îşi pierduse un inel cu rubin în timp ce se 
scălda în mare şi deplângea faptul că nu sunteţi acolo ca să i-l 
găsiţi. 

— Ah, parbleu, dar nu sunt un înotător! 

Amândoi râseră. 

— V-am văzut azi-dimineaţă de la fereastră cu Simon Doyle, 
continuă doamna Allerton. Spuneţi-mi, vă rog, ce părere vă 
face? Suntem foarte curioşi. 

— Ah, într-adevăr? 

— Da. Ştiţi, căsătoria lui cu Linnet Ridgeway a fost o 
surpriză extraordinară. Ea trebuia să se mărite cu lordul 
Windlesham şi deodată se căsătoreşte cu acest bărbat despre 
care nu a auzit nimeni! 

— O cunoaşteţi bine, madame? 

— Nu, dar o vară a mea, Joanna Southwood, este una dintre 
prietenele ei cele mai bune. 

— A, da, am citit numele prin ziare. Poirot tăcu o clipă şi 
apoi continuă: Mademoiselle Joanna Southwood este foarte 
prezenta în rubricile de mondenităţi. 

— O, da, ştie cum să-şi facă reclamă, zise doamna Allerton 
cam violent. 

— Nu vă place de ea, madame? 

— A fost o remarcă răutăcioasă din partea mea. Doamna 
Allerton avea un aer spăşit. Vedeţi dumneavoastră, sunt o 
persoană demodată. Nu-mi prea place de ea. Dar este una 
dintre cele mai bune prietene ale lui Tim. 

— Aha, murmură Poirot. 

Tovarăşa să îi arunca o privire rapidă şi schimbă subiectul. 


— Ce puţini oameni tineri sunt pe aici! Fata aceea drăguță 
cu păr castaniu şi cu mama ei dezagreabilă în turban este 
aproape singura persoană tânără din hotel. Aţi vorbit mult cu 
ea, am observat. Mi se pare interesantă mititica. 

— De ce, madame? 

— Îmi pare rău pentru ea. Poţi suferi mult când eşti tânăr şi 
sensibil. Şi ea cred că suferă. 

— Da, nu e fericită, biata fată. 

— Eu şi Tim o numim „fata cea încruntată”. Am încercat să 
vorbesc cu ea o dată sau de două ori, însă m-a repezit de 
fiecare dată. Dar cred că vine şi ea în călătoria pe Nil şi 
probabil că va trebui să fim toţi mai mult sau mai puţin 
prietenoşi unii cu alţii, nu credeţi? 

— E posibil, madame. 

— Eu sunt foarte sociabilă — oamenii mă interesează mult. 
Oamenii de toate genurile. Doamna Allerton făcu o pauză, 
apoi spuse: Tim mi-a spus că fata aceea mai oacheşă — 
domnişoara de Bellefort — este fosta logodnică a lui Simon 
Doyle. E destul de neplăcut pentru ei — să se întâlnească aici. 

— Da, e neplăcut, fu de acord Poirot. 

— Ştiţi, o să vi se pară poate stupid, dar ea aproape că m-a 
speriat. Pare atât de... Intensă. 

Poirot dădu încet din cap. 

— Nu sunteţi departe de adevăr, madame. O mare 
intensitate emoţională este întotdeauna întru câtva 
înfricoşătoare. 

— Vă interesează şi pe dumneavoastră oamenii, Monsieur 
Poirot? Sau vă rezervaţi curiozitatea pentru potenţialii 
criminali? 

— Madame, categoria aceasta îi cuprinde pe aproape toţi 
oamenii. 

Doamna Allerton se arătă uşor surprinsă. 

— Chiar credeţi asta? 

— Dacă au motivaţia necesară, vreau să spun, adăugă Poirot. 

— Diferită de la caz la caz? 

— Desigur. 

Doamna Allerton ezită un moment, cu un mic zâmbet pe 


buze. 

— Chiar şi eu? 

— Mamele, madame, sunt deosebit de crude când îşi simt 
copiii în pericol. 

— Cred că e adevărat, spuse doamna Allerton grav, da, aveţi 
perfectă dreptate. Tăcu preţ de un minut sau două, apoi spuse, 
zâmbind: încerc să-mi imaginez motivele pe care le-ar avea 
oaspeţii hotelului pentru a comite o crimă. E amuzant. De 
pildă, Simon Doyle? 

Poirot spuse, zâmbind la rândul lui: 

— Ar comite o crimă foarte simplă, o scurtătură pentru a-şi 
atinge obiectivul. Fără subtilităţi. 

— Aşadar, uşor de dezlegat? 

— Da, n-ar face uz de prea multă ingeniozitate. 

— lar Linnet? 

— Ar fi precum Regina din Alice în Ţara Minunilor: „Să i se 
taie capul!” 

— Desigur. Dreptul divin al monarhilor! Un pic din povestea 
viei lui Nabot [13]. Iar fata aceea periculoasă — Jacqueline de 
Bellefort — credeţi că şi ea ar putea comite o crimă? 

Poirot ezită câteva clipe, apoi spuse cu o voce îndoită: 

— Da, cred că da. 

— Dar nu sunteţi sigur? 

— Nu. Mă deconcertează micuța aceasta. 

— Nu cred că domnul Pennington ar putea fi un criminal, 
nu? Arată atât de deshidratat şi de dispeptic — parcă n-ar avea 
sânge în el. 

— Dar are poate un puternic instinct de conservare. 

— Da, bănuiesc că aveţi dreptate. Şi biata doamnă 
Otterbourne cu turbanul ei? 

— Există totdeauna vanitatea. 

— Ca motivaţie a unei crime? Întrebă neîncrezătoare 
doamna Allerton. 

— Motivele unei crime pot fi foarte triviale, madame. 

— Care sunt motivele cele mai obişnuite, Monsieur Poirot? 

— Cel mai adesea, banii. Cu alte cuvinte, câştigul — sub cele 
mai variate forme. Apoi răzbunarea -— şi dragostea, spaima, 


ura pură, spiritul caritabil... 

— Monsieur Poirot! 

— O, da, madame. Am văzut cazuri în care, să zicem, A este 
înlăturat de B numai pentru a-l face un bine lui C. Crimele 
politice intră adeseori în această categorie. Cineva este 
considerat periculos pentru umanitate şi, pe baza acestei 
judecăţi, este înlăturat. Oamenii uită în asemenea cazuri că 
viaţa şi moartea sunt treaba bunului Dumnezeu. 

Poirot vorbea pe un ton grav. 

— Mă bucur că spuneţi asta, zise încet doamna Allerton. Şi 
totuşi, Dumnezeu îşi alege instrumentele. 

— E periculos să gândiţi astfel, madame. 

Doamna Allerton adoptă un ton mai vesel. 

— După conversaţia aceasta, Monsieur Poirot, am să mă 
minunez că mai sunt şi oameni în viaţă! 

Doamna Allerton se ridică. 

— Trebuie să ne întoarcem. Pornim îndată după prânz. 

Ajungând la debarcader, cei doi dădură peste tânărul în 
pulover, care tocmai se urca în barcă. Italianul era deja acolo, 
în timp ce nubianul întinse pânza şi barca se depărta de țărm, 
Poirot i se adresa politicos străinului. 

— Sunt lucruri extraordinare de văzut în Egipt, nu-l aşa, 
domnule? 

Tânărul fuma acum o pipă urât mirositoare. Şi-o scoase din 
gură şi replică scurt şi emfatic, cu un accent extrem de 
cultivat: 

— Pe mine mă îngreţoşează. 

Doamna Allerton îşi puse pince-nez-ul şi îl studie cu vizibil 
interes. 

— Într-adevăr? De ce? Întrebă Poirot. 

— Piramidele, de pildă. Nişte blocuri enorme, inutile, puse 
unele peste altele pentru satisfacerea dorințelor egoiste ale 
unui despot umflat. Gândiţi-vă la masele de oameni care au 
asudat şi au murit construindu-le. Mă îngreţoşează să mă 
gândesc la suferinţele şi la torturile pe care le încorporează 
piramidele. 

Doamna Allerton spuse pe un ton degajat: 


— Dacă ar fi după dumneavoastră, n-ar mai exista nici 
piramidele, nici Parthenonul, nici marile morminte sau temple 
— ci doar satisfacția de a şti că oamenii au avut asigurate trei 
mese pe zi şi au murit în patul lor. 

Tânărul îşi îndreptă spre ea căutătura mânioasă. 

— Cred că fiinţele umane contează mai mult decât pietrele. 

— Dar nu rezistă la fel de mult, remarca Hercule Poirot. 

— Prefer un muncitor bine hrănit unei aşa-numite opere de 
artă. Ceea ce contează este viitorul, nu trecutul. 

Asta fu prea mult pentru Signor Richetti, care izbucni într-un 
torent de argumente pasionate, nu tocmai uşor de urmărit. 

Tânărul replică spunându-le tuturor ce credea el despre 
sistemul capitalist. Vorbea cu o ură nedisimulată. 

Tirada lui luă sfârşit când ajunseră la debarcaderul hotelului. 

— Măi, măi, murmură vesel doamna Allerton şi păşi pe țărm. 
Tânărul o urmări cu o privire răuvoitoare. 

În holul hotelului, Poirot dădu peste Jacqueline de Bellefort, 
Îmbrăcată în costum de călărie. Ea îl salută cu o înclinare 
ironică a capului. 

— Fac o mică excursie pe măgăruş. Îmi recomandaţi cumva 
satele tradiţionale, Monsieur Poirot? 

— Acolo mergeţi astăzi, mademoiselle? Eh bien, sunt 
pitoreşti — dar nu cheltuiţi prea mult pe suvenire. 

— Aduse aici din Europa? Nu, nu sunt aşa de uşor de păcălit. 

Înclinând puţin capul, Jacqueline ieşi în soarele strălucitor 
de afară. 

Poirot termina de împachetat — treabă simplă, căci lucrurile 
îi erau întotdeauna în perfectă ordine. Apoi se îndreptă spre 
sala de mese şi mâncă devreme de prânz. 

După dejun, autobuzul hotelului îi duse pe cei care urmau să 
se îmbarce pentru a doua cataractă până la staţia de unde 
luau expresul ce mergea de la Cairo la Shellal — o călătorie de 
zece minute. 

Pasagerii erau familia Allerton, Poirot, tânărul în pantaloni 
murdari de flanel şi italianul. Doamna Otterbourne şi fiica ei 
plecaseră în excursie până la baraj şi la Philae şi aveau să se 
urce pe vas la Shellal. 


Trenul care venea de la Cairo şi Luxor întârzie vreo douăzeci 
de minute. Când sosi, în sfârşit, începu şi agitația obișnuita. 
Hamalii egipteni care scoteau bagajele din tren se ciocneau de 
cei care puneau altele în locul lor. 

În cele din urmă, rămas aproape fără suflare, Poirot se 
pomeni într-un compartiment împreună cu o selecţie dintre 
geamantanele sale, ale familiei Allerton şi unele cu totul 
necunoscute, în timp ce Tim şi mama sa rămăseseră în altă 
parte cu restul bagajelor. 

Compartimentul în care se trezi Poirot era ocupat de o 
doamnă în vârstă foarte ridată, care purta un guler alb ţeapăn, 
o sumedenie de diamante, şi, pe chip, o expresie de suprem 
dispreţ faţă de cea mai mare parte a omenirii. 

Doamna îi aruncă lui Poirot o privire aristocratică şi se 
retrase în spatele unei reviste americane. O tânără solidă, 
oarecum greoaie, sub treizeci de ani, şedea vizavi de ea. Avea 
nişte ochi cafenii însufleţiţi, asemănători cu ai unui câine, 
părul în neorânduiala şi dădea impresia că era gata să facă 
orice pentru a plăcea. Din când în când, doamnă mai în vârstă 
îşi ridică ochii peste marginea revistei şi îi arunca o poruncă. 

— Cornelia, strânge covoarele. 

— Când ajungem, ai grijă de geamantanul meu cu haine, în 
nici un caz să nu laşi pe altcineva să pună mâna pe el. 

— Nu uita cuțitul de hârtie. 

Călătoria fu scurtă. În zece minute, se aflau cu toţii pe 
pontonul lângă care îi aştepta vaporul Karnak. Familia 
Otterbourne era deja la bord. 

Karnak era o navă mai mică decât Papyrus şi Lotus, 
vapoarele care mergeau până la prima cataractă şi care erau 
prea masive pentru a putea trece printre porţile barajului de la 
Aswan. Pasagerii urcară la bord şi îşi luară în primire 
cabinele. Cum nava nu era plină, majoritatea aveau cabinele 
pe puntea de promenadă. Întreaga parte din faţă a acestei 
punți era ocupată de un salon de observaţie, cu pereţi din 
sticlă, în care călătorii puteau şedea şi admiră fluviul. Pe 
puntea de dedesubt se aflau o încăpere pentru fumat şi o mică 
sufragerie, iar pe cea mai de jos, sala de mese. 


După ce-şi văzu geamantanele instalate în cabină, Poirot ieşi 
din nou pentru a urmări plecarea vasului. Se apropie de 
Rosalie Otterbourne, care se aplecase peste balustradă. 

— Intrăm deci în Nubia. Sunteţi mulțumită, mademoiselle? 

Fata inspiră adânc. 

— Da. Mi se pare că ne îndepărtăm în sfârşit de toate. 

Rosalie făcu un gest cu mâna. Întinderea de apă dinaintea 
lor, stâncile lipsite de vegetaţie care ajungeau până la țărm 
aveau un aspect sălbatic. Ici-colo se vedeau rămăşiţe ale unor 
foste case, abandonate şi distruse de acumularea apei în 
spatele barajului. Întreaga privelişte avea un farmec 
melancolic, aproape sinistru. 

— Departe de oameni, spuse Rosalie Otterbourne. 

— Mai puţin de cei din grupul nostru, mademoiselle, nu? 

Fata ridică din umeri, apoi spuse: 

— E ceva în această ţară care mă face să mă simt rea. Scoate 
la suprafaţă toate simțămintele care fierb înăuntru. Totul pare 
atât de nedrept, de injust. 

— Oare? Nu puteţi judeca totuşi după probele materiale. 

Uitaţi-vă la mamele altora, murmură Rosalie şi uitaţi-vă la a 
mea. Nu există alt Dumnezeu decât Sexul şi Salome 
Otterbourne este profetul său. Se opri. N-ar fi trebuit să spun 
asta, presupun. Poirot făcu un gest cu mâinile. 

— De ce să nu mi-o spuneţi — mie? Sunt unul dintre oamenii 
aceia care aud multe. Dacă, aşa cum spuneţi, simţiţi că fierbeţi 
pe dinăuntru — ca gemul în cratiţă eh bien, lăsaţi spuma să 
iasă la suprafaţă şi atunci ea poate fi îndepărtată cu o lingură 
— iată cum. 

Poirot făcu un gest ca şi cum ar fi aruncat ceva în Nil. 

— Şi a dispărut. 

— Sunteţi un om extraordinar! Spuse Rosalie şi linia 
posomorâtă a gurii i se îndreptă într-un zâmbet. Apoi înţepeni 
deodată, în timp ce exclamă: Ah, iată-l pe doamna Doyle şi pe 
soţul ei! N-aveam habar că vin şi ei! 

Linnet tocmai ieşise dintr-o cabină amplasată pe la jumătatea 
punţii. În spatele ei venea Simon. Poirot fu aproape uimit de 
înfăţişarea ei, atât era de radioasă şi de sigură pe sine. Degaja 


o fericire pur şi simplu arogantă. Simon Doyle părea şi el 
altul. Zâmbea cu toată faţa şi arăta ca un adolescent fericit. 

— Priveliştea e măreaţă, spuse el în timp ce se rezemă de 
balustradă. Abia aştept excursia asta, nu, Linnet? Pare ceva 
mult mai puţin turistic — de parcă am intra într-adevăr în 
inima Egiptului. 

Soţia sa răspunse iute: 

— Ştiu. Totul e mult mai sălbatic. 

Mâna ei se strecură într-a lui. El i-o strânse de-a lungul 
corpului. 

— Plecăm, Linn, murmură el. 

Vaporul se îndepărta de ponton. Porniseră în călătoria de 
şapte zile până la a doua cataractă şi înapoi. 

În spatele lor se auzi un râs cristalin ca de clopoțel. Linnet se 
întoarse brusc. 

În faţa ei se afla Jacqueline de Bellefort. Părea amuzată. 

— Bună, Linnet! Nu mă aşteptam să te găsesc aici. Credeam 
că aveaţi să mai staţi în Aswan încă zece zile. Sunt surprinsă! 

— N-am... N-ai... Linnet se bâlbâi. Se sili să adopte un oribil 
zâmbet convenţional. Nici... Nici eu nu mă aşteptam să te 
văd. 

— Nu? 

Jacqueline o porni spre cealaltă latură a vaporului. Linnet 
strânse mai tare mâna soţului ei. 

— Simon... Simon... 

Toată plăcerea binevoitoare de pe faţa lui Simon dispăruse. 
Era acum furios. Mâinile i se încleştară în ciuda eforturilor de 
a se controla. 

Perechea se retrase. Fără a-şi întoarce capul, Poirot prinse 
câteva cuvinte disparate: 

— Întoarcem... Imposibil... Am putea... Şi apoi, ceva mai 
tare, vocea lui Doyle, disperată, dar îndârjită: Nu putem fugi 
ia nesfârşit, Lin. Trebuie să mergem înainte, până la capăt. 

Câteva ore mai târziu, la asfinţit, Poirot stătea în picioare În 
salonul de sticlă, privind drept înainte. Karnak trecea printr-o 
porţiune îngustă a fluviului. Stâncile de pe margine se 
aruncau feroce asupra apei care curgea năvalnic adânc sub 


ele. Se aflau în Nubia. 

Poirot auzi un zgomot şi îndată Linnet Doyle se ivi lângă el. 
Degetele i se strângeau şi i se desfăceau convulsiv. Poirot n-o 
mai văzuse niciodată astfel. Avea aerul unui copil uluit. 

— Monsieur Poirot, mi-e frică, spuse ea, mi-e frică de orice. 
Nu m-am simţit niciodată aşa. Toate stâncile şi priveliştea asta 
cumplită şi pustie. Încotro mergem? Ce are să se întâmple? 
Mi-e frică. Toată lumea mă urăşte. Niciodată nu m-am simţit 
aşa. Am fost întotdeauna amabilă cu oamenii, am făcut atâtea 
pentru ei şi ei mă urăsc — o mulţime de oameni mă urăsc. În 
afară de Simon, toţi cei din jurul meu îmi sunt duşmani... E 
groaznic să simţi că există oameni care te urăsc... 

— Dar ce se întâmplă, madame? 

Linnet scutură din cap. 

— Bănuiesc că sunt nervii mei... Simt că nimic nu e sigur în 
jurul meu. Aruncă o privire iute peste umărul lui Poirot, apoi 
spuse brusc: Cum se vor sfârşi toate astea? Suntem prinşi aici. 
Prinşi! N-avem nici o scăpare. Trebuie să mergem înainte. 
Eu... Nici măcar nu ştiu unde mă aflu. 

Se lăsă de îndată să alunece pe un scaun. Poirot o privi grav, 
nu fără o anumită compasiune. 

— Cum a aflat că suntem pe vasul ăsta? Întrebă Linnet. Cum 
ar fi putut să afle? 

Poirot clătină din cap în timp ce răspundea. 

— E deşteaptă, madame. 

— Simt că n-am să pot scăpa de ea niciodată. 

— Există un plan pe care aţi fi putut să-l adoptați, spuse el. 
De fapt, sunt surprins că nu v-a trecut prin cap. La urma 
urmelor, madame, banii nu sunt o problemă pentru 
dumneavoastră. De ce nu aţi închiriat un dahabiyeh [14] 
particular? 

Dacă am fi ştiut... Dar, vedeţi, atunci nu ştiam... Şi ar fi fost 
dificil... Linnet izbucni cu o bruscă nerăbdare: Oh, 
dumneavoastră nu cunoaşteţi nici măcar jumătate din 
problemele mele. Trebuie să fiu foarte atentă cu Simon... E... 
e absurd de sensibil când vine vorba de... Bani. De faptul că 
am atât de mulţi. Voia să mergem într-un sătuc în Spania... Să 


plătească singur totul. Ca şi cum ar fi avut vreo importanţă! 
Bărbaţii sunt atât de stupizi! Trebuie să se obişnuiască să... 
Să... Să trăiască în confort. Simplă idee a unui dahabiyeh l-a 
întors pe dos — ideea unor cheltuieli în plus. Trebuie să-l educ 
— treptat. Linnet îşi ridică privirea şi îşi muşcă buzele 
enervată, pârând a conştientiza busc faptul că se lăsase 
antrenată într-o discuţie prea liberă despre problemele ei. Se 
ridică. 

— Trebuie să merg să mă schimb. Iertaţi-mă, Monsieur 
Poirot. Mă tem că am spus o mulţime de prostii. 

Capitolul opt 

Doamna Allerton, liniştită şi distinsă în rochia să neagră de 
dantelă, coborî două etaje până la sala de mese. La uşă, fiul ei 
o ajunse din urmă. 

— Scuză-mă, mamă. Credeam că am să întârzii. 

— Mă întreb unde vom fi aşezaţi. 

Sala era presărată cu măsuţe. Doamna Allerton aşteptă până 
când ospătarul, care se ocupa de un alt grup, se îndreptă spre 
ei. 

— Apropo, adăugă ea, l-am invitat pe micul Hercule Poirot 
să stea cu noi. 

— O, nu, mamă! 

Tim părea cu adevărat neplăcut surprins şi iritat. 

Mama lui îl privi ţintă, uimită. Tim era de obicei foarte 
prietenos. 

— Dragul meu, te deranjează? 

— Da, mă deranjează. E un mic ticălos fără scrupule. 

— O, nu, Tim! Nu sunt de acord cu tine. 

— Oricum, de ce am vrea să ne încurcăm cu un străin? 
Sechestraţi cum suntem pe nava asta, nu ne va fi decât o 
povară. O să stea cu noi în fiecare dimineaţă, la prânz şi seară. 

— Scuză-mă, dragul meu. Doamna Allerton arăta foarte 
încurcată. Am crezut că îţi va face plăcere. La urma urmelor, 
trebuie să fie un om cu o experienţă bogată. Iar ţie îţi plac 
povestirile polițiste. 

Tim scoase un mormăit de protest. 

— Ce bine ar fi dacă n-ai mai avea asemenea idei 


nemaipomenite, mamă. Bănuiesc că acum nu mai putem da 
înapoi, nu? 

— Nu, Tim, nu văd cum am putea. 

— Of, presupun că va trebui să mă împac cu ideea. 

Ospătarul se apropie de ei şi îi conduse la o masă. Pe chipul 
doamnei Allerton persista o expresie deconcertată. Tim era de 
obicei atât de prietenos şi de binevoitor. Izbucniri ca aceasta 
nu-l stăteau în fire. Nu era vorba de obişnuita respingere — şi 
neîncredere — a britanicilor faţă de străini. Tim era un 
cosmopolit. 

— Of, suspină ea. 

Bărbaţii erau de neînțeles! Chiar şi cel mai apropiat şi mai 
bine cunoscut putea avea reacţii şi sentimente neaşteptate. 

În timp ce se aşezau la masă, Hercule Poirot intră cu pas 
repede şi liniştit în sală. Se opri cu mâna pe spătarul celui de 
al treilea scaun de la masa lor. 

— Într-adevăr îmi daţi voie, madame, să profit de amabila 
dumneavoastră invitaţie? 

— Desigur. Luaţi loc, Monsieur Poirot. 

— Sunteţi foarte drăguță. 

Doamna Allerton observă cu stinghereală că, în timp ce se 
aşeza, Poirot îi aruncă o scurtă privire lui Tim şi că Tim nu 
reuşise să-şi ascundă o expresie mai degrabă bosumflată. 

Doamna Allerton se hotărî să învioreze atmosfera. În timp ce 
serveau supa, luă în mână lista pasagerilor, care îi fusese 
aşezată lângă farfurie. 

— Haideţi să încercăm să-l identificăm, spuse ea vioaie, 
întotdeauna mi se pare o îndeletnicire amuzantă. Începu să 
citească: „Doamna Allerton şi domnul T. Allerton”. Asta e 
uşor! „Domnişoara de Bellefort.” Au pus-o la masă cu familia 
Otterbourne, după cum văd. Sunt curioasă cum se va înţelege 
cu Rosalie. Cine urmează? „Doctorul Bessner.” Doctorul 
Bessner? Cine-l poate identifica pe doctorul Bessner? 

Doamna Allerton îşi îndreptă privirea spre o masă la care 
şedeau patru bărbaţi. Cred că trebuie să fie bărbatul cel gras, 
tuns scurt şi cu mustață. Neamţ, îmi închipui. Pare să-şi 
savureze supa. 


Ajungeau până la ei nişte plescăieli zgomotoase. 

— Domnişoara Bowers”? Continuă doamna Allerton. Putem 
să încercăm să ghicim cine e? Sunt trei sau patru femei — nu, 
s-o lăsăm deocamdată. „Domnul şi doamna Doyle.” într- 
adevăr, eroii acestei excursii. Ea este realmente foarte 
frumoasă - şi ce rochie simplă, dar încântătoare poartă. 

Tim se răsuci. Linnet, soţul ei şi Andrew Pennington fuseseră 
aşezaţi la o masă într-un colţ. Linnet purta o rochie albă şi 
colierul de perle. 

— Mie mi se pare teribil de simplă, spuse Tim. Numai o 
bucată de material legată la mijloc cu un cordon. 

— Da, dragul meu, spuse mama lui. E o descriere foarte 
pertinenta făcută de un bărbat unei rochii de optzeci de 
guinee [15]. 

— Nu pot să înţeleg de ce femeile cheltuiesc atâta pe 
îmbrăcăminte, comentă Tim. Mi se pare absurd. 

Doamna Allerton continuă să-şi examineze tovarăşii de 
călătorie. 

— Domnul Fanthorp trebuie să fie unul dintre cei patru de la 
masa aceea. Tânărul acela foarte tăcut, care nu vorbeşte 
niciodată. O figură mai degrabă plăcută - precaută şi 
inteligentă. 

— Inteligentă, da, încuviinţă Poirot. Nu vorbeşte, dar ascultă 
foarte atent — şi se uită. Da, da, e cu ochii în patru. Nu e chiar 
genul de om pe care te-ai aştepta să-l găseşti călătorind de 
plăcere în această ţară. Mă întreb ce caută aici. 

— Domnul Ferguson”, citi doamna Allerton mai departe. Am 
sentimentul că Ferguson trebuie să fie prietenul nostru 
anticapitalist. „Doamna şi domnişoara Otterbourne.” Le 
cunoaştem. „Domnul Pennington”? Alias „unchiul Andrew”. E 
un bărbat chipeş, mi se pare... 

— Ei, mamă, spuse Tim. 

— Mi se pare foarte chipeş în felul lui uscat, spuse doamna 
Allerton. O faţă destul de feroce. Probabil e genul de om 
despre care citim în ziare, care operează pe Wall Street — sau 
se zice „în” Wall Street? Trebuie să fie extrem de bogat. Apoi,. 
Monsieur Hercule Poirot” — ale cărui talente se irosesc aici. Nu 


poţi să aranjezi o crimă pentru Monsieur Poirot, Tim? 

Dar ironia ei bine intenţionată nu reuşi decât să-l irite din 
nou pe Tim, care se încrunta. Doamna Allerton se grăbi să 
continue: 

— Domnul Richetti. Prietenul nostru italian, arheolog. Apoi 
domnişoara Robson şi, în fine, domnişoara Van Schuyler. 
Ultima e uşor de ghicit. Americanca aceea bătrână şi foarte 
urâtă, care în mod clar va fi foarte exclusivistă şi nu va vorbi 
cu nimeni care nu se ridică la nivelul pretențiilor ei extrem de 
stricte! E foarte interesantă în felul ei, nu? Un fel de piesă de 
muzeu. Cele două femei din preajma ei trebuie să fie 
domnişoara Bowers şi domnişoara Robson — poate o secretară, 
cea subţire cu pince-nez şi o rudă săracă, tânăra aceea cam 
demnă de plâns care se vede că se simte foarte bine în ciuda 
faptului că e tratată ca o sclavă. Cred că Robson e secretară şi 
Bowers — ruda săracă. 

— Greşeşti, mamă, spuse Tim cu un fel de rânjet. 

Îşi recăpătase brusc bună dispoziţie. 

— De unde ştii? 

— Eram în sufragerie înainte de cină şi am auzit-o pe 
bătrână spunându-l domnişoarei de companie: „Unde e 
domnişoara Bowers? Găseşte-o imediat, Cornelia”. Iar 
Cornelia a plecat ca din puşcă, precum un câine docil. 

— O să mă duc să vorbesc cu domnişoara Van Schuyler, 
spuse gânditoare doamna Allerton. 

Tim zâmbi din nou. 

— O să te ignore, mamă. 

— Deloc. O să pregătesc terenul aşezându-mă lângă ea şi 
discutând, pe un ton grav (dar pătrunzător) şi foarte cultivat, 
despre toate rudele şi toţi prietenii aristocrați de care-mi aduc 
aminte. Cred că, dacă îl menţionez în treacăt pe fiul vărului 
tău de-al doilea, ducele de Glasgow, succesul mi-e asigurat. 

— Ce lipsită de scrupule eşti, mamă! 

Ceea ce urmă după cină fu o adevărată mostră de umor 
pentru cineva interesat de studiul naturii umane. 

Tânărul cu convingeri socialiste (care se dovedi a fi domnul 
Ferguson, după cum se presupusese) se retrase în camera 


pentru fumat, afişând un dispreţ evident faţă de grupul de 
pasageri care se strânsese în salonul de observaţie de pe 
puntea superioară. 

Domnişoara Van Schuyler îşi asigură, cum se putea aştepta, 
locul cel mai bun şi mai apărat de curent în salon, apropiindu- 
se foarte decisă de masă la care şedea doamna Otterbourne şi 
spunându-l: 

— Scuzaţi-mă, vă rog, dar cred că mi-am lăsat aici lucrul de 
mână! 

Sub privirea ei hipnotizantă, doamna cu turban se ridică şi îi 
cedă locul. Domnişoara Van Schuyler se stabili acolo, 
împreună cu suită. Doamna Otterbourne se aşeză în apropiere 
şi încercă să avanseze câteva remarci, care fură însă 
întâmpinate cu o politeţe atât de îngheţată, încât curând 
renunţă. Domnişoara Van Schuyler rămase deci într-o izolare 
regală. Cuplul Doyle stătea împreună cu familia Allerton. 
Doctorul Bessner şi-l păstrase drept tovarăş pe tăcutul 
Fanthorp. Jacqueline de Bellefort şedea singură, cu o carte în 
mână. 

Rosalie Otterbourne nu-şi găsea locul. Doamna Allerton i se 
adresă o dată sau de două ori şi încercă să o atragă în grupul 
lor, dar fata îi răspunse pe un ton destul de dezagreabil. 

Hercule Poirot îşi petrecu restul serii ascultând ce avea de 
spus doamna Otterbourne despre misiunea sa ca scriitoare. 

Pe când se întorcea spre cabină, se întâlni cu Jacqueline de 
Bellefort. Era aplecată peste balustradă, şi, când întoarse 
capul, Poirot fu surprins de expresia profundei suferinţe de pe 
faţa ei. Nici vorbă de nonşalanţa, de sfidarea răutăcioasă, de 
sclipirea întunecată şi triumfătoare de până acum. 

— Noapte bună, mademoiselle. 

— Noapte bună, Monsieur Poirot. Jacqueline ezită, apoi 
spuse: Aţi fost surprins să mă vedeţi pe vasul acesta? 

— Nu am fost atât surprins, cât mi-a părut râu, foarte rău... 

Poirot vorbise pe un ton grav. 

— Râu — pentru mine? 

— Da, mademoiselle. Aţi ales un drum primejdios... La fel 
cum noi, cei aflaţi pe acest vapor, am pornit într-o călătorie şi 


dumneavoastră aţi pornit în propria călătorie — pe un fluviu 
repede, printre stânci amenințătoare — şi vă lăsaţi purtată de 
cine ştie ce curenţi distrugători... 

— De ce spuneţi asta? 

— Pentru că aşa este... Aţi tăiat odgoanele care vă ţineau 
ancorată într-un loc sigur. Mă îndoiesc că acum mai aveţi cale 
de întoarcere, chiar dacă aţi vrea. 

— E adevărat, spuse Jacqueline foarte încet. Apoi îşi azvârli 
capul pe spate. Oh, Doamne - fiecare trebuie să-şi urmeze 
steaua, indiferent unde îl va duce. 

— Aveţi grijă, mademoiselle, să nu fie o stea mincinoasă... 

Jacqueline râse şi imită vorbirea stâlcită a băieţaşilor care 
Închiriau măgăruşi: 

Stea foarte rău, domnu"! Stea asta cade... Poirot era aproape 
adormit, când fu trezit de un murmur de voci. Era glasul lui 
Simon Doyle repetând cuvintele pe care le spusese când 
vaporul plecase din Shellal. 

— Trebuie să mergem înainte, până la capăt... 

„Da, îşi spuse Hercule Poirot, trebuie să mergem înainte, 
până la capăt...” 

Nu era deloc bucuros. 

Capitolul nouă 

Devreme a doua zi dimineaţă, nava ajunse la Ez-Zebua. 

Cornelia Robson, cu o figură radioasă şi o pălărie cu boruri 
largi pe cap, fu printre primii care coborâră pe țărm. Cornelia 
nu se pricepea să expedieze oamenii. Era amabilă prin natura 
ei şi gata să-şi îndrăgească toţi semenii. 

Vederea lui Hercule Poirot, îmbrăcat într-un costum alb, cu 
cămaşă roz, papion negru lat şi cască albă colonială pe cap, nu 
o făcu să se strâmbe, aşa cum ar fi făcut-o cu siguranţă pe 
aristocratica domnişoară Van Schuyler. În timp ce mergeau 
printre două şiruri de sfincşi, Cornelia răspunse binevoitoare 
întrebării de convenienţă cu care Poirot intră în vorbă: 

— Companioanele dumneavoastră nu coboară să viziteze 
templul? 

— Ah, vedeţi, verişoara Marie — adică domnişoara Van 
Schuyler — nu se trezeşte niciodată prea de dimineaţă. Trebuie 


să fie foarte, foarte atentă cu sănătatea. Şi bineînţeles că a 
reținut-o pe domnişoara Bowers — sora care are grijă de ea — 
pentru tot felul de treburi. În plus, a spus că acesta nu e unul 
dintre cele mai frumoase temple. Dar a fost nespus de amabilă 
şi mi-a dat voie să vin eu. 

— Foarte drăguţ din partea ei, spuse Poirot uscat. 

Ingenua Cornelia încuviinţă fără să suspecteze nimic. 

— O, da, e foarte bună. A fost un gest atât de generos din 
partea ei să mă ia în călătoria asta. Mă consider foarte 
norocoasă. Mai că nu mi-a venit să cred când i-a propus 
mamei. Şi v-a plăcut până acum? 

— O, e minunat! Am fost în Italia — la Veneţia, la Padova şi 
la Pisa — apoi la Cairo — numai că verişoara Marie nu s-a simţit 
prea bine în Cairo, aşa că n-am putut să văd prea mult oraşul 
— iar acum excursia această minunată până la Wadi Calfa şi 
înapoi. 

— Aveţi o natură fericită, mademoiselle, spuse Poirot 
zâmbitor. 

Şi îşi îndreptă privirea gânditoare de la Cornelia la Rosalie, 
care, tăcută şi încruntată, mergea singură în faţa lor. 

— E foarte drăguță, nu? Spuse Cornelia, care-l urmărise 
privirea. Numai că arată cam dispreţuitoare. Într-un mod 
foarte englezesc, desigur. Nu e atât de fermecătoare ca 
doamna Doyle. Cred că doamna Doyle e cea mai fermecătoare 
şi mai elegantă femeie pe care am văzut-o vreodată! Iar soţul 
ei pur şi simplu o adoră, nu? Cred că doamna aceea căruntă 
are o figură distinsă, nu vi se pare? Am impresia că este 
verişoara unui duce. Vorbea despre el aseară, chiar în 
apropierea noastră. Dar ea însăşi nu are un titlu, nu? 

Cornelia continuă să trăncănească până când ghidul grupului 
îi invită să se oprească şi începu să recite: 

— Acest templu a fost dedicat zeului egiptean Amun şi 
zeului soarelui Ra-Herakhty, al cărui simbol era un cap de 
şoim... 

Discursul continuă monoton. Doctorul Bessner, cu un ghid 
Baedeker în mână, mormăia ceva în germană pentru sine. 
Prefera, evident, cuvântul scris. 


Tim Allerton nu se alăturase grupului. Mama lui încerca să 
spargă gheaţa conversaţiei cu tăcutul domn Fanthorp. Andrew 
Pennington, cu braţul strecurat pe sub al lui Linnet Doyle, 
asculta atent, aparent foarte interesat de dimensiunile 
templului recitate de ghid. 

— Douăzeci de metri înălțime, a? Mi se pare ceva mai puţin 
înalt. Bun băiat, Ramses ăsta. Spirt, nu alta! 

— Un mare om de afaceri, unchiule Andrew. 

Andrew Pennington o privi admirativ pe Linnet. 

— Arăţi bine în dimineaţa asta, Linnet. Am fost niţel 
îngrijorat în privinţa ta în ultima vreme. Păreai cam nervoasă. 
Sporovăind, grupul se întoarse la navă. Încă o dată, Karnak 
porni lin în sus pe fluviu. Peisajul era acum mai puţin auster. 

Se vedeau palmieri şi câmpuri cultivate. 

Schimbarea priveliştii părea să fi adus cu sine o domolire a 
tensiunii secrete care-l ţinuse încordaţi pe pasageri. Tim 
Allerton îşi revenise după toane. Rosalie arăta mai puţin 
mohorâtă. Linnet părea aproape veselă. 

Pennington îi spuse: 

— Ştiu că e lipsit de tact să discuţi afaceri cu o mireasă 
aflată în luna de miere, dar sunt unul sau două lucruri... 

— Ah, desigur, unchiule Andrew. Linnet căpătă de îndată un 
aer pragmatic. Căsătoria mea a adus unele schimbări, e firesc. 
— Exact. La un moment dat am să te rog să semnezi câteva 

documente. 

— De ce nu acum? 

Andrew Pennington aruncă o privire în jur. Colţul salonului 
în care se aflau ei era aproape pustiu. Majoritatea pasagerilor 
erau afară, pe punte, în spaţiul dintre salon şi cabine. Singurii 
aşezaţi în salon erau domnul Ferguson - care bea bere la o 
măsuţă din mijloc, cu pantalonii de flanel murdari pe el, cu 
picioarele întinse în faţă şi fluierând pentru sine între 
înghiţituri — domnul Hercule Poirot, care stătea în faţa lui şi 
domnişoara Van Schuyler, care şedea într-un colţ, citind. 

— Foarte bine, spuse Andrew Pennington şi ieşi din salon. 

Linnet şi Simon îşi zâmbiră - într-un zâmbet lent, care Înflori 
pe deplin de-a lungul a câteva minute. 


— Eşti bine, iubito? Întrebă el. 

— Da, sunt bine... E curios cum a dispărut starea de 
nervozitate. 

— Eşti minunată, spuse Simon cu convingere. 

Pennington se înapoie, aducând un teanc de acte scrise 
Mărunt. 

— O, ai milă de mine! Strigă Linnet. Trebuie să semnez toate 
astea? 

Andrew Pennington îşi ceru scuze. 

— Ştiu că e neplăcut, dar aş vrea să-ţi pun afacerile în 
perfectă ordine. Mai întâi, e clădirea închiriată de pe Fifth 
Avenue... Apoi sunt concesiunile de pe Coasta de Est... 
Pennington vorbea întruna, foşnind şi aranjând hârtiile. Simon 
căscă. 

Uşa salonului fu deschisă, lăsându-l să intre pe domnul 
Fanthorp. Acesta se uită în jur fără o ţintă anume, apoi păşi 
înainte şi se opri lângă Poirot, privind afară spre apa albastră 
a fluviului şi spre nisipurile galbene care o mărgineau... 

— Doar să semnezi aici, încheie Pennington, întinzându-l lui 
Linnet un document şi arătându-l unde să scrie. 

Linnet luă actul şi îl parcurse rapid. Se întoarse să mai 
citească o dată prima pagină, apoi, cu stiloul pe care i-l oferise 
Pennington, îşi semnă numele: Linnet Doyle... 

Pennington luă hârtia şi îi întinse o alta. 

Fanthorp se apropie de ei cu pas de plimbare. Se opri şi-şi 
aţinti privirea, prin geamul lateral, la ceva ce părea să-l 
intereseze pe mal. 

— Ăsta e doar transferul acţiunilor, spuse Pennington. Nu e 
nevoie să-l citeşti. 

Dar Linnet îl parcurse repede cu privirea. Pennington aşeză 
în faţa ei o a treia foaie de hârtie, pe care Linnet o citi din nou 
cu atenţie. 

— Sunt toate destul de clare, spuse Pennington. Nimic 
interesant. Numai limbaj juridic. 

Simon căscă din nou. 

— Scumpa mea, doar nu ai de gând să citeşti tot mormanul 
ăsta, nu? Ai să stai aici până la prânz, ba chiar mai mult. 


— Citesc întotdeauna totul, spuse Linnet. Aşa m-a învăţat 
tata. Spunea că oricând pot apărea greşeli de formulare. 

Pennington râse destul de aspru. 

— Eşti o excelentă femeie de afaceri, Linnet. 

— E mult mai conştiincioasă decât aş fi eu, spuse Simon, 
râzând şi el. N-am citit niciodată un document până la capăt 
în viaţa mea. Semnez pur şi simplu unde mi se spune să 
semnez şi gata. 

— E foarte neglijent din partea ta, spuse Linnet 
dezaprobatoare. 

— N-am cap pentru afaceri, recunoscu Simon însufleţit. N- 
am avut niciodată. Dacă mi se spune să semnez, semnez. E cel 
mai simplu. 

Andrew Pennington îl privea gânditor. Spuse apoi cu o voce 
uscată, bătându-se cu degetul peste buza de sus: 

— Nu e puţin cam riscant câteodată, Doyle? 

— Aiurea, replică Simon. Nu sunt genul care să creadă că 
toată lumea vrea să-l păcălească. Sunt mai degrabă încrezător 
— şi să ştii că nu am de pierdut. N-am fost mai niciodată 
înşelat. 

Deodată, spre surpriza tuturor, tăcutul domn Fanthorp se 
răsuci şi i se adresă lui Linnet: 

— Sper că nu inoportunez, dar aş vrea să vă spun cât de mult 
vă admir competenţa în afaceri. În profesiunea mea - sunt... 
hm... Avocat — dau adesea peste doamne care sunt întristător 
de nepricepute la afaceri. A nu semna niciodată un document 
până nu-l citiţi mi se pare admirabil — absolut admirabil. 

Fanthorp se înclină uşor. Apoi, roşu în obraji, se întoarse la 
contemplarea malurilor Nilului. 

Linnet era oarecum nesigură de ce ar trebui să spună. 

Ăăă... Mulţumesc. Îşi muşcă buzele ca să-şi reprime un 
chicotit. Tânărul fusese atât de incredibil de solemn. 

Andrew Pennington arăta de-a dreptul enervat. 

Simon Doyle nu ştia dacă trebuie să fie amuzat sau iritat. 

Din spate, urechile domnului Fanthorp erau roşii ca racul. 

— Următorul, te rog, spuse Linnet, zâmbindu-l lui 
Pennington. 


Dar Pennington arăta cu totul întors pe dos. 

— Poate ar fi bine s-o lăsăm pe altă dată, spuse el ţepos. 
Vorbă lui... hm... Doyle, dacă ai să stai să le citeşti pe toate, o 
să rămânem aici până la prânz. N-ar trebui să pierdem 
priveliştea. Oricum, acestea două au fost singurele urgente. O 
să ne ocupăm de celelalte mai târziu. 

— E cumplit de cald aici, spuse Linnet. Haideţi afară! 

Cei trei ieşiră prin uşile batante. Hercule Poirot întoarse 
Capul şi privi gânditor spatele domnului Fanthorp, apoi îşi 
mută ochii asupra domnului Ferguson, care stătea cu capul 
dat pe spate şi fluieră încetişor pentru sine. 

În fine, Poirot se uită la domnişoara Van Schuyler, care şedea 
foarte dreaptă în colţul ei. Domnişoara Van Schuyler se holba 
la domnul Ferguson. 

Uşa batantă dinspre babord se deschise şi Cornelia Robson 
intră grăbită. 

— Ai lipsit multă vreme, observă bătrâna domnişoară iritată. 
Unde ai fost? 

— Scuză-mă, verişoara Marie. Sculul nu era acolo unde mi-ai 
spus — era în cu totul alt geamantan... 

— Draga mea copilă, eşti absolut nepricepută când e vorba 
să găseşti ceva! Ştiu că eşti plină de bune intenţii, drăguță, dar 
trebuie să fii un pic mai rapidă şi mai isteaţă. Nu-ţi trebuie 
decât puţină concentrare! 

— Scuză-mă, verişoara Marie. Mă tem că sunt cam bleagă. 

— Nimeni nu are de ce să fie bleg dacă încearcă, draga mea. 
Te-am adus în călătoria aceasta şi am pretenţia la puţină 
atenţie în schimb. 

— lartă-mă, verişoara Marie. 

— Şi unde e domnişoara Bowers? Trebuia să-mi iau 
picăturile acum zece minute. Te rog du-te şi adu-o imediat. 
Doctorul a spus că este extrem de important... 

În acest moment intră domnişoara Bowers cu un pahar în 
mână. 

— Picăturile dumneavoastră, domnişoară Van Schuyler. 

— Ar fi trebuit să le iau la unsprezece, spuse acru bătrâna 
domnişoară. Lipsa de punctualitate e ceea ce detest mai mult 


pe lume. 

— Absolut, spuse domnişoara Bowers şi îşi privi ceasul de la 
mână. Este exact unsprezece fără o jumătate de minut. 

— Ceasul meu arată unsprezece şi zece minute. 

— Cred că al meu arată ora bine. Nu rămâne niciodată în 
urmă şi nici nu o ia înainte. 

Domnişoara Bowers era imperturbabilă. 

Domnişoara Van Shuyler dădu pe gât conţinutul paharului 
cu medicament. 

— Mă simt în mod cert mai rău, zise ea cu violenţă. 

— Regret să aud asta, domnişoară Van Schuyler. 

Domnişoara Bowers nu părea deloc să regrete. Arăta Complet 
neinteresată de starea pacientei sale. În mod evident îi dăduse 
mecanic răspunsul cel mai potrivit. 

— E prea mare zăpuşeală aici, trânti bătrâna domnişoară. 
Găsiţi-mi un scaun pe punte, domnişoară Bowers. Cornelia, 
adu-mi lucrul de mână. Ai grijă şi nu-l scăpa pe jos. Şi apoi o 
să am nevoie să-mi răsuceşti nişte lână. 

Grupul ieşi din salon. 

Domnul Ferguson oftă, îşi mişcă picioarele şi zise cu voce 
tare: 

— Doamne, ce i-aş mai frânge gâtul babei ăsteia. 

Poirot întrebă curios: 

— E genul care vă displace, nu? 

— Dacă-mi displace? Ba bine că nu. Ce lucru bun a făcut 
femeia asta în viaţă? N-a lucrat niciodată şi n-a ridicat nici 
măcar un pai. N-a făcut decât să trăiască pe spatele altora. E o 
parazită — şi încă una al naibii de nesuferită. Există o mulţime 
de oameni pe nava asta fără de care cred că lumea n-ar avea 
deloc de suferit. 

— Într-adevăr? 

— Da. Fata aceea care a fost aici adineauri, cu semnăturile şi 
cu aerele ei. Sunt sute şi mii de muncitori amărâţi care fac o 
muncă de robi pentru un salariu de mizerie ca s-o ţină pe ea 
în ciorapi de mătase şi într-un lux inutil. E una dintre cele mai 
bogate fete din Anglia, aşa mi s-a spus — şi n-a muncit nici 
măcar o zi în viaţa ei. 


— Cine v-a spus că e una dintre cele mai bogate fete din 
Anglia? 

Domnul Ferguson îi aruncă lui Poirot o privire bătăioasă. 

— Un om cu care dumneavoastră nu aţi sta de vorbă! Un om 
care munceşte cu braţele şi căruia nu-l e ruşine de asta! Nu 
unul dintre aceşti linge-blide sclivisiţi ai dumneavoastră. 

Privirea lui Ferguson se oprise acuzatoare asupra papionului 
negru şi asupra cămăşii roz. 

— În ce mă priveşte, eu muncesc cu mintea şi nu-mi e ruşine 
de asta, spuse Poirot, răspunzând privirii tânărului. 

Domnul Ferguson replică printr-un sforăit. 

— Ar trebui împuşcaţi — cu toţii! Declară el. 

— Domnule dragă, spuse Poirot, sunteţi atât de pasionat de 
violenţă! 

— Îmi puteţi spune ce bine se poate face pe lume fără ea? 
Trebuie să distrugi şi să desfiinţezi înainte de a crea ceva nou. 

— E în mod cert mai uşor, mai zgomotos şi mult mai 
spectaculos. 

— Cu ce vă ocupați dumneavoastră? Cu nimic, pot să pun 
pariu. Probabil vă consideraţi un om din clasa de mijloc. 

— Nu sunt un om din clasa de mijloc. Aparţin elitei, declară 
Poirot cu o urmă de aroganță. 

— Ce meserie aveţi? 

— Sunt detectiv, spuse Hercule Poirot cu modestia celui care 
declară: „Sunt rege”. 

— Dumnezeule mare! Tânărul păru cu adevărat surprins. 
Vreţi să spuneţi că fata aceea îşi cară după ea un detectiv 
privat? Atât de tare se teme pentru propria piele? 

— Nu am nici o legătură cu Monsieur Doyle şi cu Madame 
Doyle, răspunse Poirot înţepat. Sunt în vacanţă. 

— Sunteţi în vacanţă, da? 

— Dar dumneavoastră? Nu sunteţi tot în vacanţă? 

— Vacanţă! Aruncă dispreţuitor domnul Ferguson, după care 
adăugă sibilinic: Eu studiez condiţiile. 

— Foarte interesant, murmură Poirot şi ieşi fără zgomot pe 
punte. 

Domnişoara Van Schuyler se aşezase în colţul cel mai bun. 


Cornelia îngenunchease în faţa ei, cu un sul de lână gri întins 
peste palmele depărtate. Domnişoara Bowers şedea foarte 
dreaptă, citind revista Saturday Evening Post. 

Poirot o porni agale de-a lungul tribordului. Când înconjură 
pupa, aproape că se ciocni de o femeie care întoarse spre el o 
figură surprinsă -— o față oacheşă, atrăgătoare, latină. Era 
îmbrăcată elegant în negru şi stătuse de vorbă cu un bărbat 
solid, înalt, în uniformă — probabil unul dintre ingineri, după 
înfăţişare. Pe feţele amândurora apăru o expresie ciudată — de 
vinovăţie şi de panică în acelaşi timp. Poirot se întrebă despre 
ce vorbiseră. 

— Ocoli pupa şi îşi continuă plimbarea de-a lungul 
babordului. Uşa unei cabine se deschise şi din ea ieşi doamna 
Otterbourne, care aproape îi căzu în braţe. Purta un capot 
roşu sângeriu de satin. lertaţi-mă, se scuză ea. lertaţi-mă, vă 
rog, dragă Monsieur Poirot. Tangajul — e tangajul, ştiţi. 
Întotdeauna am avut rău de mare. Dacă nava asta ar putea să 
meargă fără să se mişte... Se prinse de braţul lui Poirot. Nu 
suport legănatul... Niciodată nu m-am simţit bine pe apă... Şi 
sunt lăsată singură aici ore întregi. Fata aceea a mea — n-are 
nici un pic de simpatie... de înţelegere pentru biata ei mamă 
care a făcut totul pentru ea... Doamna Otterbourne începu să 
plângă. Am muncit ca o sclavă pentru ea... M-am spetit 
muncind... M-am spetit. O grande amoureuse -— asta aş fi putut 
să fiu — o grande amoureuse — şi am sacrificat totul... Totul... 
Şi nimănui nu-l pasă! Dar am să le spun tuturor... Am să le 
spun acum... Cum mă neglijează... Cât e de crudă... Mă face 
să merg în această călătorie... O plictiseală de moarte... O să 
mă duc să le spun acum... 

Doamna Otterbourne se repezi înainte. Poirot o reţinu cu 
blândeţe. 

— O s-o trimit la dumneavoastră, madame. Intraţi în cabină. 
E mai bine aşa... 

— Nu. Vreau să le spun tuturor... Tuturor de pe vas... 

— E prea periculos, madame. Fluviul e prea agitat. Poate să 
vă arunce peste bord. 

Doamna Otterbourne îl privi cu suspiciune. 


— Credeţi? Chiar credeţi asta? 

— Da. 

Poirot avu câştig de cauză. Doamna Otterbourne se clătină, 
ezită şi intră la loc în cabină. 

Poirot strânse o dată sau de două ori din nări. Apoi dădu din 
cap şi se apropie de locul unde Rosalie Otterbourne şedea 
între doamna Allerton şi Tim. 

— Mama dumneavoastră are nevoie de dumneavoastră 
mademoiselle. 

Rosalie râdea fericită. Acum faţa i se înnegură. Îi aruncă lui 
Poirot o privire rapidă plină de suspiciune şi o porni repede 
de-a lungul punţii. 

— N-o înţeleg pe fata asta, spuse doamna Allerton. E atât de 
schimbătoare. Azi e prietenoasă, mâine e pur şi simplu 
grosolană. 

— Total răsfăţată şi irascibilă, spuse Tim. 

Doamna Allerton clătină din cap. 

— Nu, nu cred că asta e. Cred că e nefericită. 

Tim ridică din umeri. 

— Bănuiesc că toţi avem problemele noastre personale. 

Vocea îi sunase dură şi tăioasă. 

Se auzi un sunet bubuitor. 

— Prânzul, strigă doamna Allerton încântată. Sunt moartă: e 
foame. 

În acea seară, Poirot observă că doamna Allerton discuta: u 
domnişoara Van Schuyler. Pe când trecea pe lângă ele, 
doamna Allerton îi făcu cu ochiul. Tocmai spunea: 

— Desigur, la castelul Calfries, ducele... 

Cornelia, eliberată de îndatoririle ei de slujnică, se afla: e 
punte. Îl asculta pe doctorul Bessner, care o iniţia cam 
plicticos în egiptologie după paginile ghidului Baedeker. 
Cornelia asculta cu o atenţie concentrată. 

Aplecat peste balustradă, Tim Allerton spunea: 

— Oricum, e o lume putredă... 

— E nedrept, răspunse Rosalie Otterbourne. Unii oameni îi 
tot ce-şi pot dori. 

Poirot suspină. Era bucuros că nu mai era tânăr. 


Capitolul zece 

Luni dimineaţă, la bordul navei Karnak se auziră tot felul de 
expresii de încântare şi de admiraţie. Vasul era ancorat la 
țărm, şi, la numai câteva sute de metri de el, abia luminat de 
soarele matinal, se afla un templu enorm sculptat în stâncă. 
Patru figuri uriaşe, dăltuite în piatră, priveau în eternitate 
apele Nilului, cu faţa spre soarele răsăritului. 

Cornelia Robson vorbi incoerent: 

— Oh, Monsieur Poirot, nu e minunat? Adică, sunt atât de 
mari şi de liniştite — şi, dacă te uiţi la ele, te simţi atât de mic 
- ca o insectă — şi ai senzaţia că nimic nu contează cu 
adevărat, nu? 

Domnul Fanthorp, care stătea în apropiere, murmură: 

— Foarte... hm... Impresionant. 

— Măreţ, nu? Spuse Simon Doyle, apropiindu-se de Poirot. 
Căruia îi rosti confidenţial: Ştiţi, eu nu sunt genul ahtiat după 
temple şi călătorii şi toate celelalte, dar un loc ca ăsta te 
prinde, dacă înţelegeţi ce vreau să spun. Faraonii ăia din 
vechime trebuie să fi fost nişte tipi grozavi. 

Poirot făcu câţiva paşi într-o parte. Simon îşi coborî vocea. 

— Nici nu pot să vă spun cât mă bucur că am venit în 
excursia asta. A lămurit lucrurile. E uimitor — dar aşa s-a 
întâmplat. Linnet şi-a revenit. Zice că datorită faptului că până 
la urmă a acceptat să înfrunte situaţia. 

— Mi se pare foarte probabil, spuse Poirot. 

— Mi-a zis că, atunci când a văzut-o pe Jackie pe vapor, s-a 
simţit groaznic — şi că apoi, brusc, s-a liniştit. Am căzu: 
amândoi de acord că n-o s-o mai evităm. O s-o înfruntăm şi o 
să-l arătăm că scamatoria asta ridicolă a ei nu ne deranjează 
deloc. E doar o chestie foarte de prost gust — şi atât. Credea că 
ne-a pus pe jar, dar acum pur şi simplu nu ne mai pasă. Asta 
ar trebui să-l fie învăţătură de minte. 

— Da, bâigui Poirot gânditor. 

— E grozav, nu vi se pare? 

— Ba da, ba da. 

Linnet se apropie de ei. Era îmbrăcată într-o rochie de În de 
culoarea caisei şi zâmbea. Îl salută pe Poirot destul de rece, 


doar cu o înclinare a capului şi îşi luă soţul de lângă el. 

Poirot îşi dădu seama, cu o licărire momentană de 
amuzament, că nu îi câştigase bunăvoința prin atitudinea sa 
critică. Linnet era obişnuită să fie admirată necondiţionat 
pentru tot ceea ce era şi făcea. Hercule Poirot păcătuise vizibil 
împotriva ei. 

Alăturându-l-se, doamna Allerton murmură: 

— Ce mult s-a schimbat fetiţa asta! La Aswan arăta 
îngrijorată şi nu tocmai fericită. Astăzi pare atât de radioasă, 
încât mai că ţi-e teamă să nu se fi ţicnit. 

Înainte ca Poirot să poată răspunde, grupul fu chemat la 
ordine. Ghidul o luă înainte şi îi conduse pe țărm către 
templul Abu Simbel. 

Poirot se trezi alături de Andrew Pennington. 

— E prima dumneavoastră vizită în Egipt? Întreba el. 

— O, nu, am mai fost aici în 1923 Adică am fost în Cairo. N- 
am mai făcut niciodată călătoria asta în sus pe Nil. 

— Aţi venit cu vaporul Carmanic, mi se pare — cel puţin uşa 
mi-a spus doamna Doyle. 

Pennington îi aruncă o privire vicleană. 

— Ei, da, aşa e, recunoscu el. 

— Mă întrebam dacă i-aţi cunoscut cumva pe nişte prieteni 
ai mei care se aflau la bord — familia Rushington Smith. 

— Nu-mi amintesc de nimeni cu numele ăsta. Vaporul era 
plin şi vremea a fost foarte proastă. O mulţime de pasageri 
abia dacă şi-au făcut apariţia pe punte, şi, în orice caz, 
călătoria e atât de scurtă, încât nu apuci să afli cine e la bord 
şi cine nu. 

— Da, e adevărat. Ce surpriză plăcută trebuie să fi fost să 
daţi peste Madame Doyle şi peste soţul ei. Nu ştiaţi că sunt 
căsătoriţi? 

— Nu. Doamna Doyle mi-a scris, dar scrisoarea a ajuns prea 
târziu, a fost trimisă încoace şi am primit-o abia la câteva zile 
după ce ne-am întâlnit în Cairo. 

— O cunoaşteţi de mulţi ani, dacă am înţeles bine? 

— Păi, aş zice că da, Monsieur Poirot. O cunosc pe Linnet 
Ridgeway de când era o copiliţă numai atâtica - Pennington 


făcu un gest ilustrativ. Eu şi tatăl ei am fost prieteni de-o 
viaţă. Melhuish Ridgeway era un om remarcabil — şi de mare 
succes. 

— Fiica lui va moşteni o avere considerabilă, înţeleg... Ah, 
pardon, poate nu e prea elegant ce spun. 

Andrew Pennington păru uşor amuzat. 

— A, toată lumea ştie. Da, Linnet e o femeie bogată. 

— Bănuiesc totuşi că recentul crah la bursă are să-l afecteze 
şi ei afacerile, nu? Oricât ar fi de solide. 

Pennington nu răspunse imediat. În cele din urmă, zise: 

— Da, într-o anumită măsură. Situaţia e foarte dificilă în 
această perioadă. 

— Îmi imaginez totuşi, murmură Poirot, că Madame Doyle e 
o foarte bună femeie de afaceri. 

— Asta aşa e. Da, aşa e. Linnet este o fată deşteaptă şi 
pragmatică. 

Se opriseră. Ghidul începu să le povestească despre templul 
construit de marele Ramses. Cei patru coloşi reprezentându-l 
pe însuşi Ramses, câte o pereche de fiecare parte a intrării, 
sculptați în piatră, priveau de sus la grupul de turişti răzleţiţi. 

Signor Richetti, neluând în seamă discursul ghidului, 
examina cu atenţie reliefurile prizonierilor sirieni şi negri de 
la baza coloşilor de lângă intrare. 

Când pătrunse în templu, grupul fu întâmpinat de 
semiobscuritate şi de tăcere. Ghidul le indica reliefurile încă 
viu colorate de pe unele fragmente ale pereţilor, dar turiştii 
începură să se împartă în bisericuțe. 

Doctorul Bessner citea sonor în germană din ghidul său 
Baedeker, oprindu-se din când în când să traducă pentru 
Cornelia, care îl însoțea docilă. Alăturarea lor nu dură însă 
prea mult. Domnişoara Van Schuyler, intrând la braţul 
flegmaticei domnişoare Bowers, rosti poruncitor: „Cornelia, 
vino încoace” şi lecţia doctorului Bessner fu astfel întreruptă. 
Doctorul zâmbi vag în urma ei, privind-o prin lentilele groase 
ale ochelarilor. 

— O fată foarte drăguță, îl anunţă el pe Poirot. Nu arată atât 
de înfometată ca multe dintre tinerele de azi. Are formele mai 


pronunţate. Şi se pricepe foarte bine să asculte; e o plăcere să- 
l ţii lecţii. 

Poirot se gândi în treacăt că soarta Corneliei era ori să fie 
repezită, ori să i se ţină lecţii. În orice caz, ea era întotdeauna 
cea care asculta, nu cea care vorbea. 

Domnişoara Bowers, eliberată pe moment din pricina 
convocării Corneliei, stătea în mijlocul templului, privind în 
jur cu o expresie rece, lipsită de curiozitate. Reacţia ei la 
minunile trecutului fu foarte succintă. 

— Ghidul spune că numele unuia dintre aceşti zei sau zeițe 
era Mut. Nu e grozav? 

În templu se afla un sanctuar în care şedeau patru figuri 
impunătoare, cu un aer ciudat de demnitate şi de detaşare. 

— Linnet şi soțul său le admirau. Braţul ei se odihnea într-al 
iui, capul privea în sus — cu o expresie tipică pentru 
reprezentanţii noii civilizaţii: inteligentă, curioasă, neatinsă de 
trecut. Hai să ieşim de aici, spuse Simon deodată. Nu-mi plac 
băieţii ăştia patru, mai ales cel cu pălărie înaltă. 

— Bănuiesc că e Amon. Iar celălalt e Ramses. De ce nu-ţi 
plac? Mie mi se par impresionanţi. 

— La naiba, sunt prea impresionanțţi; e ceva bizar în ei. Hai 
afară la soare! 

Linnet râse, dar cedă. 

leşiră din templu, călcând pe nisipul galben şi cald. Linnet 
începu să râdă. La picioarele lor, înfăţişând pe moment o 
privelişte cam sinistră aşa cum păreau desprinse de trup, se 
înşirau capetele a cinci, şase băieţi nubieni. Ochii li se 
învârteau, capetele se legănau dintr-o parte într-alta, buzele 
lor rosteau un soi de invocaţie: 

— Hip, hip, uraaa! Hip, hip, uraaa! Foarte bun, foarte 
frumos. Mulţumim foarte mult. 

— Ce absurditate! Cum fac chestia asta? Sunt îngropaţi oare 
cu totul? 

Simon scoase nişte mărunţiş. 

— Foarte bun, foarte frumos, foarte scump, îi imită el. 

Doi dintre băieţaşii responsabili de spectacol culeseră 
Imediat monedele. 


Linnet şi Simon porniră mai departe. Nu aveau nici un chef 
să se întoarcă pe navă şi obosiseră să facă pe turiştii. Se 
aşezară cu spatele la imensa rocă şi se lăsară mângâiaţi de 
razele soarelui. 

„Ce minunat e soarele, gândi Linnet. Ce cald — ce prietenos... 
Ce minunat e să fii fericit... Ce minunat e să fiu eu... Eu... 
Linnet...” 

Închise ochii. Râmase amorţită, pe jumătate trează, dusă de 
gânduri ca de nisipurile care se mişcau neîncetat în jurul ei. 

Ochii lui Simon erau deschişi şi păreau şi ei plini de 
mulţumire. Ce prost fusese să se lase atât de afectat în acea 
primă noapte... Nu avea nici un motiv... Totul era în regulă... 
Până la urmă, putea avea încredere în Jackie... 

Se auzi un strigăt... Văzu oameni care alergau spre el, dând 
din mâini... Strigând... 

Simon se holbă prosteşte preţ de o clipă. Apoi sări în 
picioare, târând-o pe Linnet după el. 

Exact la timp. Un pietroi uriaş căzu cu zgomot de pe stâncă 
chiar în spatele lor. Dacă Linnet ar fi rămas unde era, ar fi fost 
strivită cu totul. 

Albi la faţă, cei doi se strânseră unul într-altul. Hercule 
Poirot şi Tim Allerton se apropiară în fugă. 

— Mă foi, madame, a fost cât pe ce s-o păţiţi. 

Toţi patru priviră instinctiv spre vârful stâncii. Nu se vedea 
nimic. Dar exista o cărare care ducea sus. Poirot îşi aminti că 
văzuse câţiva băştinaşi urcând, la început, când coborâseră cu 
toţii pe țărm. 

Se uită la cei doi. Linnet arăta încă ameţită — uluită. Simon 
însă era negru de furie. 

— Dracu' s-o ia! Se stropşi el. 

Încercă să se stăpânească, după ce-l aruncă o privire fugară 
lui Tim Allerton. 

— Ptiu, mai că n-aţi păţit-o! Spuse acesta. A rostogolit cineva 
pietroiul ăla sau s-a desprins singur? 

Linnet era foarte palidă. Spuse cu dificultate: 

— Cred că... A făcut-o cineva. 

— Putea să vă facă terci. Sunteţi sigură că nu aveţi vreun 


duşman? 

Linnet înghiţi în sec de două ori şi nu reuşi să răspundă 
binevoitoarei tachinări a lui Tim. 

— Întoarceţi-vă îndată pe vapor, madame, spuse iute Poirot. 
Trebuie să luaţi ceva tonic. 

Porniră cu pas repede înapoi. Simon era încă plin de o furie 
reprimată. Tim încerca să converseze vesel şi să distragă 
gândul lui Linnet de la pericolul prin care trecuse. Poirot avea 
o expresie gravă pe chip. 

Şi apoi, exact când ajunseră la pasarelă, Simon se opri ca 
înlemnit. Pe faţă i se întipări o expresie de uluială. 

Jacqueline de Bellefort tocmai cobora pe țărm. Îmbrăcată 
într-o rochie albastră cadrilată, avea o înfăţişare aproape 
copilărească. 

— Dumnezeule mare! Spuse el încet. Deci a fost un accident 
până la urmă. 

Mânia îi dispăru de pe faţă. Uşurarea lui fu atât de mare, 
încât Jacqueline îşi dădu seama că era ceva în neregulă. 

— Bună dimineaţa, spuse ea. Mă tem că am întârziat puţin. 

Înclina capul în direcţia tuturor, păşi pe țărm şi o luă înspre 
templu. 

Simon strânse mâna lui Poirot. Ceilalţi doi mergeau înainte. 

— Dumnezeule, ce uşurare! Am crezut... Am crezut... 

Poirot dădu din cap. 

— Da, da, ştiu ce aţi crezut. 

Dar el însuşi arăta în continuare grav şi preocupat. Întoarse 
capul şi observă cu atenţie ce se întâmpla cu restul grupului 
care coborâse de pe vapor. 

Domnişoara Van Schuyler se înapoia încet, la braţul 
domnişoarei Bowers. 

Ceva mai departe, doamna Allerton stătea în faţa şirului de 
capete nubiene poznaşe, râzând. Doamna Otterbourne i se 
alăturase. 

Ceilalţi nu se vedeau. 

Poirot clătina din cap în timp ce îl însoțea pe Simon pe 
vapor. 

Capitolul unsprezece 


— Puteţi să-mi explicati, madame, sensul cuvântului „a se 
țicni”? 

Doamna Allerton fu uşor surprinsă. Ea şi Poirot urcau încet 
spre vârful stâncii de pe care se putea admira a doua 
cataractă. Majoritatea celorlalţi pasageri închiriaseră cămile, 
dar lui Poirot mişcarea cămilei îi amintea întru câtva de 
legănatul navei. Doamna Allerton considerase că ar fi fost 
nedemn să nu facă drumul pe jos. 

Ajunseseră la Wadi Halfă în seara dinainte. În dimineaţa 
aceasta, două bărci mari aduseseră întregul grup în preajma 
celei de a doua cataracte, cu excepţia lui signor Richetti, care 
insistase să meargă singur până într-un loc îndepărtat numit 
Semna, care, explică el, era de un excepţional interes ca fostă 
poartă de intrare din Nubia în Egipt pe vremea faraonului 
Amenemhat al III-lea şi unde se afla o stelă ce menţiona faptul 
că, la intrarea în Egipt, negrii trebuiau să plătească taxe 
vamale. Fuseseră depuse toate eforturile pentru a descuraja 
acest act de discriminare, dar fără rezultat. Signor Richetti era 
hotărât şi contracarase fiecare obiecţie ce i se adusese: 1 că 
expediţia nu merita făcută; 2 că expediţia nu putea fi făcuta, 
pentru că era imposibil să închiriezi o maşină până acolo; 3 că 
nu putea găsi nici o maşină care să-l ducă până acolo; 4 că a 
închiria o maşina până acolo l-ar fi costat o avere. După ce 
râse dispreţuitor la auzul primei obiecţii, se arătă foarte 
neîncrezător faţa de a doua, se oferi să-şi găsească singur o 
maşină la a treia şi negocie fluent în arabă pentru a o 
contracara pe cea de a patra, Signor Richetti plecă în cele din 
urmă, pe furiş, pentru a evita ca şi altor pasageri să le vină 
ideea să se depărteze de la itinerarul turistic stabilit. 

— A se ţicni”? Doamna Allerton îşi înclina capul într-o parte 
în timp ce se gândea cum să răspundă. De fapt, e un cuvânt 
scoţian. Înseamnă a manifesta acea fericire exaltată de 
dinaintea unei nenorociri. Ştiţi, sentimentul acela că totul e 
prea frumos pentru a fi adevărat. [16] 

Doamna Allerton dădu mai multe detalii. Poirot o asculta 
atent. 

— Mulţumesc, madame. Acum înțeleg. E ciudat că aţi spus 


asta ieri — când Madame Doyle a fost atât de aproape de 
moarte. 

Doamna Allerton fu scuturată de un fior. 

— Probabil că a scăpat printr-o minune. Credeţi că au 
rostogolit pietroiul vreunii dintre băieţaşii ăia nesuferiţi, ca să 
se distreze? E genul de năzbâtie pe care l-ar putea face băieţii 
din toată lumea -— probabil fără intenţia de a provoca vreun 
râu. 

Poirot dădu din umeri. 

— Posibil, madame. 

Schimba subiectul, aducând vorba despre Mallorca şi punând 
tot felul de întrebări pragmatice, ca şi cum ar fi fost interesat 
să viziteze insula. 

Doamna Allerton ajunsese să-l placă foarte mult pe micul 
detectiv — poate, în parte, din spirit de contradicţie. I se părea 
că Tim încearcă tot timpul să o facă să se poarte mai puţin 
prietenos cu Hercule Poirot, pe care fiul ei îl catalogase 
definitiv drept „un ticălos de cel mai rău soi”. Dar ea nu-l 
considera un ticălos; presupunea că vestimentația oarecum 
exotică a lui Poirot îl aţâţase atâta pe Tim. Ea îl considera pe 
Poirot un companion inteligent şi stimulator, şi, în plus, foarte 
înţelegător. Doamna Allerton se trezi până la urmă 
împărtăşindu-l antipatia ei pentru Joanna Southwood, ceea ce 
îi făcu bine. Şi, în cele din urmă, de ce nu i-ar fi spus? El nu o 
cunoştea pe Joanna - şi nu o va întâlni probabil niciodată. De 
ce nu s-ar uşura de această constantă povară provocată de 
gelozie? 

Chiar în acest timp, Tim şi Rosalie Otterbourne discutau 
despre ea. Tim tocmai îşi exagerase, autoironie, soarta: 
sănătatea lui şubredă, niciodată suficient de proastă pentru a 
fi cu adevărat interesantă, dar, pe de altă parte, nu îndeajuns 
de bună pentru a-l permite viaţa pe care i-ar fi plăcut s-o 
ducă; foarte puţin bani; nici o îndeletnicire care să-l 
pasioneze. 

— O existenţă absolut domestică şi călduţă, încheie el 
nemulțumit. 

— Aveţi ceva pentru care o grămadă de oameni v-ar invidia, 


spuse Rosalie brusc. 

— Adică? 

— Pe mama dumneavoastră. 

Tim fu surprins şi plăcut impresionat. 

— Mama? Da, bineînţeles, e o persoană cu totul deosebită. E 
frumos din partea dumneavoastră să observați asta. 

— Mie mi se pare minunată. Are o expresie atât de plăcută — 
atât de echilibrată şi de calmă — de parcă nimic n-ar putea-o 
atinge şi totuşi... Totuşi, într-un fel, e întotdeauna dispusă să 
facă haz de tot soiul de lucruri... 

Rosalie se bâlbâi uşor de atâta ardoare. 

Tim simţi cum inima i se încălzeşte faţă de această fată. Vru 
să-l facă un compliment similar, dar, din nefericire, pentru el, 
doamna Otterbourne era întruchiparea a tot ce putea fi mai 
periculos pe lume. Incapacitatea de a-l răspunde cu aceeaşi 
monedă îl făcu să se simtă stânjenit. 

Domnişoara Van Schuyler rămăsese într-una din bărci. Nu 
riscase să urce pe stâncă nici în spinarea unei cămile, nici pe 
propriile picioare. Spusese înţepată: 

— Îmi pare râu că trebuie să vă rog să staţi cu mine, 
domnişoara Bowers. Aveam de gând s-o ţin aici pe Cornelia şi 
să vă las pe dumneavoastră să plecaţi, dar feţele astea sunt 
atât de egoiste. A plecat în grabă fără să-mi spună o vorbă. Şi, 
de fapt, am văzut-o stând de vorbă cu tânărul acela nesuferit 
şi prost-crescut, Ferguson. Cornelia m-a dezamăgit profund. 
Nu are nici cea mai vagă idee despre cum trebuie să te porţi în 
societate. 

Domnişoara Bowers răspunse în stilul ei foarte pragmatic: 

— Nu e nici o problemă, domnişoară Van Schuyler. E foarte 
cald ca să fi urcat pe jos şi nu-mi place deloc cum arată şeile 
de pe cămilele acelea. Cel mai probabil sunt pline de purici. 
Îşi potrivi ochelarii, îşi ridică privirea ca să se uite la grupul 
care cobora de pe deal şi remarcă: Domnişoara Robson nu mai 
este cu tânărul acela. S-a alăturat doctorului Bessner. 

Domnişoara Van Schuyler scoase un mormăit. 

De când descoperise că doctorul Bessner avea o mare clinică 
privată în Cehoslovacia şi reputaţia unui medic la modă în 


toată Europa, era dispusă să fie mai drăguță cu el. În plus, 
putea avea nevoie de serviciile lui înainte de încheierea 
călătoriei. 

Când grupul se întoarse pe Karnak, Linnet scoase un strigăt 
de surpriză. 

— O telegramă pentru mine. 

O înhaţă de pe ghişeu şi o deschise. 

— Hm... Nu înţeleg... Cartofi, sfeclă... Ce-l asta, Simon? 

Simon tocmai se apropia să se uite peste umărul soţiei Sale, 
când o voce furioasă spuse: 

— lertaţi-mă, telegrama este a mea. 

Şi Signor Richetti o smulse cu bădărănie din mâna lui Linnet, 
aţintind asupra ei o privire plină de mânie. 

Linnet se holbă nedumerită timp de o secundă, apoi privi din 
nou plicul. 

— Oh, Simon, ce proastă sunt! E Richetti, nu Ridgeway - şi 
oricum nu mai sunt Ridgeway, evident. Trebuie să-mi cer 
scuze. 

Şi Linnet porni după arheolog până la pupa vasului. 

— Îmi pare nespus de râu, Signor Richetti. Numele meu era 
Ridgeway înainte de căsătorie şi nu sunt căsătorită de prea 
mult timp, aşa că... 

Linnet se opri, toată numai zâmbet, invitându-l pe Signor 
Richetti să zâmbească şi el la greşeala proaspetei mirese. 

Dar Richetti, în mod evident, nu era deloc amuzat de 
povestea aceasta. Nici regina Victoria în momentele ei cele 
mai proaste nu arătase aşa de fioroasă. 

— Numele trebuie citite cu atenţie. E impardonabil să fiţi 
atât de neatentă. 

Linnet îşi muşcă buzele şi se înroşi. Nu era obişnuită ca 
scuzele ei să fie primite astfel. Se întoarse şi, reluându-şi locul 
alături de Simon, spuse supărată: 

— Italienii ăştia sunt cu adevărat insuportabili. 

— Nu te îngrijora, draga mea; hai să mergem să ne uităm la 
crocodilul acela mare care îţi plăcuse. 

Cei doi ieşiră împreună pe țărm. 

Poirot, care îi privea din urmă, auzi lângă el o răsuflare 


întretăiată. Se întoarse şi o zări alături pe Jacqueline de 
Bellefort, cu mâinile încleştate pe balustradă. Expresia de pe 
chipul ei, când se răsuci spre el, îl surprinse. Nu mai era nici 
veselă, nici maliţioasă. Părea pârjolită de un foc interior. 

— Nu le mai pasă, spuse ea cu o voce joasă, grăbită. Au 
trecut peste mine. Nu îi mai pot atinge... Nu îi mai interesează 
că sunt aici... Nu mai pot... Nu mai pot să le fac nici un râu... 

Mâinile ei tremurau pe balustradă. 

— Mademoiselle... O, e prea târziu acum, îl întrerupse 
Jacqueline, prea târziu să mă mai avertizaţi... Aţi avut 
dreptate. N-ar fi trebuit să vin. Nu în această călătorie. Cum 
aţi numit-o? O călătorie a sufletului? Nu mai pot da înapoi; 
trebuie să merg înainte. Şi voi merge. Nu vor fi fericiţi 
împreună. Nu. Mai degrabă îl omor... 

Jacqueline se depărtă brusc. În timp ce o urmărea cu 
privirea, Poirot simţi o mână pe umăr. 

— Prietena dumitale pare puţin supărată, Monsieur Poirot. 

Poirot se răsuci şi se holbă surprins la o veche cunoştinţă. 

— Colonelul Race! 

Bărbatul înalt şi bronzat zâmbi. 

— O mică surpriză, nu? 

Hercule Poirot îl întâlnise pe colonelul Race cu un an în 
urmă, la Londra. Fuseseră invitaţi amândoi la o foarte ciudată 
cină — care se încheiase cu moartea şi mai ciudatei lor gazde. 
[17] 

Poirot ştia că Race era un om care apărea şi dispărea pe 
neaşteptate. De obicei putea fi găsit într-unui dintre locurile 
îndepărtate ale imperiului unde necazurile nu se lăsau prea 
mult aşteptate. 

— Deci ai venit la Wadi Halfă, spuse el gânditor. 

— Am venit pe această navă. 

— Adică? 

— Mă voi întoarce împreună cu dumneata la Shellal. 

Hercule Poirot ridică din sprâncene. 

— Foarte interesant. Nu vrei să luăm ceva de băut? 

Intrară în salonul de observaţie, acum pustiu. Poirot 
comandă un whisky pentru colonel şi o oranjadă dublă cu 


mult zahăr pentru el. 

— Deci te întorci împreună cu noi, spuse Poirot în timp ce 
sorbea. Ai ajunge mai repede cu vaporul guvernamental — care 
merge şi ziua şi noaptea, nu? 

Faţa colonelului se încreţi de admiraţie. 

— Ai nimerit chiar la ţintă, ca de obicei, Monsieur Poirot, 
spuse el amabil. 

— Deci e vorba de pasageri? 

— Unul dintre pasageri. 

— Care dintre ei oare? Se întrebă Hercule Poirot, cu privirea 
în tavan. 

— Din păcate, nu ştiu nici eu, spuse Race cu tristeţe. 

Poirot se arătă interesat. 

— Nu e cazul să am secrete faţă de dumneata, admise 
colonelul. Am avut multe necazuri în regiunea aceasta — de 
toate felurile. Nu oamenii care-l conduc în văzul lumii pe 
insurgenți ne interesează. Ci cei care pun totul la cale, într-un 
mod foarte inteligent. Au fost trei. Unul dintre ei este mort. 
Un altul zace în închisoare. Îl caut pe cel de-al treilea — un om 
care are la activ cinci sau şase crime comise cu sânge rece. 
Este unul dintre cei mai inteligenţi agitatori plătiţi din câţi au 
existat vreodată... Şi se află pe acest vas. Ştiu asta dintr-o 
scrisoare care ne-a ajuns în mâini. În mod cifrat, spunea: „X va 
fi pe vaporul Karnak de pe şapte pe treisprezece ale lunii”. Nu 
menţiona însă sub ce nume va călători. 

— Ai vreo descriere a lui? 

— Nu. Genealogie mixtă, americană, irlandeză şi franceză. O 
amestecătură. Asta nu ne ajută însă prea mult. Ai vreo idee? 

— O idee - şi asta e deja foarte bine, spuse Poirot meditativ. 

Cunoscându-l, Race nu insistă. Ştia că Hercule Poirot nu 
vorbea niciodată dacă nu era sigur. 

Poirot îşi frecă nasul şi spuse amărât: 

— Se întâmplă ceva pe vaporul acesta care mă nelinişteşte 
foarte tare. 

Race îl privi întrebător. 

— Imaginează-ţi, spuse Poirot, o persoană A care a făcut 
foarte tare să sufere o altă persoană B. Persoana B vrea să se 


răzbune. Proferează nişte ameninţări... 

— A şi B aflându-se amândouă pe acest vas? 

Poirot încuviinţă din cap. 

— Exact. 

— Şi B fiind, bănuiesc, o femeie? 

— Într-adevăr. 

Race îşi aprinse o ţigară. 

— Eu nu mi-aş face griji. Oamenii care se apucă să vorbească 
despre ceea ce vor face nu ajung de obicei s-o facă. 

— Şi asta e în mod special valabil pentru Ies femmes, ai 
adăuga! Da, e adevărat. 

Dar Poirot părea tot neliniştit. 

— Altceva? Întrebă Race. 

— Da, mai este ceva. Ieri, persoana A a scăpat ca prin 
urechile acului de la moarte, o moarte care ar fi putut fi foarte 
uşor numită accidentală. 

— Pusă la cale de B? 

— Nu, tocmai asta e ideea. B nu a avut nimic de a face cu ea. 

— Atunci a fost un accident. 

— Presupun - dar mie nu-mi plac asemenea accidente. 

— Eşti sigur că B nu a fost implicată? 

— Absolut. 

— Ei, se mai întâmplă şi coincidenţe. Apropo, cine este A? 
Vreo fiinţă abjectă? 

— Din contră. Este o tânără doamnă bogată, fermecătoare şi 
foarte frumoasă. 

Race zâmbi cu gura până la urechi. 

— Sună a melodramă. 

— Peut-être. Dar, îţi spun sincer, mie nu îmi sună deloc bine, 
dragă prietene. Dacă am dreptate, şi, până la urmă, am 
obiceiul de a avea dreptate — Race zâmbi pe sub mustață la 
această declaraţie tipică a lui Poirot — atunci lucrurile sunt cât 
se poate de neliniştitoare. Şi acum apari şi dumneata cu o 
nouă complicaţie. Îmi spui că pe Karnak există un criminal. 

— Nu ucide de obicei tinere doamne fermecătoare. 

Poirot clătină din cap nemulţumit. 

— Mi-e teamă, prietene, spuse el. Mi-e teamă... Astăzi am 


sfătuit-o pe această doamnă, Madame Doyle, să plece 
împreună cu soţul ei la Khartoum, să nu se mai întoarcă pe 
vapor. Dar n-au fost de acord. Mă rog cerului să ajungem la 
Shellal fără vreo nenorocire. 

— Nu eşti cam prea pesimist? 

Poirot clătină din cap. 

— Mi-e teamă, spuse el simplu. Da, mie, Hercule Poirot, îmi 
e teamă... 

Capitolul doisprezece 

Cornelia Robson stătea în mijlocul templului de la Abu 
Simbel. Era seara zilei următoare — o seară fierbinte, liniştită. 
Karnak ancorase încă o dată la Abu Simbel pentru a permite 
pasagerilor o a doua vizită la templu, de data asta în lumină 
artificială. Diferenţa era considerabilă şi Cornelia comenta 
uimită faptul în faţa domnului Ferguson, care stătea lângă ea. 

— O, se vede mult mai bine acum! Exclamă ea. Toţi 
duşmanii aceia cărora regele le taie capul ies atât de bine în 
relief! Şi acolo e un castel foarte drăguţ pe care nu-l 
observasem. Ce bine ar fi dacă doctorul Bessner s-ar afla aici, 
mi-ar spune ce e cu el. 

— Nu-mi vine să cred că îl suporţi pe prostul ăla bătrân, 
comentă Ferguson mohorât. 

— O, e una dintre cele mai amabile persoane pe care le-am 
întâlnit. 

— Un bătrân bombastic şi plicticos. 

— Nu cred că ar trebui să vorbiţi în felul ăsta. 

Tânărul o prinse deodată de mână. Tocmai ieşeau din templu 
la lumina lunii. 

— De ce accepţi să fii îndoctrinată de nişte moşnegi umflaţi 
şi repezită şi dispreţuită de băbătia aia respingătoare? 

— Ah, domnule Ferguson! 

— Nu ai nici un pic de curaj? Nu ştii că eşti la fel de bună ca 
ea? 

— Nu, nu sunt! 

Cornelia vorbea cu sinceritate. 

— Nu eşti la fel de bogată, asta vrei să spui. 

— Nu, nu e vorba de asta; verişoara Marie este o persoană 


foarte cultivată şi... 

— Cultivată! Tânărul dădu drumul braţului Corneliei la fel 
de brusc cum i-l prinsese. Cuvântul acesta mă scârbeşte. 

Cornelia îl privi alarmată. 

— Nu îi convine că vorbeşti cu mine, nu? Întrebă tânărul. 

Cornelia roşi şi păru stingherită. 

— Şi de ce? Pentru că i se pare că nu sunt egal cu ea din 
punct de vedere social. Oh! Nu e revoltător? 

Cornelia ezită. 

— Ar fi mai bine dacă nu v-aţi enerva atâta. 

— Nu îţi dai seama - tu, o americancă get-beget — că toţi 
oamenii sunt născuţi egali şi liberi? 

— Nu sunt, spuse Cornelia cu o siguranţă calmă. 

— Draga mea, ăsta declară însăşi constituţia voastră! 


— Verişoara Marie susţine că politicienii nu sunt nişte 
gentlemeni, spuse Cornelia. Şi, fireşte, că oamenii nu sunt 
egali. E de la sine înţeles. Eu ştiu că arăt cam urâţică şi a fost 
o vreme când mă simţeam uneori umilită din pricina asta, dar 
am trecut de etapa aceea. Mi-aş fi dorit să fiu şi eu frumoasă şi 
elegantă ca doamna Doyle, dar nu sunt, aşa că nu are rost să- 
mi fac probleme. 

— Doamna Doyle! Spuse Ferguson cu un dispreţ nedisimulat. 
E genul de femeie care ar trebui împuşcată ca exemplu pentru 
alţii. 

Cornelia îl privi temătoare. 

— Cred că digestia dumneavoastră e de vină, spuse ea blând. 
Am o pepsină specială pe care verişoara Marie a încercat-o 
odată. Vreţi s-o încercaţi şi dumneavoastră? 

— Eşti imposibilă! Izbucni Ferguson. 

Se întoarse şi se îndepărtă. Cornelia o porni către navă. Chiar 
în timp ce mergea pe pasarelă, el o ajunse iarăşi din urmă. 

— Eşti cea mai amabilă persoană de pe vaporul ăsta. Ţine 
minte asta. 

Îmbujorată de plăcere, Cornelia se întoarse în salonul de 
observaţie. Domnişoara Van Schuyler avea cu doctorul 
Bessner o conversaţie agreabilă despre câţiva dintre pacienţii 
de rang regal ai acestuia. 

— Sper din tot sufletul că n-am întârziat prea mult, verişoară 
Marie, spuse Cornelia cu un aer vinovat. 

Verificându-şi ceasul, bătrâna doamnă spuse abrupt: 

— Nu se poate spune că te-ai grăbit, draga mea. Şi ce ai 
făcut cu şalul meu de catifea? 

Cornelia privi în jur. 

— Să mă duc să văd dacă e în cabină, verişoară? 

— Bineînţeles că nu e! L-am avut aici după cină şi nu am 
ieşit din locul ăsta. Era pe scaunul de acolo. 

Cornelia căută cam la întâmplare. 

— Nu-l văd nicăieri, verişoară Marie. 

— Prostii! Sări domnişoara Van Schuyler. Uită-te mai bine! 

Era un ordin dat ca unui căţel, şi, ca un căţel, Cornelia i se 


Supuse. Tăcutul domn Fanthorp, care şedea la o masă în 
apropiere, se ridică şi încercă să o ajute. Dar şalul nu era de 
găsit. 

Ziua fusese atât de toridă şi de umedă, încât majoritatea 
pasagerilor se retrăseseră devreme după ce vizitaseră templul 
de pe țărm. Familia Doyle juca bridge cu Pennington şi cu 
Race la o masă într-un colţ. În salon se mai afla doar Hercule 
Poirot, care căsca din toate puterile la o măsuţă de lângă uşă. 

Pornind cu pas regal spre cabina sa, domnişoara Van 
Schuyler şi suita se opriră o clipă în dreptul lui Poirot. Acesta 
sări politicos în picioare, înăbuşindu-şi un căscat colosal. 

— Tocmai mi-am dat seama cine sunteţi, Monsieur Poirot. 
Pot să vă spun că am auzit de dumneavoastră de la vechiul 
meu prieten Rufos Van Aldin. [18] Trebuie să-mi povestiţi 
cândva despre cazurile dumneavoastră. 

Poirot, cu ochii uşor împăienjeniţi de somn, făcu o 
plecăciune exagerată. Cu o înclinare a capului amabilă, dar 
condescendentă, domnişoara Van Schuyler trecu mai departe. 

Poirot căscă încă o dată. Se simţea greoi şi inept din pricina 
somnolenței şi abia îşi putea ţine ochii deschişi. Aruncă o 
privire spre jucătorii de bridge, absorbiți de jocul lor, apoi 
spre tânărul Fanthorp, adâncit în lectura unei cărţi. În afara 
lor, nu mai era nimeni în salon. 

Poirot ieşi prin uşile batante pe punte, unde aproape se 
ciocni de Jacqueline de Bellefort, care venea precipitat înspre 
el. 

— Pardon, mademoiselle. 

— Arătaţi cam somnoros, Monsieur Poirot, spuse ea. 

Poirot recunoscu: 

— Mais oui — sunt mort de somn. Abia îmi pot ține ochii 
deschişi. A fost o zi foarte apăsătoare şi neplăcută. 

— Da. Jacqueline păru să mediteze la cele spuse de Poirot. A 
fost una dintre zilele acelea când lucrurile — pac! Se frâng, se 
rup! Când simţi că nu mai poți merge înainte... 

Vocea ei era joasă şi pătimaşă. Jacqueline nu se uita la 
Poirot, ci privea spre ţărmul nisipos. Mâinile îi erau încordate, 
rigide... 


Brusc, corpul ei se relaxă. 

— Noapte bună, Monsieur Poirot, spuse ea. 

— Noapte bună, mademoiselle. 

Privirea ei o întâlni pe a lui, preţ de o clipă. Rememorând a 
doua zi întâlnirea, Poirot ajunse la concluzia că în acel 
moment zărise în ochii ei ceva ca o chemare. Poirot nu avea 
să uite asta. 

Apoi el se îndreptă spre cabină, iar ea o luă spre salon. După 
ce reuşi să satisfacă numeroasele nevoi şi fantezii ale 
domnişoarei Van Schuyler, Cornelia îşi luă lucrul de mână şi 
se întoarse în salon. Spre deosebire de Poirot, ea nu se simţea 
deloc somnoroasă. Din contră, era cât se poate de trează şi 
chiar uşor exaltată. 

Cei patru jucători de bridge şedeau încă în jurul mesei, într- 
un alt fotoliu, tăcutul Fanthorp citea o carte. Cornelia se aşeză 
şi începu să coasă. 

Deodată, uşa se deschise şi Jacqueline de Bellefort intră în 
salon. Rămase câteva momente în prag, cu capul dat pe spate. 
Apoi apăsă butonul soneriei, porni agale de-a curmezişul sălii 
spre Cornelia şi se aşeză lângă ea. 

— Aţi fost pe țărm? O întrebă. 

— Da. Mi s-a părut fascinant la lumina lunii. 

Jacqueline dădu din cap. 

— Da, minunată noapte... O noapte perfectă pentru cei aflaţi 
în luna de miere. 

Îşi îndreptă ochii spre masa unde se juca bridge şi-l aţinti O 
clipă asupra lui Linnet Doyle. 

Un ospătar veni să ia comanda. Jacqueline ceru un gin 
dublu. Simon Doyle îi aruncă o privire scurtă. O crestătură 
vagă de nelinişte îi apăru între sprâncene. 

— Simon, e rândul tău, spuse Linnet. 

Jacqueline îngâna o melodie pentru sine. Când ospătarul îi 
aduse portia de gin, ea ridică paharul, spuse: „Pentru crimă”, 
îl dădu pe gât şi ceru încă unul. 

Simon o privi din nou de la masa de bridge. Deveni şi mai 
absent. Partenerul său, Pennington, îi făcu de câteva ori 
reproşuri. 


Jacqueline începu din nou să fredoneze, la început cu voce 
scăzută, apoi din ce în ce mai tare: 

He was her man and he did her wrong... [19] 

— Scuze, îi spuse Simon lui Pennington. Sunt un prost că nu 
ţi-am urmărit mâna. Au un rober. 

Linnet se ridică. 

— Mi-e cam somn. Cred că aş vrea să merg la culcare. 

— Da, ar cam fi cazul, spuse colonelul Race. 

— Şi mie mi se pare, încuviinţă Pennington. 

— Vii, Simon? 

— Nu încă, spuse rar Simon. Cred că am să iau întâi ceva de 
băut. 

Linnet dădu din cap şi ieşi, urmată de Race. Pennington îşi 
termină paharul şi plecă şi el. 

Cornelia începu să-şi strângă broderia. 

— Nu pleca, domnişoară Robson, spuse Jacqueline. Te rog. 
Cred că n-aş vrea să dorm în noaptea asta. Nu mă părăsi. 

Cornelia se aşeză la loc. 

— Noi, fetele, trebuie să stăm împreună, murmură 
Jacqueline. 

Îşi dădu capul pe spate şi râse — un râs subţire, fără veselie. 

Veni şi al doilea pahar cu gin. 

— Gustă, o îndemnă Jacqueline. 

— Nu, mulţumesc frumos, răspunse Cornelia. 

Jacqueline îşi dădu scaunul pe spate. Fredona acum destul 
de tare: 

He was her man and he did her wrong... 

Domnul Fanthorp întoarse o pagină din Europe from Within. 

— Cred că am să merg totuşi la culcare, spuse Cornelia. Se 
face foarte târziu. 

— Nu te duci nicăieri, declară Jacqueline. Îţi interzic. 
Povesteşte-mi despre tine. 

— Păi... Nu prea ştiu. Nu sunt multe de spus. Cornelia ezită. 
Am stat în general acasă şi n-am călătorit prea mult. 

Asta e prima mea excursie în Europa şi îmi place 
extraordinar de mult. 

Jacqueline râse. 


— Eşti o fire fericită, aşa-l? Oh, Doamne, ce mi-ar plăcea să 
fiu ca tine! 

— O, într-adevăr? Dar... Adică... Sunt sigură că... 

Cornelia simţi că devine agitată. Fără îndoială, domnişoara 
de Bellefort bea prea mult. Nu era nimic nou pentru Cornelia, 
care văzuse nenumărați beţivi în timpul Prohibiţiei. Dar aici 
se ascundea altceva... Jacqueline de Bellefort vorbea cu ea, se 
uita la ea şi totuşi, i se păru Corneliei, era ca şi cum, într-un 
fel, vorbea cu altcineva... 

Dar în salon mai erau doar doi oameni, domnul Fanthorp şi 
domnul Doyle. Domnul Fanthorp părea absorbit de cartea sa. 
Domnul Doyle arăta cam ciudat — avea pe faţă o expresie 
atentă, mai degrabă stranie. 

Jacqueline spuse din nou: 

— Povesteşte-mi despre tine! 

Ascultătoare ca întotdeauna, Cornelia încercă să se supună. 
Poveşti, oarecum stângaci, cu detalii inutile, despre viaţa ei 
zilnică. Era prea puţin obişnuită să vorbească. Rolul ei fusese 
întotdeauna al unei ascultătoare. Şi totuşi, domnişoara de 
Bellefort părea să vrea să afle mai multe. Când Cornelia se 
întrerupse la un moment dat, tânăra cealaltă o împinse de la 
spate. 

— Haide, continuă! 

Şi Cornelia continuă (,„Desigur, mama e o fiinţă foarte 
delicată — în unele zile nu mănâncă decât cereale”), în mod 
neplăcut conştientă că tot ceea ce spunea era absolut 
neinteresant şi totuşi flatată de aparentul interes al 
interlocutoarei. Dar era ea cu adevărat interesată? Nu ascultă, 
oare, altceva — sau nu aştepta să audă altceva? Se uita la 
Cornelia, da, dar nu era oare altcineva în sală? 

— Şi, bineînţeles, avem nişte cursuri de arta foarte bune şi 
iarna trecută am urmat un curs de... 

(Cât era ora? În mod sigur foarte târziu. Cornelia vorbea şi 
vorbea. Numai de s-ar întâmpla ceva...) 

Şi deîndată, ca şi cum dorinţa i s-ar fi împlinit, ceva se 
întâmpla într-adevăr. Numai că, în momentul acela, totul păru 
foarte firesc. 


Jacqueline îşi întoarse capul şi-l spuse lui Simon Doyle: 

— Simon, sună clopoţelul, te rog. Mai vreau un rând. 

Simon Doyle ridică privirea din revista pe care o citea şi 
Spuse încet: 

— Ospătarii s-au dus să se culce. E trecut de miezul nopţii. 

— lar eu îţi spun că mai vreau un rând. 

— Ai băut destul, Jackie, zise Simon. 

Ea se întoarse cu totul înspre el. 

— Şi de ce naiba ai impresia că e treaba ta? 

Simon ridică din umeri. 

— Nu e treaba mea. 

Ea îl privi timp de un minut sau două. Apoi spuse: 

— Ce este, Simon? Ţi-e frică? 

Simon nu răspunse. Cu un gest destul de ostentativ, îşi luă 
din nou revista de pe masă. 

Cornelia murmură: 

— O, Doamne, e aşa de târziu... Trebuie să. 

Începu să se agite, îşi scăpă un degetar... 

— Nu te duce la culcare, te rog, insista Jacqueline. Aş vrea 
să mai fie o femeie aici, cu mine — să mă susţină. Începu din 
nou să râdă. Ştii de ce se teme Simon cel de colo? Se teme că 
eu am să-ţi spun povestea vieţii mele. 

— A, da? 

Cornelia era asaltată de emoţii contradictorii. Se simţea 
foarte stânjenită, dar în acelaşi timp exaltată. Ce Întunecată 
era privirea lui Simon Doyle! 

— Da, e o poveste foarte tristă, o asigură Jacqueline. Vocea 
ei plăcută era joasă şi plină de ironie. Dânsul s-a purtat cu 
mine destul de urât, nu, Simon? 

Simon Doyle izbucni cu brutalitate: 

— Du-te la culcare, Jackie! Eşti beată. 

— Dacă asta te face să te simţi prost, dragă Simon, ar trebui 
să părăseşti sala. 

Simon Doyle o privi. Mâna în care ţinea revista îi tremura 
puţin, dar el spuse fără ezitare: 

— Rămân. 

Cornelia murmură pentru a treia oară: 


— Trebuie neapărat să... E aşa de târziu... 

— N-ai să pleci, sări Jacqueline. Întinse mâna şi o ţinu pe 
Cornelia lipită de scaun. Ai să stai şi ai să asculţi ce am de 
spus. 

— Jackie, spuse Simon tăios, te faci de râs! Pentru 
Dumnezeu, du-te la culcare! 

Jacqueline se îndreptă deodată pe scaun. Începu să 
vorbească repede, aproape şoptit: 

— Te temi de o scenă, nu? Asta pentru că eşti englez — eşti 
atât de reticent! Vrei să mă port „decent”, nu? Dar nu-mi pasă 
dacă mă port decent sau nu! Ai face mai bine să ieşi de aici 
cât mai repede — pentru că am să spun multe. 

Jim Fanthorp îşi închise cu grijă cartea, căscă, se uită la ceas, 
se ridică şi ieşi cu pas agale — o ieşire tipic britanică şi total 
neconvingătoare. 

Jacqueline se răsuci cu totul în scaun şi îl fulgeră pe Simon 
cu privirea. 

— Prost nenorocit, spuse ea răguşit, crezi că poţi să te porţi 
cu mine aşa cum te-ai purtat şi să scapi nepedepsit? 

Simon Doyle deschise gura să spună ceva, dar o închise la 
loc. Râmase nemişcat, ca şi cum spera că izbucnirea ei se va 
consuma dacă n-o va provoca în nici un fel. 

Vocea lui Jacqueline era vâscoasă şi neclară. Cornelia, total 
neobişnuită să vadă explozii emoţionale, se simţea fascinată. 

— Ţi-am spus, continuă Jacqueline, că mai degrabă te omor 
decât să te văd cu altă femeie... Nu crezi că vorbeam serios? 
Te înşeli. Am aşteptat doar. Eşti bărbatul meu! Ai auzit? Îmi 
aparţii mie... 

Simon încă nu spunea nimic. Mâna lui Jacqueline scotoci în 
poală timp de o clipă. Apoi fata se aplecă înainte. 

— Ţi-am spus că te-aş omori şi n-am glumit... Scoase 
deodată mâna, în care ţinea ceva ce sclipea. Am să te ucid ca 
pe un câine... ca pe o javră ce eşti... 

Simon făcu în sfârşit o mişcare. Sări în picioare, dar în 
acelaşi moment Jacqueline apăsă pe trăgaci... 

Simon căzu încovrigat peste un scaun... Cornelia ţipă şi se 
repezi spre uşă. Jim Fanthorp se afla pe punte, aplecat peste 


balustradă. 

— Domnule Fanthorp... Domnule Fanthorp... 

El se apropie în fugă. Ea se agăţă de el, incoerentă: 

— L-a împuşcat! O, Doamne, l-a împuşcat! 

Simon Doyle zăcea în continuare aşa cum căzuse, peste un 
scaun. Jacqueline stătea ca paralizată. Tremura violent şi ochii 
ei, dilataţi şi îngroziţi, priveau pata sângerie care se întindea 
încet pe pantalonul lui Simon, chiar sub genunchi, unde 
Simon ţinea o batistă presată asupra rânii. 

— N-am vrut... se bâlbâi ea. O, Doamne, n-am vrut... 

Pistolul îi căzu din mâinile tremurânde pe podea, cu un. 

Pocnet. Jacqueline îl lovi cu piciorul şi pistolul se rostogoli 
sub o canapea. 

Simon murmură cu o voce slabă: 

Fanthorp, pentru numele lui Dumnezeu, vine cineva... Spune 
că nu s-a întâmplat nimic — a fost un accident, ceva. Nu vreau 
nici un fel de scandal. Fanthorp dădu din cap în semn de 
încuviinţare. Se întoarse spre uşă, în cadrul căreia apăruse faţa 
uimită a unui nubian. 

— E în regulă, spuse el, e în regulă! Ne jucam doar. 

Faţa negricioasă păru întâi suspicioasă, apoi deconcertată Şi, 
în fine, lămurită. Rânji cu toată gura, arătându-şi dinţii. 
Nubianul dădu din cap şi se îndepărtă. 

Fanthorp se întoarse. 

— Gata. Nu cred c-a auzit altcineva. A fost numai ca un 
pocnet de şampanie. Acum... 

Fanthorp tresări. Jacqueline începu brusc să plângă isteric. 

— O, Doamne, mai bine aş fi murit... O să mă omor. Mai 
bine aş fi murit... Oh, ce-am făcut, ce-am făcut? 

Cornelia se repezi lângă ea. 

— Mai încet, draga mea, mai încet. 

Simon, cu sprâncenele ude de năduşeală şi cu faţa 
schimonosită de durere, spuse grăbit: 

— Scoateţi-o de-aici. Pentru Dumnezeu, scoateţi-o de-aici! 
Du-o în cabina ei, Fanthorp. Domnişoară Robson, fiţi atentă, 
aduceţi-o pe sora aceea a dumneavoastră. Se uită rugător de la 
unul la altul. N-o lăsaţi singură. Aveţi grijă să fie în siguranţă, 


cu sora aceea. Apoi găsiţi-l pe bătrânul Bessner şi aduceţi-l 
aici. Şi, pentru Dumnezeu, nu lăsaţi ca soţia mea să afle ceva. 

Jim Fanthorp încuviinţa din cap. Tânărul cel tăcut avea 
sânge rece şi era descurcăreţ în situaţii critice. 

El şi Cornelia o luară între ei pe fata care plângea şi se 
chinuia să se elibereze şi o duseră în cabina ei. Acolo fură 
nevoiţi să se lupte puţin cu ea: se zbătea să scape şi începu să 
se văicărească şi mai tare. 

— O să mă înec... O să mă arunc în apă... Nu merit să 
trăiesc... Oh, Simon, Simon! 

— Aduceţi-o mai bine pe domnişoara Bowers, îi spuse 
Fanthorp Corneliei. Stau eu cu ea. 

Cornelia dădu din cap şi se îndepărtă în grabă. 

De îndată ce plecă, Jacqueline îl prinse pe Fanthorp strâns de 
braţ. 

— Piciorul lui — sângerează — e rupt... Poate să moară. 
Trebuie să mă duc să-l văd... Oh, Simon, Simon — cum am 
putut? 

Vocea ei răsuna. 

— Mai încet, mai încet, îi spuse Fanthorp poruncitor. N-are 
să păţească nimic. 

Jacqueline începu din nou să se zbată. 

— Lasă-mă! Vreau să mă arunc peste bord! Vreau să mă 
omor! 

Ţinând-o de umeri, Fanthorp o sili să se aşeze din nou pe 
pat. 

— Trebuie să staţi aici. Nu faceţi gălăgie. Veniţi-vă în fire. 
Totul e în regulă, vă asigur. 

Spre uşurarea sa, fata reuşi să se controleze într-o oarecare 
măsură, dar Fanthorp fu mulțumit când draperiile cabinei fură 
date la o parte şi eficientă domnişoară Bowers, îmbrăcată într- 
un chimono hidos, se ivi, însoţită de Cornelia. 

— Fi, asta-l, spuse însufleţită domnişoara Bowers, ce s-a 
întâmplat? 

Se ocupă de Jacqueline deîndată, fără să dea vreun semn de 
surpriză sau de panică. 

Recunoscător, Fanthorp o lăsă pe fata epuizată în mâinile ei 


şi porni în grabă spre cabina doctorului Bessner. Bătu la uşă şi 
intră fără să mai aştepte vreun răspuns. 

— Domnule doctor? 

Un şir de sforăituri cutremurătoare se întrerupse brusc şi o 
voce surprinsă spuse: 

— Şo! Ce este? 

Fanthorp tocmai aprinsese lumina. Doctorul clipi la el, ca o 
bufniţă uriaşă. 

— Simon Doyle. A fost împuşcat. De către domnişoara de 
Bellefort. E în salon. Puteţi să veniţi? 

Corpolentul doctor reacţionă imediat. Puse câteva întrebări 
concise, îşi luă papucii şi un halat, apucă o trusă de prim 
ajutor şi îl însoţi pe Fanthorp în salon. 

Simon reuşise să deschidă fereastra cea mai apropiată şi 
stătea cu capul rezemat de ea, inhalând aerul de afară. Faţa 
lui avea o culoare înspăimântătoare. 

Doctorul Bessner se apropie de el. 

— Ha! Sol Ce avem aici? 

Pe covor zăcea o batistă plină de sânge şi se vedea o pată 
maronie. 

Consultul fu presărat cu mormăieli şi cu exclamaţii nemţeşti. 

— Da, e o rană urâtă... Osul e fracturat. Şi a pierdut mult 
sânge. Herr Fanthorp, trebuie să mă ajutaţi să-l ducem în 
cabina mea. Şo — aşa. Nu poate să meargă. Trebuie să-l luăm 
pe sus. 

În timp ce îl ridicau, Cornelia apăru în uşă. Văzând-o, 
doctorul scoase un mormăit de satisfacţie. 

— Ach, dumneavoastră sunteţi? Guţ. Veniţi cu noi. Am 
nevoie de ajutor. O să fiţi mai bună decât domnul acesta. 
Arată deja cam palid. 

Fanthorp zâmbi nesigur. 

— Să o chem pe domnişoara Bowers? Întrebă el. 

— O să vă descurcaţi foarte bine, tânără doamnă, o asigură 
doctorul. N-o să leşinaţi şi n-o să-mi faceţi prostii, hein? 

— O să fac exact ce-mi spuneţi dumneavoastră, zise Cornelia 
fără ezitare. 

Bessner dădu din cap satisfăcut. 


Grupul porni de-a lungul punţii. 

Următoarele zece minute fură dedicate unor operaţiuni strict 
medicale, pe care domnul Jim Fanthorp le suportă cu greu. Se 
simţi în ascuns ruşinat de tăria superioară pe care o demonstra 
Cornelia. 

— Şo, asta e tot ce pot face, declară într-un final doctorul 
Bessner. Ai fost un erou, prietene. Îl bătu aprobator pe Simon 
pe umăr, apoi îşi suflecă mâneca şi scoase un ac hipodermic. 
Şi acum am să-ţi dau ceva ca să dormi. Soţia ta, ce ai de gând 
cu ea? 

Simon spuse slab: 

— Nu trebuie să ştie nimic până dimineaţă... Şi adăugă: Să 
n-o învinovăţiţi pe Jackie... A fost numai vina mea. M-am 
purtat cu ea oribil... Biata... N-a ştiut ce face... 

Doctorul Bessner dădu din cap aprobator. 

— Da, da... Înţeleg... 

— A fost vina mea, insistă Simon. Îşi mută privirea spre 
Cornelia. Cineva... Trebuie să stea cu ea. Şi-ar putea... Face 
vreun rău... 

Doctorul Bessner injectă acul. Cornelia spuse, cu o siguranţă 
liniştită: 

— Totul e în regulă, domnule Doyle. Domnişoara Bowers are 
să stea cu ea toată noaptea... 

Simon îi adresă o privire recunoscătoare. Corpul i se relaxă. 
Ochii i se închiseră. Brusc, Simon îi deschise. 

— Fanthorp? 

— Da, Doyle. 

— Pistolul... Nu-l lăsa acolo. O să-l găsească băieţii ăia 
dimineaţă... 

Fanthorp încuviinţă din cap. 

— Ai dreptate. Mă duc chiar acum să-l iau. 

Fanthorp porni pe punte. Domnişoara Bowers apăru în uşa 
cabinei lui Jacqueline. 

— O să se liniştească, anunţă ea. I-am făcut o injecție cu 
morfină. 

— Dar rămâneţi cu ea? 

A, da. Morfină îi agită pe unii oameni. O să stau toată 


noaptea. Fanthorp merse mai departe spre salon. Vreo trei 
minute mai târziu, la uşa doctorului Bessner se auzi o bătaie. 

— Domnule doctor? 

— Da? 

Corpolentul doctor apăru în uşă. Fanthorp îi făcu semn să 
iasă pe punte. 

— Uitaţi ce este — nu găsesc pistolul... 

— Ce anume? 

— Pistolul. I-a căzut fetei din mână. Ea l-a lovit cu piciorul şi 
pistolul s-a dus sub o canapea. Dar nu mai e acolo. 

Cei doi se priviră în ochi. 

— Dar cine ar fi putut să-l ia? Fanthorp ridică din umeri. 

— Curios, spuse Bessner. Dar nu văd ce putem face. Uimiţi şi 
oarecum alarmaţi, cei doi bărbaţi se despărţiră. 

Capitolul treisprezece 

Hercule Poirot tocmai îşi curăța spuma de pe faţa proaspăt 
rasă, când în uşa cabinei se auzi o bătaie scurtă şi, fără să mai 
aştepte să fie invitat, colonelul Race intră, lipsit de obişnuitu-l 
aer ceremonios şi închise uşa în urma sa. 

— Instinctul dumitale nu te-a înşelat, spuse el. Râul s-a 
întâmplat. 

Poirot se îndreptă şi întrebă tăios: 

— Ce s-a întâmplat? 

— Linnet Doyle este moartă - a fost împuşcată în cap 
noaptea trecută. 

Poirot râmase tăcut câteva clipe, asaltat de două amintiri: o 
fată în grădina din Aswan, care şoptea cu o voce dură: „Aş 
vrea să-l pun micul meu pistol la tâmplă şi... Să apăs pe 
trăgaci...” şi o altă amintire, mai recentă, în care aceeaşi voce 
spunea: „una dintre zilele acelea când lucrurile — pac! Se 
frâng, se rup! Când simţi că nu mai poţi merge înainte...” — şi 
acea ciudată chemare de o clipă din ochii fetei. Cum de putuse 
să nu răspundă acelei chemări? Fusese orb, surd, prostit cu 
totul de somnolenţă... 

— Am aici o poziţie oarecum oficială, continuă Race, aşa că 
am fost chemat şi mi s-a pus totul în braţe. Vaporul trebuie să 
plece peste jumătate de oră, dar nu va porni până nu au 


încuviințarea mea. Există, desigur şi posibilitatea că 
criminalul să fi venit de pe țărm. 

Poirot clătină din cap. Race fu de acord. 

— Da, aşa e. Putem, cred, să eliminăm varianta asta. Ei bine, 
prietene, dumneata eşti şeful. E cazul tău. 

Poirot se îmbrăcase între timp cât putuse de repede şi de 
elegant. 

— Sunt la dispoziţia dumitale, spuse. 

Cei doi bărbaţi ieşiră pe punte. 

— Bessner ar trebui să fie deja acolo. Am trimis un steward 
după el. 

Nava avea patru cabine de lux, cu toaletă proprie. Din cele 
două de la babord, una era ocupată de doctorul Bessner, 
cealaltă, de Andrew Pennington. La tribord, prima era a 
domnişoarei Van Schuyler, iar a doua, a lui Linnet Doyle. 
Cabina folosită de soţul ei drept garderobă se afla alături. 

Un steward alb la faţă stătea la uşa cabinei lui Linnet Doyle. 
Le deschise şi cei doi intrară. Doctorul Bessner, aplecat peste 
pat, privi în sus şi scoase un mormăit. 

— Ce ne puteţi spune, doctore, despre povestea asta? Întrebă 
Race. 

Bessner îşi frecă gânditor falca. 

— Ach! A fost împuşcată de foarte aproape. Uitaţi — aici, 
chiar deasupra urechii — pe aici a intrat glonţul. Un glonţ 
foarte mic — probabil de calibru 56 Pistolul a fost ţinut 
aproape de cap — vedeţi, pielea e înnegrită şi arsă. 

Din nou Poirot îşi aminti cu durere de cuvintele auzite în 
grădina din Aswan. 

— Doamna Doyle era adormită. N-a avut loc nici un fel de 
luptă. Criminalul s-a strecurat în întuneric şi a împuşcat-o în 
timp ce dormea. 

— Ah, non! Strigă Poirot. Aptitudinile sale de psiholog se 
revoltau. Jacqueline de Bellefort strecurându-se într-o cabină 
cufundată în întuneric, cu un pistol în mână - nu, imaginea 
aceasta nu „se potrivea” deloc. 

Bessner îl privi ţinta prin lentilele groase. 

— Dar asta s-a întâmplat, vă spun eu. 


— Da, da. N-am vrut să spun asta. Nu v-am contrazis. 

Bessner scoase un mormăit satisfăcut. 

Poirot se apropie de el şi se uita. Linnet Doyle zăcea pe o 
parte, într-o poziţie firească şi liniştită. Dar deasupra urechii 
se vedea o gaură mică înconjurată de o crustă de sânge uscat. 

Poirot clătină trist din cap. 

Apoi privirea îi căzu pe peretele vopsit alb din faţa lui şi 
Poirot trase brusc aer în piept. Albeaţa imaculată era 
murdărită de o mare literă J, scrijelita ezitant cu ceva roşu- 
maroniu. 

Poirot se holbă o clipă, apoi se aplecă peste corpul tinerei 
femei şi îi ridica foarte uşor mâna dreaptă. Unul dintre degete 
era pătat cu aceeaşi culoare. 

— Nom d'un nom d'un nom! Lăsă să-l scape Hercule Poirot 

— Poftim? Ce-aţi spus? 

Doctorul Bessner îşi ridică privirea. 

— Ach! Asta. 

— Fir-ar al naibii! Izbucni Race. Ce zici de asta, Poirot? 

Poirot se clătină uşor pe vârful degetelor de la picioare. 

— Ce zic de asta? Eh bien, e foarte simplu, nu? Madame 
Doyle e pe moarte; vrea să lase o indicație asupra ucigaşului şi 
scrie cu degetul înmuiat în propriul sânge inițiala numelui 
acestuia. Da, e incredibil de simplu. 

— Ach, dar... 

Doctorul Bessner vru să replice, dar un gest peremptoriu al 
colonelului Race îl întrerupse. 

— Deci te uimeşte asta, prietene? Întrebă Race rar. 

Poirot se întoarse spre el şi dădu din cap. 

— Da, aşa e. E, într-adevăr, de o simplitate uluitoare! Şi atât 
de familiar, nu? Se întâlneşte atât de des în romanele polițiste! 
E deja, s-ar putea spune, un vieux jeu! Ne face să bănuim că 
criminalul nostru este cam... Demodat! 

— C' est de lenfantillage, încuviinţă Poirot. 

— Dar totul a fost făcut cu un scop, sugeră Race. 

— A, desigur, fu de acord Poirot şi chipul îi deveni grav. 

— Ce înseamnă acest J? Întrebă Race. 

Poirot răspunse prompt: 


— J vine de la Jacqueline de Bellefort, o tânără doamnă care 
mi-a declarat acum mai puţin de o săptămână că ar vrea nici 
mai mult, nici mai puţin decât — aici Poirot se opri o clipă şi 
apoi cită — „să-l pun micul meu pistol la tâmplă şi să apăs pe 
trăgaci...” 

— Gott im Himmel! Exclamă doctorul Bessner. 

Preţ de un minut, se aşternu tăcerea. Apoi colonelul Race 
inspiră adânc şi spuse: 

— Şi asta s-a întâmplat aici? 

Bessner dădu din cap aprobator. 

— Da, într-adevăr. A fost un pistol foarte mic = cum 
spuneam, probabil de calibru 56 Bineînţeles, glontul trebuie 
extras înainte, ca să ştim cu precizie. 

Race încuviinţă. 

— Dar momentul morţii? Întrebă el. 

Bessner îşi mângâie din nou obrazul cu un gest zgomotos. 
— Aş prefera să nu fiu foarte precis. Acum este ora opt. Aş 
zice, dacă luăm în consideraţie temperatura nopţii trecute, că 
doamna Doyle este moartă de cel puţin şase ore, dar de nu 

mai mult de opt. 

— Deci undeva între miezul nopţii şi două. 

— Exact. 

Urmă o pauză. Race privi în jur. 

— Dar soţul ei? Întrebă el. Bănuiesc că doarme în cabina de 
alături. 

— La ora aceasta, răspunse doctorul Bessner, doarme în 
cabina mea. 

Poirot şi Race părură foarte surprinşi. 

Bessner dădu de câteva ori din cap. 

— Ach, şo. Văd că nu aţi fost informat. Domnul Doyle a fost 
împuşcat noaptea trecută în salon. 

— Împuşcat? De către cine? 

— De către tânăra doamnă Jacqueline de Bellefort. 

— E rânit grav? Întrebă Race aspru. 

— Da, osul a fost sfărâmat. Am făcut tot ce se putea pe 
moment, dar vă daţi seama că e nevoie cât mai repede de o 
radiografie şi de un tratament imposibil de oferit pe această 


navă. 

— Jacqueline de Bellefort, murmură Poirot. 

Privirea i se mută din nou asupra literei de pe perete. 

— Dacă nu mai avem nimic de făcut aici deocamdată, spuse 
Race tăios, să mergem pe puntea de dedesubt. Căpitanul 
vasului ne-a pus salonul pentru fumat la dispoziţie. Trebuie să 
aflăm detaliile a ceea ce s-a întâmplat noaptea trecută. 

leşiră cu toţii din cabină. Race încuie uşa şi luă cheia cu el. 

— Ne putem întoarce mai târziu, spuse el. Mai întâi trebuie 
să lămurim faptele. 

Coborâră pe puntea de dedesubt, unde căpitanul navei îi 
aştepta anxios în faţa uşii salonului pentru fumători. Bietul om 
era extrem de supărat şi de neliniştit şi părea nerăbdător să îi 
paseze totul colonelului Race. 

— Cred că, în această situaţie, cel mai bun lucru este să las 
totul în seama dumneavoastră, domnule, dată fiind poziţia 
dumneavoastră oficială. Am primit ordine să vă stau la 
dispoziţie în... hm... Alte privinţe. Dacă preluaţi cazul, o să 
am grijă ca totul să fie îndeplinit aşa cum doriţi. 

— Foarte bine! Pentru început, aş vrea ca sala aceasta să ne 
fie rezervată mie şi lui Monsieur Poirot pe timpul 
interogatoriilor. 

— Desigur, domnule. 

Asta e tot deocamdată. Vezi-ţi de treburile dumitale. Ştiu 
unde să te găsesc. Oarecum uşurat, căpitanul părăsi salonul. 

— Luaţi loc, doctore, spuse Race şi povestiţi-ne ce s-a 
întâmplat noaptea trecută. 

El şi Poirot ascultară în tăcere relatarea doctorului, spusă cu 
o voce bubuitoare. 

— Da, e destul de clar, conchise Race când Bessner încheie. 
Fata şi-a făcut curaj cu un rând sau două de băutură şi până la 
urmă a tras asupra bărbatului cu un pistol de calibru 56 Apoi 
s-a dus în cabina doamnei Doyle şi a împuşcat-o şi pe ea. 

Dar doctorul Bessner clătină din cap. 

— Nu, nu, nu cred. Nu cred că aşa ceva a fost posibil. În 
primul rând, nu şi-ar fi scris inițiala pe perete; ar fi fost 
ridicol, nicht wahr? 


— Ar fi putut s-o facă, declară Race, dacă ar fi fost atât de 
surescitată şi de geloasă pe cât părea; ar fi putut să-şi 
„semneze” crima, ca să zicem aşa. 

Poirot clătină şi el din cap. 

— Nu, nu, nu cred că ar fi atât de... Atât de lipsită de 
rafinament. 

— Atunci există o singură explicaţie pentru acel J. A fost 
mâzgălit acolo în mod deliberat de către altcineva, pentru a 
arunca bănuiala asupra ei. 

Bessner încuviinţa din cap. 

— Da şi criminalul a avut ghinion; pentru că, vedeţi 
dumneavoastră, nu e doar improbabil ca tânăra Fräulein să fi 
comis crima; este, cred eu, imposibil. 

— De ce? 

Bessner povesti despre istericalele domnişoarei de Bellefort şi 
despre împrejurările în care domnişoara Bowers venise să aibă 
grijă de ea. 

— Şi cred — sunt sigur, de fapt — că domnişoara Bowers a stat 
cu ea toată noaptea. 

— Dacă aşa stau lucrurile, spuse Race, atunci problema e 
mult mai simplă. 

— Cine a descoperit crima? Întrebă Poirot. 

— Camerista doamnei Doyle, Louise Bourget. A venit 
dimineaţă să-şi trezească stăpâna, ca de obicei, a găsit-o 
moartă, a ieşit imediat şi a leşinat în braţele stewardului. 
Acesta s-a dus la căpitan, care a venit la mine. Eu l-am 
anunţat pe Bessner şi apoi m-am grăbit să te caut pe 
dumneata. 

Poirot dădu din cap. 

— Doyle ar trebui să afle, spuse Race. Spuneţi că încă 
doarme? 

Bessner încuviinţă cu o mişcare a capului. 

— Da, doarme încă în cabina mea. I-am dat un somnifer 
puternic noaptea trecută. 

Race se întoarse spre Poirot. 

— Ei bine, spuse el, nu cred că mai avem nevoie de doctorul 
Bessner, nu? Mulţumim, doctore. 


Bessner se ridică. 

— Mă duc la micul dejun. Apoi am să mă întorc în cabină şi 
am să văd dacă domnul Doyle poate fi trezit. 

— Mulţumim. 

Bessner ieşi. Cei doi bărbaţi se priviră. 

— Ei bine, ce crezi, Poirot? Întrebă Race. Dumneata eşti 
şeful. Aştept ordine. Dumneata să-mi spui cum trebuie 
procedat. 

Poirot făcu o mică plecăciune. 

— Eh bien! Spuse el. Trebuie să purcedem cu întrebările. În 
primul rând, cred că trebuie să verificăm povestea 
întâmplărilor de azi-noapte. Adică, trebuie să-l chestionăm pe 
Fanthorp şi pe domnişoara Robson, care au fost martorii 
oculari. Dispariţia pistolului este o chestiune de mare 
însemnătate. 

Race apăsă pe un buton şi trimise un steward cu o 
însărcinare. 

Poirot oftă şi scutură din cap. 

— E urâtă povestea asta, murmură el. Tare urâtă. 

— Ai vreo idee? Întrebă Race curios. 

— Am câteva idei contradictorii. Nu sunt puse cap la cap, nu 
sunt aranjate. Înainte de toate este foarte important faptul că 
fata aceasta o ura pe Linnet Doyle şi voia s-o omoare. 

— Crezi că ar fi fost capabilă de asta? 

— Da, cred că da. 

Vocea lui Poirot trăda însă îndoiala. 

— Dar nu astfel. Asta e ceea ce nu-ţi place, nu? Nu 
strecurându-se în cabina ei şi împuşcând-o în somn. Calmul 
acesta este ceea ce nu-ţi sună bine, nu? 

— Da, într-un fel. 

— Crezi că fata aceasta, Jacqueline de Bellefort, este 
incapabilă de o crimă plănuită cu sânge rece? 

— Vezi dumneata, nu sunt sigur, spuse Poirot rar. Are 
inteligenţa necesară. Dar mă îndoiesc că, fizic, s-ar fi 
încumetat s-o facă... 

Race dădu din cap. 

— Da, înţeleg... Ei bine, dacă e să-l credem pe doctorul 


Bessner, i-ar fi fost şi practic imposibil s-o facă. 

— Dacă e adevărat, atunci asta limpezeşte mult lucrurile. Să 
sperăm că e adevărat. Poirot făcu o pauză şi apoi adaugă 
simplu: Aş fi bucuros dacă ar fi aşa, căci micuța mi-e foarte 
simpatică. 

Uşa se deschise şi în salon intrară Fanthorp şi Cornelia. 
Bessner îi urmă. 

Cornelia era cutremurată. 

— E groaznic, nu-l aşa? Biata, biata doamnă Doyle! Şi era 
atât de frumoasă. Numai un adevărat monstru a putut să facă 
asta! Şi bietul domn Doyle — o s-o ia razna când va afla! 
Noaptea trecută era atât de îngrijorat de ce va spune ea când 
va afla despre accident. 

— Exact asta am vrea să ne relataţi, domnişoară Robson, zise 
Race. Vrem să ştim precis ce s-a întâmplat noaptea trecută. 

Cornelia începu să povestească destul de confuz, dar o 
întrebare sau două din partea lui Poirot îi fură de ajutor. 

— A, da, înţeleg. După bridge, Madame Doyle a plecat la 
culcare. Mă întreb dacă s-a dus cu adevărat în cabină. 

— Da, spuse Race. Am văzut-o eu. I-am spus „noapte bună” 
la uşă. 

— Şi cât era ceasul? 

— O, Doamne, n-aş putea să spun, răspunse Cornelia. 

— Era unsprezece şi douăzeci, lămuri Race. 

— Bien. Deci la unsprezece şi douăzeci Madame Doyle era 
bine sănătoasă. La ora aceea cine mai era în salon? 

— Doyle, răspunse Fanthorp, domnişoara de Bellefort, 
domnişoara Robson şi eu. 

— Aşa e, încuviinţa Cornelia. Domnul Pennington a băut un 
pahar şi apoi s-a dus la culcare. 

— Cam la cât timp după aceea? 

— O, la vreo trei, patru minute. 

— Deci înainte de unsprezece şi jumătate. 

— O, da. 

— Aşadar, în salon rămăseserăţi dumneavoastră, 
Mademoiselle Robson, Mademoiselle de Bellefort, Monsieur 
Doyle şi Monsieur Fanthorp. Ce făceaţi fiecare? 


— Domnul Fanthorp citea o carte. Eu îmi adusesem o 
broderie. Domnişoara de Bellefort... Ăăă... 

Fanthorp îi veni în ajutor. 

— A băut destul de mult. 

— Da, fu de acord Cornelia. A vorbit mai mult cu mine şi mi- 
a pus tot felul de întrebări despre viaţa mea. Şi tot spunea câte 
ceva — în general mie, dar mi s-a părut că i se adresă mai mult 
domnului Doyle. El s-a cam supărat pe ea, dar n-a spus nimic. 
Cred că s-a gândit că, dacă nu zice nimic, ea ar putea să se 
potolească. 

— Dar nu s-a potolit? 

Cornelia clătină din cap. 

— Eu am vrut să plec o dată sau de două ori, dar ea nu m-a 
lăsat şi mă simţeam din ce în ce mai prost. Şi pe urmă domnul 
Fanthorp s-a sculat şi a ieşit... 

— Era o situaţie cam neplăcută, spuse Fanthorp. Mi-am zis să 
ies fără să mă fac remarcat. Domnişoara de Bellefort pregătea 
în mod clar o scenă. 

— Şi apoi a scos pistolul, continua Cornelia şi domnul Doyle 
a sărit în picioare ca să încerce să i-l ia şi pistolul s-a descărcat 
şi l-a împuşcat în picior; şi atunci ea a început să plângă şi să 
suspine şi eu m-am speriat îngrozitor şi am ieşit în fugă după 
domnul Fanthorp şi am venit înapoi amândoi şi domnul Doyle 
a spus să nu facem gălăgie şi unul dintre băieţii nubieni a 
auzit zgomotul şi a venit la uşă, dar domnul Fanthorp i-a zis 
că totul era în regulă; şi pe urmă am dus-o pe Jacqueline în 
cabina ei şi domnul Fanthorp a stat cu ea până când am adus- 
o pe domnişoara Bowers. 

Cornelia se opri, fără suflare. 

— La ce oră se întâmpla asta? Întrebă Race. 

— O, Doamne, nu ştiu, spuse Cornelia din nou. 

Fanthorp răspunse prompt: 

— Trebuie să fi fost cam douăsprezece şi douăzeci. Ştiu că 
era douăsprezece şi jumătate când am ajuns în cabina mea. 

— Daţi-mi voie să clarific definitiv câteva amănunte, spuse 
Poirot. După ce Madame Doyle a plecat, a mai ieşit vreunul 
dintre dumneavoastră patru din salon? 


— Nu. 

— Sunteţi siguri că Mademoiselle de Bellefort nu a ieşit 
deloc din salon? 

— Absolut, răspunse prompt Fanthorp. Nici Doyle, nici 
domnişoara de Bellefort, nici domnişoara Robson, nici eu n- 
am ieşit. 

— Bun. Asta înseamnă că Mademoiselle de Bellefort n-ar fi 
putut în nici un caz s-o împuşte pe Madame Doyle înainte de — 
să zicem — douăsprezece şi douăzeci. Acum, Mademoiselle 
Robson, dumneavoastră v-aţi dus s-o aduceţi pe Mademoiselle 
Bowers. A rămas cumva Mademoiselle de Bellefort singură în 
cabină în timpul acesta? 

— Nu. Domnul Fanthorp a stat cu ea. 

— Bun! Deocamdată, Mademoiselle de Bellefort are un alibi 
perfect. Urmează s-o chestionăm şi pe Mademoiselle Bowers, 
dar, înainte de a trimite după ea, aş vrea să-mi spuneţi 
părerea dumneavoastră în câteva privinţe. Monsieur Doyle, 
spuneţi, dorea foarte mult ca Mademoiselle de Bellefort să nu 
fie lăsată singură. Credeţi că se temea ca ea să nu facă vreun 
alt pas nefericit? 

— Aşa mi s-a părut, spuse Fanthorp. 

— Îi era teamă că ar putea-o ataca pe Madame Doyle? 

— Nu. Fanthorp clătină din cap. Nu cred că la asta se 
gândea. Cred că îi era teamă că ea să nu... hm... se rănească 
pe sine. 

— Să se sinucidă? 

— Da. Vedeţi dumneavoastră, domnişoara de Bellefort părea 
să se fi trezit şi să sufere foarte tare pentru ceea ce făcuse. Îşi 
făcea mii de reproşuri. Spunea întruna că mai bine ar fi murit. 

— Cred că el era îngrijorat pentru ea, spuse Cornelia timid. A 
vorbit... Foarte frumos. A zis că fusese numai vina lui — că se 
purtase urât cu ea. A fost... A fost foarte nobil. 

Hercule Poirot dădu gânditor din cap. 

— Acum pistolul, continuă el. Ce s-a întâmplat cu el? 

— Ea l-a scăpat, lămuri Cornelia. 

— Şi apoi? 

Fanthorp povesti cum se întorsese să-l caute, dar fără succes. 


— Aha! Spuse Poirot. Ne apropiem de momentul decisiv. 
Haideţi, vă rog, să fim foarte exacţi. Descrieţi-mi precis ce s-a 
întâmplat. 

— Domnişoara de Bellefort i-a dat drumul. Apoi l-a lovit cu 
piciorul. 

— Parcă l-ar fi urât, sublinie Cornelia. Îmi închipui foarte 
bine cum se simţea. 

— Şi pistolul a ajuns sub o canapea, spuneţi dumneavoastră. 
Acum fiţi foarte atenţi. Mademoiselle de Bellefort nu a 
recuperat cumva pistolul înainte de a părăsi salonul? 

Atât Fanthorp, cât şi Cornelia erau siguri că aşa ceva nu se 
întâmplase. 

— Precisement. Caut doar să stabilesc faptele foarte exact, 
înţelegeţi. Şi atunci ajungem la următorul moment: când 
Mademoiselle de Bellefort părăseşte salonul, pistolul este sub 
canapea, şi, întrucât Mademoiselle de Bellefort nu rămâne 
singură - Monsieur Fanthorp, Mademoiselle Robson sau 
Mademoiselle Bowers sunt cu ea — nu are nici o posibilitate de 
a recupera pistolul după ce iese din salon. Cât era ceasul, 
Monsieur Fanthorp, când v-aţi întors să căutaţi pistolul? 

— Trebuie să fi fost puţin înainte de douăsprezece şi 
jumătate. 

— Şi cât timp a trecut din momentul în care dumneavoastră 
şi doctorul Bessner l-aţi cărat pe Monsieur Doyle afară din 
salon până când v-aţi întors să căutaţi pistolul? 

— Cam cinci minute — poate o idee mai mult. 

— Deci, în aceste cinci minute, cineva ia pistolul din locul 
acela ascuns unde zăcea, sub canapea. Acel cineva n-a fost 
Mademoiselle de Bellefort. Cine a fost? Este foarte probabil ca 
persoana care l-a luat să fi fost ucigaşul lui Madame Doyle. 
Putem presupune, de asemenea, că persoana aceea a auzit sau 
a văzut ceva din cele petrecute înainte. 

— Nu văd cum aţi ajuns la această concluzie, obiectă 
Fanthorp. 

— Pentru că, spuse Hercule Poirot, dumneavoastră tocmai 
ne-aţi spus că pistolul era practic invizibil sub canapea. Este 
deci greu de crezut că a fost descoperit accidental. A fost luat 


de cineva care ştia că se află acolo. Aşadar, cineva trebuie să fi 
asistat la scenă. 

Fanthorp clătină din cap. 

— Eu n-am văzut pe nimeni când am ieşit pe punte, chiar 
înainte de împuşcătură. 

— Da, dar aţi ieşit pe uşa dinspre tribord. 

— Da, pe partea unde se află cabina mea. 

— Deci, dacă ar fi fost cineva care se uita prin geamul uşii 
dinspre babord, nu l-aţi fi văzut, nu? 

— Nu, admise Fanthorp. 

— A mai auzit cineva împuşcătura în afară de nubian? 

— Nu, din câte mi-am dat seama. Fanthorp adăugă: Vedeţi 
dumneavoastră, ferestrele din salon erau toate închise. 
Domnişoara Van Schuyler se plânsese de curent ceva mai 
devreme, în timpul serii. Uşile batante erau închise. Mă 
îndoiesc sincer că împuşcătura a putut fi auzită prea bine. 
Probabil a sunat ca şi cum cineva ar fi deschis o sticlă de 
şampanie. 

— După câte înţeleg, nimeni nu pare să fi auzit cealaltă 
împuşcătură — cea care a ucis-o pe doamna Doyle. 

— Despre asta vom vorbi imediat, spuse Poirot. Deocamdată 
suntem încă interesaţi de Mademoiselle de Bellefort. Trebuie 
să vorbim cu Mademoiselle Bowers. Dar, mai întâi, înainte să 
plecaţi — îi opri el cu un gest pe Fanthorp şi pe Cornelia — 
vreau să-mi daţi câteva informaţii despre dumneavoastră 
înşivă. Astfel nu va mai fi necesar să vă chemăm mai târziu. 
Dumneavoastră mai întâi, monsieur — numele dumneavoastră. 

— James Lechdale Fanthorp. 

— Adresa? 

— Glasmore House, Market Donnington, Northhamptonshire. 

— Profesiunea? 

— Avocat. 

— Şi de ce vizitaţi această ţară? 

Urmă o pauză. Pentru prima dată, impasibilul domn 
Fanthorp păru descumpănit. Spuse în cele din urmă, aproape 
înghițind cuvintele: 

— Hm... de plăcere. 


— Aha! Spuse Poirot. Sunteţi în vacanţă, da? 

— Hm... Da. 

— Foarte bine, Monsieur Fanthorp. Sunteţi amabil să-mi 
relataţi pe scurt ce aţi făcut după evenimentele despre care 
tocmai am vorbit? 

— M-am dus direct la culcare. 

— Asta a fost la...? 

— Imediat după douăsprezece şi jumătate. 

— Cabina dumneavoastră are numărul 22 pe partea dinspre 
tribord — este cea mâi apropiată de salon. 

— Da. 

— Am să vă mai pun o singură întrebare. Aţi mai auzit ceva 
— orice — după ce v-aţi dus în cabină? 

Fanthorp se gândi. 

— M-am culcat foarte repede. Cred că am auzit un fel de 
plescăit chiar pe când adormeam. Nimic altceva. 

— Un fel de plescăit? Aproape? 

Fanthorp clătină din cap. 

— N-aş putea să spun cu precizie. Eram pe jumătate adormit. 

— Şi la ce oră aţi plasa acest lucru? 

— Poate în jur de ora unu. Nu pot spune exact. 

— Mulţumesc, Monsieur Fanthorp. Asta a fost tot. 

Poirot îşi îndreptă atenţia spre Cornelia. 

— Acum dumneavoastră, Mademoiselle Robson. Numele 
dumneavoastră? 

— Cornelia Ruth. Şi adresa mea este The Red House, 
Bellfield, Connecticut. 

— Ce faceţi în Egipt? 

— Verişoara Marie, domnişoara Van Schuyler, m-a luat cu ea 
în călătorie. 

— Aţi întâlnit-o vreodată pe Madame Doyle înainte de 
această călătorie? 

— Nu, niciodată. 

— Şi ce aţi făcut noaptea trecută? 

— După ce l-am ajutat pe doctorul Bessner să aibă grijă de 
piciorul domnului Doyle, m-am dus direct la culcare. 

— Cabina dumneavoastră este...? 


— Numărul 43 pe latura dinspre babord -— chiar alături de 
cea a domnişoarei de Bellefort. 

— Şi aţi mai auzit ceva? 

Cornelia clătină din cap. 

— N-am auzit absolut nimic. 

— Nici un plescăit? 

— Nu, dar nici nu cred că aş fi auzit, pentru că pe partea 
mea vaporul e chiar lângă țărm. 

Poirot dădu din cap. 

— Mulţumesc, Mademoiselle Robson. Acum am să vă rog să 
fiţi atât de amabilă şi să ne-o trimiteţi pe Mademoiselle 
Bowers. 

Fanthorp şi Cornelia ieşiră. 

— Lucrurile par destul de clare. În afară de cazul în care trei 
martori independenţi mint cu toţii, Jacqueline de Bellefort nu 
putea să pună mâna pe pistol. Dar cineva l-a luat. Şi cineva a 
văzut scena. Şi acel cineva a fost suficient de răutăcios încât să 
scrie un J mare pe perete. 

— Se auzi o bătaie în uşă şi intră domnişoara Bowers, care se 
aşeză în stilul ei reţinut şi eficient. Răspunzându-l lui Poirot, 
îşi dădu numele, adresa şi meseria, adăugând: O îngrijesc pe 
domnişoara Van Schuyler de peste doi ani. 

— Este sănătatea lui Mademoiselle Van Schuyler foarte 
şubreda? 

— O, nu, n-aş spune asta, răspunse domnişoara Bowers. Nu 
mai e prea tânără şi e destul de preocupată de şine şi îi place 
să aibă o soră medicală prin preajmă. Nu suferă de nimic grav. 
Îi place pur şi simplu să i se acorde foarte multă atenţie şi e 
dispusă să plătească pentru asta. 

Poirot dădu din cap în semn că pricepe. Apoi spuse: 

— Înţeleg că Mademoiselle Robson v-a chemat noaptea 
trecută? 

— O, da, aşa e. 

— Puteţi să-mi spuneţi exact ce s-a întâmplat? 

— Păi, domnişoara Robson mi-a spus foarte pe scurt ce se 
petrecuse şi am mers cu ea. Am găsit-o pe domnişoara de 
Bellefort într-o stare de extremă surescitare, isterică. 


— A proferat vreo ameninţare la adresa lui Madame Doyle? 

— Nu, nimic. Îşi reproşa la nesfârşit ceea ce făcuse. Băuse o 
cantitate considerabilă de alcool, aş zice şi se simţea râu din 
cauza asta. Mi s-a părut că n-ar fi trebuit s-o las singură. I-am 
făcut o injecție cu morfină şi am rămas cu ea. 

— Acum, Mademoiselle Bowers, aş vrea să-mi răspundeţi la 
următoarea întrebare: Şi-a părăsit Mademoiselle de Bellefort 
cabina? 

— Nu. 

— Dar dumneavoastră? 

— Am stat cu ea până azi-dimineaţă devreme. 

— Sunteţi sigură? 

— Absolut sigură. 

— Mulţumesc, Mademoiselle Bowers. 

Sora ieşi. Cei doi bărbaţi se uitară unul la altul. 

Jacqueline de Bellefort era în mod cert eliberată de orice 
suspiciune. Cine o împuşcase atunci pe Linnet Doyle? 

Capitolul paisprezece 

— Cineva a şterpelit pistolul, spuse Race. Dar nu Jacqueline 
de Bellefort. Cineva ştia suficient de multe ca să fie sigur că 
această crimă i-ar putea fi atribuită fetei. Dar acel cineva n-a 
ştiut că o soră medicală avea să-l facă o injecție cu morfină şi 
să stea cu ea toată noaptea. Şi încă un lucru. Cineva încercase 
deja s-o ucidă pe Linnet Doyle rostogolind un pietroi de pe 
stâncă. Acel cineva nu a fost Jacqueline de Bellefort. Cine a 
fost atunci? 

— Ar fi mai simplu de spus cine n-a fost, zise Poirot. 
Monsieur Doyle, Madame Allerton, Monsieur Allerton, 
Mademoiselle Van Schuyler şi Mademoiselle Bowers nu pot fi 
suspectaţi. Erau toţi în aria mea vizuală. 

— Hm, spuse Race. Asta lasă destul de mulţi suspecți. Iar 
motivul? 

— Aici sper că ne va putea ajuta Monsieur Doyle. Au avut 
loc câteva incidente... 

Uşa se deschise şi pe ea intră Jacqueline de Bellefort. Era 
foarte palidă şi se împiedică uşor în timp ce mergea. 

— N-am omorât-o eu, spuse ea cu vocea unui copil 


înspăimântat. N-am fost eu. Vă rog, credeţi-mă. Toată lumea 
va crede că eu am făcut-o, dar n-am fost eu, n-am fost. E... e 
groaznic. Ce bine ar fi fost să nu se fi întâmplat nimic! Puteam 
să-l omor pe Simon noaptea trecută; cred că am fost nebună. 
Dar n-am împuşcat-o eu... 

Jacqueline se aşeză şi izbucni în lacrimi. Poirot o bătu pe 
umăr. 

— Haideţi, haideţi. Ştim că nu aţi ucis-o pe Madame Doyle. E 
un fapt dovedit — da, dovedit, mon enfant. Nu aţi fost 
dumneavoastră. 

Jackie se îndreptă brusc în scaun, strângând în mână batista 
udă de lacrimi. 

— Dar cine? 

— Exact asta este întrebarea pe care ne-o punem şi noi, 
mărturisi Poirot. Nu ne puteţi ajuta? 

Jacqueline clătină din cap. 

— Nu ştiu... Nu-mi pot imagina... Nu, n-am nici cea mai 
vagă idee. Se încruntă. Nu, spuse în final. Nu ştiu pe nimeni 
care să-şi fi dorit s-o vadă moartă. Vocea îi ezită uşor. În afară 
de mine. 

— Scuzaţi-mă un moment, spuse Race. Tocmai mi-a venit o 
idee. 

Şi se repezi afară din cameră. 

Jacqueline de Bellefort şedea cu capul plecat, frângându-şi 
degetele. Brusc, izbucni: 

— Moartea e oribilă — oribilă! Urăsc ideea de moarte! 

— Da, spuse Poirot. Nu e deloc plăcut să te gândeşti că 
acum, chiar în acest moment, cineva se bucură că şi-a 
îndeplinit cu succes planul, nu? 

— Nu, nu! Strigă Jackie. Ceea ce spuneţi dumneavoastră 
sună oribil. 

Poirot ridică din umeri. 

— Dar e adevărat. 

— Eu... Mi-am dorit s-o văd moartă, spuse Jackie cu o voce 
joasă şi iată că e moartă... Şi, mai rău... A murit exact aşa 
cum spuneam eu că vreau să moară. 

— Da, mademoiselle. A fost împuşcată în cap. 


— Deci am avut dreptate, atunci, noaptea, la hotelul 
Cataract, strigă Jackie. Era cineva acolo! 

— Ah! Poirot dădu din cap. Mă întrebam dacă vă amintiţi 
momentul acela. Da, este o prea mare coincidenţă că Madame 
Doyle să fie ucisă chiar în felul despre care vorbeaţi 
dumneavoastră. 

Pe Jackie o trecu un fior. 

— Bărbatul din noaptea aceea -— cine ar fi putut fi? 

Poirot tăcu preţ de câteva clipe, apoi spuse pe un ton Foarte 
diferit: 

— Sunteţi sigură că era un bărbat, mademoiselle? 

Jackie îl privi surprinsă. 

— Da, desigur. Adică... 

— Ei bine? 

Jackie se încruntă, mijind ochii în efortul de a-şi aminti. 
Apoi spuse rar: 

— Am crezut că era un bărbat... 

— Dar acum nu mai sunteţi sigură? 

— Nu, nu sunt sigură, zise Jackie rar. Am presupus doar că 
era un bărbat, dar era de fapt doar... O siluetă... O umbră... 
Făcu o pauză şi apoi, cum Poirot nu spunea nimic, adăugă: 
Credeţi că putea să fi fost o femeie? Dar este vreo femeie pe 
acest vapor care să fi vrut să o omoare pe Linnet? 

Poirot îşi clătină doar capul dintr-o parte într-alta. 

Uşa se deschise, lăsându-l să intre pe doctorul Bessner. 

— Vreţi să veniţi să staţi puţin de vorbă cu domnul Doyle, 
Monsieur Poirot? Doreşte să vă vadă. 

Jackie sări în picioare şi îl prinse pe Bessner de braţ. 

— Ce face? E bine? 

— Fireşte că nu e bine, răspunse doctorul Bessner pe un ton 
plin de reproş. Are osul fracturat, vă daţi seama. 

— Dar nu are să moară? Strigă Jackie. 

— Ach, cine vorbeşte aici de moarte? O să-l ducem înapoi În 
lumea civilizată şi acolo îi vom face o radiografie şi va primi 
tratamentul adecvat. 

— Oh! 

Mâinile fetei se împreunară convulsiv. Jackie se prăbuşi din 


nou pe scaun. 

Poirot ieşi pe punte alături de doctor, căruia i se alătură şi 
Race. Merseră cu toţii spre puntea de promenadă şi apoi spre 
cabina lui Bessner. 

Simon Doyle zăcea sprijinit pe perne, cu o atelă improvizată 
la picior. Faţa lui avea o culoare sinistră, părea răvăşită de 
durere şi de şoc. Dar expresia predominantă era uluirea — 
uluirea unui copil bolnav. 

— Intraţi, vă rog, spuse el. Doctorul mi-a spus... Mi-a spus... 
Despre Linnet... Eu nu pot să cred. Pur şi simplu nu pot să 
cred. 

— Ştiu. E o lovitură dură, spuse Race. 

— Să ştiţi — nu Jackie a făcut-o, se bâlbâi el. Sunt sigur că nu 
Jackie a făcut-o! Sorţii sunt împotriva ei, probabil, dar nu ea a 
ucis-o pe Linnet. Era... Era un pic ameţită ieri-seară şi foarte 
surescitată şi de asta s-a luat de mine. Dar n-ar face... N-ar 
comite o crimă... Nu o crimă cu sânge rece... 

Poirot spuse cu blândeţe: 

— Nu vă îngrijoraţi, Monsieur Doyle. Nu Mademoiselle de 
Bellefort a ucis-o pe soţia dumneavoastră. 

Simon îl privi cu îndoială. 

— Vorbiţi serios? 

— Dar, dacă nu a fost Mademoiselle de Bellefort, continuă 
Poirot, ne puteţi da vreo indicație despre cine ar fi putut fi? 

Simon clătină din cap. Uluirea de pe faţa lui deveni mai 
intensă. 

— E complet aiurea. În afară de Jackie, nimeni n-ar fi putut 
să-şi dorească s-o omoare. 

— Gândiţi-vă, Monsieur Doyle. Nu avea nici un fel de 
duşmani? Nu era nimeni care să-l poarte pică? 

Simon scutură din nou din cap deznădăjduit. 

— Sună pur şi simplu incredibil. Este Windlesham, desigur — 
Linnet l-a cam lăsat baltă ca să se mărite cu mine. Dar nu-mi 
pot imagina că un fraier ca Windlesham ar comite o crimă — 
şi, oricum, el se află la sute de kilometri depărtare. La fel cu 
bătrânul Sir George Wode. Se supărase pe Linnet din cauza 
casei — nu-l plăcea ce făcea ea acolo. Dar şi el e la mama 


naibii, în Londra şi e pur şi simplu de necrezut că ar fi vrut s-o 
ucidă. 

— Uitaţi ce e, Monsieur Doyle. Poirot vorbea pe un ton 
foarte sincer. În prima noastră zi pe Karnak am fost 
impresionat de o scurtă conversaţie pe care am avut-o cu soţia 
dumneavoastră. Era foarte supărată - foarte neliniştită. 
Spunea - luaţi aminte — că toată lumea o urăşte. Spunea că îi 
este teamă, că se simte în primejdie — ca şi cum toţi cei din jur 
i-ar fi fost duşmani. 

— Era foarte supărată că dădusem iar peste Jackie. Şi eu 
eram, recunoscu Simon. 

— Foarte adevărat, dar asta nu explică întru totul cuvintele 
ei. Când a spus că era înconjurata de duşmani, exagera fără 
îndoială, dar, cu siguranţă, avea în mod sigur în vedere nu 
doar o singură persoană. 

— Poate că aveţi dreptate, admise Simon. Cred că pot să 
explic asta. Exista un nume pe lista de pasageri care o 
indispusese. 

— Un nume pe lista de pasageri? Ce nume? Păi, să ştiţi că nu 
mi-a spus. De fapt, nici nu o ascultam foarte atent. Mă 
gândeam atunci la toată povestea cu Jacqueline. Din câte îmi 
amintesc, Linnet a zis ceva despre faptul că unii pierd în 
afaceri şi că nu se simţea bine să întâlnească pe cineva care 
purta pică familiei sale. Deşi nu ştiu prea bine istoria familiei 
ei, am înţeles că mama lui Linnet era fata unui milionar. Tatăl 
ei era un tip oarecare, înstărit, dar, după căsătorie, a început 
să joace la bursă — sau oricum s-o numi asta. Şi, evident, din 
cauza lui, anumiţi oameni au păţit-o. Ştiţi cum e — azi ai de 
toate, mâine eşti lefter. Ei bine, am înţeles că tatăl unuia 
dintre pasagerii de pe vapor i se împotrivise tatălui lui Linnet 
şi o luase rău pe coajă. Îmi amintesc că Linnet a spus: „E 
groaznic când oamenii te urăsc fără ca măcar să te cunoască”. 

— Mda, spuse Poirot gânditor. Asta ar explica spusele ei. 
Pentru prima dată în viaţă simţea povara moştenirii pe care o 
primise, nu avantajele ei. Sunteţi sigur, Monsieur Doyle, că 
Linnet nu a menţionat numele acestei persoane? 

Simon clătină din cap cu tristeţe. 


— Nu am dat mare atenţie cuvintelor ei. I-am spus doar: „Ei, 
nimănui nu-l mai pasă astăzi de ce a păţit taică-său. Viaţa 
înaintează prea rapid”. Ceva de genul ăsta. 

— Ach, dar nu e greu de ghicit, spuse Bessner uscat. Există în 
mod sigur un tânăr plin de resentimente aici pe vas. 

— Vă gândiţi la Ferguson? Întrebă Poirot. 

— Da. A vorbit o dată sau de două ori foarte duşmănos 
despre doamna Doyle. L-am auzit chiar eu. 

— Ce putem face ca să aflăm adevărul? Întrebă Simon. 

— Eu şi colonelul Race va trebui să interogăm toţi pasagerii. 
Până când nu vorbim cu ei, ar fi neînţelept să avansăm vreo 
ipoteză. Apoi mai este camerista, care trebuie chestionată 
prima. Poate ar fi mai bine dacă am chema-o chiar acum, aici. 
Monsieur Doyle ne poate fi de folos. 

— Da, e o idee bună, admise Simon. 

— Era de mult în slujba lui Madame Doyle? 

— Numai de vreo două luni. 

— Numai de vreo două luni! Exclamă Poirot. 

— De ce, doar nu credeţi... 

— Madame avea cu ea bijuterii de valoare? 

— Perlele ei, spuse Simon. Mi-a spus odată că valorau 
patruzeci sau cincizeci de mii de lire. Simon se cutremură. 
Dumnezeule, credeţi că perlele alea nenorocite?... Tâlhăria e 
un posibil motiv al crimei, spuse Poirot, deşi puţin probabil. 
Vom vedea. Haideţi s-o chemăm pe cameristă! 

Louise Bourget era brunetă aceea oacheşă şi plină de viaţă pe 
care Poirot o întâlnise într-o zi la bord şi pe care acesta o 
remarcase. 

Acum vivacitatea părea să-l fi dispărut cu totul. Plânsese şi 
arăta speriată. Şi totuşi, pe faţa ei se vedea un soi de viclenie 
care îi făcu pe cei doi bărbaţi să o privească oarecum cu 
neîncredere. 

— Sunteţi Louise Bourget? 

— Da, monsieur. 

— Când aţi văzut-o ultima oară pe Madame Doyle în viaţă? 

— Aseară, monsieur. Am fost în cabina ei s-o ajut să se 
dezbrace. 


— La ce oră? 

— Cam după unsprezece, monsieur. Nu pot spune exact 
când. Am ajutat-o să se dezbrace şi să se culce şi apoi am 
plecat. 

— Cât timp a durat asta? 

— Zece minute, monsieur. Madame era obosită. Mi-a spus să 
sting luminile când ies. 

— Şi, după ce aţi ieşit, ce aţi făcut? 

— M-am dus în cabina mea, monsieur, pe puntea de 
dedesubt. 

— Şi n-aţi văzut sau n-aţi auzit nimic altceva care ne-ar 
putea fi de folos? 

— Cum aş fi putut, monsieur? 

— Asta, domnişoară, ar trebui să ne spuneţi dumneavoastră, 
replică Poirot. 

— Louise îi aruncă o privire piezişă. Dar, monsieur, nu eram 
deloc aproape... Ce aş fi putut să văd sau să aud? Mă aflam pe 
puntea de dedesubt. Cabina mea era, mai mult, pe cealaltă 
latură a vaporului. E imposibil să fi auzit ceva. Evident, dacă 
n-aş fi putut să dorm, dacă aş fi urcat pe puntea de sus, atunci 
poate că l-aş fi văzut pe asasin, pe monstrul acela, intrând sau 
ieşind din cabină, dar aşa... 

Louise îşi îndreptă mâinile într-un gest rugător spre Simon. 

— Monsieur, vă implor, nu vedeţi cum stau lucrurile? Ce pot 
spune eu? 

— Draga mea, spuse Simon aspru, nu fi bleagă. Nimeni nu 
crede că ai văzut sau ai auzit ceva. Totul va fi în regulă. O să 
am grijă de tine. Nimeni nu te acuză de nimic. 

— Monsieur este foarte bun, murmură Louise şi-şi cobori cu 
modestie privirea. 

— Să înţelegem deci că nu aţi văzut şi nu aţi auzit nimic? 
Întrebă Race nerăbdător. 

— Asta am vrut să spun, monsieur. 

— Şi nu cunoaşteţi pe nimeni care îi purta pică stăpânei 
dumneavoastră? 

Spre surpriza tuturor, Louise dădu din cap cu însufleţire. 

— O, ba da. Cunosc. La întrebarea aceasta pot răspunde 


afirmativ fără urmă de îndoială. 

— Vă referiţi la Mademoiselle de Bellefort? Întrebă Poirot. 

— Şi la ea, desigur. Dar nu pe ea o aveam în vedere. Era aici 
pe vas altcineva care nu o agrea pe madame, care era foarte 
furios din pricina felului în care madame îl tratase. 

— Dumnezeule mare! Exclamă Simon. Ce mai e şi asta? 

— Louise continuă, dând mai departe energic din cap. Da, 
da, da, aşa e cum spun! E vorba de camerista de dinaintea 
mea. Unul dintre inginerii de pe acest vas a vrut să o ia de 
soţie. Iar predecesoarea mea — Marie îi era numele — a fost de 
acord. Dar Madame Doyle a făcut unele cercetări şi a 
descoperit că acest Fleetwood avea deja o soţie — adică o soţie 
de culoare, înțelegeţi, din această ţară. Fa se întorsese la 
neamurile ei, înţelegeţi, dar erau tot căsătoriţi. Aşa că 
madame i-a spus toate astea lui Marie şi Marie a fost foarte 
nefericită şi n-a mai vrut să-l vadă pe Fleetwood. Şi acest 
Fleetwood s-a înfuriat şi mi-a spus că îi venise s-o omoare 
când aflase că Madame Doyle era fosta Mademoiselle Linnet 
Rodgeway! Intervenţia ei îi dăduse viaţa peste cap, mi-a spus. 

Louise făcu o pauză, triumfătoare. 

— Interesant, recunoscu Race. 

Poirot se răsuci spre Simon. 

— Aveaţi cunoştinţa de aşa ceva? 

— Deloc, răspunse Simon cu vizibilă sinceritate. Mă îndoiesc 
chiar şi că Linnet ştia că omul se află pe vapor. Probabil uitase 
incidentul cu totul. 

Simon se întoarse cu bruscheţe spre camerista. 

— I-ai spus ceva despre asta doamnei Doyle? 

— Nu, monsieur, bineînţeles că nu. 

— Ştiţi ceva despre perlele stăpânei dumneavoastră? Întrebă 
Poirot. 

— Perlele? Louise căscă ochii. Le purta aseară. 

— Le-aţi văzut când s-a culcat? 

— Da, monsieur. 

— Unde le-a pus? 

— Pe masa de lângă pat, ca întotdeauna. 

— Acolo le-aţi văzut ultima oară? 


— Da, monsieur. 

— Le-aţi văzut acolo azi-dimineaţă? 

Chipul fetei luă o expresie surprinsă. 

— Mon Dieu! Nici nu m-am uitat. M-am apropiat de pat, am 
văzut... Am văzut-o pe madame; apoi am tipat şi am ieşit în 
fugă din cameră şi am leşinat. 

Hercule Poirot dădu din cap. 

— Deci nu v-aţi uitat. Dar eu am obiceiul să observ şi pe 
masa de lângă pat nu erau azi-dimineaţă nici un fel de perle. 

Capitolul cincisprezece 

Hercule Poirot avusese dreptate. Pe masa de lângă patul lui 
Linnet Doyle nu se afla nici un şirag de perle. 

Louise Bourget fu rugată să caute prin lucrurile lui Linnet. 
Concluzia ei fu că totul era la locul său. Numai perlele 
dispăruseră. 

Când ieşiră din cabină, un steward care îi aşteptase la uşă le 
spuse că micul dejun le era servit în salonul pentru fumători. 
Pe când străbăteau puntea, Race se opri să privească peste 
balustradă. 

— Aha! Văd că ai o idee, prietene. 

— Da. Mi-a venit în minte când l-am auzit pe Fanthorp 
spunând că i s-a părut că a desluşit un pleoscăit. E foarte 
posibil ca, după crimă, ucigaşul să fi aruncat pistolul peste 
bord. 

— Chiar crezi că e posibil, prietene? Întrebă Poirot lungind 
cuvintele. 

Race ridică din umeri. 

— E doar o sugestie. La urma urmei, pistolul nu era nicăieri 
în cabină. A fost primul lucru după care m-am uitat. 

— Şi totuşi, spuse Poirot, e greu de crezut că a fost aruncat 
peste bord. 

— Unde e atunci? Întrebă Race. 

— Dacă nu e în cabină la Madame Doyle, replică Poirot 
gânditor, atunci, logic vorbind, există doar un singur alt loc 
unde s-ar putea afla. 

— Adică? 

— În cabină la Mademoiselle de Bellefort. 


— Da, înțeleg, răspunse Race îngândurat. 

Şi se opri brusc. 

— Domnişoara de Bellefort nu e în cabină. Să mergem să ne 
uităm acum? 

Poirot clătină din cap. 

— Nu, dragă prietene, ar fi o dovadă de pripeală. Poate că 
nu a fost încă pus acolo. 

— Ce-ar fi atunci să facem o percheziţie imediată a 
întregului vapor? 

— În felul ăsta ne-am da de gol. Trebuie să lucrăm cu multă 
grijă. Poziţia noastră e foarte delicată la ora actuală. Hai să 
discutăm lucrurile la micul dejun! 

Race fu de acord. Intrară amândoi în salonul pentru 
fumători. 

— Deci, spuse Race în timp ce-şi turnă o cafea, avem două 
fire clare. Mai întâi, dispariţia perlelor. Şi apoi, domnul 
Fleetwood. Perlele par să fi fost obiectul unui jaf, dar — nu ştiu 
dacă vei fi de acord cu mine... 

— A fost ales un moment ciudat pentru jaf, nu? Îl completă 
Poirot. 

— Exact. Furtul perlelor într-un asemenea moment înseamnă 
că toată lumea de pe vas va fi atent percheziţionată. Cum 
poate atunci hoţul să spere că va scăpa cu prada intactă? 

— Poate că a coborât pe țărm şi a ascuns-o pe undeva. 

— Compania are întotdeauna un supraveghetor pe țărm. 

— Atunci varianta asta cade. Crima să fi fost cumva comisă 
pentru a distrage atenţia de la furt? Nu, nu are nici un sens; e 
o posibilitate total nesatisfăcătoare. Dar dacă Madame Doyle 
s-a trezit şi l-a surprins pe hoţ în acţiune? 

— Şi atunci el a împuşcat-o? Dar a fost împuşcată în somn. 

— Deci nu se poate... Ştii, am o idee în legătură cu perlele 
acestea — şi totuşi... Nu... E imposibil. Pentru că, dacă ideea 
mea ar fi corectă, perlele n-ar fi dispărut. Spune-mi, cum ţi s-a 
părut camerista? 

— M-am întrebat, spuse Race rar, dacă nu cumva ştia mai 
mult decât ne-a spus. 

— Aha şi tu ai avut impresia asta? 


— În mod cert, nu mi-a inspirat încredere. 

Hercule Poirot dădu din cap. 

— Da, nu prea i-aş acorda credit. 

— Crezi că are vreo legătură cu crima? 

— Nu, n-aş crede. 

— Atunci cu furtul perlelor? 

— Asta pare mai probabil. Lucra pentru Madame Doyle 
numai de foarte puţin timp. Poate că face parte din vreo 
bandă de hoţi de bijuterii. În cazurile astea există adesea o 
cameristă cu referinţe foarte bune. Din nefericire, nu suntem 
capabili acum să investigăm asemenea chestiuni. Şi totuşi, 
ideea aceasta nu mă mulţumeşte... Perlele... Ah, sacre, mica 
mea idee trebuie să fie corectă. Şi totuşi, nimeni n-ar fi atât de 
imbecil... 

Poirot se întrerupse. 

— lar Fleetwood? 

— Trebuie să-l interogăm. E posibil ca asta să fie soluţia. 
Dacă povestea lui Louise Bourget e adevărată, Fleetwood avea 
în mod sigur un motiv să vrea să se răzbune. Poate că a 
surprins scena dintre Jacqueline şi Monsieur Doyle şi, când 
salonul a rămas gol, s-a repezit înăuntru şi a luat pistolul. Da, 
e foarte posibil. Şi litera aceea J scrijelită cu sânge... S-ar 
potrivi foarte bine cu o ființă mai simplă, mai brută. 

— Adică, e chiar persoana pe care o căutăm? 

— Da... Numai că... Poirot îşi frecă nasul şi spuse cu o mică 
grimasă: Vezi tu, îmi recunosc slăbiciunile. S-a spus despre 
mine că îmi place să fac cazurile dificile. Soluţia aceasta pe 
care mi-o sugerezi... E prea simplă, prea uşoară. Nu pot să 
cred că aşa s-a întâmplat de fapt. Şi totuşi, poate că e doar o 
prejudecată de-a mea. 

— Cel mai bun lucru ar fi să-l chemăm pe inginer aici. 

Race sună şi ceru să fie adus Fleetwood. Apoi întrebă: 

— Alte variante? 

— O mulţime, prietene. De pildă, tutorele american. 

— Pennington? 

— Da, Pennington. Am fost martor la o mică scenă 
interesantă zilele trecute. Poirot îi relată lui Race întâmplarea. 


Vezi — e semnificativ. Madame a vrut să citească toate 
documentele înainte de a le semna. Aşa că Pennington găseşte 
o scuză şi amână totul pe o altă zi. Şi apoi Monsieur Doyle 
face o remarcă foarte importantă. 

— Anume? 

— Spune: „Eu nu citesc niciodată nimic. Semnez unde mi se 
spune să semnez”. Îţi dai seama ce înseamnă asta. Pennington 
şi-a dat. Am văzut-o în ochii lui. S-a uitat la Doyle ca şi cum 
acesta i-ar fi sugerat o idee complet nouă. Imaginează-ţi, 
dragă prietene, că ai fost desemnat tutorele fetei unui om 
extrem de bogat. Foloseşti, poate, aceşti bani ca să faci 
speculaţii pe cont propriu. Ştiu că aşa e în toate romanele 
polițiste — dar despre aşa ceva se poate citi şi în ziare. Se 
întâmplă, prietene, se întâmplă în realitate. 

— Nu te contrazic, spuse Race. Mai ai timp, poate, să faci 
avere speculând intens. Pupila ta nu a ajuns încă la 
maturitate. Şi apoi, deodată, ea se căsătoreşte! Brusc, totul 
trece din mâinile tale în mâinile ei. Dezastru! Dar mai există o 
şansă. Fata se află în luna de miere. Va fi poate mai neatentă 
cu afacerile. O hârtie neobservată, strecurată printre celelalte, 
semnată fără a fi fost citită... Dar Linnet Doyle nu era genul. 
Lună de miere sau nu, ea era o femeie de afaceri. Şi atunci 
soţul ei face acea remarcă şi în mintea celui disperat, care 
încearcă să se salveze de la ruină, răsare o nouă idee. Dacă 
Linnet Doyle ar muri, averea ei i-ar reveni soţului — care e o 
pradă uşoară; ar fi o jucărie în mâna unui tip priceput precum 
Andrew Pennington. Mon cher colonel, îţi spun că am văzut 
gândul acesta trecând prin mintea lui Andrew Pennington. 
„Dacă aş avea de a face numai cu Doyle...” La asta se gândea. 

— Foarte posibil, presupun, spuse Race sec, dar nu ai nici o 
dovadă. 

— Nu, din păcate. 

— Îl avem apoi pe tânărul Ferguson, zise Race, cu remarcile 
lui înveninate. Nu că m-aş lua după vorbe. Dar se poate ca el 
să fie tipul al cărui tată să fi fost ruinat de bătrânul Ridgeway. 
Sună puţin cam forţat, dar e posibil. Oamenii se agaţă uneori 
de ofense din trecut. Race făcu o scurtă pauză şi apoi 


continuă: Şi mai e şi omul meu. 

— Da, mai e şi „omul tău”, cum îi spui dumneata. 

— E un ucigaş, îl asigură Race. Asta ştim. Pe de altă parte 
însă, nu văd cum ar fi putut să aibă ceva cu Linnet Doyle. 
Drumurile lor nu se încrucişează nicicum. 

Poirot replică rar: 

— Afară de cazul când, din întâmplare, ea intrase în posesia 
unor dovezi ale adevăratei lui identități. 

— E posibil, dar mi se pare foarte puţin probabil. 

Se auzi o bătaie în uşă. 

— Ah, iată-l pe potenţialul nostru bigam. 

Fleetwood era un bărbat solid, cu o înfăţişare destul de 
fioroasă. Îi privi pe amândoi cu suspiciune în timp ce intra în 
cameră. Poirot recunoscu în el pe omul cu care o văzuse stând 
de vorbă pe Louise Bourget. 

— Aţi vrut să mă vedeţi? Întrebă Fleetwood neîncrezător. 

— Da, spuse Race. Ştiţi probabil că noaptea trecută pe vas a 
fost comisă o crimă. 

Fleetwood încuviinţă din cap. 

— Şi se pare că dumneavoastră aveaţi motive să fiţi furios pe 
femeia care a fost ucisă. 

Ochii lui Fleetwood căpătară brusc o expresie alarmată. 

— Cine v-a spus asta? 

— Credeaţi că doamna Doyle s-a amestecat în relaţia dintre 
dumneavoastră şi o tânără. 

— Ştiu cine v-a spus — fufa aia franţuzoaică, mincinoasă. 
Fata aia minte de îngheaţă apele. 

— Dar povestea aceasta se întâmplă să fie adevărată. 

— Sunt numai gogoşi! 

— Spuneţi asta, deşi nici măcar nu ştiţi despre ce e vorba. 

Remarca lovi în plin. Bărbatul roşi vizibil şi înghiţi în sec. 

— E adevărat, nu, că aveaţi de gând să vă căsătoriţi cu Marie 
şi că ea a rupt relaţia atunci când a aflat că eraţi deja 
căsătorit? 

— Ce treabă avea ea cu asta? 

— Vreti să spuneţi, ce treabă avea cu asta doamnă Doyle? 
Păi, oricum aţi lua-o, bigamia e bigamie. 


— Nu e chiar aşa. M-am însurat cu o femeie de aici. Dar n-a 
fost ce trebuia. Ea s-a întors la ai ei. N-am mai văzut-o de şase 
ani. 

— Dar eraţi încă însurat cu ea. 

Omul tăcu. 

— Doamna Doyle — sau domnişoara Ridgeway, cum era încă 
pe atunci — a fost cea care a aflat despre asta? 

— Da, ea, lua-o-ar naiba! Eu m-aş fi purtat frumos cu Marie. 
Aş fi făcut orice pentru ea. Şi ea n-ar fi aflat niciodată despre 
cealaltă dacă n-ar fi fost băgăcioasa aia de stăpână a ei. Da, 
recunosc, îi purtam pică femeii ăleia şi m-am înfuriat când am 
văzut-o aici pe vapor, împopoţonată cu perle şi cu diamante şi 
făcând pe stăpâna peste tot, fără să-l treacă prin cap că 
distrusese viaţa unui om! M-am înfuriat rău de tot, dar, dacă 
vă imaginaţi că sunt un ucigaş nenorocit că m-am dus şi am 
împuşcat-o asta e o mare greşeală! Nici n-am atins-o. Ăsta e 
adevărul adevărat. 

Bărbatul se opri. Sudoarea îi curgea pe faţă. 

— Unde aţi fost azi-noapte între orele douăsprezece şi două? 

— În patul meu, am dormit — tovarăşul meu vă poate spune. 

— Vom vedea, îl asigură Race. Deocamdată asta e tot. 

Şi îi făcu semn omului să iasă. 

— Eh bien? Întrebă Poirot când uşa se închise în urma lui 
Fleetwood. 

Race înălţă din umeri. 

— E o poveste destul de clară. Omul e nervos, desigur, dar 
nu fără motiv. Va trebui să-l verificăm alibiul — deşi nu cred că 
asta va lămuri lucrurile pe deplin. Tovarăşul lui probabil 
dormea şi tipul ar fi putut să se strecoare afară şi înapoi fără 
să fie observat. Depinde dacă l-a mai văzut cineva. 

— Da, trebuie să încercăm să aflăm. 

— Următorul lucru, spuse Race, este, mi se pare, să vedem 
dacă a auzit cineva ceva care ne-ar putea da o indicație cu 
privire la momentul crimei. Bessner îl plasează între 
douăsprezece şi două. Cred că nu greşim dacă sperăm că 
vreunul dintre pasageri a auzit împuşcătura — chiar dacă n-a 
recunoscut sunetul. Eu n-am auzit nimic. Dumneata? 


Poirot clătină din cap. 

— Eu am dormit pur şi simplu buştean. N-am auzit nimic — 
absolut nimic. Ai zice că am fost drogat. 

— Păcat, spuse Race. Ei bine, să sperăm că avem mai mult 
noroc cu cei ale căror cabine se află la tribord. Cu Fanthorp 
am vorbit. Urmează familia Allerton. ÎL trimit pe steward să 
ni-l aducă. 

Doamna Allerton intră destul de energic. Purta o rochie gri 
palid de mătase cu dunguliţe. Arăta supărată. 

— E oribil, spuse ea în timp ce se aşeza pe scaunul pe care i-l 
oferise Poirot. Aproape că nu-mi vine să cred. Fiinţa aceea 
atât de drăguță, căreia viaţa părea să-l fi oferit totul, să fie 
moartă! Mi se pare atât de greu de crezut. 

— Ştiu ce simtiti, madame, spuse Poirot cu înţelegere. 

— Mă bucur că sunteţi şi dumneavoastră la bord, spuse 
doamna Allerton simplu. Dumneavoastră veţi afla cine e 
criminalul. Mă bucur foarte mult că nu e vorba de acea biată 
fată cu o soartă atât de tragică. 

— Vă referiţi la Mademoiselle de Bellefort. Cine v-a spus că 
nu ea e criminala? 

— Cornelia Robson, răspunse doamna Allerton cu un zâmbet 
şters. Ea e pur şi simplu fascinată de toată povestea. Cred că e 
singurul lucru interesant care i s-a întâmplat în viaţă şi 
probabil singurul care i se va întâmpla vreodată. Dar e o fată 
atât de bună, încât îi e cumplit de ruşine că savurează cele 
întâmplate. I se pare groaznic din partea ei. Doamna Allerton 
îi aruncă o privire lui Poirot şi apoi adăugă: Dar nu e cazul să 
bârfesc. Am înţeles că vreţi să-mi puneţi nişte întrebări. 

— Dacă nu vă supăraţi. Când v-aţi culcat, madame? 

— Puțin după zece şi jumătate. 

— Şi aţi adormit imediat? 

— Da, mi-era somn. 

— Aţi auzit ceva - orice — în timpul nopţii? 

Doamna Allerton îşi încreţi sprâncenele. 

— Da, cred că am auzit un pleoscăit şi pe cineva fugind — sau 
au fost în ordine inversă? Nu mi-e clar. Am avut pentru o 
clipă vagă impresie că a căzut cineva în apă — ca într-un vis — 


şi atunci m-am trezit şi am ascultat, dar n-am mai auzit nimic. 

— Ştiţi cumva pe la ce oră? 

— Nu, mi-e teamă că nu pot să vă spun. Dar nu cred că a fost 
la prea mult timp după ce adormisem. Adică undeva în prima 
oră. 

— Din păcate, madame, nu e o indicație prea precisă. Nu, 
ştiu că nu e. Dar nu cred că are rost să încerc să ghicesc, nu, 
dacă n-am nici cea mai vagă idee?! 

— Şi asta e tot ce ne puteţi spune, madame? 

— Mi-e teamă că da. 

— Aţi întâlnit-o cumva pe Madame Doyle înainte? 

— Nu, dar Tim a cunoscut-o. Şi auzisem destul de multe 
despre ea de la o verişoară de-a noastră, Joanna Southwood. 
Dar n-am vorbit niciodată cu ea până la Aswan. 

— Mai am o singură întrebare, madame şi îmi cer scuze că 
am să v-o pun. 

Doamna Allerton murmură cu un zâmbet vag: 

— Abia aştept să mi se pună o întrebare indiscretă. 

— Iat-o. Aţi suferit dumneavoastră -— sau familia 
dumneavoastră — vreodată vreo pierdere financiară de pe 
urma afacerilor tatălui lui Madame Doyle, Melhuish 
Ridgeway? 

Doamna Allerton fu uluită. 

— A, nu! Finanţele familiei noastre n-au suferit niciodată 
decât de pe urma scăderii... Ştiţi, dobânzile au scăzut peste 
tot. Sărăcia noastră n-a avut niciodată nimic melodramatic. 
Soţul meu ne-a lăsat foarte puţini bani, dar îi am încă pe toţi, 
deşi azi nu mai produc la fel de mult ca înainte. 

— Vă mulţumesc, madame. Fiţi bună şi rugaţi-l pe fiul 
dumneavoastră să vină aici? 

Când mama să se întoarse, Tim o întrebă zâmbitor: 

— Gata rechizitoriul? E rândul meu. Ce te-au întrebat? 

— Numai dacă am auzit ceva noaptea trecută, răspunse 
doamna Allerton. Şi, din nefericire, nu am auzit absolut nimic. 
Nu pot să-mi închipui de ce. La urma urmelor, doar o singură 
cabină mă desparte de camera lui Linnet. Mă gândesc că ar fi 
fost imposibil să nu aud împuşcătura. Du-te, Tim; te aşteaptă. 


Poirot repetă în faţa lui Tim întrebările puse anterior. 

— M-am culcat devreme, pe la zece şi jumătate, răspunse 
Tim. Am citit un pic şi am stins lumina puţin după unsprezece. 

— Aţi mai auzit ceva după aceea? 

— Am auzit o voce de bărbat spunând „noapte bună”, cred, 
nu departe de cabina mea. 

— Eu i-am urât „noapte bună” doamnei Doyle, spuse Race. 

— Da. După aceea am adormit. Apoi, mai târziu, am auzit un 
fel de zarvă - cineva îl chema pe Fanthorp, dacă-mi amintesc 
bine. 

— Mademoiselle Robson, când a ieşit în fugă din salonul de 
observaţie. 

— Da, bănuiesc că asta a fost. Şi apoi, o mulţime de voci. 
Apoi, pe cineva care fugea pe punte. Apoi, un pleoscăit. Apoi 
l-am auzit pe bătrânul Bessner cu vocea lui bubuitoare 
spunând ceva de genul: „Atenţie acum” şi „Nu aşa de repede”. 

— Aţi auzit un pleoscăit. 

— Da, ceva de genul ăsta. 

— Sunteţi sigur că nu a fost vorba de o împuşcătură? 

— Mda, bănuiesc că ar fi putut fi... Am auzit un dop de 
şampanie ţâşnind. Poate că asta a fost împuşcătura. Poate mi- 
am închipuit că e un pleoscăit pentru că am legat ideea de dop 
de lichidul care curge în pahar... Îmi amintesc că impresia 
mea atunci a fost că avea loc o petrecere şi m-am gândit ce 
bine ar fi fost dacă se potoleau toţi şi se duceau la culcare. 

— Altceva după aceea? 

Tim ridică din umeri. 

— După aceea — uitarea. 

— N-aţi mai auzit nimic? 

— Absolut nimic. 

— Mulţumesc, Monsieur Allerton. 

Tim se ridică şi părăsi salonul. 

Capitolul şaisprezece 

Race examina gânditor planul punţii de promenadă de pe 
Karnak. 

— Fanthorp, tânărul Allerton, doamna Allerton. Apoi o 
cabină goală - a lui Simon Doyle. Iar de partea cealaltă a 


doamnei Doyle? Bătrâna americancă. Dacă a auzit cineva 
ceva, ea trebuie să fie. Dacă e trează, ar fi cazul s-o chemăm 
aici. 

Domnişoara Van Schuyler intră în salon. În dimineaţa 
aceasta arăta încă mai bătrână şi mai gălbejită. Ochii mici şi 
negri aveau în ei o expresie de neplăcere înveninată. 

Race se ridică şi se înclină. 

— Ne pare foarte râu să vă deranjăm, domnişoară Van 
Schuyler. Sunteţi amabilă că aţi venit. Vă rog, luaţi loc. 

— Îmi displace să fiu amestecată în afacerea asta, spuse tăios 
domnişoara Van Schuyler. Chiar foarte tare. Nu vreau să fiu 
asociată în nici un fel cu această... hm... Poveste foarte 
neplăcută. 

— Într-adevăr, într-adevăr. Tocmai îi spuneam domnului 
Poirot că e cel mai bine dacă vă solicităm mărturia imediat, 
căci astfel nu va mai trebui să fiţi deranjată ulterior. 

Domnişoara Van Schuyler îi aruncă lui Poirot o privire care 
exprima ceva ce semăna a recunoştinţă. 

— Mă bucur că îmi înţelegeţi sentimentele. Nu sunt 
obişnuită cu lucruri de felul acesta. 

— Exact, mademoiselle, spuse Poirot împăciuitor. Şi de aceea 
dorim să vă eliberăm de aceste sentimente cât mai curând 
posibil. Deci aseară v-aţi culcat... Cam pe la ce oră? 

— De obicei mă culc la ora zece. Aseară am întârziat puţin, 
întrucât Cornelia Robson m-a lăsat, foarte nepoliticoasă, să 
aştept. 

— Très bien, mademoiselle. Ce aţi auzit după ce v-aţi retras? 

— Dorm foarte uşor, spuse domnişoara Van Schuyler. 

— O merveille! Spre marele nostru noroc. 

— M-a trezit tânăra aceea cam vulgară, camerista doamnei 
Doyle, care a spus: Bonne nuit, madame, cu o voce pe care nu 
o pot califica decât mult prea tare. 

— Şi apoi? 

— Am adormit din nou. M-am trezit crezând că era cineva în 
cabina mea, dar mi-am dat seama că era cineva în cabina 
alăturată. 

— În cabină la Madame Doyle? 


— Da. Apoi am auzit pe cineva afară, pe punte şi apoi un 
pleoscăit. 

— Aveţi idee la ce oră se întâmplau astea? 

— Vă pot spune cu exactitate. Era unu şi zece minute. 

— Sunteţi sigură? 

— Da. M-am uitat la ceasul de lângă pat. 

— N-aţi auzit o împuşcătură? 

— Nu, nimic asemănător. 

— Dar e posibil să vă fi trezit o împuşcătură? 

Domnişoara Van Schuyler se gândi — cu capul ei ca de 
Broască aplecat pe o parte. 

— E posibil, admise ea cam fără voie. 

— Şi aveţi vreo idee ce ar fi putut cauza pleoscăitul pe care 
l-aţi auzit? 

— Ştiu exact ce l-a cauzat. 

Colonelul Race se ridică brusc în capul oaselor. 

— Ştiţi? Bineînţeles. Nu mi-a plăcut zgomotul acela, ca şi 
cum cineva se furişa pe acolo. M-am ridicat şi m-am dus la uşa 
cabinei. Domnişoara Otterbourne era aplecată peste 
balustradă. Tocmai aruncase ceva în apă. 

— Domnişoara Otterbourne? 

Race părea cu adevărat surprins. 

— Da. 

— Sunteţi sigură că era domnişoara Otterbourne? 

— l-am văzut clar faţa. 

— Ea nu v-a văzut? 

— Nu cred. 

Poirot se aplecă înainte. 

— Şi ce exprima faţa ei, mademoiselle? 

— O mare emoție. 

Race şi Poirot schimbară o privire rapidă. 

— Şi apoi? O îndemnă Race. 

— Domnişoara Otterbourne s-a depărtat pe la pupa şi eu m- 
am întors în pat. 

La uşă se auzi o bătaie şi intră căpitanul vasului. Ţinea în 
mână o grămăjoară din care picura apă. 

— L-am găsit, domnule colonel. 


Race luă grămăjoara. Dintre falduri de catifea îmbibată de 
apă căzu o batistă grosolană, vag pătată cu roz, înfăşurată în 
jurul unui mic pistol cu mâner de fildeş. 

Race îi aruncă lui Poirot o privire triumfătoare, uşor 
maliţioasă. 

— Vezi, spuse el, am avut dreptate. A fost aruncat peste 
bord. 

Ţinu pistolul în palma întinsă. 

— Ce mai spui, Monsieur Poirot? Acesta este pistolul pe care 
l-ai văzut la hotelul Cataract în noaptea aceea? 

Poirot îl examină atent, apoi spuse încet: 

— Da, acesta este. Are un ornament pe el — şi inițialele J. B. 
Este un article de luxe, un obiect special pentru femei, dar o 
armă mortală. 

— E de 56 milimetri, murmură Race şi scoase lama pentru 
cartuşe. Două gloanţe trase. Da, nu avem motive de îndoială. 

Domnişoara Van Schuyler tuşi în mod semnificativ. 

— Şi şalul meu? Întreba ea. 

— Şalul dumneavoastră, mademoiselle? 

— Da, aveţi acolo şalul meu de catifea. 

Race ridică faldurile din care picura apa. 

— E al dumneavoastră, domnişoară Van Schuyler? 

— Bineînţeles că e al meu! Răspunse iritată bătrâna doamnă. 
L-am pierdut noaptea trecută. Am întrebat pe toată lumea 
dacă nu l-a văzut. 

Poirot îi adresă lui Race o privire întrebătoare, iar acesta îi 
răspunse cu o uşoară încuviinţare din cap. 

— Unde l-aţi văzut ultima dată, domnişoară Van Schuyler? 

— L-am avut în salon ieri-seară. Când am vrut să mă duc la 
culcare, nu l-am mai putut găsi. 

— Vă daţi seama la ce a fost folosit? Întrebă Race repede, 
desfăcând şalul şi indicând cu un deget arsurile şi câteva mici 
găuri. Ucigaşul a înfăşurat pistolul în el ca să înăbuşe 
zgomotul împuşcăturii. 

— Ce impertinenţă! Izbucni domnişoara Van Schuyler. 

Obrajii uscați i se înroşiră. 

— V-aş fi recunoscător, domnişoară Van Schuyler, dacă mi- 


aţi spune cât de bine o cunoşteaţi dinainte pe doamna Doyle. 

— Nu o cunoşteam. 

— Dar ştiaţi cine este? 

— Ştiam, desigur. 

— Dar familiile dumneavoastră nu se cunoşteau? 

— Familia noastră s-a mândrit întotdeauna cu caracterul său 
exclusivist, domnule colonel. Iubita mea mamă nu s-ar fi 
gândit niciodată să apeleze la vreunul dintre membrii familiei 
Hartz, care, dincolo de bogăţia lor, erau nişte nimeni. 

— Asta e tot ce ne puteţi spune, domnişoară Van Schuyler? 

— Nu mai am nimic de adăugat. Linnet Ridgeway a fost 
crescută în Anglia şi n-am văzut-o niciodată până când nu am 
ajuns la bordul acestui vas. 

Bătrâna doamnă se ridică. Poirot îi deschise uşa şi ea ieşi cu 
pas solemn. 

Cei doi schimbară o privire. 

— Asta e versiunea ei, spuse Race şi în mod sigur nu va 
renunţa la ea! Poate că e adevărata. Nu ştiu. Dar — Rosalie 
Otterbourne? Nu mă aşteptam la asta. 

Poirot clătină din cap, perplex. Apoi izbi brusc cu pumnul în 
masă. 

— Dar nu are nici un sens! Strigă el. Nom d'un nom d'un 
nom! Nu are nici un sens. 

Race îl privi. 

— Ce vrei să spui? 

— Vreau să spun că, până la un punct, totul e clar. Cineva a 
vrut s-o ucidă pe Linnet Doyle. A auzit scena din salon de ieri- 
seară. S-a furişat acolo şi a luat pistolul — pistolul lui 
Jacqueline de Bellefort, ţine minte. A împuşcat-o pe Linnet 
Doyle cu acel pistol şi a scris litera J pe perete... Totul e atât 
de limpede, nu? Totul plănuit astfel încât să o acuze pe 
Jacqueline de Bellefort. Şi apoi ce face criminalul? Lasă oare 
că pistolul — pistolul incriminatorul, pistolul lui Jacqueline de 
Bellefort — să fie găsit? Nu, el — sau ea — aruncă pistolul, 
dovada aceasta profund incriminatorie, peste bord. De ce, 
dragă prietene, de ce? 

Race clătină din cap. 


— E ciudat. 

— E mai mult decât ciudat — e imposibil! 

— Nu e imposibil, de vreme ce s-a întâmplat! 

— Nu asta am vrut să spun. Vreau să spun că ordinea 
evenimentelor e imposibilă. Ceva nu merge. 

Capitolul şaptesprezece 

Colonelul Race îşi privi tovarăşul plin de curiozitate. 
Respectă — avea motive să respecte — perspicacitatea lui 
Hercule Poirot. Dar, pentru moment, nu reuşea să-l 
urmărească şirul gândurilor. Nu-l adresă însă nici o întrebare. 
Punea arareori întrebări. Purcese mai departe cu cercetarea 
indiciilor pe care le avea. 

— Ce avem de făcut acum? S-o chestionăm şi pe domnişoara 
Otterbourne? 

— Da, asta ne-ar putea ajuta. 

Rosalie Otterbourne intră fără chef. Nu părea nervoasă sau 
speriată, ci doar refractară şi posomorâtă. 

— Ei bine, întrebă ea, ce este? 

Race luă cuvântul. 

— Cercetăm moartea doamnei Doyle, explică el. 

Rosalie dădu din cap. 

— Puteţi să-mi spuneţi ce aţi făcut noaptea trecută? 

Rosalie reflecta preţ de câteva momente. 

— Eu şi mama ne-am culcat devreme — înainte de 
unsprezece. N-am auzit nimic special, doar ceva gălăgie lângă 
cabina doctorului Bessner. Vocea aceea bubuitoare, cu accent 
nemţesc, depărtându-se. Bineînţeles că n-am aflat despre ce 
era vorba până azi-dimineaţă. 

— N-aţi auzit o împuşcătură? 

— Nu. 

— V-aţi părăsit cabina noaptea trecută? 

— Nu. 

— Sunteţi sigură? Rosalie îl privi ţintă. 

— Ce vreţi să spuneţi? Bineînţeles că sunt sigură. 

— Nu v-aţi dus cumva, de pildă, la tribord, ca să aruncaţi 
ceva în apă? 

Rosalie se împurpura. 


— Există vreo regulă care interzice aruncarea obiectelor 
peste bord? 

— Nu, desigur. Deci aţi făcut aşa ceva? 

— Nu. Nu am ieşit din cabină, v-am spus. 

— Deci, dacă cineva spune că v-a văzut... Rosalie îl 
întrerupse. 

— Cine spune că m-a văzut? 

— Domnişoara Van Schuyler. 

— Domnişoara Van Schuyler? Rosalie părea sincer uimită. 

— Da. Domnişoara Van Schuyler spune că s-a uitat afară din 
cabina ei şi v-a văzut aruncând ceva peste bord. 

— E o minciună sfruntată, spuse Rosalie limpede. Apoi, ca şi 
cum i-ar fi venit un gând neaşteptat, întrebă: Şi la ce oră? 

— La unu şi zece, mademoiselle, îi răspunse Poirot. Fata 
dădu gânditor din cap. 

— A mai văzut ceva? 

Poirot o privi curios şi-şi mângâie bărbia. 

— De văzut, nu a văzut, dar a mai auzit ceva. 

— Ce a auzit? 

— Pe cineva mişcându-se în cabina doamnei Doyle. 

— Înţeleg, murmură Rosalie. Era acum palidă - ca o stafie. 

— Şi continuaţi să afirmaţi că nu aţi aruncat nimic peste 
bord, mademoiselle? 

— De ce Dumnezeu credeţi că aş alerga pe punte în mijlocul 
nopţii ca să arunc lucruri peste bord? 

— Poate că aveaţi un motiv — un motiv nevinovat. 

— Nevinovat? Întrebă fata tăios. 

— Exact. Vedeţi, mademoiselle, un obiect a fost aruncat 
peste bord noaptea trecută — un obiect deloc nevinovat. 

Race îi arătă în tăcere catifeaua pătată şi conţinutul ei. 

Rosalie Otterbourne se dădu înapoi. 

— Asta a fost... cu asta a fost împuşcată? 

— Da, mademoiselle. 

— Şi credeţi că eu... Că eu am omorât-o? Ce prostie! De ce 
Dumnezeu să vreau să o omor pe Linnet Doyle? Nici măcar nu 
o cunoşteam! 

Rosalie râse şi se ridică în picioare, disprețuitoare. 


— Toată povestea asta e ridicolă. 

— Ţineţi minte, domnişoară Otterbourne, spuse Race, că 
domnişoara Van Schuyler e gata să jure că v-a văzut faţa 
foarte clar în lumina lunii. 

Rosalie râse din nou. 

— Scorpia aia bătrână? Probabil că oricum e pe jumătate 
oarbă. Nu pe mine m-a văzut. Se opri o clipă, apoi întrebă: Pot 
să plec? 

Race încuviinţă din cap şi Rosalie Otterbourne ieşi. 

Cei doi bărbaţi schimbară o privire. Race îşi aprinse o ţigară. 

— Ei bine, asta e situaţia. Se bat cap în cap. Pe care din ele 
să o credem? 

Poirot clătină din cap. 

— Am impresia că nici una nu a fost tocmai sinceră. 

— Asta e partea cea mai rea a meseriei noastre, spuse Race 
cu deznădejde. Atât de mulţi oameni nu spun adevărul din 
motive derizorii. Ce să facem? Să continuăm cu 
interogatoriile? 

— Aşa aş zice. E bine întotdeauna să fim ordonati şi 
metodici. 

Race încuviinţă din cap. 

Doamna Otterbourne, îmbrăcată într-o rochie largă de batic, 
îi urmă fiicei sale. Ea confirma declaraţia lui Rosalie că se 
culcaseră amândouă înainte de ora unsprezece. Ea însăşi nu 
auzise nimic interesant în timpul nopţii. Nu putea spune dacă 
Rosalie părăsise cabina sau nu. Pe tema crimei era înclinată să 
fabuleze la nesfârşit. 

— Crime passionnel! Exclamă ea. Instinctul primitiv — de a 
ucide! Atât de strâns legat de instinctul sexual. Fata aceea, 
Jacqueline, pe jumătate de sânge latin, sânge fierbinte, 
ascultând de instinctele cele mai primare, strecurându-se cu 
revolverul în mână... 

— Dar nu Jacqueline de Bellefort a împuşcat-o pe Madame 
Doyle. Asta ştim sigur. E un fapt dovedit, explică Poirot. 

— Soţul ei, atunci, spuse doamna Otterbourne, evitând 
lovitura. Setea de sânge şi instinctul sexual — o crimă sexuală. 
Există numeroase exemple bine-cunoscute. 


— Domnul Doyle a fost împuşcat în picior şi era incapabil să 
se mişte, explică Race. Şi-a petrecut noaptea cu doctorul 
Bessner. 

Doamna Otterbourne fu şi mai dezamăgită. Scotoci prin 
minte, în căutarea unei noi versiuni. 

— Ah, desigur! Spuse ea. Ce bleagă sunt! Domnişoara 
Bowers! 

— Domnişoara Bowers? 

— Da. Evident. E atât de clar din punct de vedere psihologic. 
Reprimarea! Virgina care-şi reprimă instinctele! Înnebunită de 
prezenţa celor doi — soţul şi soţia, amândoi tineri şi 
îndrăgostiţi nebuneşte unul de celălalt. Bineînţeles că ea a 
fost! Este exact genul — deloc atrăgătoare din punct de vedere 
sexual, respectabilă până în vârful unghiilor. În cartea mea, 
Viţa stearpă... 

Colonelul Race o întrerupse cu tact. 

— Sugestiile dumneavoastră ne-au fost de mare ajutor, 
doamnă Otterbourne. Acum trebuie să ne continuăm munca. 
Vă mulţumim foarte mult. 

Race o conduse galant până la uşă şi se întoarse ştergându-şi 
fruntea de sudoare. 

— Doamne, ce femeie veninoasă! De ce n-a omorât-o cineva 
pe ea? 

— Mai e încă timp, îl consolă Poirot. 

— S-ar putea să ai oareşicare dreptate. Cine ne-a mai rămas? 
Pennington -— cred că o să-l lăsăm la sfârşit. Richetti şi 
Ferguson. 

Signor Richetti era foarte volubil, foarte agitat. 

— Dar ce oroare, ce infamie — o femeie atât de tânără şi de 
frumoasă! O crimă cu adevărat inumană! 

Mâinile lui Signor Richetti fluturară expresiv prin aer. 

Răspunsurile sale fură prompte. Se culcase devreme - foarte 
devreme. De fapt, chiar după cină. Citise un timp o broşură 
foarte interesantă publicată recent — Prâhistorische Forschung 
În Kleinasien - care arunca o lumină cu totul nouă asupra 
ceramicii pictate din Podişul Anatoliei. 

Stinsese lumină undeva înainte de unsprezece. Nu, nu auzise 


nici o împuşcătură. Nici un zgomot asemănător cu pocnetul 
unui dop de şampanie. Singurul lucru pe care-l auzise — dar 
asta mai târziu, pe la mijlocul nopţii — fusese un pleoscăit 
puternic, chiar lângă ochiul său de geam. 

— Cabina dumneavoastră este pe puntea de jos, la tribord, 
nu? 

— Da, da, aşa este. Şi am auzit un pleoscăit puternic. Mâinile 
lui Signor Richetti fluturară încă o dată prin aer pentru a 
descrie forţa pleoscăitului. 

— Îmi puteţi spune cam pe la ce oră s-a întâmplat asta? 

Signor Richetti reflectă. 

— Cam la o oră, două sau trei după ce m-am culcat. Poate 
două ore. 

— Cam pe la unu şi zece, de exemplu? 

— Da, s-ar putea foarte bine. Ah! Dar ce crimă îngrozitoare! 
Ce inuman! O femeie atât de fermecătoare... 

Signor Richetti ieşi, încă gesticulând. 

Race se uită la Poirot. Poirot ridică expresiv din sprâncene, 
apoi din umeri. Trecură la domnul Ferguson. 

Ferguson se dovedi dificil. Se trânti insolent pe un scaun. 

— Mare tevatură cu toată povestea asta! Spuse el 
dispreţuitor. Ce e aşa mare pagubă? Sunt o grămadă de femei 
inutile pe lume! 

— Ne puteţi spune ce aţi făcut noaptea trecută, domnule 
Ferguson? Întrebă Race cu răceală. 

— Nu văd de ce v-aş spune, dar nu mă deranjează. Am 
hoinărit o vreme. Am fost pe țărm cu domnişoara Robson. 
După ce ea s-a întors pe vas, am mai umblat un timp singur. 
M-am înapoiat şi m-am dus la culcare pe la miezul nopţii. 

— Cabina dumneavoastră este pe puntea de jos, la tribord? 

— Da. Printre potentaţi. 

— Aţi auzit cumva o împuşcătură? Se poate să fi sunat mai 
mult ca un dop de şampanie. 

Ferguson reflectă. 

— Da, cred că am auzit ceva ca un dop de şampanie... Nu-mi 
amintesc când -— înainte de a adormi. Dar la momentul acela 
erau o mulțime de oameni prin preajmă - era zarvă, cineva 


fugea pe puntea de sus. 

— A fost probabil glonţul tras de domnişoara de Bellefort. N- 
aţi auzit nici o altă împuşcătură? 

Ferguson clătină din cap. 

— Nici un pleoscăit? 

— Un pleoscăit? Ba da, mi se pare că am auzit un pleoscăit. 
Dar era atât de multă gălăgie, încât nu sunt foarte sigur. 

— V-aţi părăsit cabina în timpul nopţii? 

Ferguson rânji. 

— Nu. Şi n-am participat la îndeplinirea misiunii, din păcate. 

— Haideţi, haideţi, domnule Ferguson, nu vă purtaţi 
copilăreşte! 

Tânărul reacţionă furios. 

— De ce n-aş spune ce cred? Cred în violenţă. 

— Dar nu practicaţi această credinţă? Murmură Poirot. Nu 
cumva? Se aplecă în faţă. Bărbatul acela, Fleetwood, v-a spus 
că Linnet Doyle este una dintre cele mai bogate femei din 
Anglia, nu? 

— Ce legătură are Fleetwood cu povestea asta? 

— Fleetwood, prietene, avea un motiv excelent de a o ucide 
pe Linnet Doyle. Îi purta o pică grozavă. 

Domnul Ferguson sări de la locul lui ca un arc. 

— Deci ăsta e jocul vostru murdar, nu? Întrebă el plin de 
mânie. Aruncaţi totul în spinarea unui amărât ca Fleetwood, 
care nu se poate apăra şi n-are bani să-şi angajeze avocaţi. Dar 
uitaţi ce vă spun: dacă încercaţi cumva să-l vârâţi pe 
Fleetwood în povestea asta, veţi avea de-a face cu mine. 

— Şi cine anume sunteţi dumneavoastră, mai exact? Întrebă 
Poirot cu glas dulce. 

Domnul Ferguson se făcu roşu la faţă. 

— Pot să-mi apăr prietenii, în orice caz, spuse el violent. 

— Bine, domnule Ferguson, cred că asta e tot pentru 
moment, spuse Race. 

Pe când uşa se închidea în urma lui Ferguson, colonelul 
remarcă pe neaşteptate: 

— Un căţelandru destul de simpatic, de fapt. 

— Nu crezi că el e omul pe care îl cauţi tu? Întrebă Poirot. 


— N-aş crede. Bănuiesc că acela se află totuşi la bord. 
Informaţia era foarte clară. Ei, dar să luăm lucrurile pe rând. 
Hai să ne încercăm norocul cu Pennington. 

Capitolul optsprezece 

Andrew Pennington etala toate indiciile convenţionale ale 
durerii şi ale surprizei. Era, ca întotdeauna, îmbrăcat foarte 
îngrijit. Purta acum o cravată neagră. Faţa lungă, proaspăt 
bărbierită, exprima uluire. 

— Domnii mei, spuse el cu glas trist, povestea asta m-a 
deprimat complet! Micuța Linnet — să ştiţi că mi-o amintesc ca 
pe cea mai dulce fetiţă din lume. Şi cât de mândru de ea era 
Melhuish Ridgeway! Ah, dar nu are nici un rost să depăn 
amintiri. Spuneţi-mi cu ce vă pot ajuta — asta e tot ce vă cer. 

— Pentru început, domnule Pennington, spuse Race, aţi auzit 
ceva noaptea trecută? 

— Nu, domnule, nu pot spune c-am auzit ceva. Cabina mea 
se află chiar lângă cea a doctorului Bessner — numărul 41 şi 
am auzit într-adevăr ceva forfoteală pe acolo cam pe la miezul 
nopţii. Bineînţeles că nu ştiam atunci ce se întâmpla. 

— N-aţi auzit nimic altceva? Nici o împuşcătură? 

Andrew Pennington clătină din cap. 

— Nimic de felul ăsta. 

— Şi când v-aţi culcat? 

— Trebuie să fi fost după ora unsprezece. 

Pennington se aplecă înainte. 

— Bănuiesc că ştiţi şi dumneavoastră zvonurile care circulă 
pe vapor. Fata aceea pe jumătate franţuzoaică, Jacqueline de 
Bellefort... Era ceva dubios la mijloc. Linnet nu mi-a spus 
nimic, dar, bineînţeles, nu sunt orb şi nici surd. A fost ceva 
între ea şi Simon cândva, nu? Cherchez la femme — e o regulă 
destul de sănătoasă şi aş zice că nu aveţi să cherchez prea 
departe. 

— Vreţi să spuneţi că, după părerea dumneavoastră, 
Jacqueline de Bellefort a împuşcat-o pe Madame Doyle? 
Întrebă Poirot. 

— Cam aşa mi se pare mie. Bineînţeles, nu ştiu nimic... 

— Din păcate, noi ştim ceva! 


— Poftim? 

Domnul Pennington păru surprins. 

— Ştim că este imposibil ca Mademoiselle de Bellefort să o fi 
împuşcat pe Madame Doyle. 

Poirot explică în detaliu circumstanţele. Pennington păru 
prea puţin dispus să le accepte ca dovezi. 

— Sunt de acord că, la suprafaţă, lucrurile par în regulă, dar 
sora aceea medicală... Pun pariu că n-a stat trează toată 
noaptea. A moţăit probabil şi fata s-a strecurat afară şi înapoi. 

— Foarte puţin probabil, Monsieur Pennington. Nu uitaţi că 
îi fusese administrat un narcotic puternic. Şi, oricum, o soră 
medicală are de regulă somnul uşor şi se trezeşte atunci când 
pacientul său e treaz. 

— Mie totul mi se pare foarte dubios, declară Pennington. 

Race spuse cu o voce blândă, dar fermă: 

— Cred că trebuie să mă credeţi pe cuvânt, domnule 
Pennington, că am examinat foarte atent toate posibilităţile. 
Concluzia este cât se poate de clară — Jacqueline de Bellefort 
nu a ucis-o pe doamna Doyle. Aşa că suntem nevoiţi să 
căutăm în altă parte. Aici sperăm să ne puteţi ajuta. 

— Eu? 

Pennington tresări. 

— Da. Eraţi un prieten apropiat al victimei. Cunoaşteţi 
amănunte din viaţa ei, foarte probabil, mult mai bine decât 
soţul său, care a întâlnit-o abia acum câteva luni. Ar trebui să 
ştiţi, de pildă, dacă există cineva care avea resentimente faţă 
de ea. Care, poate, avea un motiv să-l dorească moartea. 

Andrew Pennington îşi trecu limba peste buzele uscate. 

— Vă asigur că n-am nici cea mai vagă idee... Vedeţi 
dumneavoastră, Linnet a fost crescută în Anglia. Ştiu foarte 
puţin despre mediul în care se învârtea şi despre cunoştinţele 
ei. 

— Şi totuşi, medita Poirot, a existat cineva pe vas care era 
interesat să se descotorosească de madame. A scăpat ca prin 
urechile acului — vă amintiţi? 

— Chiar în acest loc, când pietroiul acela s-a prăbuşit — ah, 
dar poate că nu eraţi acolo? 


— Nu. În momentul acela eram în templu. Am auzit despre 
asta ulterior, desigur. A scăpat ca prin urechile acului. Dar 
poate a fost un accident, nu credeţi? 

Poirot ridica din umeri. 

— Am crezut asta atunci. Acum începem să ne punem 
întrebări. 

— Da, da, desigur. 

Pennington îşi şterse faţa cu o batistă fină de mătase. 

— Domnul Doyle, continuă colonelul Race, ne-a pomenit 
despre cineva de pe vapor care i-ar fi purtat pică — nu 
doamnei Doyle personal, ci familiei ei. Ştiţi cumva cine ar 
putea fi? 

Pennington fu sincer uimit. 

— Nu, habar n-am. 

— Doamna Doyle nu v-a spus nimic? 

— Nu. 

— Aţi fost un prieten apropiat al tatălui ei — nu vă amintiţi 
nici o afacere de-a lui care să fi dus poate la ruinarea vreunui 
concurent? 

Pennington clătină din cap deznădăjduit. 

— Nici un caz special. Asemenea lucruri se întâmplau 
frecvent, desigur, dar nu-mi amintesc să fi proferat cineva 
vreodată ameninţări. 

— Cu alte cuvinte, domnule Pennington, nu ne puteţi ajuta? 

— Cam aşa ceva. Îmi pare nespus de rău, domnilor. 

Race schimbă o privire cu Poirot, apoi spuse: 

— Şi mie îmi pare râu. Ne făcuserăm ceva speranţe. 

Se ridică, în semn că întrebările luaseră sfârşit. 

— Cum Doyle e imobilizat, spuse Andrew Pennington, e de 
aşteptat că va dori să mă ocup eu de situaţie. Scuzaţi-mă, 
domnule colonel, dar îmi puteţi spune ce aranjamente s-au 
făcut? 

— Vom merge de aici direct la Shellal, fără oprire. Ajungem 
mâine-dimineaţă. 

— Şi corpul neînsufleţit? 

— Va fi transportat la o morgă. 

Andrew Pennington înclină din cap şi părăsi camera. 


Poirot şi Race schimbară din nou o privire. 

— Domnul Pennington, spuse Race, aprinzându-şi o ţigară, 
nu era deloc în largul său. 

Poirot dădu din cap. 

— Şi, spuse el, Monsieur Pennington a fost suficient de 
tulburat ca să spună o minciună cam stupidă. Nu se afla în 
templul Abu Simbel când a căzut pietroiul acela. Eu — moi qui 
vous parle — pot să jur. Abia ieşisem de acolo. 

— O minciună foarte stupidă, spuse Race - şi foarte 
revelatoare. 

Poirot încuviinţă din nou. 

— Dar, pentru moment, spuse el şi zâmbi, îl tratăm cu 
mânuşi, nu? 

— Cam asta e ideea, aprobă Race. 

— Dragă prietene, noi doi ne înţelegem de minune. 

Se auzi un sunet vag, ca un huruit şi ceva se mişcă sub 
tălpile lor. Karnak îşi începuse călătoria spre locul său de 
baştină, Shelall. 

— Perlele, spuse Race. Acesta e următorul lucru care trebuie 
lămurit. 

— Ai vreun plan? Da. Race îşi privi ceasul. Peste jumătate de 
oră e prânzul. Mă gândesc să fac un anunţ la sfârşitul mesei — 
să spun doar că perlele au fost furate şi că sunt nevoit să rog 
pe toată lumea să rămână în sala de mese cât timp va fi 
efectuată o percheziţie. 

Poirot dădu din cap aprobator. 

— E bine gândit. Cel sau cea care a luat perlele trebuie să le 
aibă încă. Fără o avertizare, n-o să aibă ocazia să le arunce 
peste bord în caz că se panichează. 

Race trase spre el câteva foi de hârtie şi murmură pe un ton 
de scuză: 

— Aş vrea să fac un sumar a ceea ce ştim până acum. Mă 
ajută să-mi clarific gândurile. 

— Faci foarte bine. Ordinea şi metoda sunt esenţiale, spuse 
Poirot. 

Race scrise o vreme în caligrafia sa măruntă şi ordonată, 
într-un final, împinse foile spre Poirot. 


— E ceva cu care nu eşti de acord? Poirot luă filele de hârtie. 
Pe ele era scris: 

MOARTEA DOAMNEI LINNET DOYLE. 

Doamna Doyle a fost văzută pentru ultima dată în viaţă de 
către camerista să, Louise Bourget. Oră: 2330 (aprox.) 

Între orele 2330 şi 020 următorii au alibiuri: Cornelia 
Robson, James Fanthorp, Simon Doyle, Jacqueline de Bellefort 
— nimeni altcineva — dar crimă aproape sigur a fost comisă 
după acest interval, deoarece este practic cert că pistolul 
folosit a fost cel al lui Jacqueline de Bellefort, aflat în acest 
timp în geanta ei. Faptul că pistolul ei a fost arma crimei nu 
este absolut sigur până când nu vor fi disponibile rezultatele 
autopsiei şi ale analizei balistice, dar poate fi considerat mai 
mult decât probabil. 

Desfăşurarea cea mai probabilă a evenimentelor: X (asasinul) 
a fost martor la scena dintre Jacqueline şi Simon Doyle din 
salonul de observaţie şi a văzut unde s-a dus pistolul sub 
canapea. După ce salonul a rămas gol, X a luat pistolul, în 
ideea de a face să pară ca Jacqueline de Bellefort este 
autoarea crimei. Dacă această teorie este adevărată, anumite 
persoane sunt automat eliminate de pe lista suspecţilor: 

Cornelia Robson, întrucât nu a avut nici o posibilitate de a 
lua pistolul înainte ca James Fanthorp să se întoarcă să-l 
caute. 

Domnişoara Bowers - la fel. 

Doctorul Bessner - la fel. 

N. B. 

— Fanthorp nu poate fi complet eliminat de pe listă, 
deoarece ar fi putut de fapt să ia el însuşi pistolul şi să declare 
apoi că nu l-a găsit. 

Oricine altcineva ar fi putut să ia pistolul în timpul celor 
zece minute cât salonul a fost gol. 

Posibile motive ale crimei: 

Andrew Pennington. Suspect pe baza prezumţiei că s-a făcut 
vinovat de practici frauduloase. Există o serie de dovezi în 
sprijinul acestei presupuneri, dar nu suficiente pentru a-l 
acuza. Dacă el a fost cel care a împins pietroiul asupra lui 


Linnet Doyle, înseamnă că este o persoană care se pricepe să 
profite de ocazie. În mod cert, nua premeditat crimă decât la 
modul general. Scena de aseară din salonul de observaţie s-a 
dovedit o ocazie ideală. 

Obiecţii la teoria vinovăţiei lui Pennington: De ce a aruncat 
pistolul peste bord, odată ce acesta constituia o dovadă 
prețioasă împotriva lui J. B? 

Fleetwood. Motivul — dorinţa de răzbunare. Fleetwood 
considera că Linnet Doyle l-a făcut să sufere. E posibil să fi 
fost din întâmplare martor la scenă şi să fi ţinut minte locul 
unde se afla pistolul. A luat pistolul poate mai degrabă pentru 
că era o armă la îndemâna decât cu gândul de a arunca vina 
asupra lui Jacqueline. Asta ar explica de ce l-a aruncat apoi 
peste bord. Dar, dacă aşa stau lucrurile, de ce a scris litera J 
cu sânge pe perete? 

N. B. 

— Batista simplă în care era învelit pistolul a aparținut mai 
probabil unui om ca Fleetwood decât unuia dintre pasagerii 
înstăriți. 

Rosalie Otterbourne. Trebuie să acceptăm ca adevărată 
mărturia domnişoarei Van Schuyler sau dezminţirea dată de 
Rosalie? Ceva a fost aruncat în apă noaptea trecută şi acel 
ceva a fost, se poate presupune, pistolul înfăşurat în şalul de 
catifea. 

Observaţii. Avea Rosalie vreun motiv să comită crima? Poate 
că nu o agrea pe Linnet Doyle şi era chiar invidioasă pe ea, 
dar, ca justificare pentru o crimă, asemenea sentimente par 
complet nepotrivite. Mărturia împotriva ei poate fi 
considerată convingătoare numai dacă îi descoperim un motiv 
adecvat. Deocamdată, după câte ştim, nu există nici o legătură 
între Rosalie Otterbourne şi Linnet Doyle, care nu se 
cunoşteau dinainte. 

Domnişoara Van Schuyler. Şalul de catifea în care era 
înfăşurat pistolul îi aparţine domnişoarei Van Schuyler. 
Conform propriei mărturii, domnişoara Van Schuyler l-a văzut 
pentru ultima oară în salonul de observaţie. În timpul serii ea 
i-a observat absenţa, dar şalul a fost căutat fără succes. 


Cum a ajuns şalul în posesia lui X? L-a furat acesta mai 
devreme în decursul serii? Dar, dacă da, de ce? Nimeni n-ar fi 
putut să spună în avans că va avea loc o scenă între 
Jacqueline şi Simon. A găsit X şalul în salon atunci când a 
intrat să ia pistolul de sub canapea? Dar atunci de ce nu a fost 
găsit mai devreme? Oare şalul a fost de fapt în tot acest timp 
în posesia domnişoarei Van Schuyler? Cu alte cuvinte: A ucis- 
o domnişoara Van Schuyler pe Linnet Doyle? Este acuzarea lui 
Rosalie Otterbourne o minciună deliberată? Dacă domnişoara 
Van Schuyler a omorât-o pe Linnet Doyle, care a fost motivul 
ei? 

Alte posibilităţi: 

Tâlhăria ca motiv al crimei. Posibil, întrucât perlele au 
dispărut, iar Linnet Doyle le purta în mod cert aseară. 

Cineva care purta pică familiei Ridgeway. Posibil — din nou, 
nici o dovadă. 

Se ştie că la bordul vasului se află un om periculos — un 
ucigaş. Aici e vorba de un ucigaş şi de o crimă. Există oare O 
legătură între cele două? Ar trebui să dovedim însă că Linnet 
Doyle era în posesia unor informaţii periculoase despre 
această persoană. 

Concluzii: Putem grupa pasagerii în două categorii — cei care 
aveau Un motiv plauzibil pentru crimă sau împotriva cărora 
există dovezi certe şi cei care, judecând după ceea ce ştim 
deocamdată, pot fi consideraţi nevinovaţi. 

Primul grup. 

Al doilea grup. 

Andrew Pennington. 

Doamna Allerton. 

Fleetwood. 

Tim Allerton. 

Rosalie Otterbourne. 

Cornelia Robson. 

Domnişoara Van Schuyler. 

Domnişoara Bowers. 

Louise Bourget (tâlhărie?) 

Doctorul Bessner. 


Ferguson (motive politice?) 
Signor Richetti. 

Doamna Otterbourne. 
James Fanthorp 


Poirot împinse hârtia înapoi spre Race. 

— Ceea ce ai scris este foarte adevărat şi exact. 

— Eşti de acord cu mine? 

— Da. 

— Şi acum, care este părerea ta? 

Poirot se îndreptă plin de demnitate. 

— Eu îmi pun următoarea întrebare: De ce a fost aruncat 
pistolul peste bord? 

— Şi atât? 

— Pe moment, da. Până nu voi căpăta un răspuns 
satisfăcător la această întrebare, totul este lipsit de sens. Cu 
alte cuvinte, acesta trebuie să fie punctul de plecare. Şi 
probabil observi, prietene, că, în sumarul dumitale, nu ai 
încercat să răspunzi la această întrebare. 

Race ridică din umeri. 

Criminalul s-a panicat. Poirot clătină din cap uimit. Luă şalul 
ud de catifea şi îl întinse, moale, pe masă. Urmări cu degetele 
petele arse şi găurile de glonţ. 

— Spune-mi, prietene, zise el deodată. Eşti mai priceput la 
arme de foc decât mine. Un obiect ca acesta, înfăşurat în jurul 
unui pistol, înăbuşă mult zgomotul? 

— Nu. Nu aşa cum ar face-o un amortizor, de pildă. 

Poirot dădu din cap şi continuă: 

— Un bărbat — şi cu siguranţă un bărbat care a mai mânuit 
arme de foc — ar şti asta. Dar o femeie nu ar şti. 

Race îl privi cu interes. 

— Probabil că nu. 

— Nu. Ea a citit probabil povestiri din acelea polițiste, în 
care autorii nu sunt întotdeauna suficient de atenţi la detalii. 

Race dădu un bobârnac micului pistol. 

— Jucărioara asta nu face prea mult zgomot oricum, spuse 
el. Doar un pocnet. Dacă se mai aude şi altceva prin preajmă, 


ai toate şansele să nu-l remarci. 

— Da, m-am gândit la asta. 

Poirot luă în mână batistă şi o examină. 

— O batistă bărbătească — dar nu una de domn. Ce cher 
Woolworth [20], îmi închipui. Marfă ieftină. 

— Genul de batistă pe care l-ar avea un tip ca Fleetwood. 

— Da. Andrew Pennington, am observat, avea o batistă de 
mătase foarte fină. 

— Ferguson? Sugeră Race. 

— Posibil. În semn de sfidare. Dar atunci ar trebui să fie o 
batistă din aceea mare cu buline. 

— A fost folosită, bănuiesc, în loc de mânuşă, pentru a ţine 
pistolul şi a evita să lase amprente. Race adăugă pe un ton 
uşor glumet: Indiciul Batistei îmbujorate. 

— Ah, da. O culoare potrivită pentru o jeune fille, nu? Poirot 
puse batista jos şi se întoarse la şal, examinând încă o dată 
urmele lăsate de glonţ. Şi totuşi, murmură el, e ciudat... 

— Ce anume? 

— Cette pauvre Madame Doyle, spuse Poirot blând. Zăcea 
acolo atât de liniştită... cu gaura aceea deasupra urechii, îţi 
aminteşti cum arăta? 

Race îl privi plin de curiozitate. 

— Ştii, spuse el, mi se pare că încerci să îmi spui ceva — dar 
n-am nici cea mai vagă idee ce anume. 

Capitolul nouăsprezece 

Se auzi o bătaie uşoară la uşă. 

— Intră, spuse Race. 

În uşă se ivi un steward. 

— lertaţi-mă, domnule, i se adresă el lui Poirot, dar domnul 
Doyle vă roagă să veniţi până la el. 

— Vin îndată. 

Poirot se ridică. leşi din cameră, urcă pe puntea de 
promenadă şi merse până la cabina doctorului Bessner. 

Simon, cu faţa îmbujorată de febră, stătea pe pat, sprijinit pe 
perne. Părea stingherit. 

— Sunteţi foarte amabil că aţi venit, Monsieur Poirot. Uitaţi, 
aş vrea să vă rog ceva. 


— Da? 

Simon se înroşi mai tare. 

— E... e vorba de Jackie. Aş vrea s-o văd. Credeţi... V-ar 
deranja... Credeţi că ar deranja-o dacă v-aş ruga s-o chemaţi 
aici? Ştiţi, am stat aici şi m-am gândit... Copilul ăsta nefericit 
— e doar un copil, la urma urmei şi m-am purtat atât de urât 
cu ea... 

Simon se opri, încurcat. 

Poirot îl privi cu interes. 

— Doriţi s-o vedeţi pe Mademoiselle Jacqueline? Mă duc să 
v-o aduc. 

— Mulţumesc. Sunteţi foarte amabil. 

Poirot porni în căutarea fetei. O găsi şezând ghemuită într-un 
colţ al salonului de observaţie. Avea în poală o carte deschisă, 
dar nu citea. 

— Vreţi să veniţi cu mine, mademoiselle? Îi spuse Poirot cu 
blândeţe. Monsieur Doyle vrea să vă vadă. 

Jacqueline tresări. Chipul ei se înroşi, apoi tânăra păli, 
uluită. 

— Simon? Vrea să mă vadă — pe mine? 

Poirot fu mişcat de neîncrederea ei. 

— Veniţi, mademoiselle? 

Ea îl urmă docilă, ca un copil, dar un copil buimăcit. 

— Eu... Da, sigur că vin. 

Poirot intră în cabină. 

— Iat-o pe mademoiselle. 

Ea intră în urma lui, se clătină uşor, rămase apoi 
nemişcată... Mută, incapabilă să scoată un sunet, cu ochii 
aţintiţi asupra lui Simon. 

— Bună, Jackie. Şi el era stingherit. Continuă: Foarte drăguţ 
din partea ta că ai venit. Voiam să-ţi spun... Adică... Vreau să 
spun... 

Aici ea îl întrerupse. Cuvintele îi izbucniră de pe buze 
disperate, parcă fără suflu: 

— Simon, n-am omorât-o eu pe Linnet. Doar ştii că n-am 
omorât-o eu... Eu... Am... Eram nebună aseară. Oh, vei putea 
să mă ierţi vreodată? 


El îşi găsi acum cuvintele mai uşor. 

— Bineînţeles. Nu-l nimic! Nu e absolut nimic! Asta am vrut 
să-ţi spun. M-am gândit că probabil erai puţin îngrijorată... 

— Îngrijorată? Puțin? Oh, Simon! 

— De-asta am vrut să te văd. Dar totul e în regulă, da, fetiţo? 
Ţi-ai pierdut doar puţin firea aseară — şi erai un pic ameţită. 
Nimic mai firesc. 

— O, Simon! Aş fi putut să te omor! 

— A, nu. Nu cu o prostioară de pistol ca ăla... 

— Şi piciorul tău! Poate că n-ai să mai poţi merge 
niciodată... 

— Hai, Jackie, nu cădea în sentimentalisme! Cum ajungem la 
Aswan, doctorii o să îmi facă o radiografie şi o să-mi scoată 
glonţul ăla de doi bani şi totul o să fie perfect în regulă. 

Jacqueline înghiţi de două ori în sec, apoi se repezi şi 
îngenunche lângă patul lui Simon, îngropându-şi faţa în el, 
scuturată de suspine. Simon o mângâie stingherit pe cap. 
Privirea lui o întâlni pe a lui Poirot, şi, cu un oftat, acesta 
părăsi cabina cam fără voie. 

În timp ce ieşea, auzi murmure înecate: 

— Cum am putut fi atât de groaznică? O, Simon!... Dac-ai şti 
cât de rău îmi pare! 

Pe punte, în faţa uşii, Cornelia Robson se sprijinea de 
balustradă. Întoarse capul când îl auzi pe Poirot. 

— A, dumneavoastră sunteţi, Monsieur Poirot. Pare cumva 
teribil că e o zi aşa de frumoasă. 

Poirot ridică privirea. 

— Când soarele străluceşte, nu poţi vedea luna, spuse el. 
Dar, când soarele dispare, ah, când soarele dispare... 

Cornelia râmase cu gura căscată. 

— lertaţi-mă? 

— Spuneam, mademoiselle, că, atunci când soarele va 
apune, vom vedea luna. Aşa e, nu? 

— A... da... Desigur... 

Cornelia îl privi cu îndoială. 

Poirot râse cu blândeţe. 

— Spun prostii, zise el. Nu mă luaţi în seamă. 


Porni agale către pupa. La uşa cabinei următoare se opri. 
Dinăuntru se auzeau frânturi de dialog: 

— Absolut nerecunoscătoare... După tot ce am făcut pentru 
tine... Nici un pic de respect pentru mama ta bolnavă... Nici 
nu ai idee cât sufăr... 

Poirot strânse din buze, ridică o mână şi ciocăni la uşă. 

— Mademoiselle Rosalie este aici? 

Rosalie apăru în prag. Poirot fu şocat de înfăţişarea ei. Avea 
cearcăne sub ochi şi riduri în jurul gurii. 

— Ce s-a întâmplat? Întrebă ea nepoliticoasă. Ce doriţi? 

— O scurtă conversaţie cu dumneavoastră, mademoiselle. 
Vreţi să veniţi cu mine? 

Rosalie luă imediat o expresie posomorâta şi îl privi cu 
suspiciune. 

— De ce aş veni? 

— Vă rog frumos, mademoiselle. 

— Oh, probabil că... 

Rosalie ieşi pe punte, închizând uşa în urma ei. 

— Deci? 

Poirot o luă blând de braţ şi porni mai departe înspre pupa. 
Trecură de toalete şi dădură colţul. La pupa nu mai era 
nimeni. Nilul curgea în spatele lor. 

Poirot îşi sprijini coatele de balustradă. Rosalie rămase 
dreaptă, ţeapănă. 

— Deci? Întrebă ea din nou, cu aceeaşi voce nepoliticoasă. 

Poirot vorbi rar, alegându-şi cuvintele. 

— Aş putea să vă pun câteva întrebări, mademoiselle, dar nu 
cred nici o clipă că veţi fi de acord să-mi răspundeţi. 

— Atunci probabil degeaba m-aţi adus aici. 

Poirot zgârie uşor cu degetul balustrada de lemn. 

— Sunteţi obişnuită, mademoiselle, să vă duceţi singură 
poverile... Dar e posibil s-o faceţi pentru prea mult timp. 
Greutatea devine prea mare. Pentru dumneavoastră, acum, 
greutatea devine prea mare. 

— Nu ştiu la ce vă referiţi, spuse Rosalie. 

— Mă refer la anumite realităţi, mademoiselle, realităţi 
cotidiene şi urâte. Hai să spunem lucrurilor pe nume într-o 


singură propoziţie, mademoiselle. Mama dumneavoastră bea. 

Rosalie nu răspunse. Deschise gura, apoi o închise. Părea să 
fie pentru prima dată prinsă pe picior greşit. 

— Nu e nevoie să vorbiţi, mademoiselle. Am să vorbesc eu. 
Încă la Aswan am devenit interesat de relaţiile dintre 
dumneavoastră şi mama dumneavoastră. Am înţeles deîndată 
că, în ciuda comentariilor dumneavoastră nefavorabile atent 
studiate, în realitate încercaţi din toate puterile să o protejaţi 
de ceva. Mi-am dat seama foarte repede de ce anume. Am 
realizat asta cu mult înainte ca, într-o dimineaţa, să dau peste 
mama dumneavoastră într-o stare inconfundabilă de ebrietate. 
Mai mult, am înţeles că, în cazul ei, este vorba de răbufniri 
periodice, pe care încearcă să le ascundă — cazul de departe 
cel mai dificil de tratat. Dumneavoastră aţi suportat totul 
bărbăteşte. Şi totuşi, mama dumneavoastră posedă toată 
şiretenia alcoolicului care se fereşte. A reuşit cumva să-şi facă 
o rezervă de băutură şi să o ţină ascunsă de dumneavoastră. 
N-aş fi surprins dacă aş afla că abia ieri aţi descoperit-o. Aşa 
încât, noaptea trecută, de îndată ce mama dumneavoastră a 
adormit zdravăn, v-aţi strecurat afară din cabina cu conţinutul 
acelui cache, v-aţi dus pe latura cealaltă a vasului (căci cabina 
voastră se afla pe partea ancorată la țărm) şi aţi aruncat totul 
în Nil. Poirot făcu o pauză. Am dreptate, nu? 

— Da, aveţi dreptate. Rosalie vorbi deodată cu o pasiune 
subită. A fost stupid din partea mea să nu vă spun, bănuiesc! 
Dar n-am vrut să afle toată lumea. Ar fi făcut înconjurul 
vaporului. Şi părea atât de... Atât de prostesc... Vreau să 
spun... ca eu... 

Poirot termina propoziţia în locul ei. 

— Atât de prostesc să fiţi bănuită de o crimă? 

Rosalie dădu din cap. Apoi izbucni din nou: 

— Am încercat din răsputeri să... Nu afle nimeni. Nu e, de 
fapt, vina ei. Şi-a pierdut curajul. Cărţile nu i se mai vindeau. 
Publicul s-a săturat de toate poveştile astea ieftine despre 
sex... Mama s-a simţit rănită — cumplit. Aşa că a început să 
bea. Multă vreme n-am ştiut de ce se purta aşa ciudat. 

Apoi, când mi-am dat seama, am încercat să... S-o opresc. Un 


timp totul era în regulă, dar apoi, brusc, începea să bea şi 
atunci urmau certuri şi scandaluri îngrozitoare cu toată lumea. 
Era groaznic. Rosalie fu străbătută de un fior. Trebuia să fiu 
tot timpul cu ochii în patru — să o rețin... Pe urmă, ea a 
început să mă acuze pentru asta. Ea... S-a întors cumva 
împotriva mea. Cred că uneori aproape mă urăşte. 

— Pauvre petite, spuse Poirot. 

Rosalie deveni deodată violentă. 

— Nu-mi plângeţi de milă! Nu am nevoie de compasiune. 
Mi-e mai uşor aşa. Oftă — un oftat lung, sfâşietor. Sunt atât de 
obosită... Atât de cumplit de obosită... 

— Ştiu, spuse Poirot. 

— Oamenilor li se pare că sunt nesuferită. Aroganţa, prost 
dispusă, nevricoasă. Dar n-am ce face. Am uitat să... Să fiu 
amabilă. 

— Asta încercam să vă spun şi eu. V-aţi dus povara de una 
singură prea multă vreme. 

— E o mare uşurare să pot vorbi despre asta, spuse Rosalie 
rar. Dumneavoastră... Aţi fost întotdeauna bun cu mine, 
Monsieur Poirot. Mi-e teamă că am fost adesea grosolană. 

— La politesse nu e necesară între prieteni. 

Deodată, chipul ei luă din nou o expresie suspicioasă. 

— Aveţi de gând... Să spuneţi tuturor? Bănuiesc că va trebui, 
din cauza acelor nenorocite de sticle pe care le-am aruncat 
peste bord. 

— Nu, nu, nu e necesar. Spuneţi-mi doar ceva ce aş vrea să 
ştiu. La ce oră s-a întâmplat asta? La unu şi zece? 

— Cred că în jur de. Nu-mi amintesc exact. 

— Acum spuneţi-mi, mademoiselle. Mademoiselle Van 
Schuyler v-a văzut pe dumneavoastră, dumneavoastră aţi 
văzut-o pe ea? 

— Rosalie clătină din cap. Nu, n-am văzut-o. 

— Ea spune că a deschis uşa şi s-a uitat afară. 

— Nu cred că aş fi văzut-o. M-am uitat doar pe punte şi apoi 
la fluviu. 

Poirot încuviinţă din cap. 

— Şi aţi văzut pe cineva când v-aţi uitat pe punte? Urmă o 


pauză — o pauză lungă. Rosalie se încrunta. Părea Să se 
gândească foarte serios. 

În cele din urmă, clătină hotărât din cap. 

— Nu, spuse ea. N-am văzut pe nimeni. 

Hercule Poirot dădu încet din cap. Dar privirea îi era plină 
de gravitate. 

Capitolul douăzeci 

Pasagerii se strecurau în sala de mese singuri sau în perechi, 
cât mai discret. Părea să domnească sentimentul general că a 
te aşeza la masă cu poftă de mâncare ar fi fost o nefericită 
dovadă de lipsă de inimă. Unul după altul, călătorii intrară şi- 
şi luară locurile cu un aer aproape vinovat. 

Tim Allerton sosi la câteva minute după ce mama lui se 
aşezase. Părea iritat la culme. 

— Mai bine n-am fi venit niciodată în călătoria asta 
blestemată, bombăni el. 

Doamna Allerton clătină trist din cap. 

— Oh, dragul meu, într-adevăr. Fata aceea atât de frumoasă! 
E aşa o mare pierdere! Când te gândeşti că cineva a împuşcat- 
o cu sânge rece. Mi se pare îngrozitor. Şi copila cealaltă, biata! 

— Jacqueline? 

— Da. Mă doare inima pentru ea. Arată atât de nefericită. 

— Învaţ-o să nu se mai plimbe pe vapor descărcând la 
nimereală pistoale de jucărie, spuse Tim nepăsător în timp ce 
îşi punea unt pe pâine. 

— Probabil n-a fost crescută cum trebuie. 

— Oh, mamă, pentru numele lui Dumnezeu, nu mai fi atât 
de maternă. 

— Eşti incredibil de prost dispus, Tim. 

— Da, sunt. Cine n-ar fi în situaţia asta? 

— Nu văd ce motiv ai avea să fii nervos. E doar un lucru 
nespus de trist. 

— Priveşti totul dintr-o perspectivă romantică, mamă! Spuse 
Tim iritat. Cred că nu-ţi dai seama că nu e de glumă să fim 
implicaţi într-o crimă. 

Doamna Allerton păru puţin surprinsă. 

— Dar bineînţeles... 


— Suntem implicaţi şi cu asta basta. Fără nici un „dar 
bineînţeles”. Toată lumea de pe vaporul ăsta blestemat e 
suspectă - şi eu şi tu, la fel ca toţi ceilalţi. 

Doamna Allerton obiectă: 

— Tehnic vorbind, suntem, bănuiesc, dar în realitate e 
ridicol! 

— Nimic nu e ridicol când e vorba de o crimă! Tu n-ai decât 
să stai aici, draga mea, radiind virtute şi demnitate, dar o 
grămadă de poliţişti nesuferiţi din Shellal n-o să fie deloc 
impresionați. 

— Poate că până atunci se va afla adevărul. 

— De ce îţi imaginezi asta? 

— Poate că Monsieur Poirot îl va descoperi. 

— Şarlatanul ăla bătrân? N-o să descopere nimic. Nu e nimic 
de capul lui, afară de vorbărie şi de mustăţi. 

— Tim, spuse doamna Allerton, probabil că tot ce spui tu e 
adevărat, dar, chiar dacă este, n-avem ce face, aşa că ar fi cel 
mai bine să ne împăcăm cu situaţia şi să îi face faţă cât de 
bine putem. 

Fiul ei nu dădu însă nici un semn de înseninare. 

— Şi mai sunt şi perlele alea afurisite care lipsesc. 

— Perlele lui Linnet? 

— Da. Se pare că le-a şterpelit cineva. 

— Bănuiesc că ăsta a fost motivul crimei, spuse doamna 
Allerton. 

— De ce ar fi? Amesteci două lucruri absolut distincte. 

— Cine ţi-a spus că lipsesc perlele? 

— Ferguson. I-a spus prietenul lui, tipul acela dur din sala 
maşinilor, care a aflat de la cameristă. 

— Erau nişte perle superbe, declară doamna Allerton. 

Poirot se aşeză la masă după ce o salută cu o înclinare a 
Capului pe doamna Allerton. 

— Am întârziat puţin, spuse el. 

— Probabil aţi fost ocupat, îi răspunse doamna Allerton. 

— Da, am fost foarte ocupat. 

Poirot comanda o sticlă de vin. 

— Suntem foarte liberali în gusturi, după cum văd, observă 


doamna Allerton. Dumneavoastră beţi întotdeauna vin, Tim 
bea whisky şi sifon, iar eu încerc diferitele soiuri de apă 
minerală. 

— Tiens! Spuse Poirot şi o privi ţintă preţ de o clipă. Apoi 
murmură ca pentru sine: Asta e o idee... 

Apoi, ridicând nerăbdător din umeri, îndepărtă gândul 
neaşteptat care-l distrăsese atenţia şi începu să pălăvrăgească 
despre alte lucruri. 

— Domnul Doyle e rănit grav? Întrebă doamna Allerton. 

— Da, e o rană destul de serioasă. Doctorul Bessner este 
nerăbdător să ajungem la Aswan ca să i se facă o radiografie şi 
să-l scoată glonţul. Dar speră că nu va rămâne şchiop. 

— Bietul Simon, spuse doamna Allerton. Ieri încă arăta ca un 
copil fericit, care avea tot ce-şi dorea. Azi frumoasa lui soţie 
zace moartă, iar el însuşi e imobilizat în pat, neajutorat. Sper 
totuşi că... 

— Ce speraţi, madame? Întrebă Poirot, căci doamna Allerton 
se oprise. 

— Sper că nu e prea furios pe copila aceea, biata. 

— Pe Mademoiselle Jacqueline? Din contră. Era foarte 
îngrijorat din pricina ei. Poirot se întoarse spre Tim. Vedeţi 
dumneavoastră, e o mică problemă de psihologie aici. Tot 
timpul cât Mademoiselle Jacqueline i-a urmărit dintr-un loc în 
altul, Monsieur Doyle a fost pur şi simplu furios; dar acum, 
când ea l-a împuşcat în cele din urmă şi l-a rănit destul de 
grav — poate că va rămâne şchiop pentru totdeauna -— toată 
furia pare să-l fi dispărut. Puteţi înţelege asta? 

— Da, spuse Tim gânditor, cred că da. Urmărirea aceea îl 
făcea să se simtă un prost... 

Poirot încuviinţă din cap. 

— Aveţi dreptate. Era un atac la demnitatea sa masculină. 

— Dar acum, dacă priveşti lucrurile dintr-un anumit punct 
de vedere, ea este cea care s-a comportat prosteşte. Toată 
lumea o acuză pe ea, aşa că... 

— El o poate ierta plin de generozitate, încheie doamna 
Allerton. Ce imaturi sunt bărbaţii! 

— O afirmaţie profund falsă pe care o fac toate femeile, 


murmură Tim. 

Poirot zâmbi, apoi i se adresă lui Tim: 

— Spuneţi-mi, verişoara lui Linnet Doyle, Joanna 
Southwood, seamănă cu ea? 

— Aţi înţeles puţin greşit, Monsieur Poirot. Joanna era 
verişoara noastră şi prietena lui Linnet. 

— Ah, pardon, m-am încurcat. E o tânără foarte populară, se 
pare. Persoana ei m-a interesat în ultima vreme. 

— De ce? Întrebă tăios Tim. 

Poirot se ridică puţin de pe scaun pentru a o saluta pe 
Jacqueline de Bellefort, care intrase şi trecu pe lângă ei în 
drum spre masă. Avea obrajii îmbujoraţi, ochii îi sclipeau şi 
răsufla puţin gâfâit. Când îşi reluă locul, Poirot păru să fi uitat 
întrebarea pe care i-o pusese Tim. Murmură doar indistinct: 

— Mă întreb dacă toate tinerele doamne care poartă bijuterii 
de valoare sunt atât de neglijenţe că Madame Doyle. 

— E deci adevărat că au fost furate? Întrebă doamna 
Allerton. 

— Cine v-a spus asta, madame? 

— Ferguson, răspunse Tim. 

Poirot încuviinţă grav din cap. 

— E foarte adevărat. 

— Bănuiesc, spuse doamna Allerton pe un ton nervos, că asta 
ne va aduce o mulţime de neplăceri. Aşa zice Tim. 

Fiul ei se încruntă, dar Poirot se întorsese spre el. 

— A! Aţi mai avut asemenea experienţe? Aţi fost cumva În 
vreo casă în care a avut loc un furt? 

— Nu, niciodată, răspunse Tim. 

— O, ba da, dragul meu, erai atunci la Portalingtoni — când 
au fost furate diamantele femeii aceleia îngrozitoare. 

— Of, întotdeauna răstălmăceşti groaznic lucrurile, mamă. 
Eram acolo când s-a descoperit că diamantele pe care le purta 
la gât erau false! Imitaţia fusese probabil făcută cu câteva luni 
înainte. De fapt, foarte mulţi spuneau că o comandase chiar 
ea! 

— Joanna spunea asta, bănuiesc. 

— Joanna nu a fost acolo. 


— Dar îi cunoştea destul de bine. Şi o asemenea sugestie 
pare stilul ei. 

— Întotdeauna ai fost împotriva Joannei, mamă. 

Poirot schimbă în grabă subiectul. Avea de gând să cumpere 
ceva foarte scump dintr-un magazin din Aswan. O stofă foarte 
frumoasă, purpurie cu auriu, de la un comerciant indian. 
Trebuia, desigur, să plătească taxele vamale, dar... 

— Mi s-a spus că o pot — cum se spune? 

— Expedia ei pentru mine, la un preţ convenabil. Ce credeţi, 
va ajunge cu bine? 

— Doamna Allerton spuse că multe persoane — aşa auzise ea, 
cel puţin — ceruseră să li se trimită mărfuri cumpărate din 
magazinele respective în Anglia şi că pachetele ajunseseră cu 
bine. Bien. Atunci aşa am să fac. Dar ce problemă să te afli în 
străinătate şi să trebuiască să primeşti ceva din Anglia! Aţi 
făcut vreodată aşa ceva? Aţi primit vreun pachet de când 
sunteţi plecaţi din ţară? 

— Nu cred că am primit, Tim, nu-l aşa? Tu primeşti uneori 
cărți, dar, fireşte, cărţile nu păţesc niciodată nimic. 

— A, nu, cărţile sunt altă mâncare de peşte. 

Fu servit desertul. Apoi, pe neaşteptate, colonelul Race se 
ridică şi făcu anunţul plănuit. 

Se referi pe scurt la împrejurările crimei şi-l informă pe 
meseni că perlele fuseseră furate. Urma să se facă o 
percheziţie a întregului vas şi colonelul ar fi fost recunoscător 
tuturor dacă ar rămâne în sala de mese până la încheierea ei. 
După care, dacă pasagerii erau de acord — cum el nu se îndoia 
că sunt — ei înşişi aveau să fie atât de amabili să se supună 
unei percheziţii individuale. 

Poirot se strecură iute lângă el. În jurul lor se stârni un 
zumzet — se auzeau voci incredule, indignate, exaltate... 

Poirot se apropie de Race şi îi şopti ceva la ureche chiar în 
momentul când acesta se pregătea să părăsească sala de mese. 

Race ascultă, încuviinţă din cap şi făcu semn unui steward. Îi 
spuse acestuia câteva cuvinte, apoi, împreună cu Poirot, ieşi 
pe punte, închizând uşa în urma sa. 

Cei doi bărbaţi râmaseră câteva momente lângă balustradă. 


Race îşi aprinse o ţigară. 

— N-a fost o idee rea, spuse el. Vom vedea curând dacă dă 
roade. Îi lăsăm trei minute. 

Uşa sălii de mese se deschise şi stewardul cu care vorbise 
Race ieşi, îl salută şi spuse: 

— Aţi avut dreptate, domnule. O doamnă spune că vrea să 
vă vorbească fără întârziere. 

— Ah! Pe chipul lui Race se putu citi o expresie de 
satisfacţie. Cine e doamna? 

— Domnişoara Bowers, domnule, soră medicală. 

— Race se arătă uşor surprins. Adu-o în salonul pentru 
fumători, spuse el. Nu lăsa pe nimeni altcineva să plece. 

— Nu, domnule, celălalt steward va sta de pază. 

Omul se înapoie în sala de mese. Poirot şi Race merseră în 
salonul pentru fumători. 

— Bowers, da? Mormăi Race. 

Abia intraseră, când stewardul apăru din nou, însoţit de 
domnişoara Bowers. O lăsă să intre şi ieşi, închizând uşa. 

— Deci, domnişoară Bowers... Race o privi întrebător. Ce s-a 
întâmplat? 

Domnişoara Bowers avea înfăţişarea ei obişnuită, calmă şi 
stăpânită. Nu părea deloc emoţionată. 

— lertaţi-mă, domnule colonel, spuse ea, dar, în 
împrejurările date, m-am gândit că ar fi cel mai înţelept să vă 
vorbesc deîndată şi — îşi deschise geanta neagră îngrijită — să 
vă înapoiez acest obiect. 

Scoase din geantă un şirag de perle şi le puse pe masă. 

Capitolul douăzeci şi unu 

Dacă domnişoara Bowers ar fi fost genul de femeie care 
caută să facă senzaţie, ar fi fost acum pe deplin satisfăcută de 
efectele gestului său. 

Chipul colonelului Race luă o expresie de uluire în timp ce 
ridica perlele de pe masă. 

— E de necrezut, spuse el. Ne puteţi da o explicaţie, 
domnişoară Bowers? 

— Desigur. Pentru asta am venit. Domnişoara Bowers se 
aşeză confortabil într-un fotoliu. Fireşte, mi-a fost destul de 


greu să decid ce era de făcut. Familia este, desigur, împotriva 
oricărui scandal şi au avut încredere în discreţia mea, dar 
circumstanţele sunt atât de neobişnuite, încât nu am de ales. 
Când nu veţi fi găsit nimic în cabine, urma să faceţi 
percheziţii individuale, şi, dacă perlele ar fi fost găsite asupra 
mea, situaţia ar fi fost cât se poate de stânjenitoare şi adevărul 
tot ar fi ieşit la lumină. 

— Şi care este adevărul? Dumneavoastră aţi luat aceste perle 
din cabina doamnei Doyle? 

— O, nu, domnule colonel, nici vorbă. Domnişoara Van 
Schuyler le-a luat. 

— Domnişoara Van Schuyler? 

— Da. Nu se poate abţine, ştiţi, să... hm... Ia lucruri. Mai 
ales bijuterii. De fapt, de aceea o însoțesc întotdeauna. Nu e 
vorba de sănătatea ei, ci de acest obicei. Sunt întotdeauna 
vigilentă şi, din fericire, n-am avut niciodată nici o problemă 
de când lucrez pentru ea. Trebuie doar să fiu foarte atentă. Şi 
ascunde întotdeauna lucrurile în acelaşi loc — înfăşurate într-o 
pereche de ciorapi aşa încât e foarte simplu. Verific în fiecare 
dimineaţă. Bineînţeles, am somnul uşor şi dorm întotdeauna 
în odaia alăturată, cu uşa dintre camere deschisă dacă suntem 
la hotel, aşa încât de obicei o aud. În cazul acesta mă duc 
după ea şi o conving să se întoarcă în pat. Bineînţeles, a fost 
ceva mai dificil pe vapor. Dar, de regulă, nu se scoală noaptea. 
Mai degrabă culege lucruri pe care le vede lăsate fără 
supraveghere. Natural, perlele sunt o slăbiciune a ei. 

Domnişoara Bowers se opri. 

— Cum aţi descoperit că luase perlele? Întrebă Race. 

— Erau în ascunzătoare azi-dimineaţă. Ştiam ale cui sunt, 
desigur. Le-am admirat adesea. M-am dus să le pun înapoi, 
sperând că doamna Doyle nu se trezise şi că nu le descoperise 
încă absenţa. Dar la uşa ei stătea un steward, care mi-a spus 
despre crimă şi că nimeni nu putea intra. Aşa că, vă daţi 
seama, am rămas în impas. Speram totuşi să le pot strecura 
înapoi în cabină mai târziu, înainte să li se descopere lipsa. Vă 
asigur că am petrecut o dimineaţă foarte neplăcută încercând 
să-mi dau seama ce era mai bine să fac. Vedeţi 


dumneavoastră, familia Van Schuyler este extraordinar de 
specială şi de exclusivistă. Ar fi un dezastru dacă aceasta 
întâmplare ar ajunge pe paginile ziarelor. Dar sper că nu va fi 
nevoie, nu? 

Domnişoara Bowers părea realmente îngrijorata. 

— Depinde de împrejurări, spuse precaut colonelul. Dar vom 
face tot posibilul, desigur. Ce spune domnişoara Van Schuyler 
despre asta? 

— O, va nega, bineînţeles. Aşa face întotdeauna. Pretinde că 
i le-a pus acolo cineva care-l doreşte râul. Nu recunoaşte 
niciodată. De aceea, dacă o prinzi la vreme, se întoarce în pat 
ca un mieluşel. Spune că ieşise doar ca să privească luna, sau 
ceva de felul ăsta. 

— Domnişoara Robson ştie despre acest mic... Defect? 

— Nu, nu. Mama ei ştie, dar ea este o fată foarte simplă şi 
mama ei a considerat că e mai bine să nu ştie nimic. Am reuşit 
întotdeauna să fac faţă cu bine situaţiei, adăugă domnişoara 
Bowers sigură pe sine. 

— Vă mulţumim, mademoiselle, că aţi răspuns atât de 
prompt solicitării noastre, spuse Poirot. 

Domnişoara Bowers se ridică. 

— Sper din tot sufletul că am făcut ceea ce era mai bine. 

— Fiţi sigură că da. 

— Cu toată povestea crimei acesteia... 

Colonelul Race o întrerupse, cu o voce gravă: 

— Domnişoara Bowers, am să vă pun o întrebare şi vreau să 
insist să-mi răspundeţi sincer. Domnişoara Van Schuyler este 
uşor dezechilibrată mental şi are înclinații spre cleptomanie. 
Are cumva şi tendinţe criminale? 

Domnişoara Bowers răspunse imediat: 

— O, nu, Doamne, nu! Nici vorbă. Să n-aveţi nici o îndoiala. 
Bătrâna doamnă n-ar face râu nici unei muşte. 

Răspunsul fu rostit cu atâta siguranţă, încât părea că nu mai 
e nimic de spus. Cu toate acestea, Poirot adăugă o mică 
întrebare: 

— Mademoiselle Van Schuyler suferă cumva de surzenie? 

— De fapt, da, Monsieur Poirot. Nu într-un mod vizibil, 


Nu dacă vorbiti cu ea, de pildă. Dar adesea nu aude oamenii 
intrând în cameră. Lucruri de genul ăsta. 

— Credeţi că ar fi auzit dacă cineva se mişca în cabină la 
Madame Doyle, care este chiar alături de a ei? 

— Nu, nu cred, nici gând. Vedeţi dumneavoastră, patul ei se 
află în partea cealaltă a camerei, nu lângă peretele comun. 
Nu, nu cred că ar fi auzit ceva. 

— Vă mulţumim, Mademoiselle Bowers. 

— Sunteţi amabilă acum să vă întoarceţi în sala de mese, 
spuse Race şi să aşteptaţi acolo împreună cu ceilalţi? 

Colonelul îi deschise uşa şi o privi cum cobora scara şi intră 
în sala de mese. Apoi închise uşa şi se întoarse la masă. Poirot 
luase perlele în mână. 

— Mda, spuse Race posomorât, a reacţionat destul de 
repede. E o tânără cu mult sânge rece şi foarte perspicace — 
perfect capabilă să ne mintă şi chiar mai mult de atât, dacă 
asta îi convine. Şi deci cum rămâne cu domnişoara Van 
Schuyler? Nu cred că o putem elimina dintre suspecți. Ar fi 
putut să comită crima pentru a intra în posesia perlelor. N-o 
putem crede pe soră pe cuvânt. E clar devotată familiei. 

Poirot încuviinţă din cap. Examină foarte atent perlele, 
răsucindu-le pe degete şi privindu-le de aproape. 

— Putem admite, spuse el, că parte din mărturia bătrânei 
doamne e adevărată. S-a uitat într-adevăr afară din cabină şi a 
văzut-o pe Rosalie Otterbourne. Dar nu cred că a auzit ceva 
sau pe cineva în cabina lui Linnet Doyle. Cred că doar între- 
deschisese uşa la cabina proprie ca să cerceteze puntea înainte 
de a se duce să ia perlele. 

— Şi deci tânăra Otterbourne a fost acolo? 

— Da. Aruncă peste bord sticlele de băutură dintr-un cache 
al mamei sale. 

Colonelul Race clatină compătimitor din cap. 

— Aşa deci! Trebuie să-l fie greu, mititica. 

— Da, viaţa ei n-a fost până acum prea veselă, cette pauvre 
petite Rosalie. 

— Ei bine, sunt bucuros că am clarificat asta. Ea n-a văzut şi 
n-a auzit nimic? 


— Am întrebat-o. Şi mi-a răspuns — după o pauză de vreo 
douăzeci de secunde bune — că n-a văzut pe nimeni. 

— Aha! Race păru interesat. 

— Da, e semnificativ. Dacă Linnet Doyle a fost împuşcată în 
jur de unu şi zece. Spuse Race rar, sau, de fapt, la orice oră 
după ce toată lumea pe vapor se liniştise, mi se pare incredibil 
ca nimeni să nu fi auzit împuşcătura. Să admitem că un 
pistolaş ca acela nu face mare zgomot, dar totuşi, pe vapor ar 
fi fost linişte deplină şi orice sunet, oricât de mic, s-ar fi auzit. 
Însă acum încep să înţeleg. Cabina dinaintea ei era goală — 
căci soţul ei se afla în camera doctorului Bessner. Cea din 
spate era ocupată de domnişoara Van Schuyler, care e surdă. 
Aşa că ne rămâne... 

Race se opri şi îl privi întrebător pe Poirot, care încuviinţă 
din cap. 

— Cabina vecină de pe cealaltă latură a vasului. Adică... 
Pennington. Se pare că revenim întotdeauna la Pennington. 

— O să ne întoarcem la el imediat, dar fără mânuşi! O, da. 
Abia aştept să-mi fac această plăcere. 

— Între timp, ar fi bine să continuăm percheziţia vasului. 
Perlele sunt în continuare o scuză bună, chiar dacă au fost 
returnate — căci domnişoara Bowers nu a bătut probabil toba 
despre asta. 

— Ah, perlele acestea! 

Poirot le ridică încă o dată în lumină. Scoase limba şi le 
linse; strânse chiar uşor una între dinţi. Apoi, cu un oftat, le 
aruncă la loc pe masă. 

— Lucrurile sunt mai complicate decât credeam, dragă 
prietene, spuse el. Nu sunt un expert în pietre preţioase, dar 
am avut de-a face cu multe la vremea mea şi îmi permit să fiu 
destul de sigur că am dreptate. Perlele acestea sunt numai o 
imitație abilă. 

Capitolul douăzeci şi doi 

Colonelul Race era enervat la culme. 

— Cazul ăsta nenorocit devine din ce în ce mai complicat. 
Race luă perlele de pe masă. Oare nu te înşeli cumva? Mie mi 
se par în regulă. 


— Da, sunt o imitație foarte reuşită. 

— Bun şi acum asta ce înseamnă? Bănuiesc că Linnet Doyle 
nu-şi comandase o imitație pe care s-o fi adus cu ea pe vas. 
Multe femei fac asta, ca să-şi protejeze originalul. 

— Cred că, dacă ăsta ar fi fost cazul, soţul ei ar fi ştiut. 

— Poate că nu i-a spus. 

Poirot clătină din cap nemulţumit. 

— Nu, nu cred că aşa stau lucrurile. Am admirat perlele pe 
care le purta Madame Doyle în prima seară pe vapor. Aveau 
un luciu şi o netezime minunate. Sunt sigur că erau cele 
adevărate. 

— Asta lasă loc la două posibilităţi. Prima, că domnişoara 
Van Schuyler a furat doar un fals, după ce originalul fusese 
furat de altcineva. A doua, că toată povestea cu cleptomania 
ei e o minciună. Fie domnişoara Bowers este o hoaţă, care a 
inventat totul la repezeală şi a vrut să ne adoarmă bănuielile 
înmânându-ne o imitație, fie tot grupul e amestecat în treaba 
asta. Cu alte cuvinte, sunt o bandă de hoţi de bijuterii foarte 
abili care se dau drept o familie americană exclusivistă. 

— Da, spuse Poirot. E greu de spus. Dar aş vrea să-ţi atrag 
atenţia asupra unui lucru. O copie exactă a perlelor, cu 
închizătoare şi tot tacâmul, suficient de bună pentru a o putea 
înşela pe Madame Doyle, este o reuşită tehnică de prim rang. 
Nu poate fi făcută în grabă. Cel care a copiat perlele trebuie să 
fi avut ocazia de a studia pe îndelete originalul. 

Race se ridică în picioare. 

— N-are rost să mai speculăm pe tema asta. Hai să ne 
continuăm treaba! Trebuie să găsim perlele adevărate. Şi vom 
fi atenţi la orice altceva ne iese în cale. 

Cei doi bărbaţi începură inspecția cabinelor de pe puntea 
inferioară. În cea a lui Signor Richetti se găseau tot felul de 
lucrări de arheologie în diferite limbi, un bogat asortiment de 
haine, uleiuri de păr foarte aromate şi două scrisori personale 
- una primită de la o expediţie arheologică din Siria, cealaltă, 
aparent, de la o soră din Roma. Batistele erau toate de mătase 
colorată. 

Race şi Poirot intrară mai departe, în cabina lui Ferguson. 


Aici găsiră câteva broşuri cu literatură comunistă, mai multe 
instantanee, un exemplar din Erewhonul [21] lui Samuel 
Butler şi o ediţie ieftină a Jurnalului lui Samuel Pepys [22]. 
Ferguson nu avea prea multe articole personale. Majoritatea 
hainelor erau rupte şi murdare; lenjeria, pe de altă parte, era 
de foarte bună calitate. Cei doi bărbaţi găsiră câteva batiste 
scumpe de în. 

— O discrepanţă interesantă, murmură Poirot. 

Race dădu din cap aprobator. 

— E destul de bizar că nu are nici un fel de documente sau 
scrisori personale, spuse el. 

— Da; asta dă de gândit. Monsieur Ferguson e un tânăr 
ciudat. 

Poirot se uită îngândurat la un inel cu blazon pe care îi luase 
în mână şi îl puse la loc în sertarul unde-l găsise. 

Urma cabina lui Louise Bourget. Camerista lua de obicei 
masă după restul pasagerilor, dar Race lăsase vorbă să fie 
adusă de data aceasta împreună cu ceilalți pasageri. Un 
steward îi întâmpină în faţa cabinei. 

— lertaţi-mă, domnule, se scuză el, dar n-am reuşit s-o găsim 
nicăieri pe domnişoara Bourget. Nu-mi pot imagina unde s-a 
dus. 

Race aruncă o privire în cabină. Era goală. 

Cei doi urcară pe puntea de promenadă şi începură de pe 
partea de la tribord. Prima cabină îi aparţinea lui James 
Fanthorp. Aici totul era pus în ordine cu meticulozitate. 
Domnul Fanthorp nu îşi luase multe lucruri cu el, dar toate 
erau de bună calitate. 

— Nici o scrisoare, spuse Poirot gânditor. Monsieur Fanthorp 
al nostru are mare grijă să-şi distrugă corespondenţa. 

Trecură la cabina următoare, a lui Tim Allerton. 

Câteva obiecte stăteau mărturie faptului că ocupantul era un 
anglican devotat — un mic triptic pictat cu măiestrie şi un 
rozariu masiv din lemn minuţios sculptat. În afara articolelor 
de îmbrăcăminte, se mai găseau aici un manuscris terminat pe 
jumătate, plin de note şi de ştersături şi o substanţială colecţie 
de cărţi, majoritatea titluri recente. Într-un sertar, Poirot 


descoperi aruncate neglijent un număr de scrisori personale. 
Deloc scrupulos, aruncă o privire prin ele şi observă că nici 
una nu aparţinea Joannei Southwood. Luă în mână un tub de 
clei, îl răsuci absent preţ de câteva clipe şi apoi spuse: 

— Hai mai departe! 

— Nici o batistă ieftină, raportă Race în timp ce punea la loc 
conţinutul unui sertar. 

Următoarea fu cabina doamnei Allerton. Era extrem de 
curată şi de ordonată şi în aer plutea un miros vag, demodat, 
ie levănţică. Căutarea aici nu dură mult. Race remarcă în timp 
ce ieşeau: 

— Plăcută femeie. 

Urmă apoi cabina folosită de Simon Doyle drept garderobă. 
Lucrurile sale de strictă necesitate — pijamaua, articolele de 
toaletă etc. 

— Fuseseră mutate în camera doctorului Bessner, dar restul 
obiectelor personale se aflau încă aici, împachetate în două 
geamantane solide din piele şi într-un rucsac. Câteva haine 
atârnau în dulap. 

— Aici va trebui să ne uităm cu atenţie, prietene, spuse 
Poirot, căci e posibil că hoţul să fi ascuns perlele în această 
cabină. 

— Crezi? 

— O, da, desigur. Gândeşte-te! Hoţul, oricine ar fi el, şi-a 
imaginat că, mai devreme sau mai târziu, va fi făcută o 
percheziţie, aşadar, că a ascunde bijuteriile în cabina sa ar fi 
un lucru cât se poate de nepotrivit. Toaletele publice prezintă 
alte neajunsuri. Dar aceasta este o cabină ocupată de un 
bărbat incapabil să intre aici, aşa încât, dacă perlele sunt 
găsite în ea, faptul nu ne poate da nici un indiciu despre hoţ. 

Însă, în ciuda unei căutări meticuloase, cei doi tovarăşi nu 
găsiră nimic. 

— Zut! Murmură Poirot pentru sine şi ieşiră din nou pe 
punte. 

Cabina lui Linnet Doyle rămăsese încuiata după ce trupul ei 
fusese scos de acolo, dar Race avea cheia cu el. Descuie uşa şi 
cei doi bărbaţi păşiră înăuntru. 


Cabina era exact aşa cum o văzuseră dimineaţă. 

— Poirot, spuse Race, dacă e ceva de descoperit aici, te rog, 
pentru numele lui Dumnezeu, descoperă-l. Dacă există cineva 
care poate face treaba asta, tu eşti acela — n-am nici o 
îndoială. 

— Nu te referi la perle, mon ami, nu? 

— Nu. Crima e lucrul cel mai important. Poate că mi-o fi 
scăpat ceva dimineaţă. 

Abil şi tăcut, Poirot îşi începu căutarea. Se lăsă în genunchi 
şi examină podeaua centimetru cu centimetru. Inspecta patul. 
Cercetă rapid şifonierul şi sertarele. Scotoci geamantanul 
masiv pentru haine şi cele două genţi de voiaj dintre cele mai 
scumpe. Se uită prin gentuţa luxoasă pentru cosmeticale şi 
obiecte de toaletă şi în final îşi îndreptă atenţia spre etajera de 
deasupra chiuvetei. Aici se aflau o mulţime de creme, pudre, 
loţiuni pentru ten. Dar singurele care părură să atragă atenţia 
lui Poirot fură două sticluţe care purtau eticheta „Nailex”. În 
cele din urmă, Poirot le luă de pe etajeră şi le puse pe măsuţa 
de toaletă. Una din ele, pe care scria „Nailex Roşe”, nu mai 
avea decât două, trei picături de lichid roşu-închis pe fund. 
Cealaltă, de aceeaşi mărime, un Nailex Cardinal, era aproape 
plină. Poirot scoase întâi dopul primeia, apoi pe al celei de a 
doua şi le mirosi uşor conţinutul. 

În cameră se răspândi un iz de lac de unghii. Strâmbând uşor 
din nas, Poirot înşuruba capacele. 

— Ai găsit ceva? Întrebă Race. 

Poirot răspunse cu un proverb franțuzesc: 

— On ne prend pas leş mouches avec le vinaigre [23]. Apoi 
spuse cu un oftat: Prietene dragă, n-avem noroc. Criminalul n- 
a fost prea generos. Nu ne-a lăsat nici un buton de manşetă, 
nici un muc de ţigară, nici scrum - sau, în cazul unei femei, 
vreo batistă, vreo urmă de ruj sau vreo clemă de păr. 

— Numai sticluţa cu ojă? 

Poirot ridică din umeri. 

— Trebuie s-o întreb pe cameristă. Da, e ceva puţin cam 
ciudat aici. 

— Mă întreb unde Dumnezeu s-o fi dus fata aia, spuse Race. 


leşiră din cabină, încuind uşa după ei şi intrară în camera 
domnişoarei Van Schuyler. Aici dădură din nou peste toate 
însemnele bogăției — obiecte scumpe de toaletă, geamantane 
rezistente. O serie de scrisori şi documente personale erau 
toate puse în perfectă ordine. 

Cabina următoare era una dublă, ocupată de Poirot şi lângă 
ea se află cea a colonelului. 

— Puțin probabil ca perlele să se afle într-una din ele. Spuse 
Race. 

Poirot obiectă. 

— E totuşi posibil. Odată, în Orient Express, investigam o 
crimă. A fost atunci o mică întâmplare cu un chimono 
sângeriu. Dispăruse şi totuşi trebuia să fie în tren. Şi unde 
crezi că l-am găsit? În geamantanul meu, încuiat! [24] Ah! A 
fost o adevărată impertinenţă! 

— Hai să vedem dacă a fost cineva impertinent faţă de mine 
sau de tine de data asta. 

Dar hoţul bijuteriei nu fusese impertinent nici faţă de 
Hercule Poirot, nici față de colonelul Race. 

Trecând de partea cealaltă a navei pe la pupa, cei doi 
întreprinseră o căutare amănunţită în cabina domnişoarei 
Bowers. Dar nu găsiră nimic care să le dea de bănuit. Batistele 
erau aici simple, din în, cu o iniţială brodată. 

Urmă cabina familiei Otterbourne. Poirot căută din nou cu 
mare atenţie, dar din nou fără rezultat. 

Intrară apoi în cabina doctorului Bessner. Simon Doyle zăcea 
pe pat, cu o tavă de mâncare neatinsă în faţă. 

— Nu mi-e foame, spuse el pe un ton de scuză. 

Părea să aibă febră şi arăta mult mai râu decât în cursul 
dimineţii. Poirot aprecie nerăbdarea doctorului Bessner de a-l 
vedea cât mai repede într-un spital, îngrijit cum se cuvine. 
Micul belgian îi explică lui Simon ce făceau şi acesta dădu 
aprobator din cap. Aflând că perlele fuseseră înapoiate de 
domnişoara Bowers, dar că se dovediseră doar un fals, Simon 
se arătă complet uluit. 

— Monsieur Doyle, sunteţi sigur că soţia dumneavoastră nu 
avea o imitație pe care s-o fi adus cu ea în locul perlelor 


adevărate? 

Simon scutură hotărât din cap. 

— O, nu. Sunt absolut sigur. Linnet ţinea foarte mult la 
perlele acelea şi le purta peste tot. Erau asigurate împotriva 
oricărui risc şi asta cred că o făcea uşor neglijentă cu ele. 

— Atunci trebuie să ne continuăm căutările. 

Poirot începu să deschidă sertarele. Race atacă un 
geamantan. 

Simon se holbă la ei. 

— Domnilor, nu cumva credeţi că bătrânul Bessner le-a 
şterpelit? 

Poirot dădu din umeri. 

— E posibil. Până la urmă, ce ştim noi despre doctorul 
Bessner? Numai ceea ce ne povesteşte el însuşi. 

— Dar n-ar fi putut să le ascundă aici fără să-l văd. 

— N-ar fi putut să ascundă nimic astăzi fără să-l vedeţi. Dar 
nu ştim când a fost făcută substituţia. Poate că le-a schimbat 
acum câteva zile. 

— Nu m-am gândit la asta. 

Dar căutarea rămase fără rezultat. 

La rând veni cabina lui Pennington. Cei doi bărbaţi petrecură 
aici mai multă vreme. Examinară, între altele, o mapă plină cu 
documente juridice şi comerciale, care, în majoritate, aveau 
nevoie de semnătura lui Linnet. 

Poirot clătina posomorât din cap. 

— Toate astea par cât se poate de directe şi de cinstite, nu-l 
aşa? 

— Absolut. Şi totuşi, omul nu e prost. Dacă a existat un 
document compromiţător aici — vreo împuternicire sau ceva 
de genul ăsta — fii sigur că l-a distrus imediat. 

— Asta aşa e. 

Poirot scoase un revolver masiv — un colţ — din sertarul cel 
mai de sus, îl privi şi îl puse la loc. 

— Deci se pare că mai sunt oameni care călătoresc cu 
revolverul în geantă, murmură el. 

— Mda, poate că faptul are o anumită semnificaţie. Şi totuşi, 
Linnet Doyle nu a fost împuşcată cu aşa ceva. Race făcu o 


pauză şi continuă: Ştii, m-am gândit la un posibil răspuns la 
întrebarea ta — de ce a fost pistolul aruncat peste bord. N-am 
putea oare presupune că ucigaşul l-a lăsat într-adevăr în 
cabina lui Linnet Doyle şi că altcineva — o a doua persoană -— l- 
a luat şi l-a aruncat în apă? 

— Ba da, e posibil. M-am gândit şi eu. Dar varianta asta 
ridică o serie de întrebări. Cine a fost a doua persoană? Ce 
interes ar fi avut s-o protejeze pe Jacqueline de Bellefort 
eliminând pistolul? Ce făcea a doua persoană acolo? Singura 
persoană despre care mai ştim că a intrat în cabină este 
Mademoiselle Van Schuyler. E posibil ca Mademoiselle Van 
Schuyler să-l fi luat? De ce ar vrea tocmai ea s-o apere pe 
Jacqueline de Bellefort? Şi totuşi, ce alt motiv poate exista de 
a arunca pistolul? 

— Poate că şi-a recunoscut şalul, sugeră Race, a intrat în 
panică şi a aruncat totul peste bord. 

— Şalul, poate, dar ar fi aruncat oare şi pistolul? Totuşi, sunt 
de acord că e o posibilă soluţie. Dar mi se pare - bor. Dieu! 

— Foarte greoaie. Şi n-ai luat în consideraţie un detaliu legat 
de şal. 

Când ieşiră din cabina lui Pennington, Poirot îi propuse lui 
Race să examineze singur cabinele rămase — pe cele ocupate 
de Jacqueline şi de Cornelia şi pe cele două goale de la 
capătul punţii — în timp ce el avea să schimbe câteva cuvinte 
cu Simon Doyle. Aşadar, Poirot se întoarse şi intră dir. Nou în 
cabina doctorului Bessner. 

— Să ştiţi că m-am mai gândit, spuse Simon. Sunt absolut 
sigur că ieri perlele erau în regulă. 

— De ce, Monsieur Doyle? 

— Pentru că Linnet — Simon tresări parcă de durere când 
pronunţă numele soţiei sale — le răsucea pe degete chiar 
înainte de cină şi vorbea despre ele. Se pricepea la perle. Sunt 
convins că şi-ar fi dat seama dacă erau false. 

— Era totuşi un fals foarte bine executat. Spuneţi-mi, 
Madame Doyle avea obiceiul de a-şi împrumuta perlele? De 
pildă, prietenelor? 

Simon se înroşi, uşor stingherit. 


— Vedeţi, Monsieur Poirot, mi-e greu să spun... Eu... Ştiţi... 
N-o cunoşteam pe Linnet de prea mult timp. 

— A, da, la dumneavoastră totul a mers foarte repede. 

— Aşa că n-aş putea să ştiu, continuă Simon. Dar Linnet era 
teribil de generoasă cu lucrurile ei. Mă gândesc că ar fi putut- 
o face. 

— Nu le-a împrumutat vreodată, de pildă — vocea lui Poirot 
era foarte blândă -— lui Mademoiselle de Bellefort? 

— Ce vreţi să spuneţi? Simon se înroşi tot, încercă să se 
ridice în capul oaselor, tresări de durere şi căzu înapoi. Ce 
vreţi să insinuaţi? Că Jackie a furat perlele? Nu. Pot să jur că 
nu ea le-a furat. Jackie e cinstită. Chiar şi numai ideea că ar fi 
o hoaţă e ridicolă — absolut ridicolă. 

Poirot îl privi, clipind cu simpatie. 

— Oh, la! La! La! Spuse el pe neaşteptate. Sugestia mea a 
stârnit un adevărat vârtej de emoţii. 

Simon repetă obstinat, neimpresionat de tonul uşor ironic al 
lui Poirot: 

— Jackie e cinstită! 

Poirot îşi aminti de vocea unei fete, noaptea, lângă Nil, în 
Aswan. 

Îl iubesc pe Simon - şi el mă iubeşte... Se tot întrebase care 
dintre cele trei explicaţii pe care le auzise în noaptea aceea 
era adevărată. Acum i se părea că Jacqueline se dovedise cea 
mai aproape de adevăr. 

Uşa se deschise şi intră Race. ' 

— Nimic, spuse el scurt. Nici nu ne aşteptam. Văd că vin şi 
stewarzii să ne spună ce au găsit asupra pasagerilor. 

Un steward şi o stewardesă apărură în prag. Bărbatul vorbi 
primul. 

— Nimic, domnule. 

— A protestat vreunul dintre gentlemeni? 

— Numai italianul, domnule. Ne-a ţinut un întreg discurs. 
Cică e dezonorant — lucruri de felul ăsta. Şi avea şi o armă 
asupra lui. 

— Ce fel de armă? 

— Un Mauser automat de 635 milimetri. 


— Italienii sunt foarte temperamentali, spuse Simon. Richetti 
s-a făcut foc şi pară la Wadi Halfă din cauza unei simple 
greşeli, în legătură cu o telegramă. A fost de-a dreptul 
grosolan cu Linnet. 

Race se răsuci spre stewardesă. Era o femeie solidă, chipeşă. 

— N-am găsit nimic nici asupra doamnelor. S-au împotrivit 
toate, mai puţin doamna Allerton, care a fost extrem de 
amabilă. Nici urmă de perle. Apropo, tânăra doamnă Rosalie 
Otterbourne avea un mic pistol în geantă. 

— Ce fel de pistol? 

— Unul foarte mic, domnule, cu mâner de sidef. Ca o jucărie. 

Race se holbă. 

— Naiba să ia cazul ăsta, mormăi el. Credeam că măcar pe 
ea am exclus-o de pe lista suspecţilor — şi acum... Oare toate 
tinerele fete de pe nava asta blestemată se plimbă cu pistoale 
de jucărie în geantă? A reacţionat în vreun fel când l-aţi găsit? 
Se adresă el stewardesei. 

Femeia clătina din cap. 

— Nu cred că a observat, domnule. Eram cu spatele la ea 
când i-am căutat prin geantă. 

— Totuşi, trebuie să-şi fi dat seama că aţi dat de el. Nu ştiu, 
sunt depăşit. Dar camerista? 

— Am căutat-o peste tot, domnule. N-am putut-o găsi. 

— Ce mai e şi asta? Întrebă Simon. 

— Camerista doamnei Doyle — Louise Bourget. A dispărut. 

— A dispărut? 

— Poate că ea a furat perlele, spuse Race gânditor. E singura 
care a avut suficient acces la perle pentru a putea comanda o 
imitație. 

— Şi, pe urmă, când a aflat că se face percheziţie, s-a aruncat 
peste bord? Sugeră Simon. 

— Aiurea, replică Race iritat. O femeie nu se poate arunca în 
apă, în miezul zilei, de pe un vapor ca ăsta, fără ca nimeni să- 
şi dea seama. Trebuie să fie undeva pe vas. Race se întoarse 
încă o dată spre stewardesa. Când a fost văzută ultima dată? 

— Cam cu o jumătate de oră înainte de clopoţelul de prânz. 

— O să-l inspectăm cabina, oricum, spuse Race. Poate ne 


oferă vreun indiciu. 

Colonelul o luă primul spre puntea inferioară. Poirot îl urmă. 
Descuiară uşa cabinei şi intrară. 

Louise Bourget, a cărei sarcină era să ţină lucrurile altora în 
ordine, se dovedi mult mai neglijentă când venea vorba de ale 
sale. Pe noptieră zăceau împrăştiate tot felul de mărunţişuri; 
un geamantan era deschis, cu hainele ieşite pe o parte; 
articole de lenjerie atârnau moale pe scaune. 

În timp ce Poirot deschidea cu degete pricepute sertarele, 
Race cercetă geamantanul. 

Pantofii îi erau aliniaţi lângă pat. Unul dintre ei, din piele 
neagră, părea să fie aşezat într-un unghi cu totul nefiresc, 
aproape suspendat în aer. Stătea atât de ciudat, încât îi atrase 
atenţia lui Race. 

Acesta închise geamantanul şi se aplecă peste şirul de 
pantofi. Apoi scoase o exclamaţie stridentă. 

— Qu'est-ce qu'il y a? 

— N-a dispărut, spuse Race mohorât. E aici, sub pat... 

Capitolul douăzeci şi trei 

Cadavrul celei care fusese Louise Bourget zăcea pe podeaua 
cabinei. Cei doi bărbaţi se aplecară deasupra lui. 

Race se îndreptă primul. 

— E moartă de aproape o oră, aş zice. O să-l aducem pe 
Bessner. Înjunghiată în inimă. A murit practic instantaneu, 
bănuiesc. Nu arată prea bine, nu? 

— Nu. 

Poirot scutură din cap cutremurat de un fior. 

Chipul oacheş, de felină, era convulsionat, parcă de surpriză 
şi de furie. Buzele dezveleau dinţii. 

Poirot se aplecă din nou uşor şi ridică mâna dreaptă a fetei. 
Între degete i se zărea ceva. Poirot desprinse obiectul şi i-l 
arătă lui Race: era o bucăţică de hârtie subţire, colorată într- 
un mov pal. 

— Vezi ce este? 

— O bancnotă, spuse Race. 

— Cred că e colţul unei bancnote de o mie de franci. 

— E clar ce s-a întâmplat, spuse Race. Fata ştia ceva - şi l-a 


şantajat pe ucigaş. Ni s-a părut nouă că nu era sinceră azi- 
dimineaţă. 

— Ah, ce proşti am fost! Strigă Poirot. Ar fi trebuit să ne 
dăm seama - atunci. Ce a spus ea? „Ce aş fi putut să văd sau 
să aud? Mă aflam pe puntea de dedesubt. Evident, dacă n-aş fi 
putut să dorm, dacă aş fi urcat pe puntea de sus, atunci poate 
că l-aş fi văzut pe asasin, pe monstrul acela, intrând sau ieşind 
din cabină, dar aşa...” Bineînţeles, asta se şi întâmplase! Ea 
urcase într-adevăr pe puntea de sus şi văzuse pe cineva 
strecurându-se în cabina lui Linnet Doyle — sau ieşind de 
acolo. Şi acum, din cauza lăcomiei ei prosteşti, zace aici 
moartă... 

— Iar noi nu am aflat nimic în plus despre cel care a ucis-o, 
încheie Race dezgustat. 

Poirot clătină din cap. 

— Nu, nu. Acum ştim mult mai mult. Ştim... Aproape totul. 
Numai că tot ce ştim pare incredibil... Şi totuşi, aşa trebuie să 
fie. Doar că nu înţeleg. Pah! Ce prost am fost azi-dimineaţă! 
Am simţit — amândoi — că faţă ne ascundea ceva şi totuşi nu 
ne-am gândit nici o clipă la motivul logic, şantajul. 

— Trebuie să fi cerut bani imediat, spuse Race. A ameninţat. 
Ucigaşul a fost forţat să cedeze şi să-l plătească în bancnote 
franţuzeşti. Asta ne spune ceva? 

Poirot clatină din cap meditativ. 

— Nu prea cred. Mulţi oameni îşi iau nişte rezerve băneşti cu 
ei în călătorii — uneori lire, alteori dolari, dar foarte adesea şi 
franci francezi. Poate că ucigaşul i-a dat tot ce avea, în mai 
multe valute. Hai să ne continuăm reconstituirea. 

— Criminalul vine în cabina ei, îi dă banii şi apoi... 

— Şi apoi, spuse Poirot, ea îi numără. O, da, cunosc genul 
acesta de oameni. Ea a numărat banii şi în timpul acesta a fost 
complet neatentă. Şi atunci criminalul a lovit-o. După ce a 
omorât-o, a luat banii şi a fugit — fără să observe că una dintre 
bancnote avea un colţ rupt. 

— Am putea să-l prindem după asta, spuse Race sceptic. 

— Mă îndoiesc, zise Poirot. Criminalul o să inspecteze 
probabil bancnotele şi o să observe că una e defectă. Desigur, 


dacă ar fi o fire mai zgârcită, nu s-ar hotărî să rupă o bancnotă 
de une mille — dar tare mă tem că are un temperament exact 
opus. 

— Cum ai dedus asta? 

— Atât această crimă, cât şi uciderea doamnei Doyle au 
necesitat anumite calităţi — curaj, îndrăzneală, o execuţie 
rapidă şi precisă; asemenea caracteristici nu se potrivesc unui 
temperament prudent şi precaut. 

Race clătină trist din cap. 

— Mai bine îl chem pe Bessner, spuse. 

Doctorul cel trupeş îşi încheie repede examinarea cadavrului, 
însoţind-o de o mulţime de ach şi şo. 

— E moartă de maxim o oră, anunţă el. Moartea a fost foarte 
rapidă — instantanee. 

— Şi ce armă credeţi că a fost folosită? 

— Ach, e interesant. A fost un obiect foarte ascuţit, foarte 
subţire, foarte fin. Pot să vă arăt ceva asemănător. 

Întors în cabina lui, doctorul deschise o cutie şi scoase un 
bisturiu lung şi subţire. 

— Ceva de felul ăsta, prietene; nu un cuţit obişnuit de 
bucătărie. 

— Bănuiesc, spuse Race cât putu de blând, că nici unul 
dintre bisturiele dumneavoastră, doctore, nu... Lipseşte? 

Bessner se holbă la el câteva clipe, apoi faţa i se înroşi de 
indignare. 

— Ce spuneţi? Credeţi că eu — eu, Cari Bessner, cunoscut în 
toată Austria, eu, cu clientela mea, cu pacienţii mei 
aristocratici — credeţi că eu am omorât-o pe o amărâtă de 
femme de chambre? Ah, dar e ridicol, e absurd! Nici unul 
dintre bisturiele mele nu lipseşte — nici unul, vă spun eu. Sunt 
toate aici, la locul lor. Puteţi să vă uitaţi şi singuri. lar această 
insultă la adresa profesiunii mele n-am s-o uit. 

Doctorul Bessner îşi închise valiza cu o pocnitură, o trânti jos 
şi ieşi furtunos pe punte. 

Uau! Spuse Simon. L-aţi enervat zdravăn. Poirot dădu din 
umeri. 

— E regretabil. 


— Cred că vă înşelaţi aici. Bătrânul Bessner e unul dintre cei 
mai buni, chiar dacă e niţel cam nemţălău. 

Doctorul Bessner reapăru pe neaşteptate. 

— Sunteţi amabili acum să părăsiţi această cabină? Trebuie 
să refac pansamentul pacientului meu. 

Domnişoara Bowers intrase împreună cu el şi aştepta, vioaie 
şi competentă, ca Race şi Poirot să plece. 

Cei doi se strecurară afară. Race mormăi ceva şi se 
îndepărtă. Poirot se răsuci spre stânga. Auzi frânturi de 
conversaţie, mici râsete feminine. Jacqueline şi Rosalie erau 
împreuna în cabina acesteia din urmă. 

Uşa era deschisă şi cele două fete stăteau în picioare lângă 
prag. Când zăriră umbra lui Poirot, amândouă priviră în sus. 
Poirot o văzu pe Rosalie zâmbindu-l pentru prima oară - era 
un zâmbet timid, prietenos, uşor nesigur, ca şi cum Rosalie 
făcea ceva nou, neobişnuit pentru ea. 

— Bârfiţi, mesdemoiselles? Întrebă el acuzator. 

— Nu, deloc, spuse Rosalie. De fapt, comparam nişte rujuri. 

Poirot zâmbi. 

— Leş chiffons d'aujourd'hui, murmură el. 

Dar zâmbetul lui avu ceva mecanic, iar Jacqueline de 
Bellefort, mai iute şi mai perspicace decât Rosalie, îl observă. 
Lăsă din mână rujul şi ieşi pe punte. 

— S-a întâmplat... Ce s-a mai întâmplat? 

— Aţi ghicit, mademoiselle, s-a întâmplat ceva. 

— Ce? 

Rosalie ieşi şi ea. 

— O altă crimă, spuse Poirot. 

Rosalie trase brusc aer în piept. Poirot o privea atent. Preţ de 
câteva clipe văzu în ochii ei panică - şi, în plus, consternare. 

— Camerista lui Madame Doyle a fost ucisă, spuse el abrupt. 

— Ucisă? Strigă Jacqueline. Ucisă, aţi spus? 

— Da, asta am spus. Deşi răspunsul îi fusese adresat lui 
Jacqueline, Poirot o privea pe Rosalie. Şi ei îi vorbi mai 
departe: Fata văzuse ceva ce n-ar fi trebuit să vadă. Aşa că a 
fost redusă la tăcere, ca să nu cumva să-l scape vreo vorbă. 

— Şi ce a văzut? 


Din nou, Jacqueline fu cea care întrebă, iar Poirot îi răspunse 
din nou lui Rosalie. Era o scenă ciudată în trei. 

— Cred că nu încape îndoială asupra a ceea ce a văzut. A 
văzut pe cineva care a intrat şi apoi a ieşit din cabina lui 
Linnet Doyle în noaptea fatală. 

Poirot stătea cu urechile ciulite. Auzi iar răsuflarea 
întretăiată şi o văzu pe Rosalie clipind. Reacţionase exact aşa 
cum se aştepta el. 

— V-a spus cine era? Întrebă Rosalie. 

Poirot clătină uşor din cap, cu regret. 

Pe punte se auziră paşi uşori. Era Cornelia Robson. În ochii 
mari avea o expresie de uluire. 

— Oh, Jacqueline, strigă ea, s-a întâmplat ceva groaznic! 
Ceva îngrozitor! 

Jacqueline se întoarse spre ea. Amândouă se dădură un pas 
în față. Aproape fără să-şi dea seama, Poirot şi Rosalie se 
traseră înapoi. 

— De ce mă priviţi? Întrebă Rosalie tăios. La ce vă gândiţi? 

— Mi-aţi pus două întrebări. Eu am să vă pun una singură. 
De ce nu-mi spuneţi tot adevărul, mademoiselle? 

— Nu ştiu la ce vă referiţi. V-am spus... Totul... Azi- 
dimineaţă. 

— Nu, sunt lucruri pe care nu mi le-aţi spus. Nu mi-aţi spus 
că aveţi în geantă un pistol de calibru mic cu mâner de sidef. 
Nu mi-aţi spus tot ce aţi văzut noaptea trecută. 

Rosalie se îmbujora, apoi spuse aspru: 

— Nu e adevărat. Nu am nici un revolver. 

— Nu am spus revolver. Am spus un mic pistol pe care îl 
purtaţi în geantă. 

Rosalie se răsuci pe călcâie, se repezi în cabină, ieşi la iuţeală 
şi aruncă în braţele lui Poirot geanta ei de mână, din piele gri. 

— Vorbiţi aiurea. Uitaţi-vă singur, dacă doriţi. 

Poirot deschise geanta. În ea nu era nici un pistol. 

Poirot îi înapoie fetei geanta şi-l întâlni privirea 
triumfătoare, plină de dispreţ. 

— Nu, spuse el pe un ton plăcut. Nu este aici. 

— Vedeţi? Nu aveţi întotdeauna dreptate, Monsieur Poirot. 


Şi nici celălalt lucru ridicol pe care l-aţi spus nu este adevărat. 

— Eu nu cred. 

— Sunteţi enervant! Rosalie bătu din picior. Vă intră ceva în 
cap şi o ţineţi una şi bună la nesfârşit. 

— Pentru că vreau să-mi spuneţi adevărul. 

— Care este adevărul? Dumneavoastră păreţi să-l ştiţi mai 
bine decât mine. 

— Vreţi să vă spun ce aţi văzut? Întrebă Poirot. Şi, dacă am 
dreptate, o să recunoaşteţi că am dreptate? Am să vă spun ce 
cred. Cred că, atunci când v-aţi întors pe la pupa, v-aţi oprit 
fără să vreţi pentru că aţi văzut un bărbat ieşind dintr-o 
cabină de pe la jumătatea punţii — cabina lui Linnet Doyle, 
după cum v-aţi dat seama a doua zi. L-aţi văzut ieşind, 
închizând uşa după el şi îndepărtându-se spre celălalt capăt al 
punţii şi, poate, intrând într-una din ultimele două cabine. Am 
dreptate, mademoiselle? 

Rosalie nu răspunse. 

Poate credeţi că e mai înţelept să nu vorbiţi, spuse Poirot. 
Poate vă e teamă că, dacă o faceţi, veţi fi şi dumneavoastră 
ucisă. Timp de o clipă, Poirot crezu că Rosalie muşcase 
momeală, că acuzaţia de lipsă de curaj reuşise acolo unde 
argumente mai subtile ar fi dat greş. 

Buzele ei se deschiseră, tremurară. 

— N-am văzut pe nimeni, spuse Rosalie Otterbourne. 

Capitolul douăzeci şi patru 

Domnişoara Bowers ieşi din cabina doctorului Bessner, 
trăgându-şi manşetele peste încheieturile mâinilor. 

Jacqueline o părăsi brusc pe Cornelia şi o acostă pe soră. 

— Cum se simte? Întrebă ea pe un ton poruncitor. 

Poirot veni tocmai la timp ca să audă răspunsul. Domnişoara 
Bowers arăta îngrijorata. 

— Lucrurile nu merg chiar foarte rău, spuse ea. 

— Vreţi să spuneţi că situaţia s-a înrăutățit? Strigă 
Jacqueline. 

— Ei bine, trebuie să spun că voi fi uşurată când ajunşi la 
țărm, vom putea face o radiografie şi vom curăța rana sub 
anestezie. Când credeţi că ajungem la Shellal, Monsieur 


Poirot? 

— Mâine-dimineaţă. 

Domnişoara Bowers strânse din buze şi clătină din cap. 

— Foarte bine. Noi facem tot ce putem, dar există 
întotdeauna pericolul de septicemie. 

Jacqueline o prinse pe domnişoara Bowers de braţ şi i-l 
scutură. 

— O să moară? O să moară? 

— O, Doamne, nu, domnişoara de Bellefort. Adică, sper că 
nu. Rană în sine nu e periculoasă, dar în mod sigur trebuie 
făcută o radiografie cât mai repede. Şi, în plus, bietul domn 
Doyle ar fi trebuit să stea astăzi cât se poate de liniştit. A avut 
parte de prea multe emoţii şi de nelinişte. Nu-l de mirare că i- 
a crescut temperatura. Şocul provocat de moartea soţiei şi 
toate celelalte... 

Jacqueline dădu drumul braţului surorii şi se întoarse cu 
spatele, sprijinindu-se de balustradă. 

— Ceea ce vreau să spun e că trebuie să ne păstrăm 
întotdeauna speranţa, zise domnişoara Bowers. Bineînţeles, 
domnul Doyle are o constituţie foarte rezistentă — asta se vede 
- probabil n-a fost bolnav niciodată în viaţă. Aşa că are un 
avantaj. Dar nu se poate nega că temperatura crescută nu e un 
semn tocmai bun şi... 

Domnişoara Bowers clătină din cap, îşi aranjă încă o dată 
manşetele şi se depărtă cu pas vioi. 

Jacqueline se întoarse şi porni bâjbâind, cu ochii plini de 
lacrimi, spre cabina ei. O mână o sprijini de braţ şi o conduse. 
Fata privi printre lacrimi şi îl văzu pe Poirot alături. Se 
rezemă uşor de el şi el o ajută să intre în cabină. 

Jacqueline se aruncă pe pat şi-şi dădu drumul lacrimilor, 
însoţite de suspine adânci, care-l scuturau tot trupul. 

— O să moară! O să moară! Ştiu că o să moară... Şi eu voi fi 
cea care l-a ucis. Da, eu voi fi... 

Poirot ridică din umeri şi clătină uşor din cap, cu tristeţe. 

— Mademoiselle, ceea ce s-a făcut nu se mai poate desface. 
Nu putem întoarce cursul acţiunilor noastre. E prea târziu să 
regretaţi. 


Jacqueline strigă şi mai tare: 

— Eu voi fi cea care l-a ucis! Şi îl iubesc atât de mult... Atât 
de mult. 

Poirot oftă. 

— Prea mult... 

Asta îşi spusese el cu câteva luni în urmă, în restaurantul lui 
Monsieur Blondin. Se întâmpla din nou, acum. 

Spuse, ezitând uşor: 

— Nu vă luaţi, în orice caz, după ceea ce spune 
Mademoiselle Bowers. Surorile medicale mie mi se par 
întotdeauna pesimiste! Sora de noapte e întotdeauna surprinsă 
să-şi găsească pacientul viu şi nevătămat seara; cea de peste zi 
nu se aşteaptă să-l găsească viu dimineaţa! Ele ştiu prea bine 
pericolele care pândesc în fiecare situaţie. Când conducem, 
putem foarte bine să gândim: „Dacă o maşină ar veni în viteză 
din intersecţia aceea, sau dacă tractorul acela ar da brusc cu 
spatele, sau dacă automobilului care se apropie i-ar sări o 
roată, sau dacă un câine ar sări din tufiş şi m-ar muşca de 
mâna cu care conduc — eh bien, probabil că aş muri”. Dar de 
regulă presupunem - şi pe bună dreptate — că nici unul dintre 
aceste lucruri nu se va întâmpla în realitate şi că ne vom 
încheia drumul cu bine. Însă, bineînţeles, dacă am avut sau 
am văzut vreun accident, atunci suntem înclinați să adoptăm 
punctul de vedere opus. 

Jacqueline întrebă printre lacrimi, cu un zâmbet vag pe faţă: 

— Încercaţi să mă consolaţi, Monsieur Poirot? 

— Bon Dieu ştie ce încerc să fac! N-ar fi trebuit să veniţi în 
excursia aceasta. 

— Nu, aş vrea şi eu să nu fi venit. A fost atât de groaznic. 
Dar curând totul se va sfârşi. 

— Mais oui, mais oui. 

— Şi Simon va fi dus la spital şi o să primească tratamentul 
potrivit şi totul va fi bine. 

— Vorbiţi ca un copil! „Şi au trăit fericiţi până la adânci 
bătrâneţi.” Asta este, nu? 

Jacqueline se înroşi deodată ca racul. 

— Monsieur Poirot, nu am vrut să spun... Nu am vrut... 


— E prea devreme să mă gândesc la asta!” Asta e ipocrizia 
pe care ar trebui s-o susţineţi, nu? Dar dumneavoastră va 
curge prin vine sânge latin, Mademoiselle Jacqueline. Ar 
trebui să fiţi în stare să admiteţi adevărul chiar dacă nu sună 
tocmai decent. Le roi este mort — vive le roi! Soarele a apus. 
Răsare luna. Aşa este, nu? 

— Nu înţelegeţi. Lui îi pare doar râu pentru mine — îi pare 
foarte râu, pentru că e conştient de cât de groaznic mă simt 
ştiind că i-am provocat atâta suferinţă. 

— O, da, spuse Poirot. Mila pură este un sentiment foarte 
nobil. 

Şi o privi pe jumătate ironic, pe jumătate cuprins de o altă 
emoție, murmurând pentru sine câteva versuri în franceză: 

La vie est vaine. 

Un peu d'amour, 

Un peu de haine, 

Et puis bonjour. 

La vie est brève. 

Un peu d'espoir, 

Un peu de râve, 

Et puis bonsoir. 

Poirot ieşi din nou pe punte. Colonelul Race se plimba cu 
paşi mari, şi-l făcu imediat semn. 

— Poirot! Ce bine că te văd. Aveam nevoie de tine. Am o 
idee. 

Luându-l de braţ, Race o porni în susul punţii. 

— O remarcă întâmplătoare a lui Doyle. Abia dacă i-am dat 
atenţie la vremea respectivă. Ceva despre o telegramă. 

— Tiens — c'est vrai. 

— Poate că nu e nimic, dar nu putem lăsa nici o posibilitate 
neexplorată. La naiba, prietene, avem două crime şi noi 
suntem încă în ceaţă. 

Poirot clătină din cap. 

— Nu, nu în ceaţă. Am ieşit la lumină. 

Race îl privi cu curiozitate. 

— Ai vreo idee? 

— Am mai mult decât o idee. Sunt sigur. 


— De când? 

— De la moartea cameristei. 

— Să fiu al naibii dacă înţeleg! 

— Prietene, e atât de clar, atât de clar. Numai că există 
dificultăţi — piedici — impedimente! Vezi dumneata, în jurul 
unei persoane ca Linnet Doyle se adună atât de multe... Urî. Şi 
gelozii şi invidii şi meschinărie. E ca un nor de musculiţe care 
bâzâie, bâzâie... 

— Dar crezi că ştii? Race îl privi din nou cu interes. N-ai 
afirma asta dacă n-ai fi sigur. Eu nu pot spune că am vreo idee 
clară. Am anumite suspiciuni, desigur... 

Poirot se opri şi-şi puse, într-un gest impunător, mâna pe 
braţul lui Race. 

— Eşti un om mare, mon colonel... Nu-mi ceri: „Spune-mi. 
La ce te gândeşti?” Ştii că, dacă aş putea să vorbesc acum, aş 
face-o. Dar mai întâi sunt multe de clarificat. Gândeşte-te însă, 
gândeşte-te pentru un moment la următoarele lucruri. Sunt 
anumite indicii... Afirmația domnişoarei de Bellefort că ar fi 
ascultat cineva conversaţia noastră în noaptea aceea, în 
grădina din Aswan. Apoi declaraţia lui Tim Allerton despre 
ceea ce a auzit şi a făcut în noaptea crimei. Apoi răspunsurile 
foarte semnificative ale lui Louise Bourget la întrebările 
noastre de azi-dimineaţă. Apoi faptul că Madame Allerton bea 
apă, că fiul ei bea whisky cu sifon, iar eu beau vin. Adaugă la 
toate acestea cele două sticluţe de ojă şi proverbul pe care l- 
am menţionat. Şi, în fine, cheia de boltă a întregii poveşti, 
faptul că pistolul a fost înfăşurat într-o batistă ieftină şi un şal 
de catifea şi aruncat peste bord... 

Race rămase tăcut timp de un minut sau două, apoi scutură 
din cap. 

— Nu, spuse el. Nu înţeleg. Am o vagă idee despre ce 
vorbeşti, dar deocamdată nu mi se pare posibil. 

— Ba da... ba da. Pentru că vezi numai jumătate de adevăr. 
Şi ţine minte că trebuie s-o luăm de la capăt, întrucât prima 
noastră versiune a fost complet greşită. 

Race făcu o mică grimasă. 

— Sunt obişnuit cu asta. Adesea mi se pare că în asta şi 


constă munca de detectiv — în a renunţa la falsele piste iniţiale 
şi a o lua de la capăt. 

— Da, e foarte adevărat. Şi sunt oameni care exact asta nu 
vor să facă. Elaborează o anumită teorie şi totul trebuie să se 
conformeze ei. Dacă vreun fapt minor nu se potriveşte cu 
teoria, este ignorat. Dar întotdeauna faptele care nu se 
potrivesc sunt cele mai semnificative. În tot timpul ăsta am 
încercat să stabilesc însemnătatea faptului că pistolul a fost 
înlăturat de la locul crimei. Ştiam că înseamnă ceva, dar ce 
anume am înţeles abia cu o jumătate de oră în urmă. 

— Iar eu încă nu pricep! 

— O să pricepi! Reflectează numai la indiciile pe care le-am 
enumerat. Şi acum, hai să clarificăm povestea aceea cu 
telegrama! Adică, dacă Herr Doktor o să ne dea voie în 
cabină. 

Doctorul Bessner era încă într-o dispoziţie foarte proastă. La 
bătaia în uşă a celor doi, ieşi în prag cu o figură încruntată. 

— Ce este? Vreţi să mai vorbiţi o dată cu pacientul meu? Dar 
vă spun că nu e înțelept ce faceţi. Are febră. A trecut prin prea 
multe emoţii. 

— O singură întrebare, spuse Race. Atât, aveţi cuvântul meu. 

Cu un mormăit neprietenos, doctorul se dădu la o parte, 

Şi cei doi bărbaţi intrară în cabină. Bessner, bolborosind ceva 
pentru sine, ieşi pe lângă ei. 

— Mă întorc peste trei minute, spuse el. Şi atunci vă rog să 
ne lăsaţi în pace! 

Şi porni cu paşi apăsaţi pe punte. 

Simon se uită întrebător de la unul la altul. 

— Da, spuse el, ce este? Un mic detaliu, răspunse Race. 
Adineauri, când stewarzii mi-au dat raportul, am aflat că 
Signor Richetti a protestat vehement la percheziţie. Spuneaţi 
că asta nu vă surprinde, pentru că ştiaţi că e irascibil şi că a 
fost grosolan cu soţii dumneavoastră în legătură cu o 
telegramă. Puteţi să-mi povestiţi despre ce a fost vorba? 

— Cu plăcere. Totul s-a petrecut la Wadi Halfă. Tocmai ne 
întorseserăm de la a doua cataractă. Lui Linnet i s-a părut că 
pe ghişeu era o telegramă pentru ea. Uitase că nu se mai 


numea Ridgeway, iar Richetti şi Ridgeway arată destul de 
asemănător dacă sunt scrise într-o caligrafie ilizibilă. Aşa că 
Linnet a deschis telegrama, n-a înţeles nimic din ea şi tocmai 
încerca să-l dea de capăt, când tipul ăsta, Richetti, s-a 
apropiat, i-a smuls-o aproape din mână şi a început să 
spumege de furie. Ea s-a dus după el să-şi ceară iertare, iar el 
i-a răspuns cu o grosolănie fără margini. 

Race trase aer în piept. 

— Şi ştiţi cumva, domnule Doyle, despre ce era vorba în acea 
telegramă? 

— Da. Linnet a citit o parte din ea cu glas tare. Zicea că... 

Simon se opri. Afară se auzea gălăgie — o voce ascuţită Se 
apropia rapid. 

— Unde sunt Monsieur Poirot şi colonelul Race? Trebuie să 
vorbesc cu ei imediat! E foarte important. Deţin informaţii de 
însemnătate vitală. Sunt la domnul Doyle? 

Bessner nu închisese uşa, trăsese numai draperia. Doamna 
Otterbourne o mătură cu mâna şi intră valvârtej. Avea chipul 
roşu de emoție, se clătina uşor şi părea să nu-şi stăpânească 
vorbele pe deplin. 

— Domnule Doyle, spuse ea pe un ton patetic, ştiu cine a 
ucis-o pe soţia dumneavoastră! 

— Poftim? 

Simon se holbă la ea. La fel făcură şi cei doi bărbaţi. 

Doamna Otterbourne îi măsură pe toţi trei cu o privire 
triumfătoare. Era fericită — jubilă. 

— Da, spuse ea. Teoriile mele se confirmă în totalitate. 
Instinctele primare, primordiale, cele mai profunde... Poate că 
sună imposibil, fantastic, dar acesta este adevărul! 

— Să înţeleg că dispuneţi de dovezi care arată cine a ucis-o 
pe doamna Doyle? Întrebă Race tăios. 

Doamna Otterbourne se aşeză pe un scaun şi se aplecă 
înainte, dând viguros din cap. 

— În mod sigur. Sunteţi de acord, nu, că acela care a ucis-o 
pe Louise Bourget a omorât-o şi pe Linnet Doyle — că ambele 
crime au fost comise de aceeaşi persoană? 

— Da, da, spuse Simon nerăbdător. Desigur. E logic. 


Continuati. 

— Atunci am dreptate. Ştiu cine a ucis-o pe Louise Bourget; 
aşadar, ştiu cine a omorât-o pe Linnet Doyle. 

— Vreți să spuneți că aveţi o teorie despre cine a ucis-o pe 
Louise Bourget, îi sugeră Race sceptic. 

Doamna Otterbourne se întoarse spre el cu o privire de tigru. 

— Nu, ştiu exact. L-am văzut pe criminal cu propriii ochi. 

Simon, pradă febrei, strigă la ea: 

— Pentru numele lui Dumnezeu, luaţi-o de la început. 
Spuneţi că ştiţi cine a ucis-o pe Louise Bourget. 

Doamna Otterbourne încuviinţă din cap. 

— Am să vă povestesc exact ce s-a întâmplat. 

Da, era foarte fericită, nici o îndoială! Era momentul ei de 
glorie, triumful ei! Ce dacă romanele ei nu se mai vindeau, ce 
dacă cititorii stupizi care cândva le cumpărau şi le devorau cu 
lăcomie aveau acum alţi favoriţi? Salome Otterbourne va fi 
din nou faimoasă. Numele ei va ajunge pe prima pagină a 
ziarelor. Va fi principalul martor al acuzării la proces. 

Doamna Otterbourne respiră adânc şi deschise gura. 

— S-a întâmplat pe când mergem la masa de prânz N-aveam 
nici o poftă de mâncare — cu toată grozăvia recente: tragedii... 
Nu mai e nevoie să intru în detalii. Pe la jumătatea drumului 
mi-am amintit că am... Lăsasem ceva în cabina I-am spus lui 
Rosalie să se ducă înainte fără mine — ceea ce ea a şi făcut. 

Doamna Otterbourne făcu o scurtă pauză. 

Draperia de la uşă se mişcă uşor ca fluturată de vânt, dar nici 
unul dintre cei trei bărbaţi nu băgă de seamă. 

— Am... hm... Doamna Otterbourne se opri. Partea aceasta a 
poveştii era cam alunecoasă, dar trebuia cumva să treacă de 
ea. Am... Făcusem un aranjament cu unul dintre... hm... 
Membrii personalului de pe vapor. Trebuia... Să-mi dea ceva 
de care aveam nevoie, dar nu voiam ca fiica mea să ştie 
despre asta. Ea tinde să fie... Neînţelegătoare în anumite 
privinţe... 

Nu ieşise prea bine, dar avea timp să se gândească la o 
variantă mai bună înainte de proces. 

Race ridică din sprâncene în timp ce îl privi întrebător pe 


Poirot. 

Poirot dădu imperceptibil din cap şi pe buzele sale se ivi 
cuvântul „băutură”. 

Draperia din dreptul uşii se mişcă din nou. În spatele ei se 
întrezări o sclipire ca de oţel. 

— Aranjasem să cobor pe la pupa pe puntea de dedesubt, 
continuă doamna Otterbourne şi acolo să mă întâlnesc cu 
persoana respectivă. Pe când mergeam pe punte, uşa unei 
cabine s-a deschis şi cineva a privit afară. Era fata aceea — 
Louise Bourget, sau cum o chema. Părea să aştepte pe cineva. 
Când a văzut că eram eu, a fost probabil dezamăgită şi a intrat 
repede înapoi. Nu mi-am închipuit nimic, desigur. M-am dus 
în locul stabilit şi am luat... Lucrurile de la omul respectiv. I- 
am plătit şi... hm... Am vorbit ceva cu el. Apoi m-am întors. 
Exact când dădeam colţul, am văzut cum cineva a bătut la uşa 
cameristei şi a intrat în cabină. 

— Şi acel cineva era?... Interveni Race. 

Bang! 

Zgomotul exploziei umplu cabina. În aer se răspândi un 
miros acru, înţepător, de fum. Doamna Otterbourne se răsuci 
încet pe o parte, cu o mişcare suprem întrebătoare, apoi se 
aplecă greoi în faţă şi se prăvăli la pământ. Sângele îi podidi 
printr-o gaură rotundă ivită chiar în spatele urechii. 

Timp de o clipă domni o stupefacţie totală. Apoi, cei doi 
bărbaţi în putere săriră de la locurile lor. Trupul femeii le 
stânjeni puţin mişcările. Race se aplecă deasupra lui, în timp 
ce Poirot se repezi ca un tigru pe uşă afară. 

Puntea era goală. Pe jos, chiar lângă prag, zăcea un revolver 
mare, un colţ. 

Poirot privi rapid în amândouă direcţiile. Nu se vedea 
nimeni. Apoi se repezi spre pupa. În timp ce dădea colţul, se 
ciocni de Tim Allerton, care venea în fuga mare din direcţie 
opusă. 

— Ce naiba a mai fost şi asta? Strigă Tim abia trăgându-şi 
sufletul. 

Poirot întrebă tăios: 

— Aţi întâlnit pe cineva venind încoace? 


— Dacă am întâlnit pe cineva? Nu. 

— Atunci veniţi cu mine! 

Poirot îl luă de braţ şi se întoarse. În faţa cabinei se strânsese 
deja un mic grup. Rosalie, Jacqueline şi Cornelia ieşiseră în 
grabă din camerele lor. Alte câteva persoane se vedeau venind 
dinspre salon — Ferguson, Jim Fanthorp şi doamna Allerton. 

Race stătea în picioare lângă revolver. Poirot întoarse capul 
şi i se adresă aspru lui Tim Allerton: 

Aveţi cumva o pereche de mânuşi în buzunare? Tim se 
scotoci. 

— Da, am. 

Poirot le înşfacă şi le puse şi se aplecă să examineze 
revolverul. Race se lăsă şi el pe vine. Ceilalţi îi priveau fără 
suflare. 

— Nu s-a dus în partea cealaltă. Fanthorp şi Ferguson şedeau 
pe banca de pe puntea aceasta. L-ar fi văzut. 

— Iar dacă s-ar fi dus spre pupa, ar fi dat peste Monsieur 
Allerton, răspunse Poirot. 

Race spuse, arătând spre revolver: 

— E ciudat că l-am văzut nu cu mult timp în urmă. Trebuie 
totuşi să fim siguri. 

Ciocăni la uşa cabinei lui Pennington. Nu-l răspunse nimeni. 
Camera era goală. Race păşi spre servantă şi smuci sertarul 
din dreapta. Revolverul dispăruse. 

— Ne-am lămurit, spuse Race. Acum, ia să vedem, unde e 
Pennington? 

leşiră din nou pe punte. Doamna Allerton se alăturase 
privitorilor. Poirot veni repede lângă ea. 

— Madame, luaţi-o pe Mademoiselle Otterbourne la 
dumneavoastră şi aveţi grijă de ea. Mama ei a fost — Poirot îi 
arunca o privire piezişă lui Race, care încuviinţă din cap — 
ucisă. 

Doctorul Bessner se apropie agitat. 

— Gott im Himmel! Ce mai este? 

I se făcu loc să treacă. Race arătă spre cabină. Bessner intră. 

— Găsiţi-l pe Pennington, spuse Race. Sunt amprente pe 
revolver? 


— Nu, nici una, răspunse Poirot. 

Pennington era pe puntea de dedesubt. Şedea în mica 
sufragerie, scriind scrisori. Ridică spre ei un chip atrăgător, 
proaspăt bărbierit. 

— Aveţi ceva noutăţi? Întrebă el. 

N-aţi auzit o împuşcătură? 

— Păi... Acum, că-mi spuneţi... Mi s-a părut că aud un fel de 
pocnitură. Dar nici nu mi-am închipuit... Cine a fost 
împuşcat? 

— Doamna Otterbourne. 

— Doamna Otterbourne? Pennington părea buimăcit. Ei 
bine, asta-l chiar o surpriză. Doamna Otterbourne. Clătină din 
cap. Nu înţeleg nimic. Continuă cu voce scăzută: Mi se pare, 
domnilor, că avem la bord un maniac criminal. Trebuie să 
concepem un plan de apărare. 

— Domnule Pennington, spuse Race, de cât timp sunteţi în 
camera aceasta? 

— Păi, staţi puţin. Pennington îşi frecă uşor bărbia. Probabil 
de vreo douăzeci de minute. 

— Şi nu aţi ieşit deloc? 

— Nu, deloc. 

Pennington se uită întrebător la cei doi. 

— Domnule Pennington, doamna Otterbourne a fost 
împuşcată cu revolverul dumneavoastră. 

Capitolul douăzeci şi cinci 

Domnul Pennington fu şocat. Nu-l venea să creadă. 

— Domnilor, spuse el, este o situaţie foarte serioasă. Foarte 
serioasă. 

— Extrem de serioasă în ceea ce vă priveşte, domnule 
Pennington. 

— În ceea ce mă priveşte? Pennington ridică surprins din 
sprâncene. Dar, domnule dragă, când s-a tras, eu eram aici 
scriind liniştit scrisori. 

— Aveţi, poate, un martor care v-ar putea adeveri afirmaţia? 

Pennington clătină din cap. 

— Nu, asta nu. Dar e evident imposibil să mă fi dus pe 
puntea de deasupra, s-o fi împuşcat pe biata femeie (şi de ce s- 


o împuşc, în primul rând?) şi să mă întorc aici fără să mă vadă 
nimeni. Sunt întotdeauna o mulţime de oameni pe băncile de 
pe punte la ora asta. 

— Cum vă explicaţi faptul că a fost folosit pistolul 
dumneavoastră? 

— Hm... Mi-e teamă că eu sunt de vină aici. Din câte îmi 
amintesc, la scurt timp după ce ne-am urcat pe vas, într-o 
seară, a avut loc în salon o conversaţie despre armele de foc şi 
eu am spus atunci că în călătorii am întotdeauna la mine un 
revolver. 

— Cine era prezent? 

— O, nu-mi amintesc exact. Majoritatea pasagerilor, cred. 
Oricum, destul de mulţi. 

Pennington clătină încet din cap. 

— O, da, spuse el, e clar că eu sunt de vină aici. Şi continuă: 
întâi Linnet, apoi camerista ei şi acum doamna Otterbourne. 
Nu pare să aibă nici o logică. 

— Are o logică, spuse Race. 

— Are? 

— Da. Doamna Otterbourne era pe punctul de a ne spune că 
văzuse o anumită persoană intrând în cabina lui Louise 
Bourget. Înainte de a-l rosti numele, a fost împuşcată mortal. 

Andrew Pennington îşi şterse fruntea cu o batistă fină de 
mătase. 

— E cumplit, murmură el. 

— Monsieur Pennington, spuse Poirot, aş dori să discut cu 
dumneavoastră anumite chestiuni legate de acest caz. Sunteţi 
amabil să veniţi în cabina mea peste o jumătate de oră? 

— Voi fi încântat. 

Pennington nu sună însă prea încântat. Nici nu arăta prea 
camera. 

— E un diavol împieliţat, spuse Race, dar se teme. Nu? 

Poirot dădu aprobator din cap. 

— Da, nu e prea fericit, dragul nostru Monsieur Pennington. 

Când ajunseră din nou pe puntea de promenadă, doamna 
Allerton tocmai ieşea din cabina sa şi, văzându-l pe Poirot, îi 


făcu semn insistent din cap. 

— Madame? 

— Biata fată! Spuneţi-mi, Monsieur Poirot, există oare pe vas 
vreo cabină dublă unde ne-am putea muta împreună? N-ar 
trebui să mai stea în cabină pe care a împărţit-o cu mama ei, 
iar a mea are un singur pat. 

— Se poate aranja, madame. Sunteţi foarte amabilă. 

— E doar o chestiune de bun-simţ. În plus, mi-e dragă fata. 
Mi-a plăcut întotdeauna de ea. 

— E foarte supărata? 

— Groaznic. Pare să fi fost extrem de legată de mama aceea 
teribilă. De aceea situaţia e atât de dificilă. Tim spune că e 
convins că doamna Otterbourne bea. E adevărat? 

Poirot încuviinţă din cap. 

— O, Doamne, biata femeie, nu trebuie s-o judecăm prea 
aspru; dar fata a dus-o probabil tare rău. 

— Da, madame. Este foarte mândră şi i-a fost foarte devotată 
mamei sale. 

— Da, îmi place asta — devotamentul, vreau să spun. O 
calitate care nu mai e la modă azi. Fata are o fire ciudată — e 
mândră, rezervată, nărăvaşă şi totuşi, în adâncul inimii, plină 
de căldură, mi se pare. 

— Văd că am lăsat-o pe mâini bune, madame. 

— Da, nu vă faceţi griji. O să văd eu de ea. E tentată să se 
agaţe de mine cu disperare. 

Doamna Allerton intră în cabina sa. Poirot se înapoie la locul 
tragediei. 

Cornelia stătea încă pe punte, cu ochii larg deschişi. 

— Nu înţeleg, Monsieur Poirot. Cum a dispărut cel care a 
împuşcat-o fără să-l vedem? 

— Da, cum? Întrebă şi Jacqueline. 

— A, nu a fost chiar o scamatorie, aşa cum vă închipuiţi, 
mademoiselle. Criminalul a avut la dispoziţie trei căi de 
scăpare. 

Jacqueline păru buimăcita. 

— Trei? 

— Ar fi putut s-o ia la dreapta sau la stânga, dar nu văd cum 


altfel, zise Cornelia nedumerită. 

Jacqueline se încruntă. Apoi, deodată, fruntea i se descreţi. 

— Bineînţeles. Se putea duce în două direcţii într-un singur 
plan, dar putea şi să se mişte perpendicular pe el. Adică, n-ar 
fi putut-o lua în sus prea uşor, dar putea să o ia în jos. 

Poirot surâse. 

— Sunteţi deşteaptă, mademoiselle. 

— Ştiu că sunt chiar tâmpită, dar tot nu înţeleg, spuse 
Cornelia. 

— Draga mea, Monsieur Poirot vrea să spună că ucigaşul 
putea să se azvârle peste balustradă şi să sară pe puntea de 
dedesubt. 

— O, Doamne! Cornelia căscă ochii. Nu m-am gândit la asta. 
Ar fi trebuit s-o facă repede însă, nu? Într-o clipită? 

— Ar fi putut foarte bine s-o facă, interveni Tim Allerton. Nu 
uitaţi că, un asemenea eveniment, este urmat întotdeauna de 
câteva clipe de şoc. Auzi o împuşcătură şi pentru câteva 
secunde eşti incapabil să te mişti. 

— Asta vi s-a întâmplat dumneavoastră, Monsieur Allerton? 

— Exact. Am rămas paralizat preţ de câteva secunde Bune. 
Apoi m-am repezit încoace. 

Race ieşi din cabina doctorului Bessner şi spuse cu o voce 
autoritară: 

— Sunteţi amabili să vă îndepărtați? Vrem să scoatem corpul 
din cabină. 

Toţi se dădură la o parte, ascultători. Poirot li se alătură. 
Cornelia îi spuse, cu o sinceritate plină de tristeţe: 

— N-am să uit niciodată călătoria aceasta. Trei morţi... E ca 
şi cum am trăi într-un coşmar. 

Ferguson o auzi şi replică violent: 

— Asta pentru că eşti prea civilizată. Ar trebui să priveşti 
moartea la fel că orientalii. E un simplu incident — prea puţin 
remarcabil. 

— Într-adevăr, spuse Cornelia. Orientalii aceia, bieţii, sunt 
complet needucaţi. 

— Da şi mai bine că sunt aşa. Educaţia a vlăguit rasă albă. 
Uită-te la America — se avântă într-o adevărată orgie a 


culturii. E pur şi simplu dezgustător. Cred că vorbiţi prostii, 
spuse Cornelia, îmbujorându-se. Eu merg în fiecare iarnă la 
nişte prelegeri despre arta greacă şi despre Renaştere şi am 
fost şi la câteva despre femeile celebre din istorie. 

— Arta greacă! Renaşterea! Femei celebre! Gemu domnul 
Ferguson. Mi se face râu când te-aud. Viitorul contează, 
drăguță, nu trecutul. Trei femei au murit pe vasul ăsta. Ei bine 
şi ce dacă? N-a pierdut nimeni nimic! Linnet Doyle şi banii ei! 
Camerista aceea franţuzoaică — o parazită. Doamna 
Otterbourne - o proastă care nu folosea nimănui. Crezi că îi 
pasă cuiva dacă trăiesc sau au murit? Mie nu-mi pasă. Ba cred 
că e foarte bine aşa! 


— Atunci să ştiţi că greşiţi! I-o trânti Cornelia. Şi m-am 
săturat să vă aud vorbind întruna, de parcă n-ar mai conta 
nimeni pe lumea asta afară de dumneavoastră. Mie nu mi-a 
plăcut prea mult de doamna Otterbourne, dar fiica ei ţinea 
tare mult la ea şi moartea mamei sale a distrus-o. Nu ştiu prea 
multe despre cameristă, dar probabil cineva îi ducea dorul 
undeva; cât despre Linnet Doyle — ei bine, dincolo de toate, 
era pur şi simplu minunat de frumoasă! Era atât de frumoasă 
când intra în salon, încât mi se punea un nod în gât. Eu nu 
sunt prea drăguță şi asta mă face să apreciez cu atât mai mult 
frumuseţea. Ca femeie, era la fel de frumoasă ca o operă de 
artă greacă. Şi, când ceva frumos dispare, e o pierdere pentru 
întreaga lume. Aşa să ştiţi! 

— Domnul Ferguson făcu un pas înapoi. Se luă cu mâinile de 
păr şi se trase cu disperare. Mă dau bătut, spuse el. Eşti 
incredibilă. N-ai în tine nici un pic de răutate femeiască. Se 
întoarse spre Poirot. Ştiţi, domnule, că tatăl Corneliei a fost 
practic ruinat de bătrânul Ridgeway? Dar credeţi că fiica lui 
scrâşnea din dinţi la vederea moştenitoarei celei bogate care 
se plimba la bord în perle şi rochii de la Paris? Nu, ea nu făcea 
decât să behăie: „Doamne, ce frumoasă e!”, ca un mieluţ 
nevinovat. Cred că nici măcar n-a fost furioasă pe Linnet 
Doyle. 

Cornelia roşi. 

— Am fost — doar o clipă. Ştiţi, tăticu', bietul de el, a murit 
de necaz că nu reuşise să-şi facă o situaţie. 

— Furioasă doar o clipă? O, te rog! 

Cornelia i-o întoarse: 

— Ei bine, n-aţi spus dumneavoastră adineauri că viitorul 
contează, nu trecutul? Toate astea s-au petrecut demult, nu? E 
un capitol încheiat. 

— Aici m-ai prins, spuse Ferguson. Cornelia Robson, eşti 
singura femeie de treabă pe care am întâlnit-o vreodată. Vrei 
să fii soţia mea? 

— Nu fiţi absurd. 

— Este o cerere în căsătorie autentică — chiar dacă e făcută 


în prezenţa bătrânului detectiv. În orice caz, îmi sunteţi 
martor, Monsieur Poirot. Am cerut-o în mod deliberat în 
căsătorie pe această femeie — împotriva tuturor principiilor 
mele, pentru că nu cred în contractul legal între sexe. Dar îmi 
închipui că nu ar accepta nimic altceva, aşa că fie şi căsătorie. 
Haide, Cornelia, spune da. 

— Cred că sunteţi absolut ridicol, spuse Cornelia, roşind. 

— De ce nu vrei să te căsătoreşti cu mine? 

— Nu sunteţi serios, spuse Cornelia. 

— Vrei să spui că nu sunt serios când te cer în căsătorie, sau 
din fire? 

— Amândouă, dar am vrut să spun din fire. Râdeţi de tot 
felul de lucruri serioase. Educaţie şi cultură, şi... Şi moarte. N- 
aţi fi un bărbat de nădejde. 

Cornelia se întrerupse, roşi din nou şi se repezi în cabina ei. 

Ferguson o urmări cu privirea. 

La naiba! Mi se pare că fata asta chiar crede ce spune. Vrea 
ca un bărbat să fie de nădejde. De nădejde - Dumnezeule! 
Ferguson făcu o pauză şi apoi continuă, curios: Ce s-a 
întâmplat, Monsieur Poirot? Păreţi adâncit în gânduri. 

Poirot tresări. 

— Reflectez, asta-l tot. Reflectez. 

— Meditaţie asupra Morţii. Moartea, zecimala periodică, de 
Hercule Poirot. Una dintre cunoscutele sale monografii. 

— Monsieur Ferguson, spuse Poirot, sunteţi un tânăr foarte 
impertinent. 

— Îmi cer scuze, dar îmi place să atac instituţiile 
tradiţionale. 

— Iar eu sunt o instituţie tradiţională? 

— Exact. Ce credeţi despre fata asta? 

— Despre Mademoiselle Robson? 

— Da. 

— Cred că e o persoană cu un caracter puternic. 

— Aveţi dreptate. E plină de vlagă. Arată cam bleagă, dar nu 
e. Are curaj. E... o, Doamne, o vreau pe fata asta. Cred că n-ar 
fi o idee rea să o abordez pe bătrâna doamnă. Dacă aş asmuţi- 
o zdravăn împotriva mea, poate aş reuşi s-o impresionez pe 


Cornelia. 

Ferguson se răsuci pe călcâie şi intră în salonul de 
observaţie. Domnişoara Van Schuyler şedea în colţul ei 
obişnuit. Arăta încă mai arogantă decât de obicei. Împletea. 
Ferguson se îndreptă spre ea. Hercule Poirot, intrând pe 
neobservate, găsi un loc la o oarecare distanţă şi, discret, păru 
să se lase absorbit de o revistă. 

— Bună ziua, domnişoară Van Schuyler. 

Bătrâna doamnă îşi ridică ochii numai pentru o clipă, apoi îi 
cobori şi murmură îngheţat: 

— Hm... Bună ziua. 

— Uitaţi ce este, domnişoară Van Schuyler, vreau să vorbesc 
cu dumneavoastră despre ceva destul de important. Pe scurt, 
doresc să mă căsătoresc cu verişoara dumneavoastră. 

Ghemul de lână al domnişoarei Van Schuyler căzu pe podea 
şi se rostogoli prin tot salonul. 

Bătrâna doamnă spuse pe un ton veninos: 

— Tinere, cred că v-aţi pierdut minţile. 

— Deloc. Sunt hotărât să mă însor cu ea. Am cerut-o în 
căsătorie! 

Domnişoara Van Schuyler îl examină cu un interes rece, ca şi 
cum ar fi privit o insectă neobişnuită. 

— Într-adevăr? Şi bănuiesc că ea v-a spus să vă vedeţi de 
treabă. 

— M-a refuzat. 

— Fireşte. 

— Nu e deloc „fireşte”. Am să continui să o cer în căsătorie 
până când se învoieşte. 

— Vă asigur, domnule, că am să iau măsuri pentru ca tânăra 
mea verişoară să nu devină subiectul unei asemenea 
persecuții, spuse domnişoara Van Schuyler pe un ton 
muşcător. 

— Ce aveţi împotriva mea? 

Domnişoara Van Schuyler ridică doar sprâncenele şi trase cu 
putere de firul de lână, pregătindu-se să-şi recupereze ghemul 
şi să încheie întrevederea. 

— Haideţi, insistă domnul Ferguson, ce aveţi împotriva mea? 


— Cred că ar trebui să fie destul de limpede, domnule... 
Ăăă... Nu vă ştiu numele. 

— Ferguson. 

— Domnule Ferguson. Domnişoara Van Schuyler pronunţă 
numele cu vizibilă repulsie. O asemenea idee este cu totul 
deplasată. 

— Vreţi să spuneţi, zise Ferguson, că nu sunt suficient de 
bun pentru ea? 

— Credeam că asta ar trebui să vă fie evident. 

— În ce fel nu sunt destul de bun? 

Din nou, domnişoara Van Schuyler nu răspunse. 

— Am două picioare, două mâini, o sănătate bună şi o minte 
perfect în regulă. Unde e hiba? 

— Mai există şi poziţia socială, domnule Ferguson. 

— Poziţia socială e o aiureală! 

Uşa salonului se deschise şi intră Cornelia, care se opri 
înmărmurită când o văzu pe redutabila verişoara Marie 
conversând cu pretendentul său. 

Neobrăzatul domn Ferguson întoarse capul, rânji larg şi îi 
strigă: 

— Vino încoace, Cornelia. Îţi cer mâna în modul cel mai 
convenţional posibil. 

— Cornelia, spuse domnişoara Van Schuyler şi vocea ei era 
într-adevăr îngrozitoare, i-ai dat speranţe acestui tânăr? 

— Eu... Nu, bineînţeles că nu... Cel puţin... Nu tocmai... 
Adică... 

— Ce vrei să spui? 

— Nu mi-a dat nici o speranţă, îi sări Ferguson în ajutor 
Corneliei. E exclusiv iniţiativa mea. Nu m-a luat la palme 
numai pentru că are o inimă prea mare. Cornelia, verişoara ta 
spune că nu sunt suficient de bun pentru tine. Lucru, de bună 
seamă, adevărat, dar nu în sensul la care se gândeşte ea. 
Simţul meu moral nu e în mod sigur la fel de nobil ca al tău, 
dar argumentul ei e că îţi sunt mult inferior social. 

— Lucru care cred că e la fel de limpede şi pentru Cornelia, 
spuse domnişoara Van Schuyler. 

— Este oare? Ferguson o privi pe Cornelia întrebător. De asta 


nu vrei să te măriţi cu mine? 

— Nu, nu de asta. Cornelia se îmbujoră. Dacă... Dacă mi-aţi 
plăcea, m-aş căsători cu dumneavoastră indiferent cine aţi fi. 

— Dar nu îţi plac? 

— Cred... Cred că sunteţi pur şi simplu necuviincios. Felul în 
care vorbiţi... Şi ceea ce spuneţi... Eu... N-am mai întâlnit pe 
nimeni la fel. Eu... 

Fu cât pe ce s-o podidească lacrimile. Cornelia se năpusti 
afară din salon. 

— Per total, spuse domnul Ferguson, nu e un început râu. Se 
lăsă pe spate în scaunul său, privi tavanul, fluieră, îşi încrucişa 
obraznic picioarele şi observă: Am să încep să vă spun 
„verişoară”. 

Domnişoara Van Schuyler tremura de furie. 

— leşiţi imediat, domnule, sau chem stewardul să vă dea 
afară. 

— Mi-am plătit biletul, spuse domnul Ferguson. Nu poate 
nimeni să mă dea afară dintr-un salon public. Dar am să vă fac 
pe plac. 

Murmură încet: „Yo ho, ho, and a bottle of rum” [25], apoi, 
ridicându-se, păşi nonşalant până la uşă şi ieşi. 

Înecându-se de furie, domnişoara Van Schuyler se muncea să 
se ridice în picioare. Poirot, apărând discret din spatele 
revistei sale, sări şi îi recuperă ghemul. 

— Vă mulţumesc, Monsieur Poirot. Dacă sunteţi amabil să o 
trimiteţi pe domnişoara Bowers încoace... Sunt foarte 
supărată... Tânărul acela insolent... 

— Cam excentric, mi-e teamă, spuse Poirot. Majoritatea celor 
din familia lui sunt aşa. Răsfăţaţi, desigur. Sunt înclinați să se 
bată cu morile de vânt. Şi adăugă degajat: L-aţi recunoscut, 
bănuiesc? 

— Dacă l-am recunoscut? 

— Îşi spune Ferguson şi nu vrea să-şi folosească titlul din 
cauza ideilor sale. 

Titlul? Domnişoara Van Schuyler vorbise pe un ton tăios. 

— Da, e tânărul lord Dawlish. Plin de bani, desigur, dar a 
devenit comunist pe când studia la Oxford. 


Domnişoara Van Schuyler, cu chipul sfâşiat de emoţii 
contradictorii, spuse: 

— De când ştiţi despre asta, Monsieur Poirot? 

Poirot dădu din umeri. 

— Era o fotografie într-un ziar. Mi s-a părut că seamănă. 
Apoi am găsit un inel cu blazon. A, nu am nici o îndoială că el 
este. 

Poirot se delectă privind succesiunea rapidă de expresii 
contradictorii de pe chipul domnişoarei Van Schuyler. În cele 
din urmă, cu o înclinare graţioasă a capului, aceasta spuse: 

— Vă sunt foarte recunoscătoare, Monsieur Poirot. 

Poirot o urmări cu privirea şi zâmbi în timp ce domnişoara 
Van Schuyler ieşea din salon. Apoi se lăsă pe un scaun şi 
chipul său luă din nou o expresie gravă. Derulă ceva în minte 
şi din când în când dădea din cap. 

— Mais oui, spuse el în cele din urmă. Totul se potriveşte. 

Capitolul douăzeci şi şase 

Race îl găsi încă aşezat. 

— Poirot, ce se mai întâmplă? Pennington urmează să vină 
peste zece minute. Îl las pe mâinile tale. 

Poirot se ridică iute în picioare. 

— Mai întâi, adu-mi-l pe tânărul Fanthorp. 

— Fanthorp? 

Race părea surprins. 

— Da. Adu-l în cabina mea. 

Race încuviinţă din cap şi ieşi. Poirot se îndreptă spre cabina 
sa. Race şi Fanthorp ajunseră şi ei acolo după două minute. 

Poirot îi invită să se aşeze şi le oferi ţigări. 

— Şi acum, Monsieur Fanthorp, spuse el, să trecem la treabă! 
Observ că purtaţi o cravată la fel cu a bunului meu prieten 
Hastings [26]. 

Jim Fanthorp îşi privi cu oarecare uimire cravata. 

— E o cravată de absolvent al colegiului Eton [27]. 

Exact. Poate vă daţi seama că, deşi sunt străin, cunosc întru 
câtva mentalitatea englezească. Ştiu, de pildă, că există 
„lucruri care se fac” şi „lucruri care nu se fac”. Jim Fanthorp 
zâmbi silit. 


— Expresiile acestea sunt demodate astăzi, domnule. 

— Poate că da, dar obiceiurile au rămas. Un absolvent de 
Eton e un absolvent de Eton şi sunt anumite lucruri (ştiu asta 
din experienţă) pe care nu le va face niciodată! Unul dintre 
ele, Monsieur Fanthorp, este să intervină neinvitat într-o 
conversaţie atunci când nu-l cunoaşte pe interlocutori. 

Fanthorp se holbă la el. 

— Dar mai deunăzi, continuă Poirot, dumneavoastră exact 
asta aţi făcut. Anumite persoane se ocupau în linişte de nişte 
afaceri în salonul de observaţie. Dumneavoastră v-aţi apropiat 
de ele, evident pentru a auzi despre ce vorbeau şi apoi v-aţi 
întors spre ei şi aţi felicitat-o pe o doamnă - Madame Simon 
Doyle — pentru excelentul ei spirit de afaceri. 

Chipul lui Jim Fanthorp se făcu roşu ca racul. Poirot 
continuă în forţă, nelăsându-l timp de replică. 

— Acesta, Monsieur Fanthorp, nu este deloc un 
comportament tipic pentru cineva care poartă o cravată la fel 
cu a prietenului meu Hastings! Hastings este extrem de 
delicat, ar muri de ruşine înainte să facă aşa ceva! Aşadar, 
luând în consideraţie gestul dumneavoastră, precum şi faptul 
că sunteţi prea tânăr ca să vă puteţi permite o călătorie atât de 
scumpă, că lucraţi la o firmă de avocaţi provincială şi deci nu 
aveţi probabil nişte venituri extravagante şi că nu păreţi să fi 
suferit recent de vreo boală care să pretindă o călătorie 
prelungită în străinătate, mă întreb - şi vă întreb acum şi pe 
dumneavoastră — care este motivul prezenţei dumneavoastră 
pe acest vas. 

Jim Fanthorp îşi azvârli capul pe spate. 

— Refuz să vă dau vreo informaţie, Monsieur Poirot. Cred că 
sunteţi nebun. 

— Nu sunt nebun. Sunt foarte, foarte lucid. Unde se află 
firma dumneavoastră? În Northampton; adică nu prea departe 
de Wode Hall. Ce fel de conversaţie aţi încercat să ascultați? 
Una despre documente legale. Care a fost scopul intervenţiei 
dumneavoastră — o intervenţie făcută cu foarte multă 
stânjeneala şi mălăise? Scopul ei a fost să o împiedice pe 
Madame Doyle să semneze vreun document fără să-l fi citit. 


Poirot făcu o scurtă pauză. Monsieur Fanthorp, pe acest vapor 
a fost comisă o crimă şi apoi alte două, foarte repede una 
după alta. Dacă vă dezvălui în plus faptul că arma care a ucis- 
o pe Madame Otterbourne este un revolver aflat în 
proprietatea lui Andrew Pennington, poate vă veţi da seama 
că este de fapt de datoria dumneavoastră să ne spuneţi tot ce 
ştiţi. 

Jim Fanthorp râmase tăcut preţ de câteva minute. În cele din 
urmă, spuse: 

— Aveţi un mod destul de ciudat de a pune problema, 
Monsieur Poirot, dar înțeleg ceea ce îmi spuneţi. Problema 
este că nu vă pot furniza nici un fel de informaţii exacte. 

— Vreţi să spuneţi că aveţi numai nişte suspiciuni. 

— Într-adevăr. 

— Şi de aceea vi se pare nedrept să vorbiţi? Legal vorbind, 
poate că aveţi dreptate. Dar aici nu suntem la tribunal. Eu şi 
colonelul Race încercăm să descoperim un criminal. Orice 
informaţie care ne-ar putea ajuta în acest sens e prețioasă. 

Jim Fanthorp reflectă din nou. 

— Foarte bine, spuse el. Ce doriţi să ştiţi? 

— De ce aţi venit în această călătorie? 

— Am fost trimis de unchiul meu, domnul Carmichael, 
avocatul englez al doamnei Doyle. El a avut în grijă multe 
dintre afacerile ei, aşa că a corespondat mult cu domnul 
Andrew Pennington, care era reprezentantul legal al doamnei 
Doyle. Câteva mici incidente (pe care nu le pot enumera aici) 
i-au trezit unchiului meu suspiciunea că administrarea averii 
doamnei Doyle nu era în perfectă regulă. 

— Cu alte cuvinte, zise Race, unchiul dumneavoastră bănuia 
că Pennington este un escroc? 

Jim Fanthorp aproba din cap, cu un zâmbet vag pe buze. 

— Aţi spus-o mai pe şleau decât mi-aş permite eu, dar cam 
asta e ideea. Câteva ocazii în care Pennington a invocat 
diferite pretexte şi anumite explicaţii — de altfel, plauzibile — 
ale unor mişcări de fonduri i-au trezit unchiului unele 
suspiciuni. Înainte să le poată clarifica, domnişoara Ridgeway 
s-a căsătorit pe neaşteptate şi a plecat în călătorie de nuntă în 


Egipt. Asta l-a făcut pe unchiul meu să răsufle uşurat, căci ştia 
că, la întoarcerea ei în Anglia, averea urma să fie evaluată 
oficial şi trecută în mâinile moştenitoarei. Dar, într-o scrisoare 
pe care i-a scris-o unchiului din Cairo, doamna Doyle 
menţiona în treacăt că dăduse aici peste Andrew Pennington. 
Bănuielile unchiului meu s-au intensificat brusc. Era aproape 
sigur că Pennington, aflat poate la acea vreme într-o situaţie 
disperată, avea de gând să încerce să obţină de la doamna 
Doyle câteva semnături care să-l acopere fraudele. Cum 
unchiul nu avea nici un fel de dovadă concretă pe care să i-o 
prezinte doamnei Doyle, situaţia se vădea extrem de dificilă. 
Singura soluţie viabilă i s-a părut să mă trimită pe mine aici, 
cu avionul, cu misiunea de a afla ce se petrece. Trebuia să fiu 
cu ochii în patru şi, la o adică, să acţionez rapid — o sarcină 
cât se poate de neplăcută, vă asigur. De fapt, în situaţia despre 
care mi-aţi vorbit, a trebuit să mă port mai mult sau mai puţin 
ca un ticălos! Mi-a fost foarte peste mână, dar per total am 
fost mulţumit de rezultat. 

— Adică aţi pus-o pe doamna Doyle în gardă? Întrebă Race. 

— Nu neapărat asta, dar i-am luat apă de la moară lui 
Pennington. Am rămas convins că nu va mai încerca o vreme 
nici un tertip şi între timp speram să mă pot apropia suficient 
de domnul şi de doamna Doyle ca să le pot transmite un mesaj 
voalat de avertizare. De fapt, speram să pot face asta cu 
ajutorul domnului Doyle. Doamna Doyle era atât de legată de 
domnul Pennington, încât mi-ar fi fost greu să-l sugerez 
lucruri neplăcute despre el. Ar fi fost mai uşor să-l abordez pe 
soţ. 

Race încuviinţă din cap. 

— Sunteţi amabil să-mi spuneţi părerea dumneavoastră 
sinceră despre un anume lucru, Monsieur Fanthorp? Întrebă 
Poirot. Dacă aţi fi avut de gând să puneţi la cale o înşelătorie, 
v-aţi fi orientat spre Monsieur Doyle sau spre Madame Doyle? 

Fanthorp surâse. 

— Domnul Doyle, fără îndoială. Linnet Doyle era foarte 
pricepută la afaceri. Soţul ei, mi se pare, este unul dintre 
oamenii aceia creduli care nu ştiu nimic despre afaceri şi care 


sunt întotdeauna gata să semneze unde i se spune să semneze, 
după cum afirmă chiar el. 

— Sunt de acord cu dumneavoastră, zise Poirot. Iată deci 
motivul, adăugă el, privindu-l pe Race. 

— Dar toate acestea sunt numai presupuneri, zise Jim 
Fanthorp. Nu am dovezi. 

Poirot răspunse degajat: 

— Ah, bah! Vom face rost de dovezi! 

— Cum? 

— Poate chiar de la domnul Pennington. 

Fanthorp îl privi neîncrezător. 

— Mă îndoiesc. Mă îndoiesc foarte tare. 

Race se uită la ceas. 

— Trebuie să apară. 

Jim Fanthorp pricepu aluzia şi părăsi camera. 

Două minute mai târziu, Andrew Pennington îşi făcu 
apariţia, tot numai zâmbet. Doar linia încordată a maxilarului 
şi expresia precaută a ochilor trădau faptul că acest luptător 
experimentat era cu garda ridicată. 

Domnilor, spuse el, iată-mă. Se aşeză şi îi privi întrebător. 

— V-am rugat să veniţi aici, Monsieur Pennington, începu 
Poirot, pentru că e limpede că aveţi o legătură specială şi 
foarte directă cu cazul investigat de noi. 

Pennington ridică uşor din sprâncene. 

— Într-adevăr? 

— Desigur, spuse Poirot amabil. Înţeleg că o cunoşteaţi pe 
Linnet Ridgeway de când era copil. 

— A, asta! Chipul lui Pennington se relaxă puţin. lertaţi-mă, 
nu înţelesesem ce aţi vrut să spuneţi. Da, aşa cum v-am spus 
de dimineaţă, o ştiam pe Linnet de când era o feţişoară cu 
şorțuleţ. 

— Frați prieten apropiat al tatălui ei? 

— Dă. Eu şi Melhuish Ridgeway am fost foarte buni prieteni 
— foarte buni. 

— Atât de apropiaţi, încât, înainte de a muri, v-a desemnat 
reprezentantul legal al fiicei sale şi administrator al averii 
imense pe care o moştenea? 


— Da, în mare, aşa e. Ochii lui Pennington redeveniră 
circumspecţi. Tonul vocii era mai precaut. Nu am fost singurul 
tutore, desigur, eram asociat cu alţii. 

— Care de atunci au murit? 

— Doi dintre ei au murit. Cel de al treilea, domnul Stemdale 
Rockford, trăieşte. 

— Asociatul dumneavoastră? 

— Da. 

— Înţeleg că Mademoiselle Ridgeway nu era încă majoră 
când s-a căsătorit? 

— Împlinea douăzeci şi unu de ani în iulie următor. 

— Şi, în mod normal, atunci ar fi preluat controlul averii 
sale? 

— Da. 

— Dar căsătoria a precipitat lucrurile? 

Pennington îşi încorda maxilarul şi îşi scoase bărbia în afară, 
cu un gest agresiv. 

— lertaţi-mă, domnilor, dar de ce vă privesc pe 
dumneavoastră aceste lucruri? 

— Dacă nu vreţi să răspundeţi la întrebare... 

— Nu e vorba de asta. Nu mă deranjează întrebările 
dumneavoastră. Dar nu le văd relevanţa. 

— A, dar cum, Monsieur Pennington - Poirot se aplecă 
înainte, cu ochii verzi sclipind, că ai unei pisici — e vorba de 
motivul crimei. Şi atunci consideraţiile financiare sunt 
întotdeauna relevante. 

— Conform testamentului lui Ridgeway, spuse Pennington 
posomorât, Linnet urma să îşi ia averea în primire când 
împlinea douăzeci şi unu de ani sau când se căsătorea. 

— Fără nici un fel de condiţii? 

— Fără nici un fel de condiţii. 

— Şi este vorba, sunt sigur, de milioane de lire. 

— Într-adevăr. 

— Aţi avut pe umeri, Monsieur Pennington, spuse Poirot 
blând, dumneavoastră şi asociatul dumneavoastră, o imensă 
responsabilitate. 

— Suntem obişnuiţi să ne asumăm responsabilităţi, răspunse 


Pennington scurt. Nu e ceva care să ne îngrijoreze. 

— Oare? 

Ceva în vocea lui Poirot îl zgândări pe celălalt. 

— Ce naiba vreţi să spuneţi? Întrebă Pennington furios. 

Poirot răspunse cu o sinceritate afabilă: 

— Mă întrebam, Monsieur Pennington, dacă nu cumva 
căsătoria neaşteptată a lui Linnet Ridgeway a produs 
consternare la firma dumneavoastră. 

— Consternare? 

— Da, asta am spus. 

— Ce naiba insinuaţi? 

— E foarte simplu. Afacerile lui Linnet Doyle sunt în perfectă 
ordine? 

Pennington se ridică în picioare. 

— Ajunge. Am plecat. 

Se îndreptă spre uşă. 

— Dar îmi răspundeţi mai întâi la întrebare? 

— Sunt în perfectă ordine, spuse violent Pennington. 

— Nu cumva aţi fost atât de alarmaţi când aţi aflat de 
căsătoria lui Linnet, încât v-aţi îmbarcat pe primul vapor spre 
Europa şi aţi înscenat o întâlnire aparent întâmplătoare în 
Egipt? 

— Pennington se apropie din nou. Îşi recăpătase stăpânirea 
de sine. 

— Ceea ce spuneţi este o idioţenie absolută! Nici măcar n-am 
ştiut că Linnet este măritată până n-am întâlnit-o în Cairo. Am 
fost uluit. Scrisoarea ei a sosit probabil la o zi după ce 
plecasem din New York. Mi-a fost trimisă aici şi am primit-o o 
săptămână mai târziu. 

— Mi se pare că aţi spus că aţi venit cu vaporul Carmanic. 

— Exact. 

— Şi scrisoarea a ajuns la New York după plecarea 
Carmanicului? 

— De câte ori trebuie să repet asta? 

— E ciudat, spuse Poirot. 

— Ce e ciudat? 

— Că pe bagajele dumneavoastră nu există nici o etichetă a 


Carmanicului. Singurele etichete ale unei călătorii 
transatlantice recente sunt de pe vaporul Normandie. Iar 
Normandie, din câte îmi amintesc, a ridicat ancoră la două 
zile după Carmanic. 

Pennington îşi pierdu pentru o clipă stăpânirea de sine. Ochii 
îi ezitară. 

Colonelul Race interveni, eficace: 

— Haideţi, domnule Pennington, spuse el. Avem destule 
motive să credem că aţi sosit cu Normandie, nu cu Carmanic, 
cum afirmaţi dumneavoastră. Dacă e aşa, atunci înseamnă că 
aţi primit scrisoarea doamnei Doyle înainte de a părăsi New 
Yorkul. Nu are nici un rost să negaţi, pentru că ne e foarte 
uşor să verificăm listele de pasageri ale companiilor maritime. 

Andrew Pennington bâjbâi cu mâinile după un scaun, absent 
şi se aşeză. Chipul îi era impasibil — o mască. Sub ea, mintea 
sa agilă căuta febrilă o ieşire. 

— Trebuie să vă dau dreptate, domnilor. V-aţi dovedit prea 
abili. Dar am avut motivele mele să acţionez astfel. 

— Fără îndoială, răspunse Race scurt. 

— Dacă am să vi le dezvălui, sper că e de la sine înţeles că aş 
vrea ca ele să rămână confidenţiale. 

— Puteţi să aveţi încredere că ne vom comporta cum se 
cuvine. Evident, nu pot să vă dau asigurări orbeşte. 

— Ei bine, oftă Pennington, am să fiu sincer. În Anglia se 
petreceau nişte lucruri dubioase, care m-au îngrijorat. N-am 
putut face prea mult prin scrisori. Singura soluţie era să merg 
acolo şi să mă lămuresc la faţa locului. 

— Ce înţelegeţi prin „lucruri dubioase”? 

— Aveam motive serioase să cred că Linnet era escrocată. 

— De către cine? 

— De către avocatul ei englez. Iar asta nu este genul de 
acuzaţie pe care s-o azvârli cu uşurinţă asupra cuiva. M-am 
hotărât să plec în Anglia imediat şi să mă lămuresc personal. 
O asemenea vigilenţă vă face cinste, cu siguranţă. Dar de ce 
şiretlicul cu neprimitul scrisorii? 

— Ei bine, domnilor... Pennington desfăcu braţele. Nu poţi 
da buzna peste un cuplu aflat în luna de miere fără să 


trebuiască să-ţi dezvălui adevăratele motive. M-am gândit că 
ar fi fost mai bine să fac în aşa fel ca întâlnirea să pară 
întâmplătoare. În plus, nu ştiam nimic despre soţ. Putea foarte 
bine să fie implicat şi el în înşelătorie. 

— De fapt, toate acţiunile dumneavoastră au fost complet 
dezinteresate, spuse Race cu o voce uscată. 

— Exact. 

Urmă o pauză. Race îl privi pe Poirot. Acesta se aplecă 
înainte. 

— Monsieur Pennington, nu credem nici un cuvânt din 
povestea dumneavoastră. 

— Nu credeţi pe naiba! Şi ce mama naibii credeţi? 

— Credem că mariajul neaşteptat al lui Linnet Ridgeway v-a 
adus într-un impas financiar. Că aţi venit încoace fără 
întârziere ca să găsiţi o cale de scăpare — mai exact, un mod 
de a câştiga timp. Că, în acest scop, aţi încercat să obţineţi 
semnătura lui Linnet Doyle pe anumite documente, dar n-aţi 
reuşit. Că, în timpul călătoriei în susul Nilului, pe când urcați 
stânca de la Abu Simbel, aţi împins un pietroi care a căzut şi 
şi-a ratat ţinta la mustață... 

— Sunteţi nebuni. 

— Mai credem că acelaşi tip de situaţie a apărut în timpul 
călătoriei de întoarcere. Adică, s-a ivit ocazia de a o îndepărta 
pe Madame Doyle astfel încât vina morţii ei să fie aproape în 
mod sigur atribuită unei alte persoane. Nu doar credem, ci 
ştim sigur că revolverul dumneavoastră a ucis-o pe femeia 
aflată pe punctul de a ne dezvălui numele persoanei care, 
credea ea, le omorâse atât pe Linnet Doyle, cât şi pe camerista 
Louise... 

— La naiba! Exclamaţia virulentă a lui Pennington întrerupse 
fluxul elocvenţei lui Poirot. Ce insinuaţi? Sunteţi în toate 
minţile? Ce motiv aş fi avut s-o ucid pe Linnet? N-aveam cum 
să obţin banii ei; vor fi moşteniţi de soţ. De ce nu-l suspectaţi 
pe el? El e cel care va trage avantaje de pe urma morţii lui 
Linnet, nu eu. 

— Doyle nu a părăsit salonul în noaptea fatală până când nu 
a fost împuşcat şi rănit la picior, spuse Race pe un ton rece. 


Faptul că după aceea i-a fost imposibil să mai facă un pas este 
confirmat de un doctor şi de o soră medicală - amândoi 
martori independenţi şi de încredere. Simon Doyle nu-şi putea 
ucide soţia. N-ar fi putut-o omori nici pe Louise Borget. În 
mod sigur n-a ucis-o pe doamna Otterbourne. Ştiţi asta la fel 
de bine ca noi. 

— Ştiu că nu el a ucis-o. Pennington era ceva mai calm. Tot 
ce vreau să spun e — de ce mă învinuiți pe mine, când eu nu 
am nici un beneficiu de pe urma morţii lui Linnet? 

— Dar, dragul meu domn - vocea lui Poirot era blândă ca 
torsul unei pisici — aceasta e o chestiune foarte discutabilă. 
Madame Doyle era o femeie de afaceri perspicace, care-şi 
cunoştea foarte bine interesul şi se pricepea să depisteze orice 
neregulă. De îndată ce ar fi preluat controlul averii sale, lucru 
care s-ar fi întâmplat la întoarcerea în Anglia, ar fi devenit 
fără îndoială suspicioasă. Dar aşa, dacă ea e moartă şi soţul ei, 
după cum aţi menţionat, moşteneşte totul, lucrurile stau cu 
totul altfel. Simon Doyle nu ştie nimic despre averea soţiei 
sale — decât că este imensă. El e un tip simplu, încrezător. V-ar 
fi uşor să-l puneţi în faţă rapoarte complicate, să învăluiţi 
adevăratul lor scop într-o reţea de cifre şi să justificaţi 
întârzierile în clarificarea lucrurilor prin formalităţi 
birocratice şi prin recenta criză economică. Cred că are mare 
importanța pentru dumneavoastră dacă aveţi de-a face cu 
soţul sau cu soţia. 

Pennington ridică din umeri. 

— Ideile dumneavoastră sunt... Fantastice. 

— Timpul ne va arăta dacă e aşa sau nu. 

— Poftim? 

— Am spus: „Timpul ne va arăta!” Avem pe vas trei morţi — 
s-au comis trei crime. Legea va cere o investigare amănunţită 
a averii doamnei Doyle. 

Poirot văzu cum spinarea lui Pennington se încovoaie uşor şi 
ştiu că ei doi câştigaseră. Suspiciunile lui Jim Fanthorp 
fuseseră îndreptăţite. 

— Aţi jucat şi aţi pierdut, continuă el. E inutil să mai minţiţi. 

— Nu înţelegeţi, murmură Pennington. Totul e destul de 


simplu, de fapt. A fost prăbuşirea asta nenorocită a bursei — 
Wall Street-ul parcă a înnebunit în ultima vreme. Dar am 
conceput un plan de bătaie. Cu puţin noroc, totul va fi în 
regulă până la mijlocul lui iunie. 

Luă cu mâini tremurânde o ţigară, încercă să o aprindă, dar 
nu reuşi. 

— Bănuiesc, comentă Poirot, că pietroiul a fost o tentaţie 
subită. Aţi crezut că nu vă vede nimeni. 

— A fost un accident. Vă jur că a fost un accident! 
Pennington se aplecă înainte, cu faţa schimonosită şi cu ochii 
îngroziţi. M-am împiedicat şi am căzut peste el. Vă jur că a 
fost un accident... 

Cei doi bărbaţi nu spuseră nimic. 

Pennington îşi veni brusc în fire. Era încă descumpănit, dar 
spiritul bătăios îi revenise într-o oarecare măsură. Se îndreptă 
spre uşă. 

— Nu mă puteţi acuza, domnilor. A fost un accident. Şi nu 
eu am împuşcat-o pe Linnet. Auziţi? Nu mă puteţi acuza nici 
de asta — şi n-o veţi putea face niciodată. 

Şi ieşi. 

Capitolul douăzeci şi şapte 

După ce uşa se închise în urma lui, Race scoase un oftat 
prelung. 

— Am obţinut mai mult decât mă aşteptam. Recunoaşterea 
fraudelor. Recunoaşterea unei tentative de crimă. E imposibil 
de mers mai departe. Un om va mărturisi, mai mult sau mai 
puţin, că a încercat să omoare pe cineva, dar nu-l vei face să 
recunoască o crimă reală. 

— Uneori se poate, spuse Poirot cu ochi visători, ca de 
pisică. 

Race îl privi curios. 

— Ai vreun plan? 

Poirot încuviinţă din cap, apoi spuse, bifând pe degete: 

— Grădina de la Aswan. Declaraţia domnului Allerton. Cele 
două sticluţe de ojă. Sticla mea de vin. Şalul de catifea. Batistă 
pătata. Pistolul care a fost lăsat la locul crimei. Moartea lui 
Louise. Moartea doamnei Otterbourne. Da, toate se leagă. Nu 


Pennington e criminalul, Race! 

— Poftim? 

Race era surprins. 

— Nu Pennington e criminalul. Ar fi avut un motiv, într- 
adevăr. Avea voinţa necesară, da. A mers până acolo încât a 
încercat să ucidă. Mais c'est tout. Crima aceasta a necesitat 
ceva ce-l lipseşte lui Pennington! Îndrăzneală, acţiune rapidă 
şi precisă, curaj, nepăsare în faţa pericolului şi o minte 
inteligentă, calculată. Pennington nu are aceste calităţi. N-ar 
putea să comită o crimă decât dacă ar fi convins că nu riscă 
nimic. lar crima aceasta a implicat multe riscuri! A fost pe 
muchie de cuţit. A necesitat multă îndrăzneală. Pennington nu 
e îndrăzneţ. E numai perspicace. 

Race îl privi cu respectul pe care un om capabil i-l arată 
altuia. 

— Ai chibzuit-o bine, spuse el. 

— Da, aşa cred. Mai sunt unul sau două lucruri — telegrama 
aceea, de pildă, pe care a citit-o Linnet Doyle. Aş vrea să 
clarificăm problema. 

— Pe toţi dracii, am uitat să-l întrebăm pe Doyle. Tocmai ne 
spunea, când biata doamnă Otterbourne şi-a făcut apariţia. O 
să-l întrebăm din nou. 

— Imediat. Mai întâi, e altcineva cu care aş vrea să vorbesc. 

— Cine anume? 

— Tim Allerton. 

Race ridică sprâncenele a mirare. 

— Allerton? Bine, o să-l chem aici. 

Sună soneria şi îl trimise pe un steward cu un mesaj. 

Tim Allerton intră cu o expresie întrebătoare pe faţă. 

— Stewardul mi-a spus că m-aţi chemat. 

— Într-adevăr, Monsieur Allerton. Luaţi loc. 

Tim se aşeză. Părea atent, dar uşor plictisit. 

— Pot să vă ajut cu ceva? Întrebă el pe un ton politicos, dar 
lipsit de entuziasm. 

— Da, poate, într-un anumit sens, spuse Poirot. Ceea ce am 
să vă rog însă este să mă ascultați. 

Tim ridică din sprâncene în semn de mirare politicoasă. 


— Desigur. Sunt cel mai bun ascultător din lume. Se poate 
conta pe mine să exclam „ooo!” la momentul potrivit. 

— Foarte bine. „Ooo!” va fi cât se poate de expresiv. Eh bien, 
haideţi să începem! Când v-am întâlnit pe dumneavoastră şi 
pe mama dumneavoastră la Aswan, Monsieur Allerton, am 
fost foarte atras de compania dumneavoastră. În primul rând, 
mi s-a părut că mama dumneavoastră este una dintre cele mai 
fermecătoare persoane pe care le-am întâlnit vreodată... 

Chipul plictisit al lui Tim Allerton se însufleţi pentru o clipă 
şi căpătă o umbră de expresie. 

— Mama e... unică, spuse el. 

— Dar, în al doilea rând, m-a interesat menţiunea 
dumneavoastră despre o anumită doamnă. 

— Serios? Da, o anume Mademoiselle Joanna Southwood. 
Vedeţi dumneavoastră, am tot auzit numele acesta în vremea 
din urmă. Poirot făcu o pauză şi continuă: în ultimii trei ani, 
au avut loc câteva furturi de bijuterii care au neliniştit 
Scotland Yardul. E vorba de ceea ce s-ar putea numi furturi 
„de societate”. Metodă este în general aceeaşi — substituirea 
originalului cu o imitație. Prietenul meu, inspectorul-şef Japp, 
a ajuns la concluzia că furturile nu sunt opera unei singure 
persoane, ci a doi oameni care lucrează împreună într-un mod 
foarte inteligent. Era convins, judecând după cât de bine 
păreau hoţii să cunoască clasa de sus, că îi aparţineau ei înşişi. 
În cele din urmă, atenţia lui s-a oprit asupra lui Mademoiselle 
Joanna Southwood. Toate victimele fuseseră prieteni sau 
cunoştinţe de-ale sale şi în fiecare caz bijuteria trecuse prin 
mâinile ei sau îi fusese împrumutată. În plus, stilul ei de viaţă 
îi depăşeşte cu mult posibilităţile financiare. Pe de altă parte, 
era foarte clar că furtul propriu-zis — adică substituţia — nu era 
săvârşit de ea. În unele cazuri, ea era plecată din Anglia în 
perioada în care bijuteria fusese substituită. Aşa că, treptat, în 
mintea inspectorului-şef Japp s-a conturat un anume tablou. 
Mademoiselle Southwood a avut la un moment dat legături cu 
o Ghildă a Bijutierilor Moderni. Japp bănuia că ea procura 
bijuteriile, făcea nişte desene exacte după ele, comanda 
imitaţiile unui bijutier modest, dar necinstit, iar a treia etapă 


a operaţiunii era înlocuirea originalului de către o altă 
persoană - cineva despre care se putea demonstra că nu ţinuse 
niciodată în mână bijuteria autentică şi că nu avusese nimic 
de-a face cu copii sau cu imitații de pietre preţioase. Japp nu 
cunoştea identitatea acestei a treia persoane. 

Anumite lucruri pe care le-aţi spus în conversațiile noastre 
mi-au stârnit atenţia. Un inel care a dispărut pe când eraţi în 
Mallorca, faptul că aţi luat parte la o serată unde a fost 
descoperită o bijuterie falsă, prietenia dumneavoastră cu 
Mademoiselle Southwood. Apoi, faptul că vă displăcea în mod 
clar prezenţa mea şi că aţi încercat să o faceţi pe mama 
dumneavoastră să fie mai puţin prietenoasă cu mine. Ar fi 
putut, desigur, să fie doar o antipatie personală, dar mi s-a 
părut că nu despre asta era vorba. Încercaţi prea insistent să 
vă ascundeţi neplăcerea sub masca unui comportament 
amabil. Eh bien! După moartea lui Linnet Doyle, s-a 
descoperit că perlele ei lipseau. Vă daţi seama că m-am gândit 
imediat la dumneavoastră! Dar ideea nu m-a mulţumit. Căci, 
dacă lucraţi, aşa cum bănuiesc, împreună cu Mademoiselle 
Joanna Southwood (care era o prietenă intimă a lui Linnet 
Doyle), atunci metoda folosită ar fi trebuit să fie substituţia — 
nu simplul furt. Dar curând perlele ne simt returnate pe 
neaşteptate — şi ce descopăr? Că nu sunt adevărate, ci false. 
Am ştiut atunci cine era adevăratul hoţ. Şiragul furat şi 
înapoiat a fost cel fals — cu care dumneavoastră înlocuiserăţi 
originalul. 

Poirot îl privi pe tânărul din faţa sa. Tim era alb sub stratul 
de bronz de pe față. Nu era un luptător la fel de bun ca 
Pennington; n-avea atâta rezistenţă. Spuse, străduindu-se să-şi 
păstreze tonul zeflemitor: 

— Într-adevăr? Şi, dacă-l aşa, ce am făcut cu el? 

— Şi asta ştiu. 

— Chipul tânărului se schimbă -— se descompuse. Există doar 
un singur loc unde poate să se afle, continuă Poirot rar. M-am 
gândit mult şi logica îmi spune că aşa trebuie să stea lucrurile. 
Perlele adevărate, Monsieur Allerton, sunt ascunse într-un 
rozariu care atârnă în cabina dumneavoastră. Are nişte 


mărgele foarte detaliat sculptate. Cred că le-aţi comandat 
special. Mărgelele acelea se desfac, deşi nu ştiu cine s-ar gândi 
să verifice asta. Înăuntrul fiecăreia se află o perlă, lipită cu 
clei. Majoritatea agenţilor de poliţie respectă simbolurile 
religioase — doar dacă nu e ceva în mod vizibil neobişnuit la 
ele. Aţi contat pe asta. Am încercat să aflu cum v-a trimis 
Mademoiselle Southwood şiragul fals din Anglia. Asta trebuie 
să fi făcut, odată ce dumneavoastră aţi venit încoace direct 
din Mallorca, după ce aţi aflat că Madame Doyle avea să fie 
aici în luna de miere. Presupunerea mea e că a fost trimis într- 
o carte — în mijlocul căreia a fost tăiată o gaură rotundă. O 
carte călătoreşte cu marginile la vedere şi, practic, nu e 
niciodată deschisă la poştă. 

Urmă o pauză — o pauză lungă. Apoi Tim spuse încet: 

— Aţi câştigat! A fost o combinaţie reuşită, dar s-a sfârşit 
până la urmă! Nu mai am ce face, bănuiesc, decât să-mi 
accept soarta. 

Poirot încuviință blând din cap. 

— Ştiţi că aţi fost văzut în noaptea aceea? 

— Văzut? 

Tim tresări. 

— Da, în noaptea în care a murit Linnet Doyle, cineva v-a 
văzut ieşind din cabina ei la scurt timp după ora unu. 

— Ei, spuse Tim, doar nu vă gândiţi... N-am omorât-o eu! Vă 
jur! Am intrat în cea mai mare porcărie. Cum de s-a nimerit să 
aleg tocmai noaptea aceea... Doamne, a fost groaznic! 

— Da, probabil că aţi trecut prin momente neplăcute, spuse 
Poirot. Dar acum, că adevărul a ieşit la suprafaţă, poate ne 
veţi fi de ajutor. Madame Doyle era vie sau moartă când aţi 
furat perlele? 

— Nu ştiu, spuse Tim cu o voce răguşită. Vă spun foarte 
sincer, Monsieur Poirot, nu ştiu! Aflasem unde le punea 
noaptea — pe noptiera de lângă pat. M-am strecurat înăuntru, 
am pipăit uşor noptieră, le-am luat, le-am pus în locul lor pe 
celelalte şi am ieşit, la fel de încet. Am presupus, bineînţeles, 
că doamna Doyle dormea. 

— Aţi auzit-o respirând? Trebuie să fi ascultat. 


Tim se concentra vizibil, încercând să-şi aducă aminte. 

— Era foarte linişte — da, într-adevăr, foarte linişte. Nu, nu- 
mi amintesc de fapt să-l fi auzit respiraţia. 

— Aţi simţit vreun miros de fum în aer, ca şi cum o armă de 
foc ar fi fost descărcată recent? 

— Nu cred. Nu-mi amintesc. 

Poirot oftă. 

— Atunci înseamnă că n-am avansat nici un pas. 

— Cine m-a văzut? Întrebă Tim curios. 

— Rosalie Otterbourne. Venea dinspre celălalt capăt al 
vasului şi v-a văzut când ieşeaţi din cabina lui Linnet Doyle şi 
intraţi în a dumneavoastră. 

— Deci ea v-a spus. 

— lertaţi-mă, dar nu ea mi-a spus, răspunse Poirot cu 
blândeţe. 

— Atunci de unde ştiţi? 

— Pentru că Hercule Poirot nu are nevoie să îi spună cineva. 
Când am presat-o cu întrebările, ştiţi ce mi-a răspuns? Mi-a 
spus: „N-am văzut pe nimeni”. A minţit. 

— Dar de ce? 

— Poate pentru că a crezut că bărbatul pe care îl văzuse era 
criminalul, spuse Poirot cu o voce impasibilă. Aşa părea. 

— Cred că era un motiv în plus să vă spună. 

Poirot ridică din umeri. 

— Fa nu a crezut aşa, se pare. 

— Tim spuse cu o intonaţie neobişnuită: E o fată 
extraordinară. Trebuie să-l fi fost foarte greu cu mama aceea a 
ei. 

— Da, n-a avut o viaţă uşoară. 

— Biata fată, murmură Tim. Apoi îşi îndreptă privirea spre 
Race. Ei bine, domnule, ce urmează? Recunosc că am luat 
perlele din cabina lui Linnet Doyle şi le veţi găsi exact acolo 
unde credeaţi că sunt. Sunt vinovat, fără îndoială. Dar, în ce o 
priveşte pe domnişoara Southwood, nu recunosc nimic. Nu 
aveţi nici un fel de dovezi împotriva ei. Cum am făcut rost de 
şiragul fals e treaba mea. 

— O atitudine foarte corectă, murmură Poirot. 


— Întotdeauna un gentleman, spuse Tim, cu o nuanţă 
autoironică în voce şi continuă: Probabil vă imaginaţi cât de 
iritat am fost să văd că mama era atât de prietenoasă cu 
dumneavoastră! Nu sunt un infractor chiar atât de înrăit încât 
să-mi facă plăcere să împart masa cu un detectiv faimos chiar 
înainte de a da o lovitură destul de riscantă! Pe unii poate că 
asta i-ar aţâţa. Pe mine nu. Ca să fiu sincer, mă treceau fiorii. 

— Dar asta nu v-a oprit să vă încercaţi norocul? 

Tim ridică din umeri. 

— N-am putut să fiu chiar atât de laş. Substituţia trebuia 
făcută la un moment dat şi pe vaporul ăsta aveam o ocazie 
unică — stăteam la numai două cabine distanţă, iar Linnet 
părea atât de preocupată de propriile probleme, încât era 
puţin probabil să observe că perlele i-au fost înlocuite. 

— Mă întreb dacă aşa e... 

Tim ridică brusc privirea. 

— Ce vreţi să spuneţi? 

Poirot apăsă soneria. 

— Am s-o rog pe Mademoiselle Otterbourne să vină aici 
pentru un minut. 

Tim se încruntă, dar nu spuse nimic. Un steward apăru, 
primi ordinul şi plecă să transmită mesajul. 

Rosalie veni după câteva minute. Ochii ei, înroşiţi de plâns, 
se făcură mari când îl zări pe Tim, dar vechea expresie de 
suspiciune şi de sfidare părea să-l fi dispărut cu totul de pe 
chip. Se aşeză şi, cu o docilitate neobişnuită la ea, îşi trecu 
privirea de la Race la Poirot. 

— Ne pare foarte râu să vă deranjăm, domnişoară 
Otterbourne, spuse Race cu blândeţe. 

Era uşor enervat din cauza lui Poirot. 

— Nu e nimic, murmură fata. 

— Trebuie să clarificăm câteva lucruri, spuse Poirot. Când v- 
am întrebat dacă aţi văzut pe cineva pe puntea de la tribord la 
unu şi zece azi-noapte, mi-aţi răspuns că nu aţi văzut pe 
nimeni. Din fericire, am reuşit să descopăr adevărul fără 
ajutorul dumneavoastră. Monsieur Allerton a recunoscut că a 
fost azi-noapte în cabina lui Linnet Doyle. 


Rosalie îi aruncă o privire lui Tim. Acesta, cu o figură 
posomorâtă şi rigidă, încuviinţă scurt din cap. 

— Oră este corectă, Monsieur Allerton? 

— Da. 

Rosalie îl privea ţintă. Buzele îi tremurară, se deschiseră.. 

— Dar nu aţi... Nu aţi... 

— Nu, nu am omorât-o eu, spuse el repede. Sunt un hoţ, nu 
un criminal. O să iasă totul la iveală, aşa că puteţi foarte bine 
să aflaţi acum. Eu am furat perlele lui Linnet. 

— Monsieur Allerton spune că a mers în cabina ei noaptea 
trecută şi a înlocuit şiragul autentic cu o imitație, spuse 
Poirot. 

— Adevărat? Întrebă Rosalie. 

Ochii ei, gravi, trişti, copilăroşi, îi adresau aceeaşi întrebare. 

— Da, spuse Tim. 

Se lăsă tăcerea. Colonelul Race se fâţâi nervos. 

Poirot spuse cu o voce mai puţin obişnuită: 

— Asta este, după cum am menţionat, versiunea lui 
Monsieur Allerton, parţial confirmată de mărturia 
dumneavoastră. 

Dispunem, adică, de dovezi că Monsieur Allerton a fost azi- 
noapte în cabina lui Linnet Doyle, dar nu şi de probe care să 
demonstreze de ce a fost acolo. 

Tim îl privi ţintă. 

— Dar ştiţi de ce! 

— Ce ştiu? 

— Ştiţi că am luat perlele! 

— Mais oui, mais oui. Ştiu că aveţi perlele, dar nu ştiu când 
le-aţi luat. Poate că aţi făcut-o înainte... Tocmai aţi spus că 
Linnet Doyle nu ar fi observat substituţia. Eu nu sunt atât de 
sigur. Să presupunem că a observat totuşi. Să presupunem 
chiar că ştia cine le-a luat... Să presupunem că noaptea 
trecută v-a ameninţat că va dezvălui totul şi că eraţi convins 
că nu glumeşte... Şi să mai presupunem că aţi auzit din 
întâmplare scena din salon dintre Jacqueline de Bellefort şi 
Simon şi că, imediat ce salonul a rămas gol, v-aţi strecurat 
înăuntru şi aţi luat pistolul şi apoi, o oră mai târziu, când 


toată lumea pe vapor se liniştise, v-aţi furişat până la cabina 
lui Linnet Doyle şi aţi făcut în aşa fel încât să nu vă mai 
amenințe nici o dezvăluire... 

— Dumnezeule mare! Spuse Tim. De pe faţa lui pământie, 
doi ochi îngroziţi îl priveau muţi pe Hercule Poirot. 

— Dar v-a văzut altcineva, urmă acesta, camerista aceea, 
Louise. A doua zi a venit la dumneavoastră şi v-a şantajat: 
trebuie să-l daţi o sumă frumuşică sau are să spună tot ce ştie. 
V-aţi dat seama că a ceda şantajului ar fi însemnat începutul 
sfârşitului. V-aţi prefăcut că sunteţi de acord şi aţi promis să 
veniţi cu banii în cabina ei chiar înainte de masa de prânz. 
Apoi, în timp ce Louise număra bancnotele, aţi înjunghiat-o. 
Dar aţi avut din nou ghinion. Cineva v-a văzut intrând în 
cabina ei... Poirot se răsuci spre Rosalie. Mama 
dumneavoastră. A trebuit încă o dată să acţionaţi — să faceţi o 
mişcare periculoasă, nesăbuită, dar care era singura 
dumneavoastră şansă. Îl auziserăţi pe Pennington vorbind 
despre un revolver. V-aţi repezit în cabina lui, l-aţi luat, aţi 
ascultat la uşa cabinei doctorului Bessner şi aţi împuşcat-o pe 
Madame Otterbourne înainte să vă pronunţe numele. 

— Nu-u! Strigă Rosalie. N-a împuşcat-o el! N-a împuşcat-o! 

— După care aţi făcut singurul lucru pe care îl puteaţi face — 
v-aţi năpustit spre pupa şi, când m-am repezit după 
dumneavoastră, v-aţi întors şi v-aţi prefăcut că veneaţi din 
direcţie opusă. Ţinuserăţi revolverul cu mănuşi în mâini — 
aceleaşi mănuşi pe care mi le-aţi dat când vi le-am cerut... 

— Jur în faţa lui Dumnezeu că nu e adevărat — nici un 
cuvânt din ce-aţi spus nu e adevărat, zise Tim. Dar vocea lui, 
nesigură şi tremurătoare, nu sună convingător. 

În acel moment Rosalie îi surprinse pe toţi. 

— Bineînţeles că nu e adevărat! Şi Monsieur Poirot ştie asta! 
A spus totul dintr-un motiv pe care doar el îl cunoaşte. 

Poirot o privi şi surâse uşor, apoi îşi desfăcu braţele în semn 
că se predă. 

— Mademoiselle e foarte inteligentă... Dar sunteţi de acord 
că era o versiune plauzibilă? 

— Ce naiba... Începu Tim mânios, dar Poirot îl opri cu un 


gest al mâinii. 

O acuzaţie împotriva dumneavoastră ar fi foarte verosimilă, 
Monsieur Allerton, am vrut să vă fac să înţelegeţi asta. Şi 
acum am să vă spun ceva mai plăcut. Nu am examinat încă 
rozariul din cabina dumneavoastră. Poate că, atunci când am 
s-o fac, n-am să găsesc nimic în el. Şi atunci, întrucât 
Mademoiselle Otterbourne continuă să nege că ar fi văzut pe 
cineva pe punte noaptea trecută, eh bien! Nu există nici o 
acuzaţie împotriva dumneavoastră. Perlele au fost luate de o 
cleptomană şi au fost apoi returnate. În caz că veţi dori să le 
cercetaţi împreună cu Mademoiselle Otterbourne, se află într 
o cutie pe masa de lângă uşă. Tim se ridică. Timp de o clipă, 
rămase nemişcat, incapabil să vorbească. Atunci când o făcu 
în sfârşit, cuvintele sale părură uşor nepotrivite, dar ele fură 
probabil multumitoare pentru ascultători. 

— Mulţumesc! Spuse el. Nu va fi nevoie să-mi mai spuneţi o 
dată! 

Deschise uşa pentru Rosalie şi, luând de pe masă cutia de 
carton, ieşi după ea. 

Tim şi Rosalie merseră împreună. Tim deschise cutia, scoase 
şiragul de perle false şi îl azvârli departe în Nil. 

— Gată! Spuse el. Nu mai e. Am să-l înapoiez lui Poirot cutia 
cu perlele adevărate. Ce prost am fost! 

— De ce te-ai apucat să faci aşa ceva? Întrebă Rosalie cu 
voce gravă. 

— Adică de ce am început? Oh, nu ştiu. Plictiseală, lene, 
curiozitate. Părea un mod mult mai atrăgător de a câştiga bani 
decât să te speteşti la vreo slujbă. Bănuiesc că ţie ţi se pare 
destul de josnic, dar să ştii că aşa ceva are farmecul său — 
probabil din cauza riscurilor. 

— Cred că înţeleg. 

— Da, dar tu n-ai face-o niciodată. 

Rosalie se gândi o clipă, cu capul uşor înclinat. 

— Nu, spuse ea simplu. N-aş face-o. 

— Oh, draga mea, spuse Tim, eşti atât de minunată... Atât 
de minunată. De ce n-ai vrut să spui că m-ai văzut azi-noapte? 

— M-am gândit că... S-ar putea să te suspecteze, răspunse 


Rosalie. 

— Tu m-ai suspectat? 

— Nu. N-am putut crede că ai omorî pe cineva. 

— Nu. Nu sunt suficient de dur pentru a fi un ucigaş. Sunt 
numai un amărât de hoţ. 

Ea întinse mâna timid şi îi atinse braţul. 

— Nu spune asta. 

EI îi prinse mâna într-a sa. 

— Rosalie, ai putea... Înţelegi ce vreau să spun? Sau m-ai 
dispreţui întotdeauna şi mi-ai scoate-o tot timpul pe nas? 

Ea surâse vag. 

— Şi tu ai avea destule să-mi scoţi pe nas... 

— Rosalie, draga mea... 

Dar ea râmase încă în rezervă. 

— Fata aceea... Joanna... 

Tim scoase un strigăt. 

— Joanna? Eşti la fel de nesuferită ca mama. Nu-mi pasă nici 
cât negru sub unghie de Joanna. Are o faţă de cal şi nişte ochi 
hrăpăreţi. O femeie cât se poate de neatrăgătoare. 

— Mama ta nu trebuie să afle niciodată despre asta, urmă 
Rosalie. 

— Nu sunt sigur, zise Tim gânditor. Cred că am să-l spun. 
Mama e suficient de rezistenţă. Poate să privească adevărul în 
faţă. Da, cred că am să-l spulber iluziile materne despre mine. 
Va fi atât de uşurata să afle că relaţia mea cu Joanna era una 
strict de afaceri, încât mă va ierta pentru toate celelalte. 

Ajunseseră în faţa cabinei doamnei Allerton şi Tim ciocani 
tare la uşă. Doamna Allerton se ivi în prag. 

— Eu şi Rosalie... Începu Tim şi se opri. 

— O, dragii mei, spuse doamna Allerton şi o strânse pe 
Rosalie în braţe. Dragă, draga mea copilă. Am sperat tot 
timpul — dar Tim a fost atât de obositor şi s-a prefăcut că nu-l 
pasă de tine. Însă bineînţeles că mi-am dat seama ce însemna 
asta! 

— Aţi fost atât de drăguță cu mine... Întotdeauna, spuse 
Rosalie cu vocea întretăiata. Mi-am dorit... Mi-am dorit... 

Se întrerupse şi izbucni în suspine pe umărul doamnei 


Allerton. 

Capitolul douăzeci şi opt 

În timp ce uşa se închidea în urma lui Rosalie şi a lui Tim, 
Poirot îi aruncă lui Race o privire oarecum vinovată. 
Colonelul părea destul de posomorât. 

— Sper că ai să fii de acord cu micul meu aranjament, da? 
Întrebă Poirot rugător. E ilegal — da, ştiu că e ilegal — dar 
pentru mine fericirea oamenilor e foarte importantă. 

— Nu şi a mea, spuse Race. 

— Această jeune fille. Ţin mult la ea şi ea evident îl iubeşte 
pe tânărul acela. Sunt o pereche perfectă: ea e un pic 
scorţoasă, tocmai cât îi trebuie lui; mama lui o place; totul se 
potriveşte de minune. 

— De fapt, căsătoria a fost pusă la cale de Dumnezeu 
împreună cu Hercule Poirot. Tot ce îmi rămâne mie de făcut e 
să comit o infracţiune. 

— Dar, mon ami, ţi-am spus, totul a fost pură speculație din 
partea mea. 

Race zâmbi. 

— N-am nimic împotrivă, spuse el. Nu sunt un poliţist 
afurisit, slavă Domnului! Probabil că găgăuţă ăsta tânăr nu se 
va mai abate de acum de la drumul drept. Iar fata e fără 
îndoială cinstită. Nu, ceea ce mă deranjează e felul cum te 
porţi cu mine! Sunt un om răbdător, dar şi răbdarea mea are o 
limită! Ştii cu adevărat cine a comis cele trei crime de pe vas 
sau nu ştii? 

— Ştiu. Atunci de ce te tot învârteşti în jurul cozii? 

— Crezi că nu fac decât să mă amuz dezlegând ghicitori 
irelevante? Asta te irită? Dar, prietene, nu despre asta e vorba. 
Odată am luat parte, în cadrul profesiei mele, la o expediţie 
arheologică - şi acolo am învăţat un lucru. Când ceva iese la 
iveală din pământ în timpul săpăturilor, în jurul său totul este 
curăţat foarte bine înainte ca obiectul să fie scos. Se 
îndepărtează pământul şi se înlătură toate sedimentele cu un 
cuţitaş, până când vestigiul rămâne liber, autentic, fără nici un 
adaos inutil, gata să fie desenat şi fotografiat. Asta am încercat 
şi eu să fac — să elimin materia sedimentara, ca să putem 


ajunge la adevăr, la adevărul pur, necamuflat. 

— Bun, spuse Race. Să vedem acest adevăr pur şi 
necamuflat. Nu a fost Pennington. Nu a fost tânărul Allerton. 
Bănuiesc că nu a fost Fleetwood. Hai să auzim cine a fost, 
pentru variaţie. 

— Prietene, exact asta aveam de gând să-ţi spun. 

Se auzi un ciocănit la uşă. Race trase în şoaptă o înjurătură. 
Erau doctorul Bessner şi Cornelia, care arăta supărată. 

— Oh, domnule colonel, exclamă ea, domnişoara Bowers 
tocmai mi-a spus despre verişoara Marie. A fost un şoc 
îngrozitor. A zis că nu-şi mai poate asuma răspunderea de una 
singură şi că ar fi mai bine să ştiu şi eu, dat fiind că fac parte 
din familie. La început nici nu mi-a venit să cred, dar domnul 
doctor Bessner aici de față mi-a fost de mare ajutor. 

— Nu, nu, protestă doctorul cu modestie. 

— A fost atât de amabil, mi-a explicat totul şi cum oamenii 
pur şi simplu nu se pot controla. A avut şi el pacienţi 
cleptomani. Şi mi-a explicat cum adesea cauză e o nevroză 
adânc înrădăcinata. 

Cornelia repeta cuvintele doctorului cu evlavie. 

— Are rădăcini adânci în subconştient; uneori e vorba doar 
de un incident minor petrecut în copilărie. Iar doctorul 
Bessner şi-a vindecat unii pacienţi făcându-l să-şi examineze 
trecutul şi să-şi amintească acel incident. Cornelia se opri, 
trase aer în piept şi purcese din nou. Dar sunt foarte 
îngrijorată că lucrurile ar putea ieşi la iveală. Ar fi absolut 
groaznic. Toate revistele de scandal din New York ar scrie pe 
prima pagină. Verişoara Marie şi mama şi toată lumea n-ar 
mai putea să privească în ochii nimănui de ruşine. 

Race oftă. 

— Nu vă faceţi griji, spuse el. Aici e biroul de păstrare a 
secretelor. 

— Poftim? 

— Încercam să spun că orice altceva afară de crimă va 
rămâne confidenţial. 

— Oh! Cornelia bătu din palme. Sunt atât de uşurată! Mi-am 
făcut o mie de griji. 


— Aveţi o inimă prea bună, spuse doctorul Bessner şi o bătu 
binevoitor pe umăr. Apoi se adresă celorlalţi: Are o fire foarte 
sensibilă şi frumoasă. 

— O, nu e adevărat, nu am. Sunteţi prea amabil. 

— L-aţi mai văzut pe Monsieur Ferguson? Întrebă Poirot 
discret. 

Cornelia se îmbujora. 

— Nu, dar verişoara Marie a tot vorbit despre el. 

— Se pare că tânărul provine dintr-o familie aristocratică, 
spuse doctorul Bessner. Trebuie să recunosc că n-aş fi zis. Se 
îmbracă mizerabil. Nu pare nici pe departe bine-crescut. 

— Şi dumneavoastră ce credeţi, mademoiselle? 

— Cred că e pur şi simplu nebun, spuse Cornelia. 

Poirot se răsuci spre doctor. 

— Ce mai face pacientul dumneavoastră? 

— Ach, o duce foarte bine. Tocmai am liniştit-o pe Fräulein 
de Bellefort. Poate nu vă vine să credeţi, dar am găsit-o pradă 
disperării. Doar pentru că tânărul a avut un pic de 
temperatură azi după-amiază! Nimic mai firesc! Uimitor e 
faptul că acum nu are febră mare. Dar nu, seamănă cu unii 
dintre ţăranii noştri; are o constituţie excelentă, e ca un taur. 
Am văzut astfel de oameni cu răni grave pe care ei abia dacă 
le simt. La fel şi domnul Doyle. Are pulsul normal şi 
temperatura corpului doar foarte puţin ridicată. Am reuşit să 
alung temerile tinerei domnişoare. Oricum, e ridicol, nicht 
wahr? Împuşti un om şi apoi te dai de ceasul morţii că nu se 
simte bine. 

— II iubeşte foarte tare, spuse Cornelia. 

— Ach! Dar nu e logic. Dacă dumneavoastră aţi iubi un 
bărbat, aţi încerca să-l împuşcaţi? Nu, dumneavoastră sunteţi 
o persoană cu bun-simţ. 

— Mie oricum nu-mi plac lucrurile zgomotoase. 

— Bineînţeles că nu vă plac. Sunteţi foarte feminină. 

Race întrerupse această scenă de măguliri intense. 

— Dacă Doyle se simte bine, putem atunci să mergem în 
cabina dumneavoastră şi să reluăm cu el discuţia de după- 
amiază. Tocmai ne spunea ceva despre o telegramă. 


Doctorul Bessner încuviinţă cu tot corpul. 

— Ho, ho, ho, a fost foarte amuzant! Doyle mi-a spus despre 
ea. Era o telegramă plină de legume - cartofi, anghinare, 
praz... Ach! Poftim? 

Race scoase o exclamaţie înăbuşită şi se ridică în scaun. 

— Dumnezeule! Spuse el. Deci asta era! Richetti! 

Privi în jur la cele trei feţe buimăcite. 

— Este un cod nou - a fost folosit în revoltă burilor [28]. 
„Cartofi” înseamnă „mitraliere”, „anghinarele” sunt 
„explozibile” şi aşa mai departe. Richetti e arheolog cum sunt 
eu popă! E un agitator extrem de periculos, un om care are 
câteva crime la activ şi pot să jur că el e ucigaşul. Doamna 
Doyle a deschis telegrama aceea din întâmplare. Richetti ştia 
că, dacă ea s-ar fi nimerit să-l repete vreodată conţinutul în 
faţa mea, ar fi pus-o de mămăligă! Race se întoarse spre 
Poirot. Am dreptate? Richetti e? 

— Richetti e omul tău, spuse Poirot. Întotdeauna mi s-a 
părut că era ceva în neregulă cu el. Îşi juca prea bine rolul; era 
prea mult arheolog şi prea puţin fiinţă umană. Poirot făcu o 
pauză şi apoi continuă: Dar nu Richetti a ucis-o pe Linnet 
Doyle. Cunoşteam deja, până acum, ceea ce s-ar putea numi 
„prima jumătate” a criminalului. Acum am aflat-o şi pe a 
doua. Imaginea e completă. Dar trebuie să înţelegeţi că, deşi 
ştiu ce s-a întâmplat, nu am nici o dovadă. Intelectual 
vorbind, cazul e rezolvat, practic, nu. Singura speranţă e ca 
ucigaşul să mărturisească. 

Doctorul Bessner ridică sceptic din umeri. 

— Ah! Asta ar fi o minune! 

— Nu cred. Nu în împrejurările date. 

— Dar cine este? Strigă Cornelia. Nu aveţi de gând să ne 
spuneţi? 

Privirea lui Poirot trecu în tăcere de la unul la altul — Race, 
cu un zâmbet sardonic pe faţă, Bessner, încă sceptic, Cornelia, 
cu gura uşor întredeschisă, privindu-l nerăbdătoare. 

— Mais oui, spuse el. Trebuie să recunosc că îmi place să 
epatez. Sunt un om vanitos. Sunt plin de îngâmfare. Îmi place 
să spun: „Vedeţi cât de deştept e Hercule Poirot?” 


Race se aşeză mai bine în scaun. 

— Ei bine, întrebă el cu voce blândă, cât de deştept e 
Hercule Poirot? 

Clătinând din cap cu tristeţe, Poirot spuse: 

— De fapt, la început am fost un nătărău — cu N mare. 
Pentru mine, principala problemă a fost pistolul — pistolul lui 
Jacqueline de Bellefort. De ce nu rămăsese la locul crimei? 
Ucigaşul voise în mod clar s-o incrimineze pe ea. Atunci de ce 
nu lăsase pistolul acolo? Am fost atât de nătărău, încât m-am 
gândit la tot felul de motive aberante. În timp ce motivul real 
a fost foarte simplu. Criminalul a luat pistolul pentru că a 
trebuit să-l ia — pentru că nu a avut de ales. 

Capitolul douăzeci şi nouă 

— Noi doi, prietene — Poirot se aplecă spre Race — ne-am 
început cercetările cu o idee preconcepută. Ideea că această 
crimă a fost comisă dintr-un impuls de moment, fără nici o 
premeditare. Cineva voia s-o omoare pe Linnet Doyle şi s-a 
folosit de ocazie într-un moment în care crimă ar fi fost 
aproape fără îndoială atribuită lui Jacqueline de Bellefort. 
Concluzia, aşadar, era că persoana respectivă auzise 
întâmplător scena dintre Jacqueline şi Simon Doyle şi intrase 
în posesia pistolului atunci când salonul rămăsese gol. 

Dar, prieteni, dacă ideea aceasta ar fi fost greşită, tot cazul ar 
fi luat o nouă întorsătură. Şi ea era greşită! Aceasta nu a fost o 
crimă comisă spontan, dintr-o pornire de moment. A fost, din 
contră, o crimă foarte atent plănuită şi sincronizată, ale cărei 
detalii au fost toate chibzuite dinainte, până la a adăuga un 
somnifer în sticla de vin a lui Hercule Poirot în seara 
respectivă! 

Da, aşa este! Mi s-a dat un soporific ca să nu am nici o 
posibilitate de a participa la evenimentele de noaptea trecută. 
Am luat la un moment dat în consideraţie această variantă. Eu 
beau vin; cei doi tovarăşi de masă ai mei beau whisky şi, 
respectiv, apă minerală. Nimic mai uşor pentru cineva să 
toarne o cantitate mică dintr-un somnifer inofensiv în sticla 
mea de vin — căci sticlele rămân pe masă toată ziua. Dar am 
alungat ideea. Fusese o zi fierbinte; eu obosisem mai tare ca 


de obicei; nu părea deci nefiresc că, măcar o dată, să fi dormit 
profund, în loc să am somnul uşor, cum mi se întâmplă de 
regulă. 

Vedeţi, eram încă sub influenţa ideii aceleia preconcepute. 
Dacă aş fi admis că mi se dăduse un somnifer, asta ar fi 
însemnat premeditare, ar fi însemnat că, înainte de ora şapte 
şi jumătate, când se serveşte cina, crima fusese deja aranjată; 
lucru care (având în vedere ideea mea preconcepută) era 
absurd. 

Prima mea îndoială s-a născut atunci când pistolul a fost 
recuperat din Nil. În primul rând, dacă presupunerile noastre 
erau corecte, pistolul n-ar fi trebuit să fie aruncat peste bord 
deloc... Şi apoi au urmat alte indicii. 

Poirot se răsuci spre doctorul Bessner. 

— Vă amintiţi că rana prezenta urme de arsură — cu alte 
cuvinte, pistolul fusese plasat foarte aproape de capul victimei 
înainte de a fi descărcat. 

Bessner dădu din cap. 

— Şo. Aşa este. 

— Dar, când a fost găsit, pistolul era învelit într-un şal de 
catifea şi pe acel şal erau semne clare că prin el trecuse un 
glonţ, fiind folosit, probabil, în ideea de a amortiza zgomotul 
împuşcăturii. Dar, dacă glonţul care a omorât-o pe Linnet 
Doyle ar fi trecut prin şalul de catifea, pielea victimei nu ar fi 
fost arsă. Să fi fost deci acesta glonţul tras de către Jacqueline 
de Bellefort în piciorul lui Simon Doyle? Iarăşi nu, pentru că 
întâmplarea aceea a avut doi martori şi despre ea ştiam 
practic totul. Părea deci că e vorba de un al treilea glonţ — 
despre care nu aveam nici o idee. Dar din pistol lipseau numai 
două gloanţe şi nu exista nici un fel de informaţie sau vreo 
sugestie despre o a treia împuşcătură. Aveam deci de-a face cu 
o situaţie foarte ciudată. 

Următorul indiciu interesant au fost două sticluţe de ojă pe 
care le-am găsit în cabina lui Linnet Doyle. Doamnele îşi 
schimbă foarte des culoarea unghiilor, dar, pe parcursul 
călătoriei, Linnet Doyle folosise numai o ojă numită Cardinal — 
de un roşu sângeriu. Pe etichetă celeilalte sticluţe scria 


„Roşe”, care este o nuanţă de roz pal, dar cele câteva picături 
rămase pe fund nu erau roz, ci un roşu aprins. Asta m-a făcut 
suficient de curios ca să scot dopul şi să miros conţinutul. În 
locul obişnuitului lac de unghii, sticluta mirosea a oţet! Cu 
alte cuvinte, părea că lichidul dinăuntru era cerneală [29]. 
Acum, doamna Doyle putea foarte bine să aibă cerneală roşie, 
dar ar fi fost mult mai firesc s-o ţină într-o călimară, nu într-o 
sticluţă de ojă. Am făcut o legătură cu pata vagă de pe batista 
în care era înfăşurat pistolul. Cerneala roşie se dizolvă repede 
în apă, dar lasă întotdeauna o pată roz pal. 

Probabil că aş fi putut să ghicesc adevărul numai pe baza 
acestor câteva indicii, dar apoi a survenit un incident care mi- 
a înlăturat orice urmă de îndoială. Louise Bourget a fost ucisă 
în nişte împrejurări care indicau foarte precis faptul că 
încercase să-l şantajeze pe criminal. Ţinea între degete colţul 
unei bancnote de o mie de franci, şi, în plus, mi-am amintit de 
câteva cuvinte foarte semnificative pe care le spusese 
dimineaţă. 

Ascultaţi-mă cu atenţie, căci aceasta este cheia întregii 
istorii. Când am întrebat-o dacă văzuse ceva noaptea trecută, 
ea mi-a dat acest răspuns foarte curios: „Evident, dacă n-aş fi 
putut să dorm, dacă aş fi urcat pe puntea de sus, atunci poate 
că l-aş fi văzut pe asasin, pe monstrul acela, intrând sau ieşind 
din cabină...” Ce anume ne indică aceste cuvinte? 

Bessner, strângând din nări în semn de curiozitate, răspunse 
prompt: 

— Că fata a urcat pe puntea de sus. 

— Nu, nu; vă scapă esenţialul. De ce ne-ar spune ea nouă aşa 
ceva? 

— Făcea o aluzie. 

— Dar de ce să ne facă nouă o aluzie? Dacă ştia cine e 
ucigaşul, avea două posibilităţi: să ne spună adevărul sau să-şi 
ţină gura şi să ceară bani, în schimbul tăcerii, de la persoana 
în cauză! Dar ea nu face nici una, nici alta. Nu spune limpede: 
„N-am văzut pe nimeni. Dormeam”. Dar nici: „Ba da, am 
văzut pe cineva, pe cutărică”. De ce să vorbească aşa, neclar şi 
totuşi semnificativ? Parbleu, dintr-un singur motiv! Îi vorbeşte 


indirect însuşi criminalului; în consecinţă, criminalul trebuie 
să fi fost prezent acolo. Dar, în afară de mine şi de colonelul 
Race, numai doi oameni se aflau în cameră - Simon Doyle şi 
doctorul Bessner. 

Doctorul sări în picioare cu un răget. 

— Ach! Ce vreţi să spuneţi? Mă acuzaţi? Iarăşi? Dar e 
absolut ridicol! Depăşeşte orice imaginaţie! 

— Tăceţi din gură, spuse Poirot tăios. Vă spun ce am gândit 
la momentul respectiv. Păstraţi-vă calmul. 

— Nu vrea să spună că şi acum crede acelaşi lucru, zise 
Cornelia împăciuitoare. 

Poirot continuă fără zăbavă: 

— Deci ucigaşul era unul din cei doi — doctorul Bessner sau 
Simon Doyle. Dar ce motiv ar fi avut Bessner s-o omoare pe 
Linnet Doyle. Nici unul, din câte ştiam. Atunci, Simon Doyle? 
Dar era imposibil! Existau mai mulţi martori care ar fi putut 
să jure că Doyle nu părăsise salonul în seara aceea înainte de 
cearta cu Jacqueline. După aceea fusese rănit şi deci i-ar fi fost 
fizic imposibil să comită crima. Aveam mărturii suficient de 
credibile despre ambele împrejurări? Da, Mademoiselle 
Robson, Jim Fanthorp şi Jacqueline de Bellefort o 
confirmaseră pe prima, iar experimentatul doctor Bessner şi 
Mademoiselle Bowers, pe a doua. Nu era posibilă nici o 
îndoială. 

Deci doctorul Bessner trebuia să fi fost vinovatul. Teoria 
aceasta era susţinută de faptul că faţa fusese înjunghiată cu un 
bisturiu. Pe de altă parte, Bessner ne atrăsese în mod deliberat 
atenţia asupra acestui fapt. 

Şi atunci, prieteni, un al doilea fapt absolut indiscutabil mi-a 
devenit deodată clar. Louise Bourget nu ar fi putut să se 
adreseze indirect doctorului Bessner, pentru că acestuia i-ar fi 
putut vorbi între patru ochi oricând. Exista o singură persoană 
— şi numai una - căreia îi puteau fi adresate cuvintele ei: 
Simon Doyle! Simon Doyle era rănit, se afla constant sub 
supravegherea unui doctor, în cabina acestuia. Deci lui se 
aventurase ea să-l adreseze acele cuvinte riscante, ambigue, 
pentru cazul când n-ar mai fi avut o altă ocazie. Şi îmi 


amintesc că a continuat, întorcându-se spre el: „Monsieur, vă 
implor, nu vedeţi cum stau lucrurile? Ce pot spune eu?” Şi 
răspunsul: „Draga mea, nu fi bleagă. Nimeni nu crede că ai 
văzut sau ai auzit ceva. Totul va fi în regulă. O să am grijă de 
tine. Nimeni nu te acuză de nimic”. Era exact ceea ce voia ea 
să audă! 

Bessner scoase un fel de grohăit profund. 

— Ach, dar e stupid! Credeţi că un om cu osul sfărâmat ar fi 
putut să se plimbe pe punte şi să înjunghie oamenii? Vă spun 
că era imposibil că Simon Doyle să-şi părăsească patul. 

— Ştiu, spuse Poirot blând. E foarte adevărat. Era imposibil. 
Era imposibil şi totuşi era adevărat! Cuvintele lui Louise 
Bourget nu puteau avea decât un singur înţeles. Aşadar, am 
luat-o de la capăt şi am reexaminat crima în lumina acestor 
noi informaţii. Era cumva posibil ca, în intervalul de dinaintea 
certei, Simon Doyle să fi ieşit din salon şi ceilalţi să fi uitat 
despre asta sau să nu fi observat? Nu vedeam cum aşa ceva ar 
fi fost posibil. Putea fi cumva mărturia experimentaţilor 
doctor Bessner şi Mademoiselle Bowers pusă la îndoială? 
Iarăşi, am fost convins că nu. Dar, mi-am amintit, exista un 
interval între situaţiile descrise de cele două serii de martori. 
Simon Doyle se aflase singur în salon timp de cinci minute, iar 
declaraţia doctorului Bessner se referea numai la perioada de 
după aceea. Pentru intervalul acela aveam numai proba 
aparenţei vizuale, şi, deşi aceasta păruse cât se poate de 
convingătoare, acum nu mai era chiar aşa. Căci ce văzuseră, 
de fapt, martorii — dacă lăsăm la o parte presupoziţiile fireşti? 
Mademoiselle Robson o văzuse pe Mademoiselle de Bellefort 
descărcându-şi pistolul, îl văzuse pe Simon Doyle căzând pe 
un scaun şi lipindu-şi batistă de picior şi văzuse batista aceea 
înroşindu-se treptat. Ce văzuse şi auzise Monsieur Fanthorp? 
Auzise o împuşcătură şi îl găsise pe Doyle ţinând apăsată pe 
picior o batistă roşie mustind. Ce se întâmplase apoi? Doyle 
insistase ca Mademoiselle de Bellefort să fie scoasă din salon şi 
să nu fie lăsată singură. Apoi îi sugerase lui Fanthorp să-l 
aducă pe doctor. Aşadar, Mademoiselle Robson şi Monsieur 
Fanthorp ies cu Mademoiselle de Bellefort şi, în următoarele 


cinci minute, sunt ocupați pe latura de la babord a vasului. 
Cabina lui Mademoiselle Bowers, a doctorului Bessner şi cea a 
lui Mademoiselle de Bellefort se află toate pe puntea de la 
babord. Simon Doyle nu are nevoie decât de două minute. Ia 
pistolul de sub canapea, îşi scoate pantofii, se furişează în fugă 
pe puntea de la tribord, intră în cabina soţiei sale, care 
dormea, se apropie de ea, o împușcă în cap, pune sticluţa în 
care avusese cerneala roşie pe etajera chiuvetei (căci nu 
trebuie să fie găsită asupra lui), fuge înapoi, ia şalul de catifea 
al lui Mademoiselle Van Schuyler, pe care îl dosise în braţul 
unui fotoliu, la îndemână, înfăşoară pistolul în el şi-şi trage un 
glonţ în picior. Scaunul pe care cade (suferind cu adevărat, de 
data asta) se află lângă o fereastră. Ridică geamul şi aruncă 
pistolul (învelit, împreuna cu batista incriminatorie, în şalul 
de catifea) în apă. 

— Imposibil! Exclamă Race. 

— Nu, prietene, nu e imposibil. Aminteşte-ţi de declaraţia lui 
Tim Allerton. El a auzit un pocnet — urmat de un pleoscăit. Şi 
a mai auzit ceva — paşii cuiva alergând, ai cuiva care a trecut 
în fugă pe lângă uşa lui. Dar nimeni nu putea să alerge pe 
puntea de la tribord. Ce a auzit el erau paşii înăbuşiţi ai lui 
Simon Doyle, care a trecut prin faţa cabinei lui. 

— Şi totuşi, e imposibil, spuse Race. Nimeni n-ar fi putut să 
facă toate astea atât de iute — mai ales un tip ca Doyle, căruia 
nu-l merge mintea prea repede. 

— Dar care e foarte rapid şi agil din punct de vedere fizic! 

— Asta, da. Dar n-ar fi putut să plănuiască el totul în detaliu. 

— Dar nu el a plănuit, prietene. Aici am greşit cu toţii. Părea 
o crimă comisă dintr-un impuls de moment, dar nu a fost o 
astfel de crimă. Aşa cum am spus, a fost o operaţiune foarte 
atent concepută şi chibzuită. Nu din întâmplare avea Simon 
Doyle o sticluţă cu cerneală roşie în buzunar. Nu, ci 
intenţionat. Nu din întâmplare Jacqueline de Bellefort a 
împins pistolul cu piciorul sub canapea, unde a rămas 
neobservat şi uitat până mai târziu. 

— Jacqueline? 

— Desigur. Cele două jumătăţi ale crimei. Ce i-a oferit lui 


Simon alibiul său? Glonţul tras de Jacqueline. Ce i l-a dat lui 
Jacqueline pe al său? Insistenţele lui Simon, care au făcut ca o 
soră medicală să rămână cu ea toată noaptea. Aici, în uniunea 
dintre cei doi, găsim toate calităţile de care era nevoie pentru 
comiterea crimei: mintea rece, inteligentă, ingenioasă a lui 
Jacqueline de Bellefort, pe de o parte, rapiditatea extremă şi 
precizia gesturilor omului de acţiune, pe de alta. 

Priviţi, aşadar, lucrurile în lumina lor reală şi veţi vedea că 
găsiţi răspuns la toate întrebările. Simon Doyle şi Jacqueline 
de Bellefort se iubeau. Gândiţi-vă că încă se iubesc şi totul 
devine clar. Simon îi face de petrecanie soţiei sale, îi 
moşteneşte banii şi, la timpul potrivit, se căsătoreşte cu 
vechea sa iubită. O schemă foarte ingenioasă. Urmărirea 
cuplului de către Jacqueline a făcut parte tot din plan. Furia 
aparentă a lui Simon... Şi totuşi, au fost şi scăpări. Odată, 
Simon mi-a vorbit îndelung despre femeile posesive — era 
foarte pornit. Ar fi trebuit să-mi dau seama că se gândea la 
nevasta lui, nu la Jacqueline. Apoi comportamentul fată de 
soţia sa în public. Un englez obişnuit, puţin cultivat, că Simon 
Doyle, se sileşte să-şi arate prea vizibil afecțiunea. Simon n-a 
fost un actor foarte bun. Prea făcea pe devotatul. Şi 
conversaţia aceea a mea cu Jacqueline, când ea a pretins că ne 
auzise cineva — eu n-am văzut pe nimeni. Şi într-adevăr nu era 
nimeni! Dar acesta urma să se dovedească mai târziu un fals 
indiciu foarte util. Apoi, într-o seară, pe vas, mi s-a părut că îi 
aud pe Simon şi pe Linnet discutând în apropierea cabinei 
mele. El spunea: „Trebuie să mergem înainte, până la capăt”. 
Era într-adevăr Doyle, dar îi vorbea de fapt lui Jacqueline. 

Ultimul act al dramei a fost perfect gândit şi sincronizat. Mi 
s-a servit un somnifer, ca să nu existe riscul să-mi bag nasul 
unde nu trebuia. Au urmat alegerea lui Mademoiselle Robson 
drept martoră, desfăşurarea scenei, remuşcările exagerate ale 
lui Mademoiselle de Bellefort şi criza ei de isterie. Ea a făcut 
intenţionat mult zgomot, pentru ca sunetul celei de a două 
împuşcături să nu fie auzit. En vérité, a fost o idee 
extraordinar de inteligentă. Jacqueline spune că l-a împuşcat 
pe Doyle; Mademoiselle Robson confirmă; Fanthorp confirmă; 


şi, când piciorul lui Simon este examinat, se vede că într- 
adevăr a fost împuşcat! Amândoi au alibiuri perfecte — cu 
prețul, e drept, al unei anumite suferinţe şi al unor riscuri 
asumate de Simon Doyle, dar e neapărat necesar că rana să-l 
facă incapabil să se mişte. 

— Şi apoi lucrurile se poticnesc. Louise Bourget era trează. A 
urcat pe puntea de sus şi l-a văzut pe Simon Doyle alergând 
spre cabina soţiei sale şi înapoi. A doua zi nu i-a fost greu să-şi 
dea seama ce s-a întâmplat. Aşa că, lacomă, se hotărăşte să 
ceară bani pentru a păstra tăcerea şi, astfel, îşi pecetluieşte 
soarta. Dar domnul Doyle nu putea s-o omoare pe ea, obiectă 
Cornelia. 

— Nu, tovarăşa lui a comis această crimă. Cât de repede 
poate, Simon Doyle cere să o vadă pe Jacqueline. Mă roagă 
chiar să-l las singuri împreună. Îi spune despre pericol. 
Trebuie să acţioneze fără întârziere. El ştie unde îşi ţine 
Bessner bisturiele. După comiterea crimei, bisturiul este şters 
şi returnat la locul său şi apoi, întârziată şi abia trăgându-şi 
răsuflarea, Jacqueline de Bellefort vine la masa de prânz. 

Şi totuşi, lucrurile nu se opresc aici, căci Madame 
Otterbourne a văzut-o pe Jacqueline intrând în cabina lui 
Louise Bourget. Şi vine cu o falcă-n cer şi una-n pământ să-l 
spună lui Simon. Jacqueline e ucigaşa. Vă amintiţi cum a 
strigat Simon la biata femeie? De nervi, ne-am gândit noi 
atunci. Dar uşa era deschisă şi el încerca să-l transmită 
complicei sale mesajul despre noul pericol. Ea a auzit şi a 
acţionat — iute ca fulgerul. Şi-a amintit că Pennington spusese 
ceva despre un revolver. L-a luat, s-a furişat în dreptul uşii, a 
ascultat şi, la momentul critic, a tras. Mi s-a lăudat odată că e 
o bună ţintaşă şi acelea n-au fost vorbe în vânt. 

După cea de a treia crimă, am remarcat că existau trei căi pe 
unde ar fi putut s-o ia ucigaşul. Putea să se fi dus spre proră 
(caz în care el ar fi fost Tim Allerton), să se azvârle peste 
balustrada pe puntea de dedesubt (lucru foarte puţin probabil) 
sau să fi intrat într-o cabină. Cabina lui Jacqueline se afla la 
două uşi distanţă. N-a trebuit decât să arunce revolverul, să se 
repeadă în cameră, să-şi umfle puţin părul şi să se trântească 


pe pat. Era riscant, dar era singura şansă. 

Urmă o tăcere, apoi Race întrebă: 

— Şi ce s-a întâmplat cu primul glonţ tras asupra lui Doyle? 
— Cred că a intrat în masă. Am văzut acolo o gaură făcută 
recent. Cred că Doyle a apucat să-l scoată cu un briceag şi să-l 
arunce pe fereastră. Avea, desigur, un cartuş de rezervă, astfel 

încât să pară că numai două gloanţe fuseseră trase. 

Cornelia suspină. 

— S-au gândit la toate! Spuse ea. E oribil! 

Poirot rămase tăcut. Dar nu era o tăcere plină de modestie. 
Ochii lui păreau să spună: „Vă înşelaţi. Nu s-au gândit la 
Hercule Poirot”. 

Tare însă, zise: 

— Iar acum, doctore, vom merge să discutăm puţin cu 
pacientul dumneavoastră. 

Capitolul treizeci 

Mult mai târziu, în aceeaşi seară, Poirot bătu la uşa unei 
cabine. 

— Intră, spuse o voce şi Poirot păşi înăuntru. 

Jacqueline de Bellefort stătea pe un scaun. Într-un alt scaun, 
lângă perete, şedea stewardesa cea solidă. 

Ochii lui Jacqueline îl examinară pe Poirot cu atenţie. Apoi 
fata arătă cu un gest spre stewardesă. 

— Poate să iasă puţin? 

Poirot îi făcu femeii un semn din cap şi aceasta părăsi 
cabina. Micul detectiv îşi trase scaunul ei mai aproape şi se 
aşeză lângă Jacqueline. Nici unul nu spuse nimic. Poirot părea 
trist. 

În cele din urmă, fata vorbi. 

— S-a sfârşit, spuse ea. Aţi fost mai deştept decât noi, 
Monsieur Poirot. 

Poirot oftă şi-şi depărtă braţele. Părea, în mod ciudat, să nu 
poată vorbi. 

— Şi totuşi, spuse Jacqueline gânditoare, nu văd cum aţi fi 
putut să strângeţi prea multe probe. Aţi avut dreptate, desigur, 
dar, dacă am fi negat... 

— Mademoiselle, lucrurile n-ar fi putut să se întâmple decât 


aşa cum le-am descris. Asta e suficient din punct de vedere 
logic, dar nu cred că ar fi fost de ajuns pentru un juriu. Oh, 
acum nu mai are a face. l-aţi trântit adevărul în faţă lui Simon 
şi el s-a fâstâcit ca o şcolăriţă. Şi-a pierdut pur şi simplu capul, 
bietul de el şi a recunoscut totul. Jacqueline clătină din cap. 
Nu ştie să piardă. 

— Dar dumneavoastră, mademoiselle, ştiţi. 

Ea râse — un râset ciudat, vesel, sfidător. 

— O, da, ştiu foarte bine să pierd. Îl privi, apoi spuse brusc, 
impulsivă: Să nu vă pară râu, Monsieur Poirot! Pentru mine, 
adică. Vă pare râu, aşa-l? 

— Da, mademoiselle. 

— Dar nu m-aţi fi lăsat să scap, nu? 

— Nu, spuse Poirot încet. 

Ea dădu din cap în semn de tăcută aprobare. 

— Nu, n-are rost să fim sentimentali. Aş putea-o face din 
nou... Nu mai sunt o persoană credibilă. Simt asta eu 
însămi... Jacqueline continuă pe un ton meditativ: E atât de 
cumplit de uşor să omori oameni. Începi să simţi că nu 
contează... Că numai tu contezi! E periculos. Făcu o pauză, 
apoi spuse, cu un mic zâmbet pe buze: Aţi făcut tot ce aţi 
putut pentru mine. În noaptea aceea, la Aswan... Mi-aţi spus 
să nu las răul să-mi pătrundă în inimă... V-aţi dat seama 
atunci ce era în mintea mea? 

Poirot clătină din cap. 

— Ştiam doar că tot ce vă spuneam era adevărat. 

— Şi era, aveţi dreptate. Aş fi putut să mă opresc atunci. 
Aproape că am făcut-o... Aş fi putut să-l spun lui Simon că nu 
vreau să continuăm... Dar atunci poate că... Jacqueline se 
întrerupse, apoi reluă: Aţi vrea să auziţi toată povestea? De la 
început? 

— Dacă doriţi să mi-o spuneţi, mademoiselle. 

— Cred că vreau. E foarte simplă, de fapt. Vedeţi, eu şi 
Simon ne iubeam... 

Era o afirmaţie neutră şi totuşi, în ciuda tonului oarecum 
nonşalant, se simțeau în ea anumite ecouri... 

Poirot spuse simplu: 


— Şi pentru dumneavoastră dragostea ar fi fost de ajuns, dar 
pentru el, nu. 

— Poate că e adevărat. Dar trebuie să-l înțelegeţi pe Simon. 
Vedeţi, el şi-a dorit întotdeauna foarte tare să aibă bani. Îi 
plăceau toate acele lucruri care se procură cu bani: caii, 
iahturile, cursele - lucruri plăcute, la care trebuie să se 
priceapă un bărbat. Şi n-a avut niciodată acces la ele. Simon e 
un tip extrem de simplu. Îşi doreşte lucrurile la fel ca un copil 
— pur şi simplu şi le doreşte. 

Şi totuşi, n-a încercat niciodată să se însoare cu cineva bogat 
şi greţos. Nu e genul. Apoi m-a cunoscut pe mine şi... 
Lucrurile au părut să se rezolve. Numai că nu prea vedeam 
când ne vom putea căsători. El avusese o slujbă decentă, dar o 
pierduse. Într-un fel, fusese vina lui. Încercase să facă o 
şmecherie cu nişte bani, dar fusese prins imediat. Nu cred că a 
vrut într-adevăr să fie necinstit. I s-a părut doar că aşa se 
practică la Londra. 

Pe faţa lui Poirot trecu o umbră, dar îşi ţinu gura. 

— Aşa că eram într-o situaţie dificilă. Şi atunci m-am gândit 
la Linnet şi la noua ei casă la ţară şi m-am repezit să-l cer 
ajutorul. O iubeam pe Linnet, Monsieur Poirot, o iubeam cu 
adevărat. Era prietena mea cea mai bună şi niciodată nu mi- 
am imaginat că s-ar putea ivi ceva între noi. M-am gândit doar 
ce noroc aveam că era bogată. Dacă i-ar fi dat lui Simon o 
slujbă, asta ne-ar fi rezolvat toate problemele. Iar ea a fost 
foarte drăguță şi mi-a spus să-l aduc pe Simon să-l vorbească. 
Cam atunci ne-aţi văzut în noaptea aceea la Chez Mă Tante. 
Sărbătoream, deşi nu ne-o prea puteam permite. 

Jacqueline se opri, oftă şi apoi continuă: 

— Ceea ce am să vă spun acum e adevărul adevărat, 
Monsieur Poirot. Chiar dacă Linnet e moartă, asta nu schimbă 
lucrurile. De aceea nu pot să spun că-mi pare râu pentru ea, 
nici măcar acum. A făcut tot ce-a putut ca să mi-l ia pe Simon. 
Ăsta e adevărul adevărat! Nu cred că a ezitat mai mult de o 
clipă. Eram prietena ei, dar nici nu i-a păsat. S-a repezit ca o 
hienă asupra lui Simon... 

Iar lui Simon nu-l păsa de ea nici cât negru sub unghie! V-am 


vorbit mult despre glamour, dar bineînţeles că nu era 
adevărat. Lui nu-l plăcea de Linnet. I se părea frumoasă, dar 
mult prea autoritară şi el urăşte femeile poruncitoare! Toată 
povestea asta îl necăjea teribil. Dar îi convenea faptul că 
Linnet avea bani. Bineînţeles că mi-am dat seama de asta... Şi 
până la urmă i-am sugerat că ar fi poate bine dacă... ar 
termina-o cu mine şi s-ar căsători cu Linnet. Dar el a respins 
ideea cu dispreţ. A spus că, ori cu bani, ori fără bani, ar fi fost 
un chin să fie soţul ei. A mai spus că îşi doreşte să aibă bani el 
însuşi, nu să fie însurat cu o femeie bogată care să ţină ea 
banii la ciorap. „N-aş fi decât un amărât de prinţ consort”, mi- 
a zis. Şi mi-a spus că nu voia pe nimeni afară de mine... Cred 
că ştiu când i-a venit ideea. Mi-a spus într-o zi: „Dacă aş avea 
noroc, m-aş căsători cu ea şi ea ar muri într-un an de zile şi 
mi-ar lăsa mie toată averea”. Şi apoi în ochi i-a apărut brusc o 
sclipire ciudată. Atunci s-a gândit prima oară... 

Mi-a vorbit mult despre asta, a întors-o pe toate părţile — cât 
de bine ar fi dacă Linnet ar muri. l-am spus că mi se părea o 
idee oribilă şi atunci a tăcut. Apoi, într-o zi, l-am surprins 
citind despre arsenic. L-am luat la întrebări, iar el a râs şi mi-a 
răspuns: „Cine nu riscă nu câştigă! E probabil singura dată în 
viaţă când am ocazia de a pune mâna pe o grămadă de bani”. 
După ceva timp mi-am dat seama că se hotărâse. Şi am fost 
îngrozită — pur şi simplu îngrozită. Pentru că, vedeţi 
dumneavoastră, am înţeles că n-ar fi reuşit niciodată. El e o 
natură prea simplă. N-are nici un fel de subtilităţi — nici un pic 
de imaginaţie. Ar fi îndopat-o probabil cu arsenic şi ar fi 
presupus că doctorul va spune că a murit de gastrită. 
Întotdeauna a crezut că lucrurile se rezolvă până la urmă. Aşa 
că a trebuit să intervin, ca să am grijă de el... 

Jacqueline spuse asta cu simplitate şi cu deplină bună- 
credinţă. Poirot nu avu nici o îndoială că motivul ei fusese 
exact acesta. Ea însăşi nu râvnise la banii lui Linnet Ridgeway, 
dar îl iubise pe Simon Doyle, îl iubise dincolo de orice rațiune, 
de orice scrupul moral, de orice sentiment de milă. 

— M-am tot gândit, am tot încercat să croiesc un plan. Mi- 
am zis că ideea de bază trebuia să fie crearea unui fel de 


dublu alibi. Ştiţi, să facem cumva că eu şi Simon să depunem 
mărturie unul împotriva altuia, dar ca aceste mărturii să ne 
elibereze de orice suspiciune. Era destul de uşor pentru mine 
să mă prefac că îl urăsc pe Simon. Ar fi părut firesc în situaţia 
dată. Apoi, dacă Linnet era ucisă, eu urma probabil să fiu 
suspectată, aşa că mai bine aş fi fost suspectată de la bun 
început. Am plănuit toate detaliile treptat. Eu voiam să 
aranjez lucrurile astfel încât, dacă planul eşua, vina să cadă 
asupra mea, nu a lui Simon. Dar Simon îşi făcea griji pentru 
mine. Singurul lucru de care m-am bucurat a fost faptul că nu 
a trebuit să o omor eu. Pur şi simplu n-aş fi putut! N-aş fi 
putut să mă duc şi s-o ucid cu sânge rece în timp ce dormea! 
N-o iertasem - cred că aş fi putut s-o omor într-o înfruntare 
faţă în faţă, dar nu altfel... Am pus totul la cale cu foarte 
multă grijă. Chiar şi aşa, Simon s-a apucat şi a scris pe perete 
cu sânge un J — foarte stupid şi melodramatic. E exact genul 
de lucru la care s-ar fi gândit el! Dar totul a mers bine până la 
urmă. 

Poirot dădu din cap. 

— Da. Nu a fost vina voastră că Louise Bourget nu a putut 
dormi în noaptea aceea... Şi apoi, mademoiselle? 

— Ea îl privi drept în faţă. Da, spuse, e cumplit, nu? Nu-mi 
vine să cred că... Am făcut asta! Pricep acum ce aţi vrut să 
spuneţi când m-aţi rugat să nu las râul să-mi pătrundă în 
inimă... Ştiţi doar cum s-a petrecut. Louise i-a dat de înţeles 
lui Simon că ştia ce făcuse. Simon v-a rugat să mă chemaţi 
până la el. De îndată ce am rămas singuri, mi-a spus ce se 
întâmplase. N-am fost nici măcar oripilată. Am fost 
înspăimântată — înspăimântată de moarte... Ăsta e efectul 
crimelor. Eu şi Simon eram în siguranţă — dacă n-ar fi fost 
nenorocita aceea de franţuzoaică şi şantajul ei. I-am dus toţi 
banii pe care i-am putut aduna. Am pretins că mi-e teamă să 
nu vorbească. Şi apoi, în timp ce ea număra banii, am... 
Omorât-o! A fost destul de uşor. Asta e ceea ce mă 
înspăimântă cel mai tare... Că a fost atât de uşor... 

Şi nici măcar atunci n-am scăpat. Doamna Otterbourne mă 
văzuse şi a pornit triumfătoare să vă caute pe dumneavoastră 


şi pe colonel. N-am avut timp să gândesc. A trebuit să acţionez 
instantaneu. A fost aproape plăcut. Ştiam că e o întreprindere 
riscată de data asta, lucru care a părut s-o facă mai 
interesantă... Jacqueline se opri din nou. Vă amintiţi când aţi 
intrat apoi la mine în cabină? Spuneaţi că nu ştiţi de ce aţi 
venit. Eram atât de nefericită — de îngrozită. Credeam că 
Simon avea să moară... 

— Iar eu... Speram că asta să se întâmple, spuse Poirot. 

Jacqueline încuviinţă din cap. 

— Da, ar fi fost mai bine pentru el. 

— Nu la asta mă gândeam. 

Fata îi privi chipul sever. 

— Să nu vă pară râu pentru mine, Monsieur Poirot, spuse ea 
cu gentileţe. La urma urmei, am dus-o întotdeauna greu, ştiţi 
asta. Dacă planul nostru ar fi reuşit, aş fi fost foarte fericită şi 
m-aş fi bucurat de viaţă şi probabil n-aş fi regretat niciodată 
nimic. Aşa, ei bine, trebuie să ne acceptăm soarta. Şi adăugă: 
Bănuiesc că stewardesa stă cu mine ca să fiţi siguri că nu mă 
spânzur sau nu înghit vreo fiolă miraculoasă cu cianură, aşa 
cum se întâmplă întotdeauna în cărţi. Nu vă temeţi! 

N-am să fac asta. Lui Simon îi va fi mai uşor dacă am să fiu 
alături de el. 

Poirot se ridică. Jacqueline făcu la fel şi spuse cu un zâmbet 
neaşteptat: 

— Mai ţineţi minte când v-am zis că trebuie să-mi urmez 
steaua? M-aţi avertizat că s-ar putea să fie o stea mincinoasă. 
Iar eu v-am răspuns: „Stea foarte rău, domnu', stea asta cade”. 

Poirot ieşi pe punte având încă în urechi râsetul ei. 

Capitolul treizeci şi unu 

Ajunseră la Shellal dimineaţă devreme. Stâncile se 
apropiaseră, mohorâte, de țărm. 

— Quel pays sauvage! Murmură Poirot. 

Race stătea în picioare lângă el. 

— Ei bine, spuse, ne-am încheiat treaba. Am aranjat ca 
Richetti să fie debarcat primul. Mă bucur că l-am prins. A fost 
un tip foarte alunecos, dă-mi voie să-ţi spun. Ne-a păcălit de 
câteva zeci de ori. Colonelul făcu o pauză şi continuă: Trebuie 


să facem rost de o targă pentru Doyle. E uimitor cum s-a 
dezumflat ca un balon. 

— Nu chiar, spuse Poirot. Tipul ăsta de criminal copilăros e 
de regulă plin de vanitate. E de ajuns ca părerea sa exagerat 
de bună despre sine să primească o lovitură bine aplicată şi se 
face ţăndări. 

— Merită să fie spânzurat [30], spuse Race. E un ticălos fără 
scrupule. Îmi pare râu pentru fată — dar n-avem ce-l face. 

Poirot scutură din cap. 

— Oamenii spun că dragostea scuză totul, dar nu e 
adevărat... Femeile care ţin la un bărbat aşa cum Jacqueline 
ţine la Simon Doyle sunt foarte periculoase. Asta mi-am spus 
când am văzut-o prima oară. „ÎL iubeşte prea mult.” Şi aşa e. 

Cornelia Robson i se alătură. 

— Oh, zise ea, aproape am ajuns la debarcader. Făcu o pauză 
de câteva secunde, apoi spuse: Am fost la ea. 

— La Mademoiselle de Bellefort? 

— Da. Mi s-a părut că trebuie să se simtă groaznic închisă 
acolo cu stewardesa aceea. Mă tem însă că verişoara Marie s-a 
supărat rău pe mine pentru asta. 

Domnişoara Van Schuyler venea încet pe punte înspre ei, cu 
o privire plină de răutate. 

— Cornelia, spuse ea furioasă, te-ai purtat dezgustător. Am 
să te trimit direct acasă. 

Cornelia trase aer adânc în piept. 

— Îmi pare rău, verişoară Marie, dar nu mă întorc acasă. Mă 
mărit. 

— Deci ţi-a venit mintea la cap în cele din urmă, o repezi 
bătrâna doamnă. 

Ferguson apăru cu paşi mari de după colţ. 

— Cornelia, ce-am auzit? Spuse el. Nu pot să cred că e 
adevărat! 

— Ba e foarte adevărat, îi răspunse Cornelia. Mă mărit cu 
doctorul Bessner. Mi-a cerut mâna aseară. 

— Şi de ce te măriţi cu el? Întrebă Ferguson mânios. Pur şi 
simplu pentru că e bogat? 

— Nu, nu de asta, spuse Cornelia indignată. Îmi place de el. 


E un om bun şi ştie o mulţime de lucruri. Şi întotdeauna m-au 
interesat oamenii bolnavi şi spitalele, aşa că o să fiu fericită cu 
el. 

— Vrei să spui, întrebă domnul Ferguson neîncrezător, că te- 
ai mărita mai degrabă cu bătrânul ăla dezgustător decât cu 
mine? 

— Da. Dumneavoastră nu sunteţi un om de încredere! N-aţi 
fi un tovarăş de viaţă prea plăcut. Iar el nu e bătrân. Nu are 
nici cincizeci de ani. 

— Are burtă, spuse domnul Ferguson cu răutate. 

— Ei bine şi eu sunt cam plinuţă, veni replica. Nu contează 
cum arată cineva. El spune că i-aş fi de mare ajutor la clinică 
şi că poate să mă înveţe tot ce ştie despre nevroze. 

Cornelia se îndepărta. 

Ferguson i se adresă lui Poirot: 

— Credeţi că vorbeşte serios? 

— Cu siguranţă. 

— Îl preferă pe moşul ăla afectat şi plicticos? 

— Fără îndoială. 

— E nebună, declară Ferguson. 

Poirot clipi. 

— E o femeie cu convingeri originale, spuse el. E probabil 
prima dată când întâlniți aşa ceva. 

Vasul se apropie de debarcader. Pasagerii fuseseră 
înconjurați cu un cordon şi rugaţi să aştepte. 

Richetti, întunecat şi tras la faţă, fu însoţit pe țărm de doi 
ingineri. 

Apoi, după oarecare întârziere, pe punte fu adusă o targă. 
Simon Doyle fu cărat până la pasarelă. 

Pare alt om - scofâlcit, speriat, lipsit cu totul de nonşalanţa 
sa tinerească. 

Îi urmă Jacqueline de Bellefort, însoţită de o stewardesă. Era 
palidă, dar altfel arăta neschimbată. Se apropie de targă. 

— Bună, Simon! Spuse. 

El ridică iute ochii spre ea. Pentru o clipă, în ei reînvie 
vechea lui privire copilărească. 

— Am făcut-o de oaie, spuse Simon. Mi-am pierdut capul şi 


am recunoscut totul. Iartă-mă, Jackie. Te-am lăsat baltă. 

Ea îi zâmbi. 

— Nu-l nimic, Simon. A fost un joc prostesc şi am pierdut. 
Asta-l tot. 

Râmase alături. Cei doi bărbaţi care duceau targa apucară de 
mânere. Jacqueline se aplecă şi-şi legă şiretul de la pantof. 
Apoi mâna îi alunecă în sus spre marginea ciorapului şi, când 
se îndrepta, Jacqueline avea ceva în mână. 

Se auzi un pocnet exploziv. 

Simon Doyle zvâcni convulsiv şi râmase nemişcat. 

Jacqueline de Bellefort dădu din cap. Stătu o clipă dreaptă, 
cu pistolul în mână, şi-l aruncă lui Poirot un zâmbet fugar. 

Apoi, în timp ce Race se repezea la ea, îşi îndreptă mică 
jucărioara strălucitoare spre inimă şi apăsă pe trăgaci. 

Se prăbuşi încet, moale. 

— De unde naiba a luat pistolul ăla? Strigă Race. 

Poirot simţi o mână pe braţ. 

— Ştiaţi? Întrebă doamna Allerton încet. 

El încuviinţă din cap. 

— Avea două pistoale din acelea. Mi-am dat seama când am 
aflat că unul fusese găsit în geanta lui Rosalie Otterbourne în 
ziua percheziţiei. Jacqueline şedea la masă cu ele. Când a 
realizat că avea să se facă o percheziţie, l-a strecurat în poşeta 
celeilalte fete. Mai târziu s-a dus la Rosalie în cabină şi l-a luat 
înapoi, după ce-l distrăsese atenţia cu nişte rujuri. Cum şi ea şi 
cabina ei au fost percheziţionate ieri, s-a considerat că nu mai 
era nevoie ca operaţiunea să fie repetată astăzi. 

— Aţi lăsat-o să aleagă calea aceasta? Întreba doamna 
Allerton. 

— Da. Dar n-a vrut să meargă singură. De aceea Simon Doyle 
a avut o moarte mai uşoară decât ar fi meritat. 

Doamna Allerton fu străbătută de un fior. 

— Dragostea poate fi uneori înspăimântătoare. 

— De aceea majoritatea marilor poveşti de dragoste sunt 
tragedii. 

Privirea doamnei Allerton se opri asupra lui Tim şi a lui 
Rosalie, care stăteau unul lângă altul în lumina soarelui şi ea 


spuse deodată, cu o voce plină de înflăcărare: 

— Dar, slavă Domnului, exista şi fericire pe lume. Într- 
adevăr, madame, slava Domnului pentru ea. 

Apoi pasagerii coborâră pe țărm. 

Ceva mai târziu, corpul lui Louise Bourget şi cel al doamnei 
Otterbourne fură scoase de pe Karnak. 

În fine, trupul lui Linnet Doyle fu adus şi el pe țărm şi în 
toată lumea telegrafurile începură să zumzăie, aducând la 
cunoştinţa tuturor că Linnet Doyle, fostă Linnet Ridgeway, 
celebră, frumoasă, bogata Linnet Doyle era moartă. 

Sir George Wode află vestea din ziar în clubul londonez unde 
se afla, Stemdale Rockford — în New York, Joanna Southwood 
- în Elveţia şi ştirea fu comentată în barul Three Crowns din 
Malton-under-Wode. 

— Se pare că nu i-a purtat prea mult noroc, biata fată, spuse 
domnul Burnaby plin de compătimire. 

Dar, după o vreme, lumea încetă să vorbească despre ea şi se 
apucă să discute în schimb despre cine avea să câştige marea 
cursă de cai Grand Naţional. Pentru că, aşa cum domnul 
Ferguson spunea chiar în momentul acela la Luxor, nu 
trecutul contează, ci viitorul. 


SFÂRŞIT 


[1] Falsă trimitere la un caz cunoscut al lui Hercule Poirot. 
Agatha Christie face adesea aluzii la întâmplări sau personaje 
din alte romane ale sale, dar Gaston Blondin nu apare nicăieri 
altundeva în operă scriitoarei, (n.tr.) [2] Joc de cuvinte 
intraductibil: cuvântul folosit aici pentru „potcovar” este 
horse-leech, o aluzie la numele de familie Leech (n.tr.) [3] 
Hotel luxos din Cairo (n.tr.) [4] Localitate în Egipt unde a fost 
descoperită o faimoasă mască mortuară din perioada ocupaţiei 
romane, (n.tr.) [5] Capitala actualului stat independent 
Sudan, care, din 1899 până în 1956 a fost condominiu al 


Angliei şi al Egiptului (aflat, la rândul lui, sub influenţă 
britanică). Oraşul este amplasat la confluenţa Nilului Albastru 
cu Nilul Alb. (n.tr.) [6] Insulă în mijlocul Nilului, în apropiere 
de Aswan şi de prima cataractă. Aici au fost descoperite 
papirusuri datând din secolul al V-lea î. Hr. (n.tr.) [7] Oraş pe 
Nil, în nordul actualului Sudan, în apropierea fostei a doua 
cataracte (azi înghiţita de apele lacului Nasser, creat în urma 
construirii barajului de la Aswan). Prima dintre cele şase 
cataracte clasice ale Nilului se afla lângă Aswan, celelalte sunt 
toate pe teritoriul Sudanului, (n.tr.) [8] Lichior aromat, cu coji 
de portocală şi frunze de mentă; originar dintr-o mănăstire 
franceză (n.tr.) [9] Lichior preparat la origine de călugării 
benedictini (n.tr.) [10] Insulă pe Nil, azi acoperită de apele 
lacului Nasser; complexul arheologic de pe ea (între care un 
faimos templu dedicat zeiţei Isis) a fost mutat, în anii 1970- 
1980 pe o insulă din apropiere, (n.tr.) [11] Din Nubia, regiune 
cu tradiţii şi istorie distincte din sudul Egiptului şi din nordul 
Sudanului, de-a lungul văii Nilului. Mare parte din ea se află 
azi sub apele lacului Nasser. (n.tr.) [12] „Plecaţi!” (arabă) 
[13] Nabot israelitul deţinea o vie pe care n-a vrut să o vândă 
regelui Ahab. Soţia acestuia, Izabel, a poruncit să fie ucis şi i-a 
dat astfel regelui posibilitatea de a lua via în stăpânire. (vezi 3 
Regi 21) (n.tr.) [14] Ambarcaţiune îngusta, cu vele, care 
transportă pasageri pe Nil. (n.tr.) [15] Guinee — monedă 
veche, egală cu o liră şi un shilling (n.tr.) [16] Cuvântul 
românesc „ţicnit” nu redă exact sensul originalului fey. (n.tr.) 
[17] Referire la subiectul romanului Cărţile pe masă de 
Agatha Christie (n.tr.) [18] Bogătaş american, personaj 
principal al romanului Misterul trenului albastru de Agatha 
Christie, menţionat în treacăt şi în alte creaţii ale autoarei 
(n.tr.) [19] „El era bărbatul ei şi a greşit fată de ea. „— versuri 
dintr-o cunoscută baladă americană, Frankie and Johnnie, în 
care Frankie îşi împuşcă iubitul infidel. (n.tr.) [20] Lanţ de 
magazine universale ieftine, de sorginte americană (n.tr.) [21] 
Roman utopic (n.tr.) [22] Autor englez (1633-1703) al cărui 
faimos jurnal conţine descrieri detaliate, între altele, ale unor 
dezastre petrecute În Anglia secolului al XVII-lea. (n.tr.) [23] 


„Cu oţet nu se prind muştele.” [24] Referire, evident, la 
întâmplări din romanul Crima din Orient Express (n.tr.) [25] 
Frază repetată în refrenul unui cântec pirateresc menţionat 
fragmentar de Robert Louis Stevenson în romanul de aventuri 
Comoară din insulă — cântec probabil inventat de autor. A fost 
completat şi pus pe muzică la sfârşitul secolului al XIX-lea şi 
versiunea aceasta a devenit extrem de populară, (n.tr.) [26] 
Arthur Hastings, cel mai bun prieten al lui Poirot şi tovarăşul 
lui în multe dintre romanele în care apare micul detectiv 
(n.tr.) [27] Unul dintre cele mai faimoase licee de băieţi din 
Marea Britanie. În bună tradiţie englezească, absolvenţii lui au 
dreptul să poarte o cravată specială, care le conferă un anume 
prestigiu social, (n.tr.) [28] Revoltă împotriva guvernării 
britanice a Africii de Sud, în care burii au profitat de 
începerea Primului Război Mondial şi de ajutorul oferit de 
colonia germană a Africii de Sud-vest. A fost repede înăbuşită, 
(n.tr.) [29] Acidul acetic era folosit în cerneluri ca stabilizator 
de culoare, (n.tr.) [30] Metoda tradiționala de execuţie în 
Marea Britanie; la vremea respectivă, pedeapsa cu moartea 
pentru crimă nu fusese încă abolită în această ţară. (n.tr.) 


